
PREZENT 


Sticla de șampanie atinge cu zgomot tejgheaua de marmură 
din bucătărie făcându-mă să tresar. Mă uit la Jack, sperând să 
nu fi observat cât sunt de agitată. Mă surprinde privindu-l și 
zâmbește. 

— Perfect, spune el încetișor. 

Mă ia de mână și mă duce la musafirii noștri care aşteaptă. 
Când trecem prin hol, văd crinul înflorit adus de Diane și 
Adam pentru grădina noastră. E de un roz atât de frumos, 
încât sper ca Jack să-l planteze într-un loc din care am să-l pot 
vedea de la fereastra dormitorului. Mă gândesc la grădină, mă 
podidesc lacrimile și le înghit repede. Cum în seara asta sunt 
atâtea în joc, trebuie să mă concentrez pe momentul prezent. 

În camera de zi, un foc arde liniștit în căminul antic. E 
martie, dar încă e răcoare și lui Jack îi place ca invitaţii noștri 
să se simtă cât mai confortabil. 

— Casa voastră e cu adevărat extraordinară, Jack, spune cu 
admiraţie Rufus. Nu crezi, Esther? 

Nu-i cunosc nici pe Rufus, nici pe Esther. Sunt noi în zonă 
și în seara asta e prima dată când ne întâlnim, de aceea sunt și 
mai emoționată. Dar nu-mi permit să-l dezamăgesc pe Jack, 
așa că-mi fixez un zâmbet pe față, rugându-mă ca ei să mă 
placă. Esther nu-mi întoarce zâmbetul, așa că bănuiesc că 
amână evaluarea. Dar nu pot s-o condamn. Sunt sigură că, de 
când a intrat în cercul nostru de prieteni, acum o lună, i s-a 
tot spus că Grace Angel, soția eminentului avocat Jack Angel, 
este un exemplu perfect de femeie care are tot — casa perfectă, 
soțul perfect, viața perfectă. În locul lui Esther, şi eu aș fi 
circumspectă în privința mea. 

Ochii îmi cad pe cutia cu bomboane de ciocolată scumpă pe 
care tocmai a scos-o din geantă și simt o undă de emoție. 
Nevoind să i le dea direct lui Jack, mă îndrept ușurel spre ea, 
iar ea mi le întinde instinctiv. 

— Mulţumesc, arată minunat, spun recunoscătoare, punând 


cutia pe măsuță ca s-o deschid mai târziu, la cafea. 

Esther mă intrigă. E total opusă lui Diane -— înaltă, blondă, 
suplă, rezervată - şi nu pot să n-o respect pentru faptul că e 
prima persoană care pășește în casa noastră și nu o ţine 
întruna cu ce frumoasă este. Jack a insistat să aleagă el casa, 
spunându-mi că avea să fie darul meu de nuntă, așa că am 
văzut-o prima dată când ne-am întors din luna de miere. Deși 
îmi zisese că era perfectă pentru noi, nu mi-am dat seama pe 
deplin ce voia să spună decât când am văzut-o. Amplasată pe 
un teren mare în capătul îndepărtat al satului, ea îi oferă lui 
Jack intimitatea pe care şi-o dorește cu înfocare, precum și 
privilegiul de a fi stăpânul celei mai frumoase case din Spring 
Eaton. Și cel mai bine apărată. Are un sistem complicat de 
alarmă, cu obloane de oţel care protejează ferestrele de la 
parter. Probabil că pare ciudat că de multe ori obloanele stau 
închise în timpul zilei, dar, aşa cum spune Jack oricui 
întreabă, cu o slujbă ca a lui, siguranța este una dintre 
priorităţi. 

Avem o mulțime de tablouri pe pereţii camerei de zi, dar 
oamenii sunt atrași de obicei de pictura mare și roșie care 
atârnă deasupra căminului. Diane şi Adam, care au văzut-o 
deja, se duc să mai arunce o privire, iar Rufus li se alătură, în 
timp ce Esther se așază pe una dintre canapelele din piele 
crem. 

— E uimitoare! spune Rufus, uitându-se fascinat la sutele 
de pete micuţe care alcătuiesc mare parte din pictură. 

— Se numeşte Licurici, explică Jack, desfăcând sârma sticlei 
de șampanie. 

— N-am mai văzut așa ceva. 

— Grace a pictat-o, îi spune Diane. Îți vine să crezi? 

— Trebuie să vezi și celelalte tablouri ale lui Grace. 

Jack scoate dopul din sticlă cu un susur abia auzit. 

— Sunt cu adevărat nemaipomenite, adaugă el. 

Rufus se uită cu interes prin cameră. 

— Sunt aici? 

— Nu, sunt altundeva în casă. 

— Doar pentru ochii lui Jack, glumește Adam. 


— Și ai lui Grace. Nu-i așa, iubito? spune Jack, zâmbindu- 
mi. Numai pentru ochii noștri. 

— Da, aprob eu, întorcând capul. 

Ne alăturăm lui Esther pe canapea și Diane scoate o 
exclamație de plăcere când Jack toarnă șampania în pahare 
înalte. Se uită la mine. 

— Acum ţi-e mai bine? întreabă ea. Grace n-a putut să ia 
ieri prânzul cu mine fiindcă a fost bolnavă, explică, 
întorcându-se spre Esther. 

— A fost doar o migrenă, protestez eu. 

— Din nefericire, Grace e predispusă la migrene, spune 
Jack, uitându-se compătimitor la mine. Însă nu ţin mult, slavă 
Domnului. 

— E a două oară când m-ai lăsat cu ochii în soare, îmi 
amintește Diane. 

— Îmi pare rău, mă scuz eu. 

— Mă rog, măcar de data asta n-ai uitat, mă tachinează ea. 
Ce-ar fi să ne întâlnim vinerea viitoare ca să compensăm? O să 
fii liberă, Grace? N-ai nicio programare la dentist de care să-ți 
amintești în ultima clipă? 

— Nu, și nici migrene, sper. 

Diane se întoarce spre Esther. 

— Vrei să vii cu noi? Va trebui să fie la un restaurant din 
oraş fiindcă eu lucrez. 

— Mulţumesc, mi-ar plăcea, spune Esther și se uită la mine, 
ca să vadă poate dacă nu mă deranjează că vine și ea și, în 
timp ce-i întorc zâmbetul, mă simt îngrozitor de vinovată 
deoarece știu deja că nu mă voi duce. 

Cerând tuturor să fie atenți, Jack ţine un toast pentru 
Esther și Rufus, urându-le bun venit în zonă. Ridic paharul și 
iau o gură de șampanie. Bulele dansează în gura mea și simt 
brusc un val de fericire, de care încerc să mă agăț. Dar el 
dispare la fel de repede cum a venit. 

Mă uit la Jack care vorbeşte cu însuflețire cu Rufus. El și cu 
Adam l-au cunoscut pe Rufus în urmă cu două săptămâni la 
clubul de golf și l-au invitat la o partidă. Au descoperit că 
Rufus e un jucător de golf excelent, dar nu într-atât de bun ca 


să-l învingă pe el, și Jack i-a invitat pe el şi pe Esther la noi la 
cină. Urmărindu-i acum, este evident că Jack caută să-l 
impresioneze pe Rufus, ceea ce înseamnă că e important ca eu 
s-o cuceresc pe Esther. Dar n-o să fie ușor; în timp ce Diane 
pur și simplu mă adoră, Esther pare mai complicată. 

Mă scuz, mă duc la bucătărie să aduc tartinele pe care le- 
am pregătit mai devreme şi să fac ultimele retușuri cinei. 
Eticheta - Jack e pedant în privința ei — cere să nu lipsesc 
mult, aşa că bat repede albușurile care așteaptă într-un 
castron şi le adaug în amestecul de sufleu pe care l-am 
preparat mai devreme. 

În timp ce pun cu lingura amestecul în farfurii, mă uit 
agitată la ceas, apoi pun farfuriile într-o tavă cu apă și o bag 
în cuptor, reținând ora exactă. 

Am un moment de panică la gândul că s-ar putea să nu fiu 
gata la timp cu toate, dar, amintindu-mi că frica este 
dușmanul meu, încerc să rămân calmă și mă întorc în camera 
de zi cu tava cu tartine. Îi servesc pe toți, acceptând 
complimentele cu amabilitate, pentru că şi Jack le-a auzit. 
Bineînţeles, cu un sărut pe creştetul meu, o aprobă pe Diane 
care spune că sunt într-adevăr o bucătăreasă nemaipomenită, 
iar eu scot un oftat de ușurare neauzit. 

Hotărâtă să mă pun bine cu Esther, mă așez lângă ea. 
Văzând asta, Jack îmi ia tartinele din mâini. 

— Meriţi să te odihnești, iubito, după cât ai muncit azi, 
spune el, ținând tava în echilibru pe degetele lui lungi și 
elegante. 

— N-a fost deloc greu, protestez eu, ceea ce e o minciună, 
iar Jack ştie asta, fiindcă el a ales meniul. 

Încep să-i pun lui Esther toate întrebările potrivite: dacă s-a 
obișnuit în zonă, dacă-i pare rău că a plecat din Kent, dacă s- 
au acomodat cei doi copii ai ei la noua școală. Dintr-un motiv 
neștiut, faptul că sunt bine informată pare s-o irite, așa că am 
grijă s-o întreb cum îi cheamă pe fiul și fiica ei, deși ştiu că se 
numesc Sebastian şi Aisling. Cu toate că știu ce vârste au, 
şapte şi cinci ani, mă prefac că nu știu. Conștientă că Jack îmi 
ascultă fiecare cuvânt, știu că se va minuna de jocul meu. 


— Nu aveţi copii, nu-i așa, spune Esther ca o afirmaţie, nu 
o întrebare. 

— Nu, nu încă. Ne-am gândit ca mai întâi să ne bucurăm 
câțiva ani unul de celălalt. 

— Păi, de cât timp sunteţi căsătoriți? 

— De un an, recunosc eu. 

— Săptămâna trecută a fost aniversarea lor, intervine 
Diane. 

— Şi încă nu sunt pregătit să-mi împart frumoasa soţie cu 
altcineva, spune Jack, umplându-i iar paharul. 

Pe moment absentă, mă uit cum un strop de șampanie 
ratează paharul și aterizează pe pantalonii lui imaculați. 

— Sper că nu te superi că întreb, începe Esther, învinsă de 
curiozitate, dar vreunul dintre voi a mai fost căsătorit? 

Vorbeşte de parcă ar vrea ca răspunsul să fie afirmativ, ca 
şi cum un fost soţ sau o fostă soție nemulțumită care pândește 
în fundal ar fi fost dovada că nu suntem chiar perfecţi. 

— Nu, niciunul dintre noi n-a fost, spun eu. 

Ea se uită la Jack și sunt sigură că se-ntreabă cum cineva 
atât de arătos a reușit să rămână atâta timp neîmperecheat. 
Simţindu-i privirea, Jack zâmbește bine dispus. 

— Trebuie să recunosc că la patruzeci de ani începusem să 
nu mai sper c-am să găsesc vreodată femeia perfectă. Dar cum 
am văzut-o pe Grace, am știut că ea era cea pe care o 
aşteptam. 

— Ce romantic! oftează Diane, care ştie deja cum ne-am 
cunoscut eu și Jack. Am pierdut socoteala femeilor cu care am 
încercat să-l cuplez pe Jack, însă niciuna n-a fost bună până 
când a cunoscut-o pe Grace. 

— Dar tu, Grace? întreabă Esther. Și la tine a fost dragoste 
la prima vedere? 

— Da, spun eu, amintindu-mi momentul. A fost. 

Copleşită de amintiri, mă ridic puţin prea repede și capul 
lui Jack se răsuceşte spre mine. 

— Sufleul, explic eu calmă. Trebuie să fie gata. Vreţi să vă 
așezați la masă? 

Zoriți de Diane, care le spune că sufleul nu așteaptă pe 


nimeni, toți își golesc paharele și se îndreaptă spre masă. 
Totuși, Esther se oprește pentru a se uita mai bine la Licurici 
și, când Jack i se alătură în loc s-o îndemne să se așeze, oftez 
uşurată pentru că sufleul nu e nici pe departe gata. Dac-ar fi 
fost gata, mai că aș fi plâns de stres din cauza întârzierii, mai 
ales că el începe să-i explice tehnicile deosebite pe care le-am 
folosit la tablou. 

După cinci minute, când în cele din urmă ei se așază, 
sufleul este perfect făcut. În timp ce Diane își exprimă 
uimirea, Jack îmi zâmbește din celălalt capăt al mesei și le 
spune tuturor că sunt, într-adevăr, foarte pricepută. 

În serile ca aceasta îmi amintesc de ce m-am îndrăgostit de 
Jack. Fermecător, amuzant și inteligent, știe exact ce să spună 
şi cum s-o spună. Pentru că Esther și Rufus sunt nou-veniți, 
are grijă ca, în timp ce mâncăm, conversaţia să se desfășoare 
în folosul lor. Îi îndeamnă pe Diane și Adam să dezvăluie 
despre ei informaţii care le vor fi de ajutor noilor noștri 
prieteni, precum unde merg la cumpărături și ce sporturi 
practică. Cu toate că Esther ascultă politicoasă lista 
activităţilor lor din timpul liber, numele grădinarilor și 
bonelor lor, cel mai bun loc de cumpărat pește, ştiu că eu sunt 
cea care o interesează. Sunt convinsă c-o să revină la faptul că 
eu și cu Jack am ajuns relativ târziu la căsătorie, sperând să 
găsească ceva — orice — care să-i spună că mariajul nostru nu e 
așa perfect cum pare. Din nefericire pentru ea, o să fie 
dezamăgită. 

Așteaptă până Jack taie fileul de vită Wellington, care este 
servit cu cartofi gratinați și morcovi ușor glasați cu miere. 
Alături sunt și bobițe de zahăr pe care le-am cufundat în apă 
clocotită chiar înainte de a scoate fileul din cuptor. Diane se 
minunează că am reușit să fiu gata cu toate în același timp și 
recunoaște că ea alege mereu un fel principal precum curry, 
pe care-l poate pregăti mai devreme și apoi îl poate încălzi în 
ultima clipă. Aș vrea să-i spun că aș prefera și eu să fac ca ea, 
că socotelile minuțioase şi nopţile de insomnie sunt prețul pe 
care-l plătesc pentru a servi o astfel de cină desăvârşită. Dar 
alternativa — servirea unei cine mai puțin decât perfecte — nu e 


o opţiune. 

Esther se uită la mine peste masă. 

— Așadar, unde v-aţi cunoscut tu și Jack? 

— În Regent Park, spun. Într-o după-amiază de duminică. 

— Povestește-i ce s-a întâmplat, mă îmboldeşte Diane, 
îmbujorată de la șampanie. 

Șovăi o clipă, pentru că e o poveste pe care am mai spus-o. 
Dar lui Jack îi place tare mult să mă audă povestind, așa că 
este în interesul meu s-o repet. Din fericire, Esther îmi vine în 
ajutor. Confundă pauza pe care o fac cu reticența și mă 
îndeamnă: 

— Te rog, povestește! 

— Ei bine, cu riscul de a-i plictisi pe cei care au mai auzit- 
O, zic eu, zâmbind a scuză, eram în parc cu sora mea, Millie. 
Ne ducem des acolo duminica după-amiază, iar în ziua aceea 
s-a întâmplat să cânte o orchestră. Millie adoră muzica și era 
atât de încântată, încât s-a ridicat de pe locul ei și a început să 
danseze în fața estradei. Învăţase de curând să valseze și, în 
timp ce dansa, și-a întins brațele ca și cum ar fi dansat cu 
cineva. 

Mă pomenesc zâmbind amintirii şi-mi doresc cu disperare 
ca viaţa să fie în continuare atât de simplă, atât de inocentă. 

— Deşi oamenii erau în general indulgenţi, bucuroși s-o 
vadă pe Millie distrându-se, continui eu, am văzut că unul sau 
doi erau deranjaţi și mi-am dat seama că trebuia să fac ceva, 
poate s-o chem înapoi la locul ei. Dar o parte din mine se 
împotrivea, pentru că... 

— Câţi ani are sora ta? mă întrerupe Esther. 

— Șaptesprezece. 

Mă opresc o clipă, nedorind să înfrunt realitatea. 

— Aproape optsprezece. 

Esther ridică din sprânceană. 

— Atunci, cam vrea să atragă atenţia. 

— Ba nu, nu vrea, doar că... 

— Ei bine, trebuie să vrea. Adică, de obicei oamenii nu se 
apucă să danseze în parc, nu-i așa? 

Se uită triumfătoare de jur-împrejurul mesei şi, când toți îi 


evită privirea, mi se face milă de ea. 

— Millie are sindromul Down. 

Glasul lui Jack sparge tăcerea stânjenitoare care s-a lăsat la 
masă. 

— Asta înseamnă că de multe ori este minunat de spontană, 
continuă el. 

Faţa lui Esther este inundată de perplexitate și sunt 
supărată că oamenii care i-au povestit totul despre mine n-au 
pomenit nimic despre Millie. 

— Oricum, înainte să mă hotărăsc ce am de făcut, spun eu, 
venind în ajutorul ei, acest domn desăvârșit s-a ridicat de pe 
locul lui, s-a dus la Millie, s-a înclinat și i-a întins mâna. Ei 
bine, Millie a fost încântată și, când au început să danseze, 
toată lumea a început să aplaude şi apoi şi alte cupluri s-au 
ridicat și au început să danseze. A fost un moment foarte, 
foarte special. Și, bineînţeles, pentru asta m-am îndrăgostit 
imediat de Jack. 

— Ce nu știa Grace la acea vreme era că în săptămâna 
dinainte le văzusem în parc pe ea şi pe Millie și mă- 
ndrăgostisem pe loc de ea. Era atât de atentă cu Millie, atât de 
altruistă! Nu mai văzusem la nimeni acel gen de devotament 
şi eram hotărât s-o cunosc. 

— lar ce nu știa Jack la acea vreme, am spus la rândul 
meu, era că-l observasem în săptămâna precedentă, dar nici 
nu mă gândisem că l-ar interesa cineva ca mine. 

Mă amuză când toată lumea dă din cap în sens de aprobare. 
Cu toate că arăt bine, înfățișarea de vedetă de film a lui Jack 
înseamnă că oamenii mă consideră norocoasă pentru că a 
dorit să se însoare cu mine. Dar nu asta voiam să spun. 

— Grace nu mai are alți frați şi surori, așa că s-a gândit că 
faptul că, într-o zi, Millie va deveni responsabilitatea ei o să 
mă descurajeze, explică Jack. 

Apoi clatină din cap. 

— Dimpotrivă, ştiind că Grace ar face totul pentru Millie, 
mi-am dat seama că ea este femeia pe care am căutat-o toată 
viaţa. În munca mea, rasa umană ajunge ușor să te 
demoralizeze. 


— Am văzut ieri în ziar că meriţi felicitări, spune Rufus, 
ridicând paharul în direcţia lui Jack. 

— Da, bine lucrat, intră-n vorbă Adam, care e avocat la 
aceeași firmă cu Jack. Încă o condamnare la activ. 

— A fost un caz destul de simplu, spune cu modestie Jack. 
Deşi a fost ceva mai greu să dovedesc că clienta mea nu și-a 
provocat singură rănile, dat fiind că avea o predilecție spre 
automutilare. 

— Dar, în general vorbind, cazurile de molestare nu sunt de 
obicei ușor de dovedit? întreabă Rufus, în timp ce Diane îi 
spune lui Esther, în caz că nu știe deja, că Jack apără 
victimele - mai precis, nevestele bătute. Nu vreau să 
minimalizez treaba minunată pe care o faci, dar nu există 
adesea probe fizice sau martori? 

— Punctul forte al lui Jack este că le face pe victime să aibă 
suficientă încredere în el și să-i povestească ce s-a întâmplat, 
explică Diane, pe care o bănuiesc a fi puţin îndrăgostită de 
Jack. Multe femei nu au la cine să apeleze și sunt speriate că 
nu vor fi crezute. 

— Și el are grijă ca făptașii să fie închiși pentru multă 
vreme, adaugă Adam. 

— N-am decât dispreț pentru bărbaţii care sunt violenţi cu 
soțiile lor, spune ferm Jack. Merită tot ce primesc. 

— Beau pentru asta. 

Rufus ridică iar paharul. 

— N-ai pierdut încă niciun proces, nu-i așa, Jack? spune 
Diane. 

— Nu, şi nici nu intenţionez. 

— Un şir de succese neîntrerupt — asta e ceva, spune 
gânditor și impresionat Rufus. 

Esther se uită la mine. 

— Sora ta — Millie — e mult mai tânără decât tine, spune ea, 
revenind la conversaţia de mai înainte. 

— Da, între noi sunt șaptesprezece ani. Millie s-a născut 
când mama avea patruzeci și șase de ani. La început, nici nu i- 
a dat prin cap că e însărcinată, așa că a avut un șoc când a 
aflat c-o să fie iar mamă. 


— Millie locuiește cu părinţii voştri? 

— Nu, e la o școală minunată din North London. Dar în 
aprilie împlinește optsprezece ani, așa că la vară va trebui să 
părăsească școala. Păcat, fiindcă îi place tare mult acolo. 

— Și unde o să se ducă? La părinții voștri? 

— Nu. 

Fac o scurtă pauză, fiindcă știu că o va șoca ce urmează să 
spun. 

— Ei trăiesc în Noua Zeelandă. 

Se uită la mine ca picată din lună. 

— Noua Zeelandă? 

— Da. S-au retras acolo anul trecut, chiar după nunta 
noastră. 

— Înţeleg, spune ea. 

Dar știu că nu înţelege. 

— Millie va sta la noi, explică Jack şi-mi zâmbește. Ştiam 
că asta avea să fie o condiție ca Grace să accepte să se mărite 
cu mine și am fost de acord cu cea mai mare bucurie. 

— Eşti foarte generos, spune Esther. 

— Deloc. Sunt încântat că Millie va locui aici. Asta va mai 
adăuga o dimensiune vieţii noastre, nu-i așa, iubito? 

Ridic paharul și iau o gură de vin ca să nu trebuiască să 
răspund. 

— Este evident că te înţelegi bine cu ea, spune Esther. 

— Ei bine, sper că ţine și ea la mine cât ţin eu la ea — deși i- 
a fost greu odată ce eu și Grace ne-am căsătorit. 

— De ce? 

— Cred că realitatea căsătoriei noastre a fost un șoc pentru 
ea, îi spun eu. Fa l-a adorat pe Jack de la început, dar, când 
ne-am întors din luna de miere și şi-a dat seama că el o să fie 
tot timpul cu mine, a devenit geloasă. Acum e bine. Jack e din 
nou favoritul ei. 

— Slavă Domnului că, în locul meu, acum îl antipatizează 
pe George Clooney, râde Jack. 

— George Clooney? 

— Da. 

Dau din cap, bucuroasă că Jack a adus asta în discuţie. 


— Simțeam că are ceva special. 

— Nu simțim toate astea? murmură Diane. 

— ... şi Millie era aşa de geloasă încât, într-un an, când 
niște prieteni mi-au dăruit de Crăciun un calendar cu George 
Clooney, ea a mâzgălit pe el „Nu-mi place George Clooney”, 
doar că a scris cum se aude — J-O-R-J K-O-O-N-I — „L” îi cam 
dă de furcă, explic eu. A fost foarte nostim. 

Toată lumea râde. 

— lar acum nu pridideşte să spună tuturor că pe mine mă 
place, dar pe el nu-l place. A devenit o mantra - „De tine îmi 
place, Jack, dar de George Clooney nu-mi place”. 

Jack zâmbește. 

— Trebuie să recunosc că mă simt foarte flatat că sunt 
menționat în aceeași frază cu el. 

Esther se uită la el. 

— Ştii, chiar semăn un pic. 

— Doar că Jack e mult mai arătos, spune Adam cu un 
zâmbet larg. Nici nu știi ce ușurați am fost toți când s-a 
însurat cu Grace. Asta a făcut ca femeile de la birou să nu mai 
aibă fantezii cu el — dar și unii dintre bărbaţi, adaugă râzând. 

Jack oftează bine dispus. 

— Termină, Adam. 

— Tu nu lucrezi, nu-i așa? mă întreabă Esther. 

Detectez în glasul ei disprețul abia voalat pe care femeile 
care muncesc îl au față de cele ce nu lucrează și mă simt 
obligată să mă apăr. 

— Am lucrat, dar am renunțat la slujbă chiar înainte de a 
mă căsători cu Jack. 

— Serios? se-ncruntă Esther. De ce? 

— Ea n-a vrut să renunţe, intervine Jack. Dar avea o slujbă 
foarte solicitantă și eu nu voiam să vin acasă epuizat și s-o 
găsesc pe Grace la fel de surmenată ca mine. Poate am fost 
egoist cerându-i să renunţe la slujbă, dar îmi doream să pot să 
ajung acasă şi să stau liniștit. Ea călătorea foarte mult, și nu- 
mi mai plăcea să găsesc casa pustie, cum deja o făcusem mulți 
ani. 

— Ce slujbă ai avut? întrebă Esther, fixându-mă cu ochii ei 


albaștri spălăciți. 

— Eram achizitor pentru Harrods. 

Licărul din privirea ei îmi spune că este impresionată. 
Faptul că nu-mi cere să dezvolt îmi spune că încă nu are de 
gând s-o arate. 

— Călătorea în toată lumea la clasa întâi, spune Diane cu 
respiraţia tăiată. 

— Nu în toată lumea, o corectez. Doar în America de Sud. 
Achiziţionam fructe, în principal din Chile și Argentina, adaug 
eu. 

Rufus se uită cu admiraţie la mine. 

— Trebuie să fi fost interesant. 

— A fost, dau eu din cap. Mi-a plăcut totul la nebunie. 

— Atunci, probabil îţi lipseşte. 

Încă o afirmaţie din partea lui Esther. 

— Nu, nu chiar, mint eu. Am o mulțime de lucruri de care 
să mă ocup aici. 

— Și în curând va trebui să ai grijă de Millie. 

— Millie este foarte independentă și, oricum, va lucra 
majoritatea timpului la Meadow Gate. 

— Centrul horticol? 

— Da. Adoră plantele și florile, așa că a avut mare noroc că 
i s-a oferit slujba perfectă. 

— Și ce-ai să faci toată ziua? 

— Cam ce fac și acum — am să gătesc, am să fac curăţenie, 
am să grădinăresc, când îmi permite vremea. 

— Data viitoare va trebui să vii duminica la prânz ca să 
vezi grădina, spune Jack. Grace are talent la grădinărit. 

— Doamne! spune încetişor Esther. Atâtea talente! Mă 
bucur mult că mi s-a oferit un post la St. Polycarp. Eu mă 
plictiseam stând acasă toată ziua. 

— Când începi? 

— Luna viitoare. Înlocuiesc o învățătoare care intră în 
concediu de maternitate. 

Mă întorc spre Rufus. 

— Jack mi-a spus că aveţi o grădină uriașă, îi șoptesc eu și, 
în timp ce-i mai servesc cu file Wellington, pe care l-am ţinut 


la cald împreună cu legumele, conversaţia de la masă se 
învârte în jurul amenajării grădinilor. 

În timp ce toată lumea râde și discută, mă pomenesc 
uitându-mă visătoare la celelalte femei și întrebându-mă cum 
e să fii ca Esther sau Diane, să nu trebuiască să ai grijă de 
cineva ca Millie. Mă simt imediat vinovată, pentru c-o iubesc 
pe Millie mai mult decât viaţa și n-aş da-o pe lumea toată. 
Gândul la ea îmi întărește hotărârea și mă ridic. 

— E gata toată lumea pentru desert? întreb. 

Eu și cu Jack strângem farfuriile și tacâmurile murdare și el 
mă urmează în bucătărie, unde așez farfuriile în chiuvetă ca să 
le spăl mai târziu, în timp ce el pune cuțitul de tăiat carne la 
locul lui. Desertul pe care l-am preparat este o operă de artă — 
un cuib de bezea perfect, înalt de opt centimetri, umplut cu 
frişcă Devon. lau fructele pe care le-am pregătit mai devreme 
şi așez cu grijă pe frişcă felii de mango, ananas, papaya și 
kiwi, apoi adaug căpşuni, zmeură și coacăze negre. 

În timp ce iau o rodie, senzația mă transportă înapoi în alt 
timp și în alt loc, unde căldura soarelui pe fața mea și 
sporovăiala glasurilor entuziasmate erau lucruri firești pentru 
mine. Am închis ochii, amintindu-mi de viaţa de dinainte. Îmi 
dau seama că Jack aștepta cu mâna întinsă și îi dau rodia. O 
taie în jumătate și apoi eu scot semințele cu o lingură și le 
presar peste celelalte fructe. Desertul, fiind terminat, îl duc în 
sufragerie, unde exclamaţiile cu care este întâmpinat confirmă 
că Jack a avut dreptate alegându-l în locul tortului de nuci și 
ciocolată, pe care aș fi preferat eu să-l prepar. 

— Îţi vine să crezi că Grace n-a urmat niciodată un curs de 
gastronomie? îi spune Diane lui Esther, ridicând lingura. Eu 
sunt copleșită de așa perfecţiune. Deşi n-am să mai intru 
niciodată în bikinii pe care mi i-am cumpărat, adaugă ea, 
gemând și bătându-se ușurel pe stomac prin rochia de in 
bleumarin. Chiar n-ar trebui să mănânc asta, ținând cont că 
tocmai ne-am rezervat bilete pentru la vară, dar e atât de 
delicios încât nu rezist! 

— Unde plecaţi? întreabă Rufus? 

— În Thailanda, îi spune Adam. Voiam să mergem în 


Vietnam, dar când am văzut fotografiile făcute de Jack și 
Grace în vacanţa recentă în Thailanda, ne-am hotărât să lăsăm 
Vietnamul pe anul viitor. 

Se uită la Diane și zâmbește larg. 

— Când Diane a văzut hotelul la care au stat ei, s-a 
terminat. 

— Deci o să staţi la același hotel? 

— Nu, era rezervat în întregime. Din păcate, nu ne 
permitem să mergem în vacanță în timpul anului școlar. 

— Profită de asta cât mai poţi, spune Esther, întorcându-se 
spre mine. 

— Așa am de gând să fac. 

— Anul acesta vă întoarceţi în Thailanda? întreabă Adam. 

— Numai dacă putem înainte de iunie, ceea ce este puţin 
probabil, ţinând cont că intră pe rol cazul Tomasin, spune 
Jack. 

Se uită cu înțeles peste masă la mine. 

— După aceea, Millie va fi cu noi. 

Îmi tin răsuflarea, sperând că nimeni nu va sugera că, dacă 
așteptăm, vom putea s-o luăm și pe Millie cu noi. 

— Tomasin? 

Rufus ridică din sprâncene. 

— Am auzit ceva despre asta. Soţia lui e clienta ta? 

— Da. 

— Dena Anderson, murmură el. Trebuie să fie un caz 
interesant. 

— Este, admite Jack. 

Se întoarce spre mine. 

— Iubito, dacă toată lumea a terminat, ce-ar fi să-i arăţi lui 
Esther fotografiile din ultima noastră vacanţă în Thailanda? 

Inima mi se strânge. 

— Sunt sigură că nu vrea să vadă instantaneele noastre din 
vacanţă, spun eu pe un ton intenționat lejer. 

Dar acest ușor dezacord între noi e de ajuns pentru Esther. 

— Mi-ar plăcea tare mult să le văd! exclamă ea. 

Jack își împinge scaunul şi se ridică. Scoate din sertar 
albumul cu fotografii și i-l întinde lui Esther. 


— Cât vă uitaţi voi la fotografii, eu și Grace vom face 
cafeaua. Ce-ar fi să mergeţi în camera de zi, veți sta mai 
confortabil acolo? 

Când ne întoarcem din bucătărie cu tava cu cafea, o găsim 
pe Diane entuziasmată de fotografii, însă Esther nu spune 
mare lucru. 

Trebuie să recunosc că fotografiile sunt uluitoare și cele în 
care apar eu mă avantajează: frumos bronzată, la fel de suplă 
ca la douăzeci de ani și purtând bikini. În majoritatea 
fotografiilor stau în picioare în fața unui hotel luxos, sau 
întinsă pe o plajă privată, sau sunt într-un bar ori restaurant 
cu un cocktail colorat şi o farfurie cu mâncare exotică în față. 
În fiecare zâmbesc la aparat, exemplul perfect de femeie 
relaxată și răsfăţată, foarte îndrăgostită de soțul ei. Când e 
vorba de fotografiat, Jack este perfecționist şi face aceeași 
fotografie de nenumărate ori până când este mulțumit de 
rezultat, așa c-am învăţat să stau cum trebuie de prima dată. 
Sunt și câteva fotografii cu noi doi, făcute de străini amabili. 
Diane e cea care atrage atenţia în glumă că, în acele fotografii, 
în loc să ne uităm la aparat, eu și Jack ne uităm cu adoraţie 
unul la celălalt. 

Rufus toarnă cafeaua. 

— Vrea careva o bomboană de ciocolată? întreb eu, 
întinzând mâna cât pot de degajată spre cutia adusă de Esther. 

— Sunt sigur că ne-am săturat cu ce am mâncat, sugerează 
Jack, uitându-se la fiecare pentru confirmare. 

— Categoric, spuse Rufus. 

— Eu n-aş putea să mai mănânc ceva, geme Adam. 

— Atunci am să le pun deoparte pentru altă dată. 

Jack întinde mâna după cutie şi tocmai mă resemnez cu 
gândul că nici nu le-am gustat, când Diane îmi sare în ajutor. 

— Să nu-ndrăznești - sunt sigură că pot să înghit o 
bomboană sau două. 

— Presupun că n-are rost să-ți amintesc de bikini, oftează 
Adam, dând din cap spre soţia lui, cu o disperare simulată. 

— Bineînţeles că n-are niciun rost, admite Diane, luând o 
bomboană din cutia pe care i-a dat-o Jack și trecându-mi-o 


mie. 

lau una, o bag în gură și-i ofer cutia lui Esther. Când ea 
refuză, mai iau o bomboană și îi înapoiez cutia lui Diane. 

— Cum faci? întreabă Diane, uitându-se cu uimire și 
admiraţie la mine. 

— Poftim? 

— Mănânci foarte mult şi nu te îngrași. 

— Am noroc, spun eu, întinzând mâna și luând încă o 
bomboană. Și control. 

Abia când pendula bate de douăsprezece și jumătate, Esther 
dă semnul de plecare. În hol, Jack le întinde paltoanele și, în 
timp ce el le ajută pe Esther și pe Diane să se îmbrace, eu 
accept să mă întâlnesc cu ele în oraș vinerea viitoare, la 
douăsprezece treizeci, să luăm masa la „Chez Luis”. Diane mă 
îmbrățișează de la revedere, iar când dau mâna cu Esther îi 
spun că aştept cu nerăbdare s-o revăd la masa de prânz. 
Bărbații mă sărută de plecare și toată lumea ne mulțumește 
pentru seara perfectă. De fapt, când Jack închide uşile după 
ei, holul răsună de cuvântul „perfect” repetat de atâtea ori 
încât ştiu că am triumfat. Dar trebuie să am grijă ca şi Jack să 
știe asta. 

— Mâine la unsprezece trebuie să plecăm, spun, 
întorcându-mă spre el. Ca să ajungem la timp acolo şi s-o 
luăm pe Millie la masă. 


TRECUT 


Viaţa mea a devenit perfectă acum un an și jumătate, în 
ziua în care Jack a dansat cu Millie în parc. O parte din ce i- 
am spus lui Esther a fost adevărat — îl văzusem pe Jack în parc 
duminica precedentă, dar nu mă gândisem că l-ar interesa 
cineva ca mine. În primul rând, era extraordinar de chipeș și 
pe atunci eu nu arătam așa de bine ca acum. Și apoi, era 
Millie. 

Uneori le povesteam iubiților mei despre ea încă de la 
început — dacă-mi plăceau mult —, le spuneam că am o soră 
mai mică, plecată la o școală, dar menționam că are sindromul 
Down numai după câteva săptămâni de relaţie. Când le 
ziceam, unii nu știau ce să comenteze și nu rămâneau cu mine 
destul de mult ca să apuce să spună ceva. Alţii au fost curioși, 
chiar empatici, până au cunoscut-o pe Millie și au fost 
incapabili să-i catalogheze spontaneitatea drept minunată, așa 
cum a făcut-o Jack. Doi dintre cei mai buni au rămas cu mine 
mult timp după ce au cunoscut-o, însă chiar și lor le-a fost 
greu să accepte că Millie ocupa o parte uriașă din viața mea. 

Argumentul hotărâtor a fost întotdeauna același; îi 
spusesem de la început lui Millie că, atunci când va părăsi 
minunata, dar foarte costisitoarea ei şcoală, urma să locuiască 
la mine și că nu aveam nicio intenţie s-o dezamăgesc. Asta a 
însemnat că, mai înainte cu șase luni, trebuise să renunţ la 
Alex, bărbatul cu care fusesem foarte fericită doi ani și cu care 
crezusem că-mi voi petrece restul vieții. Dar când Millie a 
împlinit șaisprezece ani, iminența sosirii ei a început să-l 
apese foarte tare — de aceea m-am pomenit, la treizeci și doi 
de ani, singură din nou și îndoindu-mă serios că am să găsesc 
vreodată bărbatul care să ne accepte pe mine și pe Millie. 

În ziua aceea, în parc, n-am fost singura care l-a remarcat 
pe Jack, deși probabil am fost cea mai discretă. Unele - în 
general femeile mai tinere — i-au zâmbit fățiș, încercând să-i 
capteze atenţia, în timp ce adolescentele chicoteau cu mâna la 


gură și şuşoteau emoționate că el trebuie să fie o vedetă de 
film. Femeile mai în vârstă se uitau cu admiraţie la el, iar 
apoi, de cele mai multe ori, la bărbatul de lângă ele, ca și cum 
l-ar fi găsit necorespunzător. Până și bărbaţii se uitau la Jack 
în timp ce se plimba prin parc, deoarece avea o eleganță 
nonșalantă care nu putea fi ignorată. Singura care nu l-a 
remarcat a fost Millie. Absorbită de jocul de cărți pe care-l 
jucam, singurul ei gând era să câștige. 

În acea zi de sfârșit de august, la fel ca mulţi alţii, mâncam 
pe iarbă, nu departe de estradă. Cu coada ochiului l-am văzut 
pe Jack îndreptându-se spre o bancă din apropiere și, când a 
scos o carte din buzunar, mi-am întors atenția la Millie, 
hotărâtă să n-o las să mă vadă uitându-mă la el. În timp ce 
Millie împărțea cărțile pentru altă partidă, am hotărât că era 
probabil un străin, un italian poate, aflat la Londra în 
weekend cu soţia și copiii care vizitau nu știu ce monument și 
se întâlneau cu el mai târziu. 

În acea după-amiază nici nu s-a uitat în direcţia mea, 
nederanjat, se pare, de strigătele puternice ale lui Millie când 
tăia cu o carte mai mare. Am plecat curând după aceea, 
pentru că trebuia s-o duc pe Millie înapoi la școală până la ora 
şase, la timp pentru cina de la șapte. Deși nu credeam c-o să-l 
revăd vreodată, gândurile mi se întorceau, iar și iar, la 
bărbatul pe care-l văzusem în parc și m-am pomenit 
închipuindu-mi că nu era căsătorit, că mă remarcase și se 
îndrăgostise de mine și că avea de gând să se întoarcă în parc 
duminica următoare, în speranța de a mă revedea. Nu mai 
avusesem din adolescenţă astfel de fantezii cu un bărbat, și 
asta m-a făcut să-mi dau seama că nu mai speram să mă mărit 
vreodată și să am o familie. Deși îi eram devotată lui Millie, 
mi-am imaginat mereu că, până când venea ea să locuiască cu 
mine, eu voi avea copii, aşa că ea va deveni un membru al 
familiei, nu singura mea familie. O iubeam foarte mult, însă 
gândul că aveam să îmbătrânim împreună, singure, mă 
umplea de groază. 

Săptămâna următoare, în ziua în care orchestra cânta în 
parc, nu l-am văzut pe Jack până când nu s-a dus la Millie 


care dansa singură în fața estradei, cu brațele în jurul unui 
partener numai de ea văzut. În astfel de momente, emoțiile pe 
care mi le stârnea Millie erau greu de gestionat. Deşi eram 
extrem de mândră de ea că reușise să stăpânească paşii pe 
care-i făcea, eram și extrem de protectoare și, când am auzit 
pe cineva în spatele meu râzând, a trebuit să-mi spun că râsul 
persoanei respective era probabil binevoitor chiar dacă nu era. 
Nu avea să-i strice plăcerea lui Millie. Dar dorința de a mă 
ridica și a o readuce pe Millie la locul ei era atât de puternică 
încât m-am detestat pentru ea şi, pentru prima oară, m-am 
pomenit dorindu-mi ca Millie să fi fost normală. Mi-am 
imaginat câteva clipe cum ar fi fost viața noastră — viața mea 
- şi, în timp ce clipeam repede și des ca să alung lacrimile de 
frustrare care-mi umpluseră ochii, l-am văzut pe Jack 
îndreptându-se spre Millie. 

La început nu l-am recunoscut şi, crezând c-o să-i ceară lui 
Millie să se așeze la loc, m-am ridicat în picioare, gata să 
intervin. Abia când l-am văzut înclinându-se în fața ei și 
întinzând mâna mi-am dat seama că era bărbatul la care 
visasem toată săptămâna. După două dansuri, când a adus-o 
pe Millie înapoi la locul ei, eu mă îndrăgostisem deja de el. 

— Îmi permiți? a întrebat el, arătând scaunul de lângă 
mine. 

— Da, desigur. 

I-am zâmbit recunoscătoare. 

— Îţi mulțumesc că ai dansat cu Millie, ai fost foarte 
amabil. 

— Plăcerea a fost a mea, a spus el grav. Millie e o 
dansatoare foarte bună. 

— Drăguţ bărbat! a spus Millie, zâmbindu-i luminos. 

— Jack. 

— Drăguţ Jack. 

— Ar trebui să mă prezint așa cum trebuie. 

A întins mâna. 

— Jack Angel. 

— Grace Harrington, am spus, strângând-o. Millie e sora 
mea. Eşti aici în vacanță? 


— Nu, aici locuiesc. 

Am așteptat să adauge „cu soţia și copiii”, dar n-a adăugat, 
așa că am furișat o privire spre mâna lui stângă și, când am 
văzut că nu purta verighetă, m-am simţit atât de ușurată încât 
a trebuit să-mi amintesc că asta nu însemna nimic. 

— Şi voi? Tu și cu Millie vizitaţi Londra? 

— Nu chiar. Eu locuiesc în Wimbledon, dar deseori o aduc 
aici pe Millie în weekend. 

— Nu locuiește cu tine? 

— Nu, în timpul săptămânii e la internat, la şcoala ei. 
Încerc s-o văd cât pot de des în weekend, însă cum călătoresc 
mult în interes de serviciu, nu e mereu posibil. Din fericire, 
are o asistentă socială minunată care îmi ţine locul când nu 
pot să fiu cu ea. Și părinţii noștri la fel, desigur. 

— Slujba ta pare interesantă. Pot să te întreb cu ce te 
ocupi? 

— Cumpăr fructe. 

S-a uitat întrebător la mine. 

— Pentru Harrods. 

— Și călătoriile? 

— Achiziţionez fructe din Argentina și Chile. 

— Trebuie să fie interesant. 

— Este, recunosc eu. Şi tu? 

— Eu sunt avocat. 

Plictisită de conversaţia noastră, Millie m-a tras de braţ. 

— Băutură, Grace. Și înghețată. Eu cald. 

I-am zâmbit lui Jack, scuzându-mă. 

— Din păcate, trebuie să plecăm. Mulţumesc încă o dată că 
ai dansat cu Millie. 

— Poate îmi dai voie să vă scot pe tine și pe Millie la un 
ceai? 

S-a înclinat pentru a o vedea pe Millie care stătea de 
cealaltă parte a mea. 

— Tu ce zici, Millie? Ai vrea un ceai? 

— Suc, a spus Millie, zâmbindu-i încântată. Suc, nu ceai. 
Nu place ceai. 

— Suc, atunci, a zis el, ridicându-se. Mergem? 


— Nu, zău, am protestat eu. Ai fost deja prea amabil. 

— Te rog. E plăcerea mea. 

S-a întors spre Millie. 

— Îţi plac prăjiturile, Millie? 

Millie a dat din cap cu entuziasm. 

— Da, iubesc prăjitura. 

— Atunci, rămâne stabilit. 

Am traversat parcul către restaurant, eu și cu Millie braț la 
braț, Jack mergând alături de noi. După o oră, când ne-am 
despărțit, am acceptat să mă întâlnesc cu el joia următoare la 
cină şi a devenit repede o prezență permanentă în viața mea. 
N-a fost greu să mă îndrăgostesc de el; avea ceva demodat ce 
mi se părea reconfortant — îmi deschidea ușa, mă ajuta să-mi 
pun paltonul şi-mi trimitea flori. Mă făcea să mă simt 
deosebită, prețuită și, lucrul cel mai bun dintre toate, o adora 
pe Millie. 

După vreo trei luni de relaţie, m-a întrebat dacă voiam să-l 
prezint părinţilor mei. Am fost puţin surprinsă, deoarece îi 
spusesem deja că nu am o relație apropiată cu ei. O mințisem 
pe Esther. Părinții mei nu voiseră încă un copil și, când a sosit 
Millie, categoric n-au dorit-o. În copilărie îmi sâcâisem atât de 
tare părinţii că vreau un frate sau o soră încât, într-o zi, m-au 
forțat să stau jos și mi-au spus foarte direct că, de fapt, ei nu-și 
doriseră deloc copii. Așa că, după vreo zece ani, atunci când 
mama a descoperit că era însărcinată, s-a îngrozit. Abia când 
am auzit-o întâmplător discutând cu tata despre riscurile unui 
avort mi-am dat seama că aștepta un copil şi am fost revoltată 
că se gândeau să scape de frăţiorul sau de surioara pe care mi- 
i dorisem mereu. 

Am avut o ceartă aprinsă; ei insistau că, întrucât mama 
avea deja patruzeci şi șase de ani, o sarcină la vârsta aceea era 
riscantă; eu susțineam că, întrucât era deja în luna a cincea de 
sarcină, un avort la acea vârstă era ilegal — și un păcat de 
moarte, deoarece amândoi erau catolici. Avându-i de partea 
mea pe Dumnezeu și sentimentul de vinovăţie, am câștigat 
lupta și, fără tragere de inimă, mama a dus sarcina la bun 
sfârşit. 


Când s-a născut Millie și s-a constatat că are Down -— și alte 
probleme de sănătate - n-am înțeles de ce părinții mei au 
respins-o. Eu m-am îndrăgostit de ea pe loc şi n-am văzut-o 
diferită de orice alt copil. Așa că, atunci când mama a făcut o 
depresie severă, am luat-o pe Millie în grija mea, hrănind-o și 
schimbându-i scutecele înainte de a pleca la școală și reluând 
întregul proces când mă întorceam la prânz. Când ea avea trei 
luni, părinţii mi-au spus c-o dădeau spre adopţie și se mutau 
în Noua Zeelandă, unde trăiau bunicii mei materni, ceea ce 
spuseseră mereu că aveau să facă. Am tipat de s-a zguduit 
casă, spunându-le că nu puteau s-o dea spre adopţie, că aveam 
să stau eu acasă și să am grijă de ea în loc să mă duc la 
universitate, însă ei au refuzat să mă asculte și, când 
procedura de adopţie s-a pus în mișcare, am luat o supradoză. 
A fost o prostie, o încercare copilărească de a-i face să-și dea 
seama că vorbeam serios, însă, dintr-un motiv neștiut, a 
funcționat. Eu aveam deja optsprezece ani, așa că am devenit 
principalul îngrijitor al lui Millie, ajutată de diverși asistenţi 
sociali, ceea ce însemna că eu o creșteam efectiv, iar părinţii 
mei asigurau sprijinul financiar. 

Am luat-o pas cu pas. Când lui Millie i s-a găsit un loc la o 
creşă din localitate, am început să lucrez cu jumătate de 
normă. Prima mea slujbă a fost la un lanţ de supermarketuri, 
la departamentul de achiziționat fructe. La unsprezece ani, lui 
Millie i s-a oferit un loc la o școală pe care am considerat-o 
totuna cu o instituție psihiatrică și, îngrozită, le-am spus 
părinților mei că vreau să găsesc un loc mai potrivit. 
Petrecusem cu ea foarte mult timp, învățând-o să se descurce 
singură, independență pe care mă îndoiesc c-ar fi obținut-o 
altfel, și aveam sentimentul că detaliul care o împiedica să se 
integreze în societate așa cum ar fi putut era deficiența de 
exprimare, nu inteligența. 

A fost o luptă lungă și grea ca să găsesc o școală obișnuită 
dispusă s-o primească pe Millie și am reușit doar pentru că 
directoarea școlii pe care am găsit-o în cele din urmă era o 
femeie fără prejudecăţi, deschisă la minte, care, întâmplător, 
avea un frate mai mic cu sindromul Down. Școala privată, de 


fete, cu internat, pe care o conducea, era perfectă pentru 
Millie, dar scumpă și, cum părinții mei nu-și permiteau să 
plătească taxa, le-am spus c-o voi plăti eu. Mi-am trimis CV-ul 
la mai multe firme, însoţit de o scrisoare în care explicam de 
ce anume aveam nevoie de o slujbă bună, bine plătită, și, în 
cele din urmă, am fost acceptată de Harrods. 

Când deplasările au început să facă parte din slujba mea, 
lucru de care am profitat fără să stau pe gânduri, datorită 
libertăţii pe care o presupunea -— părinţii mei nu s-au simţit în 
stare s-o ia pe Millie în weekenduri, fără mine acolo. Însă o 
vizitau la școală, iar în restul timpului avea grijă de ea Janice, 
însoţitoarea lui Millie. Când următoarea problemă a început 
să se întrezărească la orizont — unde avea să meargă Millie 
odată ce părăsea școala — le-am promis părinților mei că 
aveam s-o iau la mine, astfel că ei puteau în sfârșit să 
emigreze în Noua Zeelandă. Și, de atunci, am numărat zilele. 
Nu-i condamnam; în felul lor, ţineau la mine și la Millie și noi 
la ei. Dar erau genul de oameni care nu erau făcuți să aibă 
copii. 

Pentru că Jack ținea morţiș să-i cunoască, i-am telefonat 
mamei și am întrebat-o dacă puteam să mergem la ei 
duminica următoare. Era spre sfârșitul lui noiembrie și am 
luat-o pe Millie cu noi. Cu toate că n-aş putea spune că s-au 
repezit să ne îmbrăţișeze, mi-am dat seama că mama a fost 
impresionată de bunele maniere ale lui Jack și că tata a fost 
încântat că Jack era interesat de colecţia lui de cărți în primă 
ediție. Am plecat curând după prânz și, când am lăsat-o pe 
Millie la școală, după-amiaza era pe sfârșite. Aveam de gând 
să mă îndrept spre casă, pentru că în acea săptămână eram 
foarte ocupată înainte de a pleca în Argentina, dar când Jack 
a propus o plimbare prin Regent Park am acceptat pe loc, deși 
se întunecase. Nu așteptam cu nerăbdare să plec din nou din 
ţară; de când îl cunoscusem pe Jack, nu mă mai încânta să 
călătoresc atât de des deoarece aveam impresia că nu stăm 
deloc împreună. Iar atunci când stăteam petreceam timp, era 
de cele mai multe ori cu un grup de prieteni sau cu Millie. 

— Ce impresie ţi-au făcut părinții mei? l-am întrebat în 


timp ce ne plimbam. 

— Sunt perfecţi, a spus el zâmbind. 

Vorbele lui m-au făcut să mă-ncrunt. 

— Ce vrei să spui? 

— Că sunt exact aşa cum speram să fie. 

M-am uitat la el întrebându-mă dacă era ironic, deoarece 
părinţii mei nu se dăduseră peste cap pentru noi. Dar apoi mi- 
am amintit că-mi spusese că părinţii lui, care muriseră cu niște 
ani înainte, fuseseră extrem de distanți și am hotărât că de 
asta apreciase atât de mult primirea rece a părinților mei. 

Am mai mers puţin și, când am ajuns la estrada unde 
dansase cu Millie, m-a oprit în loc. 

— Grace, vrei să-mi faci onoarea să te măriți cu mine? a 
întrebat. 

Cererea lui în căsătorie era atât de neașteptată încât la 
început am crezut că glumea. Deși în taină sperasem că relația 
noastră avea să ducă într-o bună zi la căsătorie, îmi 
închipuisem că acea zi avea să vină abia peste un an sau doi. 

— Din clipa în care te-am văzut stând acolo, pe iarbă, cu 
Millie, am ştiut că tu ești femeia pe care am așteptat-o toată 
viaţa. Nu vreau să mai aştept ca să te conving să fii soția mea. 
Am vrut să-i cunosc pe părinţii tăi ca să-i pot cere tatălui tău 
binecuvântarea. Mă bucur că ne-a dat-o cu dragă inimă. 

N-am putut să nu mă amuz că tata fusese de acord atât de 
rapid să mă mărit cu cineva pe care abia îl cunoscusem și 
despre care nu ştiau nimic. Însă în timp ce stăteam acolo, în 
braţele lui Jack, m-a speriat faptul că imensa fericire pe care 
mi-o adusese cererea în căsătorie era înfrânată de o neliniște 
sâcâitoare și, tocmai când mi-am dat seama că era din cauza 
lui Millie, Jack a vorbit iar: 

— Înainte să-mi răspunzi, Grace, vreau să-ți spun ceva. 

Vorbea atât de serios încât m-am gândit că avea să-mi 
spună despre o fostă soţie, sau un copil, sau o boală 
îngrozitoare. 

— Vreau să știi că, oriunde vom locui, întotdeauna va fi loc 
şi pentru Millie. 

— Nici nu știi ce mult înseamnă pentru mine să te aud 


spunând asta, i-am zis, cu lacrimi în ochi. Îți mulțumesc. 

— Deci vrei să te măriți cu mine? 

— Da, bineînţeles că vreau. 

A scos din buzunar un inel și, luându-mi mâna, mi l-a pus 
pe deget. 

— Cât de repede? a murmurat el. 

— Cât de repede vrei. 

M-am uitat la diamant. 

— Ce frumos e, Jack! 

— Mă bucur că îţi place. Aşadar, ce zici de martie? 

Am izbucnit în râs. 

— Martie! Cum vom organiza noi o nuntă într-un timp atât 
de scurt? 

— Nu va fi chiar așa de greu. Am deja în minte un loc 
pentru recepție, Cranleigh Park din Hecclescombe. E o casă 
privată, la ţară, a unui prieten de-al meu. În mod normal, ţine 
acolo recepții de nuntă doar pentru membrii familiei, dar sunt 
sigur că nu va fi nicio problemă. 

— Sună minunat, am spus fericită. 

— Doar să nu vrei să inviți prea mulți oameni. 

— Nu, doar părinții mei și câțiva prieteni. 

— Atunci rămâne stabilit. 

Mai târziu, când m-a condus acasă cu mașina, m-a întrebat 
dacă seara următoare puteam să bem ceva împreună, deoarece 
voia să discute cu mine câteva lucruri înainte să plec miercuri 
în Argentina. 

— Poţi să vii la mine acum, dacă vrei, i-am propus eu. 

— Din păcate, chiar trebuie să ajung acasă. Mâine 
dimineață mă scol devreme. 

Fără să vreau, am fost dezamăgită. El a observat. 

— Nimic nu mi-ar plăcea mai mult decât să rămân la 
noapte cu tine, dar trebuie să mă uit peste niște dosare. 

— Nu-mi vine să cred că am acceptat să mă mărit cu un 
bărbat cu care nici nu m-am culcat încă, am mormăit. 

— Atunci, ce zici de o ieşire de două zile, în weekend, după 
ce te întorci din Argentina? O scoatem pe Millie la masă și, 
după ce-o lăsăm înapoi la școală, mergem să vizităm 


Cranleigh Park și găsim un hotel undeva la ţară să stăm peste 
noapte. Merge? 

— Da. 

Am dat din cap recunoscătoare. 

— Unde ne întâlnim mâine-seară? 

— Ce zici de barul de la Connaught? 

— Dacă vin direct de la serviciu, pot fi acolo în jur de 
şapte. 

— Perfect. 

Ziua următoare mi-am petrecut-o în mare parte întrebându- 
mă ce voia să discute Jack cu mine, înainte să plec în 
Argentina. Nici nu mi-a trecut prin cap că avea să-mi ceară să 
renunţ la slujbă sau că voia să ne mutăm la Londra. 
Presupuneam că, după căsătorie, lucrurile urmau să fie în 
mare parte la fel, doar că aveam să locuim împreună în 
apartamentul lui, întrucât era mai central. Propunerile lui m- 
au uluit. Văzând cât eram de șocată, a căutat să-mi explice, 
subliniind ce-mi trecuse și mie prin cap cu o zi în urmă, și 
anume că-n cele trei luni de când ne cunoșteam petrecuserăm 
prea puţin timp împreună. 

— Ce rost are să ne căsătorim dacă nu ne vedem? a întrebat 
el. Nu putem continua ca până acum și, ca să fiu sincer, nici 
nu vreau. Ceva trebuie făcut și cum sper că mai devreme sau 
mai târziu vom avea copii... 

S-a oprit. 

— Vrei copii, nu-i așa? 

— Da, Jack, sigur că vreau, am spus zâmbind. 

— Ce ușurare! 

Mi-a luat mâna în a lui. 

— De prima dată când te-am văzut cu Millie am fost sigur 
c-ai fi o mamă minunată. Sper să nu trebuiască să aştept prea 
mult până mă vei face tată. 

Copleşită de dorința bruscă de a purta în pântec copilul lui, 
am rămas fără grai. 

— Dar poate că ai prefera să așteptăm câțiva ani, a 
continuat el, șovăitor. 

— Nu e vorba de asta, am spus, regăsindu-mi graiul. Doar 


că nu văd cum pot să renunţ la slujbă cât e Millie încă la 
şcoală. Vezi tu, eu îi plătesc taxele, așa că încă un an și 
jumătate n-am să pot renunţa la slujbă. 

— Nici vorbă să mai lucrezi un an și jumătate, a spus el 
ferm. Millie se poate muta la noi de-ndată ce ne întoarcem din 
luna de miere. 

M-am uitat la el vinovată. 

— Oricât de mult o iubesc pe Millie, chiar aș vrea ca mai 
întâi să avem puţin timp pentru noi. Și ea este atât de fericită 
la școală încât ar fi păcat s-o luăm cu un an înainte. 

M-am gândit o clipă. 

— Putem să vorbim la ea la școală și să-i întrebăm pe cei 
de-acolo ce părere au? 

— Sigur. Şi poate o întrebăm și pe Millie ce părere are. Eu 
unul aș fi încântat dacă ar alege să se mute imediat la noi. Dar 
dacă toată lumea va considera că e mai bine s-o lăsăm 
deocamdată acolo unde este, insist să-i plătesc eu taxele. La 
urma urmelor, în curând o să fie sora mea. 

Mi-a luat mâna. 

— Promite-mi că mă lași să te ajut. 

M-am uitat la el neajutorată. 

— Nu știu ce să spun. 

— Atunci nu spune nimic. Tot ce trebuie să faci e să-mi 
promiţi că ai să te gândești să-ți depui preavizul. Nu vreau să 
nu te văd niciodată după ce ne căsătorim. Acum, ce fel de casă 
ti-ar plăcea? Trebuie să știu pentru că, dacă mă lași, aș vrea 
să-ți cumpăr ca dar de nuntă casa visurilor tale. 

— Nu m-am gândit niciodată la asta, am recunoscut. 

— Păi gândește-te acum, fiindcă e important. Ai vrea o 
grădină mare, piscină, camere multe? 

— O grădină mare, clar. Nu mă omor după piscină, iar în 
ceea ce priveşte numărul camerelor, asta depinde de câţi copii 
o să avem. 

— O mulțime, a spus el zâmbind. Mi-ar plăcea să locuim în 
Surrey, destul de aproape de Londra ca naveta zilnică să fie 
suportabilă. Tu ce zici? 

— Oriunde, atâta timp cât suntem fericiți. Dar ţie ce fel de 


casă ţi-ar plăcea? 

— Aș vrea să fie aproape de un orășel drăguţ, dar suficient 
de departe ca să nu ne deranjeze zgomotul. La fel ca tine, mi- 
ar plăcea să aibă o grădină mare, de preferință înconjurată de 
ziduri înalte, ca să nu se vadă înăuntru. Și aș vrea un birou și 
un subsol unde să ținem lucruri. Cam asta. 

— O bucătărie frumoasă, am spus. Aș vrea o bucătărie 
frumoasă care dă pe o terasă unde am putea lua în fiecare 
dimineață micul dejun și în camera de zi un cămin uriaș în 
care să putem face focul cu bușteni adevăraţi. Și un dormitor 
galben pentru Millie. 

— Ce-ar fi să schițezi un plan al casei noastre de vis? a 
propus el, scoțând din servietă o foaie de hârtie. Așa voi avea 
ceva concret. 

După două ore, când m-a urcat într-un taxi, avea schița 
unei case frumoase, completată cu grădini amenajate, o 
terasă, trei camere de primire, un șemineu, o bucătărie, un 
birou, cinci dormitoare - inclusiv unul galben pentru Millie — 
trei băi și, în acoperiș, un mic luminator rotund. 

— Te provoc să găsești o astfel de casă până mă întorc din 
Argentina, am spus râzând. 

— Îmi voi da toată silința, a promis el, înainte de a-mi da 
un sărut. 

Săptămânile următoare au trecut într-un iureș. Când m-am 
întors din Argentina, mi-am înaintat preavizul și mi-am scos 
casa la vânzare. Cât fusesem plecată, cumpănisem cu grijă 
lucrurile și nu aveam nicio îndoială că făceam ce trebuia 
urmând ceea ce-mi ceruse Jack. Ştiam că voiam să mă mărit 
cu el și gândul că până la primăvara viitoare aveam să 
locuiesc într-o casă frumoasă, la țară, și poate așteptând 
primul nostru copil mă umplea de bucurie. Treisprezece ani 
lucrasem non-stop și existaseră dăți când mă întrebasem dacă 
am să scap vreodată de corvoada muncii de zi cu zi. Și 
deoarece știusem că, odată ce Millie venea să stea la mine, n- 
am să mai pot să călătoresc ca înainte sau să muncesc peste 
program cum se întâmpla uneori, eram neliniștită în privința 
slujbei pe care urma s-o găsesc. Dintr-odată, toate îngrijorările 


mele au dispărut și, când am ales invitaţiile de nuntă pentru a 
le trimite prietenilor și familiei, m-am simţit cea mai 
norocoasă persoană din lume. 


PREZENT 


Meticulos ca întotdeauna, Jack apare în dormitor la zece 
treizeci dimineața și îmi spune că la unsprezece fix plecăm. 
Nu-mi fac griji că n-am să fiu gata la timp. Am făcut deja duș, 
așa că treizeci de minute îmi ajung să mă îmbrac și să mă 
machiez. Dușul m-a mai calmat puţin deoarece, de la opt când 
mă trezisem, fusesem într-o stare continuă de agitație, abia 
îndrăznind să cred că-n scurt timp aveam s-o văd pe Millie. 
Veșnic prudentă, îmi spun că se poate întâmpla orice. Totuși, 
am grijă să nu-i arăt lui Jack nimic din frământările mele. Am 
o mină calmă și, când Jack se dă la o parte să mă lase să trec, 
sunt o tânără ca oricare ce iese în oraș. 

Jack mă urmează în dormitorul de alături, unde sunt 
hainele mele. Mă duc la şifonierul uriaș care acoperă tot 
peretele, împing lateral ușa cu oglindă, trag un sertar și iau 
sutienul crem și chiloţii în ton pe care mi le-a cumpărat Jack 
săptămâna trecută. În alt sertar găsesc niște ciorapi de 
culoarea pielii, pe care îi prefer colanţilor. Jack mă privește 
dintr-un scaun în timp ce-mi scot pijamaua și-mi pun lenjeria 
intimă şi ciorapii. Apoi deschid ușa următoare și, pentru o 
clipă, mă uit la hainele aranjate cu grijă după culoare. N-am 
mai purtat de mult rochia albastră care-i place tare mult lui 
Millie, fiindcă are culoarea ochilor mei. O scot din șifonier. 

— Ia-o pe cea crem, spune Jack. 

E drept că el mă preferă în culori neutre, așa că pun la loc 
rochia albastră și o îmbrac pe cea crem. 

Pantofii mei sunt depozitaţi pe rafturi, în cutii transparente, 
în altă parte a șifonierului. Aleg o pereche de pantofi bej cu 
toc. Când ieşim de obicei la plimbare după masa de prânz, cei 
fără toc ar fi mai practici, însă lui Jack îi place să fiu tot 
timpul elegantă, fie că ne plimbăm în jurul lacului sau luăm 
masa cu prietenii. Mă încalț, iau de pe raft o geantă asortată și 
i-o întind lui Jack. Mă duc la masa de toaletă și mă așez. 
Machiajul nu-mi ia mult: un pic de creion de ochi, puţin fard 


de obraz și o idee de ruj. Au mai rămas cincisprezece minute, 
așa că mă hotărăsc să umplu timpul dându-mi cu lac pe 
unghii. Dintre diversele sticluțe aranjate pe masă aleg un roz 
drăguţ, dorindu-mi să-l pot lua cu mine pentru a-i vopsi și lui 
Millie unghiile, lucru pe care știu că l-ar adora. Când lacul s-a 
uscat, mă ridic, îmi iau geanta de la Jack și cobor la parter. 

— Ce palton ai vrea să-ți iei? mă-ntreabă el, când ajungem 
în hol. 

— Cel bej, de lână, cred. 

Îl aduce din vestiar și mă ajută să mi-l pun. Îl închei la toţi 
nasturii şi îmi întorc buzunarele pe dos în timp ce el mă 
privește. Deschide ușa din față și, după ce o încuie în urma 
noastră, îl urmez la mașină. Această excursie a fost câștigată 
cu greu și am de gând să profit din plin de ea. Când ajungem 
la mașină, Jack activează telecomanda și porțile negre și 
uriașe din fața casei încep să se deschidă. Ocolind maşina, îmi 
deschide portiera. Urc și un bărbat care face jogging se uită 
spre noi. Nu-l cunosc, însă Jack îi urează o dimineaţă bună și 
— fie pentru că nu mai are suflu ca să vorbească, fie pentru că- 
şi păstrează energia pentru restul alergării - bărbatul 
răspunde la salut fluturând mâna. Jack închide portiera din 
partea mea şi, după niciun minut, ieşim pe poartă. Când 
aceasta se închide în urma noastră, mă uit o clipă înapoi la 
casa frumoasă pe care a cumpărat-o Jack pentru mine, pentru 
că-mi place s-o văd așa cum o văd alții. 

Intrăm în Londra și gândurile mi se întorc la cina pe care 
am găzduit-o aseară. Deşi erau atâtea lucruri care ar fi putut 
să meargă prost, rămâne un mister cum am reușit s-o scot la 
capăt cu bine. 

— Sufleul tău a fost perfect, zice Jack, ceea ce îmi spune că 
nu sunt singurul care se gândește la seara precedentă. Ai fost 
isteață c-ai prevăzut că ai să-l aduci cu întârziere la masă și ai 
ţinut cont de asta, chiar foarte isteață. Dar se pare că Esther 
nu te prea place. Mă întreb de ce. 

Știu că trebuie să-mi aleg cu grijă cuvintele. 

— Ea nu apreciază perfecțiunea, spun. 

E un răspuns care-l mulțumește. Începe să fredoneze o 


melodie și, în timp ce mă uit la peisajul pe lângă care trecem, 
mă pomenesc gândindu-mă la Esther. În alte împrejurări, aș fi 
plăcut-o, probabil. Însă inteligența ei neîndoielnică o face 
periculoasă pentru cineva ca mine. Nu că n-ar aprecia 
perfecțiunea, cum am crezut la început, mai degrabă se teme 
de ea. 

Durează aproape o oră să ajungem la școala lui Millie. Îmi 
petrec timpul gândindu-mă la Dena Anderson, clienta lui Jack. 
Nu știu multe despre ea, în afară de faptul că s-a măritat de 
curând cu un filantrop bogat, foarte respectat pentru munca sa 
la diverse organizaţii de caritate, şi, prin urmare, nu l-aș bănui 
că și-a bătut soţia. Totuși, știu bine că aparențele pot fi 
înșelătoare și, dacă Jack a acceptat s-o reprezinte, ea trebuie 
să aibă un caz foarte solid. Verbul „a pierde” nu face parte din 
vocabularul lui Jack, cum ține să-mi amintească el mereu. 

N-am mai văzut-o pe Millie de o lună, așa că, nerăbdătoare, 
ne așteaptă pe banca din fața ușii înfofolită cu căciulă și fular 
galben - galbenul este culoarea ei preferată — împreună cu 
Janice, însoțitoarea ei. Când cobor din mașină, se repede spre 
mine cu ochii strălucind de lacrimi de ușurare și, în timp ce-o 
îmbrăţișez strâns, îmi dau seama că Jack se uită la noi. Janice 
vine la noi și-l aud pe Jack spunându-i că, deși știam că Millie 
o să fie dezamăgită, nu îndrăzniserăm să venim la ea până nu 
mi-a trecut de tot gripa care mă pusese la pământ. Janice l-a 
liniștit spunându-i c-am făcut bine, adăugând că-i explicase lui 
Millie de ce n-am putut să venim. 

— Dar i-a fost foarte greu, recunoaşte ea. Vă adoră pe 
amândoi. 

— Și noi o adorăm, spune Jack, zâmbindu-i afectuos lui 
Millie. 

— Bună, Jack, spune ea cu un zâmbet larg. Mă bucur că te 
văd. 

— Și eu mă bucur mult că te văd, spune el, sărutând-o pe 
obraz. Ai înțeles de ce n-am putut să venim până acum, nu-i 
aşa? 

Millie dă din cap. 

— Da, biata Grace bolnavă. Dar mai bine acum. 


— Mult mai bine, aprobă Jack. Fiindcă ai fost atât de 
răbdătoare, am ceva pentru tine, Millie. 

Bagă mâna în buzunarul de la palton. 

— Ia să vedem, ghicești? 

— Agatha Christie? 

Ochii ei căprui se luminează de plăcere, deoarece nimic nu- 
i place mai mult decât să asculte poveşti polițiste. 

— Isteaţă fată! 

Jack scoate din buzunar o carte audio. 

— Nu cred că ai Zece negri mititei, nu-i așa? 

Ea clatină din cap. 

— E una dintre preferatele mele, spune zâmbind Janice. O 
începem diseară, Millie? 

— Da, spune Millie, dând din cap. Mulţumesc, Jack. 

— Plăcerea e de partea mea, îi zice el. Și acum am să-mi 
scot la masă cele două doamne preferate. Unde ai vrea să 
mergem? 

— Hotel, spune imediat Millie. 

Știu de ce a ales ea hotelul, tot așa cum știu de ce o să 
refuze Jack. 

— Ce-ar fi să mergem la restaurantul de lângă lac? spune 
el, ca și cum ea nici n-ar fi vorbit. Sau la cel unde se servesc la 
desert clătitele alea delicioase. 

Lui Millie îi cade faţa. 

— Pe care-l preferi? o întreabă el. 

— Lacul, mormăie ea, legănându-și părul negru peste față. 

Pe drum Millie nu prea vorbește. Voise să stau lângă ea pe 
bancheta din spate, însă Jack îi spusese că s-ar fi simţit că un 
taximetrist. 

Când ajungem la restaurant, Jack găseşte un loc de parcare 
şi, când pornim pe cărare, ne ia de mână, astfel încât să-l 
încadrăm. Personalul ne întâmpină ca pe niște prieteni vechi, 
pentru că o aducem des pe Millie aici. Suntem conduși la masa 
rotundă din colț, cea care-i place lui Jack, lângă fereastră. 
Mereu stăm așa, Jack cu fața la geam, iar eu și cu Millie de-o 
parte şi de alta a lui. În timp ce studiem meniul, îmi întind 
picioarele pe sub masă și le găsesc pe ale ei, semnul meu 


secret pentru ea. 

În timpul mesei, Jack îi vorbește întruna lui Millie, 
încurajând-o să povestească, întrebând-o ce a făcut în 
weekendurile în care n-am putut să venim la ea. Millie spune 
că o dată a luat-o Janice la masă la ai ei, o dată au ieşit în 
oraș să ia ceaiul de după-amiază și o dată au fost invitate 
amândouă acasă la prietena ei Paige și, nu pentru prima dată, 
îi mulțumesc lui Dumnezeu că Millie are pe cineva ca Janice 
care să-mi ţină locul, ori de câte ori nu pot să fiu cu ea. 

— Grace vii plimbare? întreabă Millie când prânzul a luat 
sfârșit. Jur lac. 

— Da, firește. 

Îmi împăturesc frumos șervetul și-l pun pe masă cu mișcări 
deliberat tacticoase. 

— Mergem? întreb. 

Jack îşi împinge scaunul în spate. 

— Vin și eu. 

Deşi m-am așteptat la asta, am un sentiment zdrobitor de 
dezamăgire. 

— Facem tot ocol, avertizează Millie. 

— Nu tot ocolul, protestează Jack. E prea frig ca să stăm 
mult afară. 

— Atunci Jack rămâne aici, îi spune Millie. Eu merg cu 
Grace. 

— Ba nu, spune Jack. Mergem toți. 

Millie se uită cu gravitate la Jack peste masă. 

— Îmi place de tine, Jack, spune ea. Dar nu-mi place de 
Jorj Koony. 

— Ştiu, spune Jack. Nici mie nu-mi place. 

— EL urât, spune Millie. 

— Da, e foarte urât, aprobă Jack. 

Ne plimbăm puţin pe lângă lac, Jack mergând între noi 
două. Jack îi spune lui Millie că a muncit de zor la camera ei 
pentru a fi gata când vine să locuiască la noi. Când ea întreabă 
dac-o să fie galbenă, el spune că bineînţeles că da. 

Jack a avut dreptate; e prea frig ca să stai foarte mult afară 
şi, după vreo douăzeci de minute, ne întoarcem la mașină. Pe 


drumul de întoarcere la școala ei, Millie e și mai tăcută și știu 
că e la fel de frustrată ca mine. Când ne luăm la revedere, 
întreabă dacă o să venim din nou la ea weekendul viitor, iar 
când Jack spune că vom veni sigur, mă bucur că Janice e în 
apropiere să-l audă. 


TRECUT 


Când eu și cu Jack i-am spus lui Millie că ne căsătorim, 
primul lucru pe care l-a întrebat a fost dacă putea să fie 
domnişoară de onoare. 

— Bineînţeles! am spus eu, îmbrățișând-o. E în regulă, nu-i 
așa, Jack? am adăugat speriată, văzându-i încruntătura de pe 
față. 

— Credeam c-o să avem o nuntă simplă, a spus el 
dezaprobator. 

— Da, dar tot o să am nevoie de o domnișoară de onoare. 

— Serios? 

— Păi, da, am spus, tulburată. Așa e tradiția. N-ai nimic 
împotrivă, nu-i așa? 

— Nu crezi că va fi cam mult pentru Millie? a întrebat el, 
coborând glasul. Dacă chiar ai nevoie de domnişoară de 
onoare, de ce nu o rogi pe Kate sau pe Emily? 

— Pentru că eu o vreau pe Millie, am insistat, conștientă că 
ea ne urmărea neliniștită. 

A urmat un moment de tăcere stânjenitoare. 

— Atunci o s-o ai pe Millie, a spus el, zâmbind și întinzând 
braţele spre ea. Vino să-i spunem directoarei tale vestea cea 
bună. 

Doamna Goodrich și Janice au fost încântate să audă că ne 
căsătoream. După ce a trimis-o pe Millie să se spele pentru 
cină, doamna Goodrich a fost de acord că pentru Millie era cel 
mai bine să rămână încă un an și trei luni la școală, până 
împlinea optsprezece ani, așa cum fusese planul de la început, 
în ciuda faptului că Jack a repetat că ar fi fost foarte fericit ca 
Millie să se mute imediat la noi. M-am bucurat când doamna 
Goodrich a sugerat că ar fi bine să avem puţin timp doar 
pentru noi și m-am întrebat dacă bănuise că speram să ne 
mărim familia imediat. 

La scurt timp după aceea, eram în drum spre 
Hecclescombe, unde am descoperit că Cranleigh Park era într- 


adevăr la fel de frumos cum îmi povestise Jack. Era cadrul 
perfect pentru o nuntă și le-am fost recunoscătoare lui Giles și 
Moirei, prietenii lui Jack, că ne permiteau să folosim frumoasa 
lor casă. Ne-am gândit că invitaţii noștri nu vor avea nimic 
împotrivă să facă patruzeci de minute de la Londra pentru a 
petrece după-amiaza și seara într-un astfel de decor 
încântător, mai ales că Giles și Moira s-au oferit cu amabilitate 
să cazeze pe oricine nu făcea față drumului de întoarcere la 
Londra. După ce am petrecut două ore hotărându-ne asupra 
unui meniu pentru cincizeci de persoane, care urma să fie 
pregătit și servit de o firmă de catering din Londra, am plecat 
la hotelul la care Jack făcuse rezervări cât fusesem eu în 
Argentina. 

Abia așteptam ca Jack să mă ducă în sfârșit în pat, dar 
trebuia mai întâi să luăm cina. Masa a fost delicioasă, însă eu 
eram nerăbdătoare să ne întoarcem în camera noastră. 

M-am dus să fac un duș și, când am ieșit din baie 
nerăbdătoare să fac dragoste, am fost consternată să constat 
că Jack dormea dus pe pat. Nu m-a lăsat inima să-l trezesc 
deoarece știam că era istovit — la cină îmi mărturisise că 
fusese cât pe ce să amâne nunta din cauză că avea multă 
treabă, dar nu voise să mă dezamăgească. Când s-a trezit în 
cele din urmă, după două ore, s-a simţit prost că adormise și, 
luându-mă în braţe, am făcut dragoste. 

Cea mai mare parte a dimineții următoare am stat în pat și, 
după un prânz leneș, ne-am întors la Londra. Deși nu l-am 
văzut pe Jack întreaga săptămână care a urmat, m-am bucurat 
că reușiserăm să ne desprindem puţin din frenezia în care ne 
aruncase apropierea iminentă a nunţii noastre. În plus, am 
avut ocazia să termin tabloul pe care-l începusem pentru el cu 
două luni înainte. Deoarece nu prea aveam timp să lucrez la 
el, mă resemnasem să i-l dau drept cadou de nuntă, și nu de 
Crăciun, cum intenționasem. Dar cum Jack seara era ocupat, 
iar geamantanele mele rămâneau un timp nedefinit în fundul 
dulapului, am reușit să-l termin la timp ca să i-l dau în ziua de 
Crăciun. Speram că, dacă-i plăcea, avea să împodobească 
pereţii noii noastre case — puteam ușor să mi-l imaginez 


atârnând deasupra căminului despre care vorbiserăm. 

Era un tablou mare și, la prima vedere, părea o operă 
abstractă cu nuanţe diferite de roșu şi pete micuțe argintii. 
Abia la o examinare atentă îţi dădeai seama că masa de roșu 
erau licurici minusculi — și numai Jack și cu mine aveam să 
ştim că masa de roșu fusese realizată nu cu vopsea, ci cu ruj 
de buze, pe care apoi îl fixasem cu lac transparent. 

Nu-i spusesem niciodată lui Jack că-mi plăcea să pictez și 
nici chiar atunci când el admirase un tablou care atârna în 
bucătăria mea nu-i mărturisisem că eu îl pictasem. Așa că, 
atunci când i-am spus de Crăciun — după ce am fost sigură că-i 
plăcea tabloul pe care i-l dăruisem - că nu doar că pictasem 
Licuricii, ci şi că-l realizasem sărutând pânza de sute de ori, 
având pe buze nuanţe de ruj diferite, el a fost atât de generos 
cu complimentele încât m-am bucurat că reușisem să-l 
surprind. A fost încântat că pictez și mi-a spus că, după ce ne 
vom muta în casa noastră, spera să acopăr pereţii cu picturile 
mele. 

Casa mea s-a vândut repede. Am vrut ca Jack să folosească 
banii pe care i-am primit din vânzare la casa pe care o găsise 
în Spring Eaton, dar el a refuzat, amintindu-mi că acesta era 
cadoul lui de nuntă pentru mine. Descoperise satul adormit 
Spring Eaton într-o duminică, pe când se întorcea de la Adam 
și Diane, și l-a considerat ideal pentru că era situat la vreo 
douăzeci de mile la sud de Londra. Întrucât casa necesita 
unele lucrări minore înainte să ne mutăm în ea, nu a dorit ca 
eu să o văd până ne-ntorceam din luna de miere. Când l-am 
bătut la cap să-mi spună cum era, s-a mulțumit să zâmbească 
și mi-a spus că era perfectă. Când l-am întrebat dacă era 
precum cea din schița pe care o întocmiserăm împreună, a 
răspuns solemn că bineînțeles că era. I-am spus că voiam să 
folosesc banii din vânzarea casei mele ca să mobilez noua 
noastră casă în chip de dar de nuntă pentru el și, după multă 
muncă de convingere, a acceptat. A fost ciudat să cumpărăm 
mobilă pentru o casă pe care eu nu o văzusem, însă Jack știa 
exact ce voia și n-am putut să mă plâng de gusturile lui. 

Mi-am părăsit slujba cu o lună înainte de căsătorie și, o 


săptămână mai târziu, după ce m-am plâns în glumă lui Jack 
că nu mai era nimic nou în a nu face nimic toată ziua, a 
apărut în pragul ușii cu o cutie legată cu fundă roşie. Am 
deschis-o și am descoperit un pui de Labrador, de trei luni, 
uitându-se la mine. Era o căţelușă. 

— E adorabilă, Jack! am exclamat, luând-o din cutie. Unde 
ai găsit-o? E a ta? 

— Nu, e a ta, a spus el. Ceva care să-ți dea de lucru. 

— Asta sigur, am spus râzând. 

Am pus-o pe pardosea și ea a luat-o la fugă prin hol, 
explorând locul. 

— Dar nu știu ce am să fac cu ea cât suntem noi în luna de 
miere în Thailanda. Am putea să-i rugăm pe părinții mei s-o 
ţină, dar nu știu dacă vor fi de acord. 

— Fii fără grijă, totul e aranjat. Am găsit o menajeră să 
aibă grijă de casa noastră cât suntem plecaţi — nu vreau să 
stea pustie şi mai e niște mobilă de adus, aşa c-o să locuiască 
în ea până ne întoarcem noi — și o să aibă grijă şi de Molly. 

— Molly? 

M-am uitat la cățelușă. 

— Da, i se potrivește foarte bine. Millie se va bucura tare, 
mereu şi-a dorit un câine. Millie și Molly — sună perfect! 

— Exact la asta m-am gândit și eu. 

— Millie o s-o îndrăgească. 

— Și tu? Tu o vei îndrăgi? 

— Bineînţeles! 

Am luat-o în brațe. 

— Deja îmi e dragă. 

Am râs și ea a început să mă lingă pe față. 

— Mă tem că n-am să mai vreau deloc s-o las acasă când 
plecăm în Thailanda. 

— Dar gândeşte-te cât te vei bucura să o revezi la 
întoarcere. Deja îmi imaginez reîntâlnirea voastră, a spus el 
zâmbind. 

— Abia aştept să i-o arăt lui Millie! Eşti minunat de bun, 
Jack. 

Aplecându-mă spre el, l-am sărutat cu tandrete. 


— Molly este exact compania de care am nevoie cât ești tu 
la muncă toată ziua. Sper că în Spring Eaton sunt locuri 
frumoase pentru plimbare. 

— Sunt o mulțime, mai ales de-a lungul râului. 

— Abia aştept, i-am spus fericită. Abia aştept să văd casa și 
abia aștept să mă mărit cu tine! 

— Și eu, a spus el, sărutându-mă. Și eu. 

Având-o pe Molly să mă ţină în alertă, ultimele săptămâni 
au trecut în zbor. În ziua de dinaintea nunţii am luat-o pe 
Millie de la școală și i-am lăsat-o pe Molly lui Jack, care în 
acea seară o ducea la casa cea nouă să i-o dea în primire 
menajerei. Nu-mi venea deloc să mă despart de ea, însă Jack 
m-a asigurat că doamna Johns, femeia pe care o găsise să aibă 
grijă de casă, era extrem de amabilă și bucuroasă să stea cu 
Molly până ne întorceam noi din Thailanda. Cu câteva zile în 
urmă eu mă mutasem la un hotel din apropiere, după ce-mi 
trimisesem toate lucrurile la Spring Eaton, așa că acolo m-am 
întors cu Millie, să ne pregătim pentru a doua zi. Ne-am 
petrecut seara probând rochiile și încercând fardurile pe care 
le cumpărasem special pentru nuntă. Nu voisem să port o 
rochie tradițională de mireasă, aşa că-mi cumpărasem o rochie 
de mătase crem, care îmi ajungea aproape până la glezne și se 
mula pe silueta mea în toate locurile potrivite. Și Millie își 
alese o rochie crem, dar cu o eșarfă roz, exact culoarea 
buchetului pe care avea să-l poarte. 

Dimineața următoare, când mi-am pus rochia, m-am simțit 
mai frumoasă ca niciodată. Buchetele de nuntă sosiseră mai 
devreme la hotel — trandafiri roz pentru Millie şi o cascadă de 
trandafiri roșii pentru mine. Jack aranjase să vină o mașină 
care să ne ducă la oficiul de stare civilă și, la unsprezece, când 
s-a auzit o bătaie în ușă, am trimis-o pe Millie să deschidă. 

— Spune că vin într-un minut, am zis, dispărând în baie ca 
să arunc o ultimă privire în oglindă. 

Mulțumită de ce am văzut, m-am întors în dormitor şi am 
luat buchetul. 

— Arăţi uluitor! 


Luată prin surprindere, am ridicat privirea și l-am văzut în 
prag pe Jack. Era atât de chipeș în costumul de culoare 
închisă cu vestă de un roșu aprins încât mi s-a strâns 
stomacul. 

— De fapt, aproape la fel de frumoasă ca Millie, a adăugat 
el. 

Lângă el, Millie a bătut fericită din palme. 

— Ce cauţi aici? am exclamat, neliniștită și încântată în 
același timp. S-a întâmplat ceva? 

A venit la mine și m-a luat în braţe. 

— Nu mai aveam răbdare să te văd, asta-i tot. Și, în plus, 
am ceva pentru tine. 

Dându-mi drumul, a băgat mâna în buzunar şi a scos o 
cutie neagră. 

— Am fost azi-dimineață la bancă să le iau. 

Deschizând cutia, am văzut pe catifeaua neagră din interior 
un splendid colier cu perle şi o pereche de cercei cu perle 
asortați. 

— Ce frumoase sunt, Jack! 

— Au fost ale mamei. Uitasem de tot de ele până aseară. M- 
am gândit că poate ai să vrei să le porți azi, de aceea am 
venit. Nu ești obligată să le porți, desigur. 

— Ba vreau tare mult să le port, i-am spus, scoțând colierul 
şi desfăcându-i închizătoarea. 

— Lasă-mă pe mine. 

Mi l-a luat din mâini și mi l-a pus la gât. 

— Ce părere ai? 

M-am întors spre oglindă. 

— Nu-mi vine să cred ce bine se asortează cu rochia, am 
spus, pipăind perlele. Sunt exact aceeași nuanță de crem. 

Mi-am scos cerceii de aur pe care îi purtam și i-am înlocuit 
cu cei cu perle. 

— Grace frumușică, foarte, foarte frumușică, a spus râzând 
Millie. 

— Sunt de acord, a aprobat-o cu gravitate Jack. 

A băgat mâna în celălalt buzunar și a scos o cutie mai mică. 

— Am ceva și pentru tine, Millie. 


Când Millie a văzut lănţișorul de argint cu o perlă în formă 
de lacrimă a scos un icnet de încântare. 

— Mulţumesc, Jack, a spus ea cu un zâmbet radios. Eu port 
el acum. 

— Eşti foarte bun, Jack, i-am spus în timp ce-i puneam lui 
Millie lănţișorul la gât. Dar nu știai că poartă ghinion să-ți 
vezi mireasa în ziua nunţii? 

— Păi, am mers la noroc, a răspuns el zâmbind. 

— Ce face Molly? S-a acomodat? 

— Perfect. Priveşte. 

Și-a scos telefonul din buzunar și ne-a arătat lui Millie și 
mie o fotografie cu Molly care dormea ghemuită în coșul ei. 

— Deci pardoseala e din gresie, am murmurat eu. Cel puțin 
ştiu și eu ceva despre viitoarea mea casă. 

— Şi asta e tot ce ai să știi, a spus el, băgând telefonul în 
buzunar. Mergem? Şoferul a fost destul de surprins când l-am 
rugat să mă ia şi pe mine în drum spre tine. Așa că, dacă nu 
ieşim mai repede, s-ar putea să creadă c-am venit să 
contramandez totul. 

După ce ne-a oferit lui Millie și mie câte un braţ, ne-a 
condus la mașină și am plecat spre oficiul de stare civilă. 

Când am ajuns, toată lumea ne aștepta, inclusiv părinţii 
mei. Îşi împachetaseră aproape toate lucrurile în vederea 
mutării în Noua Zeelandă și stabiliseră să plece la două 
săptămâni după întoarcerea noastră din luna de miere. M-am 
cam mirat când mi-au spus că plecau atât de repede, dar când 
m-am gândit la asta, mi-am dat seama că așteptaseră 
șaisprezece ani. În săptămâna dinainte, eu și cu Jack ne 
întâlniserăm cu ei la cină, unde ne-o predaseră pe semnătură 
pe Millie, ceea ce-nsemna că nu mai erau întreținătorii ei 
legali. Toţi am fost încântați de acest aranjament și, poate 
fiindcă se simțeau vinovaţi că Jack purta pe umeri povara 
financiară, părinții mei ne-au spus că la nevoie aveau să ne 
ajute și ei cum puteau. Însă Jack a spus ferm că el şi cu mine 
vom răspunde de Millie și le-a promis că nu-i va lipsi nimic. 

Invitaţii noștri s-au mirat să-l vadă pe Jack ieșind din 
maşină împreună cu mine şi cu Millie. În timp ce am urcat 


cele câteva trepte care duceau la oficiul de stare civilă, l-au 
tachinat că nu rezistase să meargă cu un Rolls-Royce. Tata mă 
însoțea pe mine și Jack o însoțea pe Millie, iar unchiul 
Leonard, pe care nu-l mai văzusem de câţiva ani, îi oferise 
mamei brațul. Eram aproape în vârful scărilor când am auzit-o 
pe Millie țipând și, răsucindu-mă, am văzut-o rostogolindu-se 
pe scări. 

— Millie! am tipat. 

Până să se oprească ea din căzătură la baza scărilor, eu 
eram deja la mijlocul drumului. Mi s-a părut un veac până am 
reușit să răzbat prin mulțimea de oameni adunați în jurul ei și 
am îngenuncheat lângă ea, fără să-mi pese că-mi murdăream 
rochia, îngrijorată doar că Millie zăcea acolo nemișcată. 

— E în regulă, Grace, respiră, m-a liniștit Adam, care stătea 
pe vine de cealaltă parte a ei, în timp ce eu îi căutam 
înnebunită pulsul. O să fie bine, ai să vezi. Diane a sunat la 
ambulanță, o să fie aici într-un minut. 

— Ce s-a întâmplat? am întrebat cu glas tremurând, 
conștientă că mama și tata se lăsaseră pe vine alături de mine. 

I-am dat lui Millie părul de pe față, neîndrăznind să o mișc. 

— Îmi pare tare rău, Grace. 

Am ridicat ochii și l-am văzut pe Jack, alb ca hârtia pe față. 

— S-a împiedicat brusc. Cred că și-a prins tocul în tivul 
rochiei și, până să-mi dau seama ce se întâmplă, ea se 
rostogolea. Am încercat s-o prind, dar n-am reușit să ajung la 
ea. 

— Nu-i nimic, am spus repede. Nu e vina ta. 

— Trebuia să se ţină mai bine de mine, a continuat el cu 
disperare, trecându-și mâna prin păr. Trebuia să țin minte că 
nu întotdeauna îi vine ușor să urce scările. 

— Nu-mi place cum îi e îndoit piciorul, a spus încet tata. 
Pare rupt. 

— Oh, Doamne! am gemut eu. 

— Uite, îşi revine, a spus mama, luând mâna lui Millie. 

— E-n regulă, Millie, am murmurat când ea a început să se 
miște. E-n regulă. 

Ambulanţa a sosit în câteva minute. Am dat să merg la 


spital cu ea, dar mama și tata mi-au spus c-or să meargă ei, 
amintindu-mi că eu urma să mă mărit. 

— Nu pot să mă mărit acum, am hohotit eu, în timp ce 
Millie era băgată în ambulanţă. 

— Ba poți, a spus mama cu asprime. Millie o să fie bine. 

— Are piciorul rupt, am spus plângând. Și poate și alte 
leziuni despre care nu știm. 

— N-am să te condamn dacă vrei să contramandezi nunta, 
a spus Jack încet. 

— Nu văd cum am putea merge înainte cu toate când nici 
nu știu cât de grav e Millie rănită. 

Paramedicii au fost minunaţi. Înţelegând în ce situație 
dificilă eram, au examinat-o pe Millie în ambulanță cât de 
meticulos au putut și mi-au spus că, în afară de picior, nu 
părea să aibă şi alte oase fracturate și că, dacă voiam să merg 
înainte cu nunta, erau siguri că părinții mei aveau să mă ţină 
la curent cu tot ce se-ntâmpla. Au ţinut să spună și că, de 
îndată ce ajungea la spital, Millie avea să fie dusă urgent la 
radiografie, așa că oricum nu puteam să stau cu ea. Încă 
indecisă, m-am uitat la Jack, care vorbea încet cu Adam, și 
expresia de dezolare de pe fața lui m-a făcut să mă hotărăsc. 
M-am urcat în ambulanţă și am sărutat-o pe Millie, care era 
într-o stare de somnolenţă. După ce i-am promis că dimineaţa 
următoare mă duc s-o văd, le-am dat părinţilor mei numărul 
de mobil al lui Jack și i-am rugat să mă anunţe de îndată ce 
aveau vești. 

— Sigur vrei să continuăm? m-a întrebat Jack neliniștit, 
după plecarea ambulanţei. Nu cred că cineva mai are chef de 
petrecere după ce i s-a întâmplat lui Millie. Poate ar trebui să 
așteptăm până știm sigur c-o să fie bine. 

M-am uitat la invitaţii noștri, care se învârteau prin 
preajmă, voind să știe dacă nunta mai avea loc sau nu. 

— Cred că vor fi de acord să continuăm cu nunta dacă noi 
vrem asta. 

L-am întors cu fața spre mine. 

— Tu mai vrei să ne căsătorim, Jack? 

— Bineînţeles că vreau, mai mult decât orice. Dar, în 


ultimă instanță, decizia e a ta. 

— Atunci, ne căsătorim. Millie asta ar vrea, am mințit, 
pentru că știam că Millie n-ar fi înțeles de ce am mers înainte 
şi ne-am căsătorit fără ea. 

Gândul c-o trădam mi-a adus iar lacrimi în ochi și le-am 
gonit clipind repede ca să nu le vadă Jack, sperând să nu mai 
fiu niciodată nevoită să aleg între ea și Jack. 

Toată lumea a fost încântată că până la urmă ne 
căsătoream, iar când, după două ore, mama a sunat să ne 
spună că Millie era bine, cu excepţia piciorului fracturat, am 
răsuflat ușurată. Am vrut să scurtez recepţia și să mă duc la ea 
în acea seară, dar mama mi-a spus că dormea adânc și, din 
cauza analgezicelor pe care i le dăduse doctorul, nu avea să se 
trezească până dimineața următoare. A adăugat că intenționa 
să rămână la spital peste noapte, așa că i-am spus că 
dimineața aveam să trec cu Jack pe la Millie, în drum spre 
aeroport. 

Deși restul serii am reușit să mă distrez, m-am bucurat când 
ultimii invitați au plecat şi eu cu Jack ne-am îndreptat, în 
sfârșit, spre hotelul nostru. Pentru că mașina lui Jack era în 
Londra, Moira și Giles ne-au împrumutat o mașină de-a lor ca 
să putem să ajungem a doua zi la aeroport, urmând să le-o 
înapoiem când ne întorceam din Thailanda. Având garajul 
plin de mașini, au susținut că n-aveau nevoie de ea și că 
puteam s-o aducem înapoi când aveam noi timp. 

Când am ajuns la hotelul la care aveam să petrecem 
noaptea nunții, m-am dus direct să fac o baie fierbinte, 
lăsându-l pe Jack să-și toarne un whisky cât mă aștepta, în 
timp ce eram în cadă, gândurile mi se întorceau mereu la 
Millie și n-am putut decât să mă bucur că ziua s-a sfârșit. Cum 
apa începea să se răcească, am ieșit din cadă și m-am șters în 
grabă, nerăbdătoare să văd faţa lui Jack când avea să mă vadă 
în cămășuţa și chiloţii de mătase crem pe care le cumpărasem 
anume pentru noaptea nunții. Le-am îmbrăcat și, cu un fior de 
anticipare, am deschis ușa și am intrat în dormitor. 


PREZENT 


După vizita la Millie, în drum spre casă îi spun lui Jack că 
am de gând s-o sun pe Diane până vineri ca să-i zic că nu pot 
să iau masa de prânz cu ea și cu Esther. 

— Eu cred că, dimpotrivă, ar trebui să te duci, îmi spune el. 

Pentru că mi-a mai spus același lucru de multe ori, știu că 
nu înseamnă nimic. 

— La urma urmelor, ai contramandat deja de două ori, 
adaugă el. 

Nici chiar aceste cuvinte nu sunt de ajuns ca să mă facă să 
mă entuziasmez. Însă vineri dimineață, când îmi spune să-mi 
iau cea mai drăguță rochie, nu pot să nu mă-ntreb dacă, în 
sfârșit, a venit clipa pe care o așteptam. Mintea mea se 
grăbește să anticipeze şi fac un efort ca să-mi amintesc de 
toate celelalte ocazii când am fost dezamăgită. Nici chiar când 
urc în mașină alături de Jack nu-mi dau voie să cred că s-ar 
putea întâmpla. Dar când intrăm în oraș, nu pot să nu cred și 
încep să fac planuri cu înfrigurare, îngrozită că voi lăsa clipa 
să-mi alunece printre degete. Abia când Jack parchează 
mașina pe șosea în fața restaurantului și coboară, îmi dau 
seama cât m-am amăgit. 

Diane și Esther sunt deja la masă. Diane îmi face cu mâna și 
mă îndrept spre ele, ascunzându-mi sub un zâmbet crunta 
dezamăgire, conștientă de mâna lui Jack pe spatele meu. 

— Mă bucur tare mult că ai reușit să vii, spune ea, 
îmbrățișându-mă scurt. Ce drăguţ că ai venit și tu, Jack, să ne 
saluți! E ora ta de masă? 

— Azi-dimineaţă am lucrat de acasă, spune el. Și, cum la 
birou trebuie să ajung pe la sfârşitul după-amiezii, am sperat 
că-mi veți permite şi mie să iau masa cu voi. Iar eu, în schimb, 
o să vă fac cinste. 

— În cazul acesta, eşti bine venit, râde ea. Sunt sigură că se 
mai găsește un loc, mai ales că masa asta este pentru patru 
persoane. 


— Doar că acum n-o să mai putem sta de vorbă, glumește 
Esther. 

În timp ce Jack fură un scaun de la altă masă, îmi trece 
prin cap că, nici dacă ar fi dorit, Esther n-ar fi putut spune 
ceva mai dăunător. Nu c-ar mai conta. 

— Sunt sigur că aveți de discutat lucruri mult mai 
interesante decât persoana mea, spune Jack zâmbind, 
plasându-mă vizavi de Esther și făcându-i semn chelneriței să 
mai aducă un tacâm. 

— Și, oricum, Grace ar avea de spus despre tine numai 
lucruri frumoase, așa că n-ar fi prea amuzant, oftează Diane. 

— Oh, sunt sigură c-ar găsi câteva mici defecte, spune 
Esther, uitându-se provocatoare la mine. Nu-i așa, Grace? 

— Mă îndoiesc, spun. După cum vezi, Jack e perfect. 

— Ei, haide, nu poate fi chiar perfect! Trebuie să existe 
ceva! 

Mă încrunt, prefăcându-mă că mă gândesc la asta, apoi dau 
din cap cu regret. 

— Nu, îmi pare rău, chiar nu-mi vine în minte nimic — doar 
dacă se pune că-mi cumpără prea multe flori. Câteodată nu 
am suficiente vaze pentru toate. 

Lângă mine, Diane oftează. 

— Acesta nu-i un defect, Grace. 

Se întoarce spre Jack. 

— Oare i-ai putea da şi lui Adam câteva ponturi despre 
cum să-ți răsfeți nevasta? 

— Nu uita că, în comparaţie cu noi, Grace și Jack sunt 
practic proaspăt căsătoriţi, îi atrage atenţia Esther. Și încă n- 
au copii. Galanteria zboară pe fereastră odată ce în relaţie se 
instalează obișnuința și copiii. 

Se opreşte o clipă. 

— Aţi trăit mult timp împreună înainte de căsătorie? 

— N-am avut timp să trăim împreună, explică Jack. Ne-am 
cunoscut și, după nici șase luni, ne-am căsătorit. 

Esther ridică din sprâncene. 

— Doamne, ce repede! 

— Când am fost sigur că Grace e aleasa mea, m-am gândit 


că nu avea niciun rost să mai pierdem timpul, spune el, 
luându-mă de mână. 

Esther se uită la mine cu un zâmbet în colțul gurii. 

— Iar tu n-ai găsit schelete în dulap după ce v-aţi căsătorit? 

— Nici măcar unul. 

lau meniul pe care mi-l întinde chelnerița și-l deschid cu 
nerăbdare, nu doar pentru că vreau să pun capăt 
interogatoriului lui Esther privitor la relația mea cu Jack, ci şi 
pentru că mi-e foame. Scanez felurile de mâncare și văd că au 
file de vită cu garnitură de ciuperci, ceapă și cartofi prăjiți. 
Perfect. 

— Își ia cineva ceva care îngrașă măcar puţin? întrebă 
Diane cu speranţă. 

Esther clatină din cap. 

— Scuze. Eu am să iau o salată. 

— Eu iau fileul de vită, îi spun eu. Cu cartofi prăjiți. Și, 
probabil, la desert am să iau tort cu ciocolată, adaug, știind că 
asta vrea să audă. 

— În cazul acesta, am să iau o salată, ca Esther, şi tort de 
ciocolată, ca tine, spune ea fericită. 

— Vrea cineva vin? întreabă Jack, veşnic gazda perfectă. 

— Nu, mulțumesc, spune Diane și, cu regret, mă resemnez 
cu un prânz fără alcool, pentru că Jack nu bea niciodată în 
timpul zilei. 

— Eu aș vrea, spune Esther. Dar numai dacă beţi și tu și 
Grace. 

— Beau eu, îi spun lui Esther. Preferi roșu sau alb? 

În timp ce așteptăm să fim serviţi, conversaţia se îndreaptă 
spre festivalul de musical din localitate, care are loc în fiecare 
an, în iulie, și atrage oameni de la kilometri întregi depărtare. 
Suntem de acord că toți locuim destul de aproape ca să 
participăm ușor la festival și totuși suficient de departe ca să 
nu fim deranjaţi de miile de oameni care se năpustesc asupra 
orășelului. Deși Diane și Adam merg mereu la festival, eu și cu 
Jack n-am fost niciodată și nu trece mult până când Diane face 
planuri să mergem cu toţii. Vorbind despre muzică, aflăm că 
Esther cântă la pian și Rufus la chitară, iar când recunosc că 


eu n-am talent la muzică, Esther mă întreabă dacă-mi place să 
citesc. Îi spun că-mi place, deși citesc foarte puţin. Vorbim 
despre ce fel de cărți ne plac, iar Esther menționează un 
bestseller nou care tocmai a apărut și ne întreabă dacă l-am 
citit. Se dovedeşte că niciunul dintre noi nu l-a citit. 

— Vrei să ţi-l împrumut? întreabă ea, în timp ce chelnerița 
ne așază comanda pe masă. 

— Da, te rog. 

Sunt atât de impresionată că s-a oferit să-mi împrumute 
cartea mie, și nu lui Diane, încât uit. 

— Am să ţi-o aduc după-amiază, se oferă ea. Vinerea nu 
predau. 

Acum îmi aduc aminte. 

— Ai putea s-o lași în cutia de scrisori. Probabil că voi fi în 
grădină şi nu voi auzi soneria. 

— Mi-ar plăcea să-ți văd cândva grădina, se entuziasmează 
ea. Mai ales că Jack a spus că ești pricepută la grădinărit. 

— Nu e nevoie să vii până la noi, spune Jack, ocolind cu 
dibăcie aluzia uriașă pe care ea tocmai a făcut-o. Grace poate 
să-și cumpere cartea. 

— Chiar nu e nicio problemă. 

Esther își privește cu apreciere salata. 

— Doamne, arată minunat! 

— De fapt, ne ducem să cumpărăm un exemplar de îndată 
ce terminăm aici. Smith's e chiar după colț. 

— Doar vinerea nu lucrezi? întreb eu, voind să schimb 
subiectul. 

— Nu, nici marțea nu lucrez. Lucrez alternativ cu altă 
învățătoare. 

— Mi-ar plăcea şi mie să fac asta, spune visătoare Diane. E 
greu să lucrezi cu normă întreagă când ai copii. Dar nu mi-ar 
plăcea să renunţ de tot să lucrez, ceea ce e singura opțiune, 
deoarece n-am auzit încă la firma mea despre lucratul 
alternativ. 

Esther se uită la mine. 

— Nu-mi vine să cred că nu ţi-e dor de muncă. Vreau să 
spun c-ai avut o slujbă destul de interesantă înainte de a te 


mărita. 

Îmi fac de lucru tăind o bucată de carne, pentru că mi-e 
greu să mi se amintească de viața pe care o aveam înainte. 

— Deloc — am o mulțime de lucruri de făcut. 

— În afară de pictură, grădinărit și citit, ce hobby-uri mai 
ai? 

— Oh, puţin din aia, puţin din ailaltă..., spun, dându-mi 
seama cât de neconvingător vorbesc. 

— Ce nu spune Grace este că-și face singură multe haine, 
intervine Jack. Chiar zilele trecute și-a făcut o rochie 
adorabilă. 

— Zăwm 

Esther se uită la mine cu interes. 

Obișnuită să gândesc rapid, nici nu clipesc. 

— E doar o rochie pe care-o port prin casă, explic. Nimic 
elegant. Nu-mi fac haine pe care să le port în oraș seara, sau 
chestii prea complicate. 

— Nu ştiam că te pricepi la croitorie. 

Ochii lui Diane strălucesc. 

— Mi-ar plăcea să cos. 

— Și mie, spune Esther. Poate mă-nveţi și pe mine, Grace. 

— Poate înființăm un cerc de cusut şi tu să ne fii 
profesoară, sugerează Diane. 

— Nu mă pricep chiar atât de bine, protestez eu, tocmai de 
aceea n-am vorbit până acum despre asta. Îmi e foarte teamă 
că mi se va cere să arăt ceva făcut de mine. 

— Păi, dacă tu coşi cum gătești, sunt sigură că rochia pe 
care ai făcut-o este frumoasă. 

— Trebuie să ne-o arăţi odată, spune Esther. 

— V-o arăt, promit. Dar numai să nu-mi cereți să vă fac și 
vouă. 

Nevoia constantă de a răspunde prompt la remarcile ei mă 
face să mă simt atât de încordată încât mă gândesc să sar 
peste desert, lucru pe care, în mod normal, nu l-aş face. Dar 
dacă nu iau eu, nu va lua nici Diane, și, pentru că Esther 
tocmai a declarat că a mâncat deja prea mult, asta înseamnă 
că masa se va încheia repede. Cântăresc argumentele pro și 


contra, dar în cele din urmă nu pot rezista ispitei tortului de 
ciocolată. Mai iau o gură de vin ca să opresc și alte întrebări 
din partea lui Esther, dorindu-mi ca ea să-şi abată atenția 
asupra lui Diane pentru o vreme. 

Citindu-mi parcă gândurile, ea o întreabă pe Diane despre 
fiul ei. Obiceiurile lui alimentare sunt unul dintre subiectele 
de conversaţie preferate ale lui Diane, așa că am câteva 
minute de răgaz cât timp se vorbeşte despre cum să-i faci pe 
copii să mănânce legume care nu le plac. Jack ascultă cu 
atenție, de parcă subiectul chiar l-ar interesa, și gândurile mi 
se-ntorc la Millie, întrebându-mă îngrijorată ce va crede dacă 
nu mă duc în weekend la ea, fiindcă îmi este din ce în ce mai 
greu să-i explic absența mea. Cândva nici nu mi-ar fi trecut 
prin cap să-mi doresc ca ea să fi fost altfel decât a fost 
întotdeauna. Acum îmi doresc în mod constant ca ea să nu fi 
avut sindromul Down, să nu fie dependentă de mine, să-și fi 
putut trăi propria viaţă în loc să fie nevoită s-o împartă pe a 
mea. 

Diane comandă desertul pentru mine și, readusă brusc în 
prezent, când Esther mă întreabă la ce visam, îi spun că mă 
gândeam la Millie. Diane întreabă dacă am văzut-o de curând, 
așa că-i spun că am fost la ea duminica precedentă și că Jack 
ne-a scos la un prânz minunat. Aştept să fiu întrebată dacă în 
weekendul acesta ne ducem iar la ea, dar n-o face nimeni, așa 
că răsuflu ușurată. 

— Probabil că așteaptă cu nerăbdare să vină să locuiască la 
voi, spune Esther când sosesc deserturile. 

— Da, aprob eu. 

Jack zâmbește. 

— Și noi aşteptăm cu nerăbdare. 

— Ce părere are despre casă? 

Întind mâna după pahar. 

— De fapt, n-a văzut-o încă. 

— Dar nu v-aţi mutat în ea acum un an? 

— Ba dar, dar vreau ca totul să fie perfect înainte s-o vadă 
ea, explică Jack. 

— Mie mi s-a părut perfectă când am văzut-o, spune ea. 


— Camera ei nu este încă terminată, dar mă distrez tare 
mult punând-o la punct. 

Spre groaza mea, simt că lacrimile stau să mă podidească şi 
las repede capul în jos, conștientă că Esther se uită la mine. 

— Ce culoare va fi? întreabă Diane. 

— Roşie, spune Jack. E culoarea ei preferată. 

Face semn cu capul spre tortul de ciocolată. 

— Mănâncă tot, iubito. 

Iau lingurița, întrebându-mă cum am să pot să mănânc tot. 

— Arată delicios, spuse Esther. Pot să iau și eu puțin? 

Ezit, prefăcându-mă că mă codesc, întrebându-mă de ce mă 
mai deranjez când ştiu că pe Jack nu-l păcălesc. 

— Ia, te rog, spun, oferindu-i furculița mea. 

— Mulţumesc. Ia o bucăţică de tort. Tu și Jack ați venit cu 
mașini separate? 

— Nu, am venit împreună. 

— Atunci te duc eu înapoi, dacă vrei. 

— E în regulă, am de gând s-o duc pe Grace acasă înainte 
de a mă duce la birou, spune Jack. 

— Nu ocolești puţin? se încruntă ea. De aici poţi să ajungi 
direct în autostrada care duce la Londra. Pot s-o duc eu acasă, 
Jack, chiar nu e nicio problemă. 

— Eşti foarte amabilă, dar trebuie să iau niște documente 
pentru întâlnirea de după-amiază cu un client. 

Face o pauză. 

— Păcat că nu le-am adus cu mine, pentru că te-aș fi lăsat 
cu plăcere s-o duci pe Grace acasă. 

— Altă dată, atunci. 

Esther se întoarce spre mine. 

— Poate facem schimb de numere de telefon. Aş vrea să vă 
invit pe toți la cină, dar trebuie să vorbesc cu Rufus să văd 
când e liber. Urmează să plece la Berlin și nu știu sigur când. 

— Bineînţeles. 

Îi dau numărul de telefon de acasă și ea-l trece în mobilul 
ei. 

— Și mobilul tău? 

— Nu am. 


Se uită la mine și apoi se mai uită o dată. 

— N-ai mobil? 

— Nu. 

— De ce? 

— Pentru că nu văd ce nevoie aș avea să am. 

— Dar toată lumea între zece şi optzeci de ani are. 

— Ei bine, eu nu, spun amuzată — fără să vreau — de reacția 
ei. 

— Știu, de necrezut, nu-i așa? spune Diane. Am încercat s-o 
conving să-și cumpere, dar n-o interesează. 

— Dar cum Dumnezeu dă cineva de tine când ești plecată 
cu treabă? se minunează Esther. 

Dau din umeri. 

— Nu dă. 

— Ceea ce e un lucru bun, spune sec Diane. Eu nu pot să 
mă duc la cumpărături fără ca Adam sau unul dintre copii să 
mă sune ca să mă roage să le iau ceva, sau să lămuresc ceva 
când mă-ntorc. Nici nu mai știu de câte ori am stat la casă în 
Tesco punând toate cumpărăturile în sacoșe în timp ce 
încercam să mă gândesc la ceva la care nu mă puteam gândi 
acasă. 

— Dar dacă ai o problemă? întreabă Esther, încă încercând 
să înțeleagă. 

— Înainte oamenii se descurcau foarte bine fără telefoane 
mobile, spun eu. 

— Da, în Evul Mediu, spune ea și se întoarce spre Jack. 
Pentru Dumnezeu, Jack, cumpără-i soției tale un mobil! 

Jack desface mâinile într-un gest de neputinţă. 

— I-aș cumpăra bucuros, dar știu că nu l-ar folosi. 

— Nu-mi vine să cred una ca asta — nici nu știe ce practice 
sunt mobilele! 

— Jack are dreptate, nu l-aș folosi, confirm eu. 

— Te rog, spune-mi că ai calculator. 

— Da, bineînţeles că am. 

— Atunci ai putea să-mi dai adresa ta de mail? 

— Sigur. E jackangel(acourt.com. 

— Asta nu-i adresa lui Jack? 


— E și a mea. 

Ea înalță capul și se uită întrebătoare la mine. 

— N-ai adresa ta? 

— Pentru ce? Eu şi Jack nu avem secrete unul față de 
celălalt. Iar dacă îmi trimite cineva un e-mail, de obicei e 
pentru a ne invita la cină, sau pentru ceva care-l privește și pe 
Jack, aşa că e mai simplu dacă vede și el mesajul. 

— Mai ales că Grace uită de multe ori să-mi spună unele 
lucruri, spune Jack, zâmbindu-i cu indulgență. 

Esther se uită gânditoare la noi doi. 

— Voi chiar sunteţi ca gemenii siamezi, nu-i așa? În fine, 
întrucât n-ai mobil, va trebui să recurg la pix și hârtie ca să 
notez numerele. Ai un pix? 

Ştiu că n-am. 

— Nu știu sigur, spun, cu intenţia de a mă preface că voi 
căuta unul. 

Întind mâna după geantă, pe care am atârnat-o de speteaza 
scaunului, dar ea ajunge prima și mi-o întinde. 

— Dumnezeule, pare goală! 

— Nu umblu cu multe lucruri la mine, îi spun, deschizând 
geanta și uitându-mă înăuntru. Nu, îmi pare rău, nu am. 

— E în regulă, le notez eu. 

Jack îşi scoate mobilul. 

— Am deja numărul tău de acasă, Esther, de la Rufus, așa 
că dă-mi-l doar pe cel mobil. 

În timp ce ea îl dictează, încerc să-l memorez, dar nu 
reușesc să-l rețin pe tot. Închid ochii şi încerc să-mi 
reamintesc ultimele cifre, dar e imposibil. 

— Mersi, Esther, spune Jack. 

Deschid ochii și o văd pe Esther uitându-se curioasă la mine 
peste masă. 

— Am să i-l scriu lui Grace, adaugă Jack. 

— Stai puţin — la mijloc e 721 sau 712? 

Esther se încruntă. 

— Niciodată nu-mi amintesc cum e corect. Sfârșitul este 
foarte uşor — 9146 — cu partea dinainte am o problemă. Vrei 
să verifici, Diane? 


Diane scoate telefonul și găsește numărul lui Esther. 

— E 712, spune ea. 

— Oh, da — 07517129146. Aşa ai scris, Jack? 

— Da, e bine. Vrea toată lumea cafea? 

Dar nu vrem, fiindcă Diane trebuie să se-ntoarcă la muncă, 
iar Esther nu are chef. Jack cere nota de plată, iar Diane și 
Esther dispar la toaletă. Aş fi mers și eu, dar nu vreau să le 
urmez. 

Odată nota de plată achitată, eu și Jack ne luăm la revedere 
de la ele și ne îndreptăm spre parcare. 

— Ei, ţi-a plăcut masa, soțioara mea perfectă? întreabă 
Jack, deschizându-mi portiera. 

Recunosc una dintre întrebările lui de un milion de dolari. 

— Nu prea. 

— Nici măcar desertul pe care-l așteptai cu nerăbdare? 

Înghit în sec. 

— Nu pe cât am crezut c-o să-mi placă. 

— Noroc că te-a ajutat Esther să-l termini. 

— L-aș fi mâncat oricum, spun eu. 

— Și mă lipseai de o plăcere atât de mare? 

Corpul îmi este străbătut de un tremur. 

— Categoric. 

EI înalță din sprâncene. 

— Mi se pare mie sau spiritul tău bătăios a reînviat? Mă 
bucur tare mult. Ca să fiu sincer, începusem să mă plictisesc. 

Îmi aruncă o privire amuzantă. 

— Dă-i drumul, Grace — aştept cu interes. 


TRECUT 


În seara aceea, seara nunții mele, când am intrat în 
dormitor după baie, am fost surprinsă să constat că acesta era 
gol. Am presupus că ieșise să dea un telefon și m-a iritat 
gândul că, pentru el, ceva putea să fie mai important decât 
mine în ziua nunții noastre. Dar iritarea s-a transformat 
repede în neliniște când mi-am adus aminte că Millie era în 
spital. Astfel, în doar câteva secunde, am reușit să mă conving 
că i se întâmplase ceva cumplit, că mama îl sunase pe Jack ca 
să-i spună și că el ieșise din cameră fiindcă nu voia să le aud 
conversaţia. 

Am alergat la ușă și am deschis-o larg, sperând să-l văd pe 
Jack plimbându-se în sus și în jos pe coridor, încercând să 
găsească un mod de a-mi da o veste tragică. Dar coridorul era 
pustiu. Bănuind că el coborâse în hol și nevoind să pierd 
timpul căutându-l, am scotocit prin bagajul pe care şoferul îl 
lăsase la hotel, am scos telefonul și am sunat-o pe mama pe 
mobil. În timp ce aşteptam să mi se facă legătura, mi-a trecut 
prin cap că, dacă ea vorbea cu Jack, nu aveam cum să discut 
cu ea. Eram pe cale să închid și să-l sun pe tata, când am auzit 
telefonul ei sunând și, curând după aceea, glasul ei. 

— Ce s-a întâmplat, mamă? am strigat, nelăsând-o să 
termine salutul. A fost vreo complicaţie sau ceva? 

— Nu, totul e bine. 

Mama părea surprinsă. 

— Deci Millie e bine? 

— Da, doarme buștean. Tu eşti bine? Pari agitată. 

M-am așezat pe pat, înmuiată de ușurare. 

— Jack a dispărut, așa că m-am gândit că poate l-ai sunat 
tu să-i dai vreo veste proastă și că el a ieșit să discute cu tine 
în secret, am explicat. 

— Cum adică „a dispărut”? 

— Păi, nu e în cameră. Am intrat să fac o baie și, când am 
ieșit, el era plecat. 


— Probabil a coborât la recepție pentru ceva. Sunt sigură 
că într-un minut se întoarce! Cum a mers nunta? 

— Bine, chiar bine, ţinând cont că m-am gândit întruna la 
Millie. Mi-a părut tare rău că n-a fost acolo. O să fie foarte 
dezamăgită că ne-am căsătorit fără ea. 

— Sunt sigură că va înţelege, m-a liniștit mama, iar eu m- 
am înfuriat că știa foarte puţine despre Millie, pentru că 
aceasta sigur nu avea să înțeleagă. 

Am constatat cu groază că eram gata să izbucnesc în plâns, 
dar, după tot ce se întâmplase, dispariția lui Jack era ultima 
picătură. l-am spus mamei că dimineața următoare ne vedeam 
la spital, am rugat-o să o sărute pe Millie pentru mine și am 
închis. 

În timp ce formam numărul lui Jack, mi-am impus să mă 
calmez. Nu ne mai certaserăm niciodată și n-aș fi realizat 
nimic dacă mă răsteam la el ca o țață. Era evident că apăruse 
ceva cu unul dintre clienţii lui, o problemă de ultimă clipă pe 
care trebuia s-o rezolve înainte să plecăm în Thailanda. Și el 
era probabil la fel de supărat că fusese deranjat în ziua nunții. 

Am răsuflat ușurată când i-am auzit telefonul sunând, 
ușurată că nu vorbea cu cineva și sperând că asta însemna că 
problema - oricare era ea - fusese rezolvată. Când el n-a 
răspuns, mi-am înăbușit un strigăt de frustrare și i-am lăsat un 
mesaj pe mesageria vocală. 

— Unde Dumnezeu ești, Jack? Ai putea să mă suni, te rog? 

Am închis și am început să mă plimb fără astâmpăr prin 
cameră, întrebându-mă unde plecase. Ochii mi-au căzut pe 
ceasul de pe noptieră și am văzut că era ora nouă. Am încercat 
să-mi imaginez de ce nu răspunsese Jack la telefon, de ce nu 
putuse să vorbească și m-am întrebat dacă vreunul dintre 
partenerii lui venise la hotel să stea de vorbă cu el. După ce au 
mai trecut zece minute, am format din nou numărul lui. De 
data asta, a intrat direct mesageria vocală. 

— Jack, te rog să mă suni, am spus apăsat, știind că el îşi 
închisese mobilul după ultimul meu apel. Trebuie să știu unde 
ești. 

Mi-am urcat geamantanul pe pat, l-am deschis și am scos 


pantalonii bej şi cămașa pe care mă gândeam să o port a doua 
zi, în călătorie. M-am îmbrăcat repede, am băgat în buzunar 
cartela magnetică şi am părăsit camera, luând telefonul cu 
mine. Prea agitată ca să aștept liftul, am luat-o pe scări și, 
odată ajunsă în hol, m-am dus la recepţie. 

— Doamna Angel, nu-i așa? 

Tânărul de la birou mi-a zâmbit. 

— Cu ce pot să vă ajut? 

— De fapt, îl caut pe soțul meu. L-ai văzut pe undeva? 

— Da, a coborât cam acum o oră, nu mult după ce v-aţi 
cazat. 

— Ştii unde s-a dus? S-a dus cumva la bar? 

Fl a clătinat din cap. 

— A ieșit pe ușa din față. Am presupus că se duce să ia ceva 
din mașină. 

— L-ai văzut întorcându-se? 

— Acum că ați spus asta, nu, nu l-am văzut. Dar la un 
moment dat am fost ocupat cu alt client, așa că e posibil să 
nu-l fi văzut. 

S-a uitat la telefonul din mâna mea. 

— Aţi încercat să-l sunaţi? 

— Da, dar are mobilul închis. Probabil că e în bar, 
înecându-și amarul că acum e bărbat însurat. 

Am zâmbit, încercând să tratez problema cu relaxare. 

— Mă duc să arunc o privire. 

M-am dus în bar, dar nici urmă de Jack. M-am uitat în 
diverse holuri, în sala de fitness şi la piscină. În drum spre cele 
două restaurante, i-am mai lăsat un mesaj în căsuţa vocală, cu 
glasul întretăiat de neliniște. 

— Nimic? 

Recepţionerul s-a uitat compătimitor la mine când m-am 
întors singură în hol. 

Am clătinat din cap. 

— Din păcate, nu-l găsesc nicăieri. 

— V-aţi uitat deja dacă mașina dumneavoastră mai e în 
parcare? Cel puțin ați ști dacă a părăsit sau nu hotelul. 

Am ieșit pe ușa din față și m-am dus în parcarea din spatele 


hotelului. Mașina nu era unde o lăsase Jack și nici în altă 
parte. Nevoind să mă întorc în hol și să dau iar ochii cu 
recepționerul, am intrat pe ușa din spate și am urcat scările în 
fugă până în dormitor, rugându-mă să-l găsesc pe Jack deja 
acolo, întors în timp ce eu îl căutam. Când am găsit 
dormitorul gol, am izbucnit în lacrimi de frustrare. Mi-am 
spus că faptul că mașina lipsea explica oarecum de ce nu 
răspunsese, pentru că el nu răspundea niciodată la telefon 
când era la volan. Dar dacă se dusese la birou pentru o treabă 
urgentă, de ce nu bătuse în ușa băii să-mi spună? lar dacă nu 
voise să mă deranjeze, de ce nu-mi lăsase măcar un bilet? 

Tot mai îngrijorată, am format numărul lui și i-am lăsat un 
mesaj înlăcrimat spunându-i că, dacă în zece minute nu aveam 
veşti de la el, aveam să sun la poliție. Știam că voi face asta în 
ultimă instanță, că mai înainte aveam să-l sun pe Adam, dar 
speram că, pomenind de poliție, Jack avea să-și dea seama cât 
eram de îngrijorată. 

Au fost cele mai lungi zece minute din viața mea. Apoi, 
tocmai când eram pe cale să-l sun pe Adam, telefonul meu m- 
a anunțat că primisem un mesaj. Cu un oftat de ușurare, l-am 
deschis și, când am văzut că era de la Jack, ochii mi s-au 
umplut de lacrimi de ușurare, făcând imposibil să citesc ce îmi 
scrisese. Însă nu conta, fiindcă ştiam ce avea să spună. Că 
fusese chemat pe neașteptate, că-i părea rău că eram 
îngrijorată, dar că nu putuse să răspundă la telefon fiindcă 
fusese într-o ședință, că avea să se întoarcă în scurtă vreme și 
că mă iubea. 

Am luat un șerveţel din cutia de pe birou, mi-am șters 
ochii, mi-am suflat nasul şi m-am uitat iar la mesaj. 

„Nu fi așa isterică, nu-ţi stă bine. A apărut ceva, ne vedem 
dimineaţă”. 

Uluită, m-am așezat pe pat și am citit mesajul iar și iar, 
convinsă că-l înțelesesem cumva greșit. Nu puteam să cred că 
Jack mi-ar fi scris ceva atât de crud sau c-ar fi fost atât de 
tăios. Niciodată nu-mi vorbise astfel, nici măcar nu ridicase 
glasul la mine. Mă simţeam ca pălmuită peste față. Și de ce nu 
se-ntorcea până dimineața următoare? Sigur meritam o 


explicaţie și, cel puţin, scuze. Brusc furioasă, l-am sunat, 
tremurând de supărare, provocându-l să răspundă. Pentru că 
n-a făcut-o, a trebuit să fac un efort să nu-i las în căsuţa 
vocală un mesaj pe care aveam să-l regret. 

Simţeam tare mult nevoia să vorbesc cu cineva și, când mi- 
am dat seama că nu aveam pe cine să sun, m-am dezmeticit. 
Cu părinţii mei nu aveam genul de relație care să-mi permită 
să plâng la telefon că Jack mă lăsase singură în ziua nunții și, 
dintr-un motiv necunoscut, îmi era prea rușine să-i spun 
vreuneia dintre prietenele mele. În mod normal, i-aș fi spus lui 
Kate sau Emily, dar, la nuntă, mi-am dat seama cât le 
neglijasem de când îl cunoscusem pe Jack, așa că nu mă 
simțeam în stare s-o sun pe una dintre ele. M-am gândit să-l 
sun pe Adam să văd dacă știa de ce fusese Jack chemat pe 
neașteptate, dar cum ei nu lucrau în același domeniu, mă 
îndoiam că ştia. Și, la fel, îmi era rușine că, pentru Jack, ceva 
a putut să fie mai important decât mine în ziua nunții. 

Ștergându-mi lacrimile cu un șerveţel, m-am străduit să 
înţeleg. Dacă era cu unul dintre ceilalți avocaţi, am judecat 
eu, prins într-o ședință delicată, era normal să fi închis 
telefonul după prima mea încercare de a-l contacta ca să nu 
mai fie deranjat. Probabil intenționase să mă sune de îndată 
ce avea ocazia, dar ședința se prelungise probabil mai mult 
decât se așteptase. Poate că într-o pauză scurtă îmi ascultase 
mesajul și, supărat de tonul meu, se răzbunase trimițându-mi 
un mesaj tăios în loc să mă sune. Și poate se gândise că, dacă 
vorbea cu mine, eu aveam să fiu atât de surescitată și că nu 
urma să se întoarcă la ședință până nu mă calmam. 

Totul suna atât de plauzibil încât am regretat că mă 
purtasem ca o isterică. Jack avusese dreptate să se supere pe 
mine. Văzusem deja ce influență putea să aibă munca lui 
asupra relației noastre - numai Dumnezeu știa de câte ori 
fusese prea obosit sau prea stresat pentru sex — și se scuzase 
deja pentru asta. Mă implorase să-nțeleg că munca lui era de 
așa natură încât nu putea să fie alături de mine fizic și mintal. 
Fusesem mândră de faptul că nu ne certaserăm niciodată, iar 
acum mă prăbușisem la primul obstacol. 


Nu mai voiam decât să-l văd pe Jack, să-i spun că-mi pare 
rău, să-i simt braţele în jurul meu, să-l aud spunând că mă 
iartă. Recitindu-i mesajul, m-am gândit că voise să spună, 
probabil, că ne vedem dis-de-dimineaţă. Mult mai liniștită și 
dintr-odată foarte obosită, m-am dezbrăcat și m-am băgat în 
pat, mângâindu-mă cu gândul că, nu peste mult timp, Jack 
avea să mă trezească pentru a face dragoste. Înainte de a 
cădea într-un somn adânc, am apucat să sper că Millie încă 
dormea dusă. 

Nu-mi trecuse prin cap că Jack și-a petrecut noaptea cu altă 
femeie. Însă acesta a fost primul gând care mi-a venit în minte 
dimineaţa, când m-am trezit pe la opt şi ceva și mi-am dat 
seama că nu se întorsese. Străduindu-mă să nu intru în panică, 
am luat mobilul cu speranţa de a găsi un mesaj de la el, măcar 
şi pentru a-mi spune la ce oră va ajunge la hotel. Dar nu era 
nimic și, pentru că era posibil să fi dormit câteva ore la birou 
ca să nu mă deranjeze, am avut rețineri să-l sun, ca nu cumva 
să-l trezesc. Dar voiam cu disperare să vorbesc cu el, așa că 
până la urmă l-am sunat. Când mi-a intrat căsuţa vocală, am 
inspirat adânc și, străduindu-mă să adopt un ton cât mai 
normal, i-am lăsat un mesaj rugându-l să-mi dea de știre la ce 
oră să-l aştept la hotel. I-am mai spus și că, în drum spre 
aeroport, trebuia să trecem pe la spital ca s-o vedem pe Millie. 
Apoi am făcut un duș, m-am îmbrăcat și m-am pus pe așteptat. 

În acest timp mi-am dat seama că nici nu știam la ce oră 
decola avionul nostru. Mi-am amintit vag că Jack spusese ceva 
despre un zbor de după-amiază, așa că am bănuit că trebuia să 
ajungem la aeroport cu cel puţin două ore înainte. Când, după 
aproape o oră, am primit în sfârșit un mesaj de la Jack, tonul 
lui iarăși m-a uluit. Fără scuze, fără altceva decât ordinul de a- 
l aștepta la unsprezece în parcarea hotelului. Când am intrat 
în lift cu cele două geamantane ale noastre și bagajul meu de 
mână, stomacul îmi forfotea de neliniște. Când am predat la 
recepție cheia de la cameră, m-am bucurat că-n locul 
bărbatului cu care vorbisem seara precedentă era o tânără 
care, am sperat eu, nu știa nimic despre soțul meu dispărut. 

Un hamal m-a ajutat să car bagajul în parcare, i-am spus că 


soțul meu plecase să alimenteze mașina și m-am îndreptat 
spre o bancă din apropiere, ignorându-i sugestia c-ar fi fost 
mai bine să aştept în hotel, la căldură. Nu voiam să-mi iau în 
Thailanda un palton gros și, fiindcă mă aşteptasem să nu stau 
mai deloc în aer liber, eram îmbrăcată doar cu o jachetă care 
nu făcea deloc față vântului năprasnic care bătea prin parcare. 
Când, după douăzeci de minute, a apărut Jack, eram vânătă 
de frig şi gata să plâng. A oprit mașina la doar un metru 
distanță, a coborât și a venit la mine. 

— Urcă, a spus el, luând geamantanele și punându-le în 
portbagaj. 

Prea îngheţată ca să mă cert, am urcat în mașină și m-am 
înghesuit în portieră, voind doar să mă încălzesc. Am așteptat 
să vorbească, să spună ceva -— orice — care să-mi explice cumva 
de ce aveam sentimentul că stăteam lângă o persoană pe care 
n-o cunoşteam. Când tăcerea s-a prelungit prea mult, mi-am 
făcut curaj și m-am uitat la el. Lipsa oricărei emoţii de pe faţa 
lui m-a şocat. Mă așteptasem să văd supărare, stres sau iritare. 
Dar nu era nimic. 

— Ce se petrece, Jack? am întrebat șovăitor. 

Parcă nici nu vorbisem. 

— Pentru Dumnezeu, Jack! am strigat. Ce dracw se 
petrece? 

— Te rog să nu înjuri, a spus el cu dezgust. 

M-am uitat la el uimită: 

— La ce te așteptai? Dispari fără o vorbă, lăsându-mă 
singură în noaptea nunții și apoi vii să mă iei cu o jumătate de 
oră întârziere, lăsându-mă să îngheţ! Oare n-am dreptul să fiu 
supărată? 

— Nu, a spus el. Nu ai. N-ai niciun drept. 

— Nu fi caraghios! Există altcineva, Jack? Despre asta e 
vorba? Eşti îndrăgostit de altcineva? Acolo ai fost azi-noapte? 

— Acum tu ești caraghioasă. Tu ești soția mea, Grace. De ce 
aş avea nevoie de altcineva? 

Înfrântă, am clătinat din cap amărâtă. 

— Nu înțeleg. E vreo problemă de serviciu, ceva despre 
care nu poţi să-mi spui? 


— Am să-ţi explic totul când ajungem în Thailanda. 

— De ce nu poți să-mi spui acum? Te rog, Jack, spune-mi 
ce se întâmplă. 

— În Thailanda. 

Mi-a venit să-i spun că nu tineam în mod deosebit să merg 
cu el în Thailanda în dispoziţia în care era. Dar m-am consolat 
cu gândul că, odată ajunşi acolo, aveam în sfârșit să înţeleg de 
ce căsnicia noastră pornise atât de prost. Deoarece starea lui 
de spirit părea să fie legată de o problemă de serviciu, m-am 
temut c-ar fi putut fi ceva cu care urma să mă confrunt de 
multe ori în viitor. 

Căutam să-mi imaginez cum aveam să mă obișnuiesc cu 
faptul că eram măritată cu un bărbat despre care cu câtva 
timp în urmă nici nu știam că există. Exact atunci mi-am dat 
seama că ne îndreptam direct spre aeroport. 

— Și Millie? am strigat. Trebuie să trecem pe la ea! 

— Îmi pare rău, e prea târziu, a spus el. Ar fi trebuit să 
cotim cu multe mile în urmă. 

— Dar ţi-am spus în mesaj că trebuie să ne oprim la spital! 

— Mă rog, cum n-ai spus nimic despre asta când ai urcat în 
mașină, m-am gândit că te-ai răzgândit. În plus, chiar nu mai 
avem timp. 

— Dar avionul nostru e abia după-amiază! 

— Pleacă la trei, ceea ce înseamnă că la douăsprezece 
trebuie să ne înregistrăm. 

— Dar i-am promis! I-am spus lui Millie că mă duc la ea în 
dimineaţa asta. 

— Când? Când i-ai spus asta? Nu-mi amintesc. 

— Când era în ambulanţă! 

— Era inconștientă, așa că n-o să-și amintească. 

— Asta-i irelevant! Oricum, i-am spus mamei c-o să trecem 
și ea trebuie să-i fi spus lui Millie. 

— Dacă ai fi vorbit mai întâi cu mine, ţi-aș fi spus că nu se 
poate. 

— Cum puteam să vorbesc cu tine când nu erai acolo? Te 
rog să întorci, Jack, avem timp berechet. S-o deschide la 
douăsprezece ghișeul de înregistrare, dar se închide mult mai 


târziu. N-am să stau mult, îți promit, vreau doar s-o văd. 

— Problema asta iese din discuţie, regret. 

— De ce eşti aşa? am strigat. Ştii cum e Millie, știi că nu va- 
nțelege dacă nu apar. 

— Atunci sun-o și explică-i. Sun-o și spune-i că ai înțeles 
greșit. 

Frustrată, am izbucnit în lacrimi. 

— N-am înțeles greșit, am hohotit eu. Avem timp din 
belșug, știi că avem! 

Nu mă mai văzuse plângând și, cu toate că-mi era rușine, 
am sperat să-și dea seama cât de absurd era. Așa că, atunci 
când a scos brusc mașina de pe șosea pentru a intra pe o alee 
care ducea la o staţie service, mi-am șters ochii și mi-am suflat 
nasul, gândindu-mă că avea de gând să întoarcă. 

— Mulţumesc, am spus când el a oprit mașina. 

A oprit motorul și s-a întors spre mine. 

— Ascultă-mă, Grace, și ascultă cu atenţie. Dacă vrei să te 
duci la Millie, poţi să te duci. Poţi să cobori acum din mașină 
și să iei un taxi până la spital. Însă eu mă duc la aeroport şi, 
dacă alegi să mergi la spital, n-ai să vii cu mine în Thailanda. 
Simplu ca bună ziua. 

Am clătinat din cap și m-au podidit iar lacrimile. 

— Nu te cred. Nu vrei să mă pui să aleg între tine și Millie, 
nu vrei asta dacă mă iubești. 

— Dar exact asta fac. 

— Cum să aleg? 

M-am uitat la el îndurerată. 

— Vă iubesc pe amândoi! 

A oftat iritat. 

— Mă întristează că faci atâta tărăboi pe seama asta. Ar 
trebui să fie simplu. Chiar ai de gând să arunci la gunoi 
căsnicia noastră doar fiindcă refuz să ne întoarcem ca să mergi 
la Millie când nu mai avem mult până la aeroport? Atât de 
puţin însemn eu pentru tine? 

— Nu, bineînțeles că nu, am spus, înghițindu-mi lacrimile. 

— Și nu crezi că, în trecut, am fost foarte generos, 
neplângându-mă niciodată că în fiecare weekend trebuie să 


petrecem o groază de timp cu Millie? 

— Ba da, am spus amărâtă. 

A dat din cap, mulțumit. 

— Deci, cum rămâne, Grace? Aeroportul sau spitalul? Soţul 
tău sau sora ta? 

S-a oprit o clipă. 

— Eu sau Millie? 

— Tu, Jack, am spus încet. Tu, bineînțeles. 

— Bun. Acum, unde ţi-e pașaportul? 

— În geantă, am îngânat. 

— Mi-l dai? 

Am luat geanta, am scos pașaportul şi i l-am întins. 

— Mulţumesc, a spus el, strecurându-l în buzunarul interior 
de la haină. 

Fără vreun alt cuvânt, a băgat mașina în viteză, a ieșit din 
staţia service și a intrat din nou pe autostradă. 

În ciuda celor întâmplate, nu-mi venea să cred cu adevărat 
că nu avea să mă ducă la Millie și m-am întrebat dacă tocmai 
fusesem supusă unui test de vreun fel și pentru că-l alesesem 
pe el, și nu pe ea, acum avea de gând să mă ducă la spital. 
Când am văzut că tot spre aeroport ne îndreptăm, m-a cuprins 
deznădejdea, nu doar din cauza lui Millie, ci și din cauză că, 
în cele șase luni de când îl cunoșteam pe Jack, nici nu 
întrezărisem această latură a caracterului lui. Nu bănuisem 
niciodată că putea să fie altfel decât omul cel mai bun, cel mai 
rezonabil din univers. Toate instinctele îmi spuneau să-i cer să 
oprească mașina și să mă lase să cobor, dar mă speria ceea ce 
s-ar fi întâmplat dacă o făceam. În starea de spirit în care era, 
nu aveam cum să ştiu dacă și-ar fi dus ameninţarea la capăt și 
ar fi plecat în Thailanda fără mine. Iar dacă o făcea, ce s-ar fi 
ales de mine, de noi, de căsnicia noastră? Când am ajuns la 
aeroport, îmi era rău din cauza stresului. 

În timp ce stăteam la coadă așteptând să ne înregistrăm, 
Jack a sugerat s-o sun pe mama și să-i spun că nu putuserăm 
să trecem pe la spital, spunându-mi că, cu cât o făceam mai 
repede, cu atât avea să fie mai bine pentru toți. Încă uluită de 
atitudinea lui, am făcut ce mi-a spus și, când mi-a răspuns 


direct căsuţa vocală a mamei, n-am știut dacă să mă 
neliniștesc sau să suflu ușurată. M-am gândit că probabil era 
bine că n-am putut să vorbesc cu Millie și am lăsat un mesaj, 
explicând că înțelesesem greșit ora plecării și nu mai putusem 
să trec pe la spital. Am rugat-o pe mama s-o sărute pe Millie 
din partea mea și să-i spună că am s-o sun când ajungem în 
Thailanda. Când am închis, Jack a zâmbit și mi-a luat mâna și, 
pentru prima dată, mi-a venit să o smulg din mâinile lui. 

Când ne-am apropiat de ghișeu, Jack a fost atât de 
fermecător cu lucrătoarea de la aeroport, explicându-i că eram 
proaspăt căsătoriţi și că avusesem o zi a nunţii vecină cu 
dezastrul din cauză că domnișoara de onoare, care avea 
sindromul Down, căzuse pe scări și-și rupsese piciorul, încât 
am fost avansați la clasa întâi. Dar asta nu m-a făcut să mă 
simt mai bine - ba dimpotrivă, faptul că s-a folosit de boala 
lui Millie pentru a fi compătimit m-a dezgustat. Vechiul Jack 
n-ar fi făcut niciodată așa ceva și mă îngrozea gândul că 
următoarele două săptămâni aveam să le petrec cu cineva care 
devenise, practic, un străin. 

În sala de plecare am fost şi mai derutată când Jack s-a 
așezat și a citit ziarul cu brațul petrecut pe după umerii mei 
de parcă n-ar fi avut nicio grijă pe lume. Am refuzat șampania 
când ne-a fost oferită, sperând ca Jack să-nțeleagă că nu 
aveam chef să sărbătoresc. Dar el a acceptat imediat paharul, 
aparent neafectat de prăpastia care se căscase între noi. Am 
încercat să-mi spun că toate cele întâmplate între noi nu erau 
decât o ciondăneală de îndrăgostiți, o abatere de moment de 
la drumul spre o căsnicie lungă și fericită, dar ştiam că treaba 
era mai serioasă. Dorind să înțeleg unde greșiserăm, am 
revăzut în gând tot ce se întâmplase de când ieșisem din baie, 
cu mai puțin de douăzeci și patru de ore în urmă, iar când mi- 
am adus aminte de mesajele pe care le lăsasem panicată pe 
telefonul lui, am început să mă-ntreb dacă eu eram cea care 
procedase greșit. Dar știam că nu eram, știam că era vina lui 
Jack, doar că eram atât de obosită încât nu reușeam să-mi dau 
seama de ce. Dintr-odată, abia așteptam să fiu în avion, 
sperând că după un răsfăţ de paisprezece ore aveam să ajung 


în Thailanda într-o stare de spirit mai bună. 

Pentru că în sala de plecare refuzasem să mănânc ceva, 
când am urcat în avion eram lihnită de foame, deoarece 
fusesem prea supărată ca să iau micul dejun. Când ne-am 
așezat pe locurile noastre, Jack a fost îndatoritor, având grijă 
să am tot ce-mi trebuia, aşa că moralul mi s-a ridicat puţin. 

— Obosită? a întrebat Jack. 

— Da, am spus, dând din cap. Şi foarte flămândă. Dacă 
adorm, mă trezeşti la cină? 

— Sigur. 

Am adormit înainte ca avionul să decoleze. Când, în cele 
din urmă, am deschis iar ochii, cabina pasagerilor era 
cufundată în întuneric şi toată lumea părea să doarmă. Numai 
Jack era treaz și citea ziarul. 

M-am uitat panicată la el. 

— Parcă te-am rugat să mă trezești pentru cină. 

— M-am gândit că e mai bine să nu te deranjez. Dar nu te 
îngrijora, peste două ore vine micul dejun. 

— Dar nu pot să aștept două ore, n-am mai mâncat de ieri! 

— Atunci roagă o stewardesă să-ți aducă ceva. 

M-am uitat lung la el peste spaţiul dintre noi. În cealaltă 
viață a noastră de dinainte de căsătorie ar fi sunat el după 
stewardesă. Unde dispăruse gentlemanul perfect? Totul fusese 
o fațadă, își ascunsese adevăratul caracter sub o mantie de 
amabilitate și bună dispoziţie ca să mă impresioneze? Și-a dat 
seama că mă uitam la el și a pus ziarul jos. 

— Cine ești, Jack? am întrebat. 

— Soţul tău, a spus el. Sunt soțul tău. 

Mi-a luat mâna, a dus-o la buze și a sărutat-o. 

— La bine și la rău. La boală și la sănătate. Până moartea 
ne va despărți. 

Lăsându-mi mâna, a apăsat butonul și a chemat stewardesa. 
Aceasta a venit imediat. 

— Ai putea să-i aduci soției mele ceva de mâncare, te rog? 
Din păcate, a ratat cina. 

— Sigur, domnule, a spus ea zâmbind. 

— Gata, a spus Jack după plecarea ei. Mulțumită? 


A luat iar ziarul și m-am bucurat că nu vedea jalnicele 
lacrimi de recunoștință care mi-au împânzit ochii. Am mâncat 
repede și, neținând să stau de vorbă cu Jack, am dormit până 
când avionul s-a pregătit de aterizare în Bangkok. 

Jack insistase să se ocupe el de toate aranjamentele pentru 
luna de miere deoarece voia să fie o surpriză pentru mine. 
Fusese deja de câteva ori în Thailanda și cunoștea cele mai 
bune locuri de cazare, așa că, deşi mi se vorbise mult despre 
Koh Samui, n-aveam idee unde mergeam de fapt. Am fost 
dezamăgită când, în loc să ne îndreptăm spre plecările 
interne, Jack m-a condus spre staţia de taxiuri. Curând, eram 
în drum spre centrul Bangkokului și n-am putut să nu mă 
entuziasmez la forfota orașului, deși eram cam înspăimântată 
de zgomot. Când taxiul a încetinit în fața unui hotel numit 
The Golden Temple, m-am înseninat și mai mult deoarece era 
unul dintre cele mai frumoase hoteluri pe care le văzusem. 
Dar, în loc să oprească, taxiul și-a continuat drumul până am 
ajuns în fața unui hotel bun, dar mai puţin luxos, aflat la trei 
sute de metri mai încolo. Holul arăta mai bine decât faţada. 
Dar când am ajuns în camera noastră și am descoperit că baia 
era atât de mică încât Jack ar fi reușit cu greu să facă duş, m- 
am așteptat ca el să se întoarcă și să plece imediat. 

— Perfect, a spus el, scoțându-şi sacoul, l-a atârnat în 
șifonier. Este exact ce voiam. 

— Doar nu vorbești serios, Jack. 

M-am uitat prin cameră. 

— Oare nu putem găsi ceva mai bun? 

— E vremea să te trezești, Grace. 

Arăta atât de serios încât m-am întrebat de ce nu-mi trecuse 
prin cap că poate-și pierduse slujba şi, cu cât mă gândeam mai 
mult la asta, cu atât eram mai convinsă că găsisem explicația 
perfectă a schimbării lui bruște. Dacă mi-ar fi spus vineri 
seară, probabil că sâmbătă, în timp ce făceam baie, m-aș fi 
gândit că el s-a dus înapoi la birou să-ncerce să aranjeze 
lucrurile cu ceilalți parteneri înainte să plecăm în luna de 
miere. Bineînțeles că n-ar fi voit să-mi spună la nuntă, 
bineînțeles că, în comparaţie cu situația lui, vizita mea la 


Millie trebuie să fi părut un nimic. Nu era de mirare că voise 
să aștepte să ajungem în Thailanda ca să-mi spună ce se- 
ntâmplase şi, întrucât era evident că schimbase rezervarea la 
hotel cu ceva mai ieftin, eram pregătită să aud că nu reușise 
să negocieze recăpătarea slujbei. 

— Ce s-a întâmplat? am întrebat. 

— Din păcate, visul s-a terminat. 

— Nu contează, am spus pe un ton optimist, spunându-mi 
că acesta putea fi, de fapt, cel mai bun lucru care ni s-a 
întâmplat. Ne descurcăm noi. 

— Ce vrei să spui? 

— Păi, sunt sigură că ai să găsești ușor altă slujbă — sau, 
dacă vrei, ai putea chiar să-ți înființezi firma ta. Și, dacă 
situația e cu adevărat critică, pot oricând să mă întorc la 
muncă. N-o să-mi pot recăpăta vechea slujbă, dar sunt sigură 
că voi primi un post. 

S-a uitat amuzat la mine. 

— Nu mi-am pierdut slujba, Grace. 

L-am privit lung. 

— Atunci ce e toată treaba asta? 

A clătinat din cap cu tristețe. 

— Ar fi trebuit s-o alegi pe Millie, zău c-ar fi trebuit. 

Un fior de frică mi-a trecut pe şira spinării. 

— Ce se petrece? am întrebat, încercând să-mi păstrez 
glasul calm. De ce ești așa? 

— Tu îți dai seama ce ai făcut, îți dai seama că ţi-ai vândut 
sufletul mie? Și pe al lui Millie, de fapt. 

A făcut o pauză. 

— Mai ales pe al lui Millie. 

— Încetează! am spus cu asprime. Nu te mai juca cu mine! 

— Nu e un joc. 

În faţa calmului lui, m-a cuprins panica. Mi-am aruncat 
ochii prin cameră; căutând în mod subconștient o cale de 
ieşire. 

— E prea târziu, a spus el, observând asta. Mult prea târziu. 

— Nu înțeleg, am spus, înăbușindu-mi un hohot de plâns. 
Ce vrei? 


— Exact ce am - pe tine și pe Millie. 

— Pe Millie nu o ai și, cu siguranţă, nici pe mine. 

Mi-am înșfăcat bagajul de mână și m-am uitat furioasă la 
el. 

— Mă întorc la Londra. 

M-a lăsat să ajung la ușă. 

— Grace? 

Nu m-am întors imediat pentru că nu știam cum aveam să 
reacționez când îmi spunea ce eram sigură că avea să-mi 
spună, că totul fusese o glumă stupidă. Nici nu voiam să vadă 
cât de ușşurată mă simțeam, pentru că nici nu voiam să mă 
gândesc ce s-ar fi întâmplat dacă m-ar fi lăsat să trec pragul. 

— Ce este? am întrebat cu răceală. 

A băgat mâna în buzunar și a scos pașaportul meu. 

— N-ai uitat ceva? 

Ţinându-l cu două degete, l-a plimbat prin faţa ochilor mei. 

— Nu poţi să pleci în Anglia fără el, știi și tu. De fapt, nu 
poți să pleci nicăieri fără el. 

Am întins mâna. 

— Dă-mi-l, te rog. 

— Nu. 

— Dă-mi pașaportul, Jack! Vorbesc serios! 

— Chiar dacă ţi l-aș da, cum ai ajunge la aeroport fără 
bani? 

— Am bani, am spus cu semețţie, bucuroasă că înainte să 
plecăm cumpărasem niște bani thailandezi. Am și un card de 
credit. 

— Ba nu, a spus el, clătinând din cap cu regret, nu ai. Nu 
mai ai. 

Am deschis repede fermoarul bagajului de mână, am văzut 
că poșeta mea lipsea, la fel și mobilul meu. 

— Unde sunt poșeta mea și telefonul? Ce ai făcut cu ele? 

M-am repezit la geanta lui de voiaj și am scotocit prin ea, 
căutându-le. 

— N-ai să le găsești acolo, a spus el amuzat. Pierzi timpul. 

— Tu chiar crezi că poţi să mă ţii prizonieră aici? Că n-am 
să pot scăpa, dacă vreau? 


— Aici intervine Millie, a spus el serios. 

M-am răcit. 

— Ce vrei să spui? 

— Ca să mă exprim aşa -— ce crezi că se va întâmpla cu ea 
dacă nu-i mai plătesc taxele școlare? Un azil, poate? 

— Îi voi plăti eu taxele — am destui bani din vânzarea casei. 

— Banii ăia mi i-ai dat mie, adu-ți aminte, ca să cumpăr 
mobilă pentru noua noastră casă, ceea ce am și făcut. Cât 
despre ce a rămas -— ei bine, acum sunt ai mei. Tu n-ai niciun 
ban, Grace, nimic! 

— Atunci am să mă întorc la muncă. Și, pentru restul de 
bani, am să te dau în judecată, am adăugat furioasă. 

— Ba nu, n-ai să mă dai. În primul rând, n-ai să te întorci la 
muncă. 

— Nu mă poţi opri. 

— Ba fireşte că pot. 

— Cum? Suntem în secolul douăzeci și unu, Jack. Dacă 
toate astea chiar se întâmplă, dacă nu sunt o glumă macabră, 
chiar crezi că am să rămân măritată cu tine? 

— Da, pentru că n-ai de ales. Ce-ar fi să stai jos ca să-ți 
spun de ce? 

— Nu mă interesează. Dă-mi pașaportul și bani cât să ajung 
în Anglia și vom considera că toată povestea asta a fost o 
greșeală cumplită. Tu poţi să rămâi aici dacă vrei, iar când te 
vei întoarce în țară le vom spune tuturor că ne-am dat seama 
că n-a fost să fie şi am hotărât să ne despărțim. 

— Eşti foarte generoasă! 

S-a gândit o clipă, iar eu mi-am ţinut răsuflarea. 

— Singura problemă e că eu nu fac greşeli. N-am făcut 
niciodată și nici nu voi face. 

— Te rog, Jack, am spus deznădăjduită. Te rog, lasă-mă să 
plec! 

— Uite ce-am să fac. Dacă stai jos, am să-ți explic totul, 
cum am promis. Și după aceea, după ce vei auzi ce am de 
spus, dacă tot vei mai vrea să pleci, eu te voi lăsa. 

— Promiţi? 

— Îţi dau cuvântul meu. 


Mi-am cântărit repede opţiunile și, când mi-am dat seama 
că nu aveam de ales, m-am așezat pe marginea patului, cât 
mai departe de el. 

— Dă-i drumul. 

El a dat din cap. 

— Însă, înainte de a începe, doar ca să-nţelegi că vorbesc 
foarte serios, am să-ți spun un secret. 

M-am uitat circumspectă la el. 

— Care? 

S-a aplecat spre mine, cu un zâmbet slab în colțul gurii. 

— Nu există nicio menajeră, a șoptit. 


PREZENT 


Când ajungeam acasă după prânzul luat cu Diane și Esther, 
am urcat în camera mea, ca întotdeauna. Am auzit cheia 
răsucindu-se în broască și, după câteva minute, zgomotul 
obloanelor trase; o măsură suplimentară de precauţie ca eu să 
nu pot ieşi pe uşa încuiată şi să ajung pe scări în hol, lucru 
absolut improbabil. Urechile mele, acordate fin după cele mai 
slabe zgomote — altceva nu are ce să le stimuleze, întrucât n- 
am muzică, n-am televizor —, prind zumzăitul porților negre 
care se deschid și, curând după aceea, scârțâitul pietrișului de 
pe alee sub roțile mașinii. Plecarea lui nu mă neliniștește ca 
de obicei, pentru că astăzi am mâncat. Odată nu s-a întors trei 
zile şi eram gata să mănânc săpunul din baie. 

Mă uit prin camera care de şase luni îmi este casă. Nu-i 
mare lucru în ea, doar un pat, o fereastră zăbrelită și încă o 
uşă. Ea dă într-o baie mică, singurul meu portal spre o altă 
lume, unde singurele ornamente sunt un duș, o chiuvetă și un 
scaun de toaletă, un săpun micut și un prosop. 

Deși cunosc fiecare centimetru al acestor două încăperi, 
ochii mei le cercetează continuu, pentru că întotdeauna există 
gândul că poate mi-a scăpat ceva ce mi-ar face viața mai 
suportabilă, un cui pe care să-l folosesc pentru a-mi grava 
suferința pe marginea patului sau pentru a lăsa măcar o urmă 
dacă aș dispărea brusc. Dar nu e nimic. Oricum, Jack nu și-a 
pus în gând să mă omoare. Planul lui e mai subtil și, ca 
întotdeauna când mă gândesc la ce o să vină, mă rog 
înnebunită ca, în drum spre casă de la muncă, să moară într- 
un accident de mașină. Dacă nu diseară, atunci înainte de 
sfârșitul lui iunie, când Millie va veni să locuiască la noi. 
Pentru că, după aceea, va fi prea târziu. 

N-am cărţi, ziare sau un pix care să mă ajute să mă gândesc 
la altceva. Îmi petrec zilele suspendată în timp, o masă pasivă 
de umanitate. Cel puţin, asta vede Jack. În realitate, aştept 
răbdătoare să se ivească un prilej favorabil, cum sigur se va 


ivi — pentru că, dacă n-aş crede că se va ivi, cum aș putea să 
merg mai departe? Cum aș putea să continui farsa în care s-a 
transformat viața mea? 

Aproape am crezut că șansa mea a venit azi, lucru care, 
privit retrospectiv, a fost o prostie din partea mea. Cum am 
putut să cred că Jack m-ar fi lăsat să mă duc singură la o masă 
de prânz, prilej de care aș fi putut profita pentru a fugi de el? 
Doar că el nu mai mersese niciodată până-ntr-acolo încât să 
mă ducă tot drumul, ci se mulțumise să se joace cu iluziile 
mele. Odată, când m-am prefăcut în faţa lui Diane că uitasem 
că trebuia să iau prânzul cu ea, mă dusese doar până la 
jumătatea drumului până la restaurant, râzând de expresia 
dezamăgită care mi-a apărut pe față când mi-am dat seama că 
şansa mea de a evada se evaporase. 

Mă gândesc deseori să-l omor, dar nu pot. În primul rând, 
n-am mijloacele necesare. N-am acces la medicamente, cuțite 
sau orice alt instrument de distrugere, pentru că are el grijă de 
toate. Dacă-i cer o aspirină pentru durerea de cap și 
catadicsește să-mi aducă, așteaptă până o înghit ca să n-o 
ascund undeva și, cu timpul, să-mi fac un stoc suficient pentru 
a-l otrăvi. Mâncarea mi-o aduce pe farfurii de plastic însoţite 
de tacâmuri de plastic şi pahare de plastic. Când pregătesc 
mâncarea pentru o cină la care avem invitați este mereu 
prezent și se uită atent cum pun cuţitele la loc în cutii, ca nu 
cumva să ascund unul asupra mea și să-l folosesc într-un 
moment oportun ca să-l ucid. Sau îmi taie el ce am nevoie. 
Oricum, ce rost ar avea să îl omor? Dacă aș fi trimisă la 
închisoare, ce s-ar alege de Millie? Totuși, n-am fost mereu 
atât de pasivă. Când am înțeles pe deplin că eram într-o 
situație disperată, am dat dovadă de ingeniozitate în 
încercările de a scăpa de el. Dar, într-un final, n-a meritat; 
preţul pe care l-am plătit de fiecare dată a fost prea mare. 

Mă ridic de pe pat și mă uit pe fereastră la grădina de jos. 
Gratiile sunt atât de apropiate încât ar fi inutil să sparg 
geamul în speranța de a mă strecura printre ele, iar șansele de 
a găsi un obiect cu care să le pilesc sunt nule. Chiar dacă, 
printr-o minune, în rarele ocazii când sunt lăsată să ies din 


casă, aş găsi un astfel de obiect, n-aş putea să-l iau, fiindcă 
Jack e întotdeauna cu mine. Este supraveghetorul meu, 
paznicul meu, temnicerul meu. N-am voie să merg nicăieri 
fără el, nici măcar la toaletă într-un restaurant. 

Jack crede că, dacă m-ar scăpa din ochi chiar și două 
secunde, aș profita de prilej pentru a-i spune cuiva despre 
situația mea, pentru a cere ajutor, pentru a fugi. Însă n-aş mai 
fugi decât dacă aș fi sută la sută sigură că m-ar crede cineva, 
pentru că trebuie să mă gândesc la Millie. Ea este motivul 
pentru care nu strig după ajutor pe stradă sau la restaurant și, 
în plus, Jack este mult mai credibil decât mine. Am încercat o 
dată şi lumea m-a crezut nebună, în timp ce Jack a fost 
compătimit că trebuie să-mi suporte delirul incoerent. 

În cameră n-am nici ceas de perete, nici ceas de mână, dar 
am ajuns expertă în estimarea orei. Iarna, când se înnorează 
devreme, e mai uşor, dar vara nu știu sigur ora exactă la care 
Jack se întoarce de la muncă — din câte știu, ar putea fi 
oricând între șapte și zece. Oricât ar părea de ciudat, semnele 
întoarcerii lui mă liniștesc întotdeauna. De atunci de când nu 
s-a întors trei zile, mi-e teamă că am să mor de foame. M-a 
învăţat minte. Dacă am învăţat ceva despre Jack, este că tot ce 
face și ce spune e calculat până la ultimul punct. El se 
mândrește că spune doar adevărul și îi place la nebunie că 
sunt singura care-nţelege ce se află în spatele vorbelor lui. 

Comentariul pe care l-a făcut la cina dată de noi, când a 
spus că venirea lui Millie pentru a locui la noi o să mai adauge 
o dimensiune vieții noastre, este doar un exemplu al felului lui 
de a vorbi cu dublu înţeles. Un altul este comentariul lui cum 
că faptul că a știut că eu aș face orice pentru Millie l-a făcut 
să-și dea seama că eu sunt femeia pe care a căutat-o toată 
viaţa. 

După estimarea mea, în seara asta vine acasă pe la opt. Aud 
ușa din față deschizându-se, şi apoi închizându-se în urma lui, 
îi aud pașii pe hol şi zgomotul cheii aruncate pe masa din hol. 
Mi-l închipui scoțând telefonul din buzunar și, după câteva 
secunde, aud zornăitul cheilor când îl pune lângă ele. Un 
moment de liniște, apoi zgomotul ușii de la vestiar când își 


atârnă acolo sacoul. Îl cunosc îndeajuns ca să știu că se va 
duce direct în bucătărie și-și va turna un whisky, dar știu asta 
doar pentru că încăperea în care stau se află deasupra 
bucătăriei şi am învăţat să deosebesc zgomotele pe care le face 
seara. 

Bineînţeles, după aproximativ un minut — timp în care s-a 
uitat, poate, prin corespondenţă -— îl aud intrând în bucătărie, 
deschizând ușa dulapului, scoțând un pahar, închizând-o la 
loc, ducându-se la congelator, deschizând ușa, deschizând 
sertarul, scoțând tăvița cu cuburi de gheaţă, eliberând cu un 
trosnet cuburile, aruncând două în pahar, unul după altul. Îl 
aud deschizând robinetul, umplând la loc tăvița, punând-o 
înapoi în sertar, închizând sertarul, închizând ușa, luând sticla 
de whisky de pe margine, deșurubând capacul, turnând în 
pahar, înşurubând capacul, punând sticla la loc, luând 
paharul. Nu aud când ia prima înghițitură, dar îmi închipui c- 
o face fiindcă întotdeauna trec câteva secunde înainte să-l aud 
ducându-se înapoi la ușa bucătăriei, ieșind în hol și intrând în 
birou. S-ar putea să-mi aducă să mănânc ceva în cursul serii, 
însă, fiindcă am mâncat la prânz, nu-mi fac griji. 

Mesele pe care mi le aduce nu au un caracter regulat. Pot 
să primesc una dimineață sau una seara, sau deloc. Dacă-mi 
aduce micul dejun, el poate fi compus din cereale și un pahar 
de suc, sau un fruct şi apă. Seara poate fi o masă alcătuită din 
trei feluri și un pahar cu vin, sau un sandviș și lapte. Jack ştie 
că nimic nu e mai reconfortant decât rutina și de aceea mi-o 
refuză. Însă, fără să ştie, îmi face o favoare. Fără rutină, nu 
există riscul să fiu internată într-un ospiciu și să nu mai pot 
gândi singură. Și trebuie să gândesc singură. 

Este îngrozitor să depinzi de cineva pentru necesitățile de 
bază ale vieții, deși mulțumită robinetului din micuța mea 
baie n-am să mor niciodată de sete. Însă aş putea să mor de 
plictiseală, pentru că n-am cu ce să-mi umplu zilele pustii care 
se întind în fața mea la nesfârșit. Cinele cu invitați de care-mi 
era atâta groază sunt acum o distracţie bine venită. Îmi place 
chiar provocarea cererilor tot mai exigente ale lui Jack 
privitoare la întocmirea meniului pentru invitaţii noștri, 


pentru că, atunci când înregistrez un succes, cum a fost 
sâmbăta trecută, gustul victoriei îmi face existența 
suportabilă. Asta e viaţa mea. 

La vreo jumătate de oră după ce a ajuns acasă, îi aud paşii 
pe scări, apoi pe palier. Cheia se răsucește în broască. Ușa se 
deschide și, în prag, apare soțul meu chipeș și psihopat. Mă uit 
cu speranță la mâinile lui, dar nu văd nicio tavă. 

— Am primit un e-mail de la școala lui Millie, ar vrea să 
stea de vorbă cu noi. 

Se uită atent la mine o clipă. 

— Ce-ar putea să vrea să ne spună, mă-ntreb? adaugă el. 

Mi se face frig. 

— Habar n-am, spun, bucuroasă că nu poate vedea cât de 
repede-mi bate inima. 

— Păi, trebuie să mergem să aflăm, nu-i așa? Se pare că 
Janice i-a spus doamnei Goodrich că ne gândim să mergem iar 
în vizită duminica asta şi ea ne-a sugerat să mergem puțin mai 
devreme ca să discutăm. Sper că totul e bine. 

— Sunt sigură că este, spun, mai calmă decât mă simt. 

— Ar fi bine să fie. 

Pleacă, încuind ușa după el. Deși mă bucur că doamna 
Goodrich a trimis e-mailul, pentru că asta înseamnă că am s-o 
revăd pe Millie, sunt și neliniștită. N-am mai fost niciodată 
chemaţi la școală. Millie știe că nu trebuie să spună o vorbă, 
însă uneori mă-ntreb dacă chiar înțelege. Ea habar n-are câte 
sunt în joc, cum i-aş putea spune vreodată? 

Simt imperios nevoia de a găsi o soluţie la coșmarul în care 
suntem prinse - coșmarul în care eu ne-am băgat pe 
amândouă - și îmi impun să respir adânc, să nu intru-n 
panică. Am aproape patru luni la dispoziție, îmi spun din nou, 
patru luni ca să găsesc acel prilej care să ne scape pe mine și 
pe Millie de el, și trebuie s-o fac singură, fiindcă nu are cine să 
ne ajute. Singurii care ar fi putut să o facă - datorită 
instinctului primar matern sau patern — sunt acum în cealaltă 
parte a lumii, încurajați de Jack să se mute acolo mai repede 
decât avuseseră de gând. 

El este foarte deștept, extrem de deștept. A folosit împotriva 


mea tot ce i-am povestit. Aș vrea să nu-i fi spus despre groaza 
părinţilor când s-a născut Millie. Sau cum numărau zilele până 
mi-am îndeplinit promisiunea de a o lua pe Millie să stea la 
mine ca ei să se poată, în sfârşit, să se mute în Noua Zeelandă. 
L-am lăsat să profite de groaza lor că aveam să nu mai 
recunosc ce promisesem și, până la urmă, ei trebuiau să aibă 
grijă de Millie. În weekendul în care m-a rugat să-l duc la 
părinţii mei, n-a făcut-o pentru a-i cere tatii mâna mea, ci 
pentru a-i spune că eu vorbisem despre plecarea lui Millie cu 
ei în Noua Zeelandă, deoarece voiam să mă mărit și să-mi 
întemeiez o familie. Când tata era să moară de șoc, Jack le-a 
sugerat să emigreze mai repede, scoțându-i practic din viața 
mea pe singurii oameni care ar fi putut să mă ajute. 

Mă așez pe pat, întrebându-mă cum o să decurgă seara și 
apoi noaptea. Gândul la întâlnirea cu doamna Goodrich îmi va 
alunga somnul. Privind obiectiv, întâlnirea ar fi ocazia 
perfectă de a da în vileag adevărul, că Jack mă ţine 
prizonieră, că are de gând să-i facă rău lui Millie. O pot 
implora să mă ajute, să sune la poliție. Dar am mai făcut asta 
și ştiu pe pielea mea că Jack îmi va plănui moartea dacă voi 
îndrăzni să respir altfel decât de obicei în timpul întâlnirii. Nu 
doar că voi fi umilită și mai deznădăjduită decât sunt deja, dar 
Jack va avea grijă să se răzbune. Întind mâinile în față şi 
tremuratul pe care nu-l pot controla îmi spune ceea ce Jack a 
ştiut tot timpul - că frica este cel mai bun mijloc de 
descurajare. 


TRECUT 


— Ce vrei să spui? am întrebat în timp ce stăteam pe 
marginea patului din camera noastră de hotel. 

Mă întrebam de ce, când îmi oferise șansa de a mă duce la 
Millie la spital sau de a merge în Thailanda cu el, crezusem că 
totuși era un om bun, în ciuda celor întâmplate la nunta 
noastră. 

— Exact ce am spus — nu există nicio menajeră. 

Am oftat, prea obosită pentru aiurelile lui. 

— Ce vrei să-mi spui? 

— O poveste. O poveste despre un băiat. Ai vrea s-o auzi? 

— Dacă după aceea mă lași să plec, da, mi-ar face plăcere 
să o aud. 

— Bun. 

A tras singurul scaun din cameră și s-a așezat în fața mea. 

— A fost odată un băiat care trăia într-o ţară îndepărtată, 
foarte departe de aici, cu mama și tatăl lui. Când era foarte 
mic, băiatul se temea de tatăl vânjos și puternic și o iubea pe 
mamă. Dar când a văzut că mama era slabă și inutilă și 
incapabilă să-l apere de tată, băiatul a început s-o 
dispreţuiască și să se bucure de groaza din ochii ei când tatăl 
o târa în pivniță s-o încuie acolo cu șobolanii... Faptul că tatăl 
putea să inspire atâta groază unei alte ființe umane a 
transformat frica băiatului în admiraţie, și el a început să-și 
dorească să-l întreacă. Curând, ţipetele mamei sale, care 
răzbăteau prin dușumea, au devenit muzică pentru urechile 
lui, iar mirosul fricii ei, cel mai grozav parfum. Efectul a fost 
atât de puternic încât a început să dorească pătimaș să facă la 
fel şi, când tatăl îl lăsa stăpân pe casă, băiatul își ducea mama 
în pivniță, iar rugăminţile ei de a nu o lăsa acolo nu făceau 
decât să-l excite. Iar după aceea, în timp ce se-mbăta cu 
sunetul fricii ei și inspira mirosul acelei frici, își dorea s-o 
poată ţine acolo în veci... Într-o noapte, când băiatul avea în 
jur de treisprezece ani, mama a reușit să scape din pivniţă în 


timp ce tatăl lucra afară pe terenul arendat. Însă băiatul știa 
că, dacă ea pleca, nu avea să mai audă sunetul fricii ei, așa că 
a lovit-o ca s-o împiedice să plece. Iar când ea a țipat, a lovit-o 
iar. Şi iar. Şi cu cât ea țipa mai mult, cu atât mai mult o lovea 
și el și nu s-a putut opri nici când ea a căzut la pământ. Și, în 
timp ce se uita la fața ei tumefiată și plină de sânge, s-a gândit 
că nu avea să mai fie niciodată frumoasă... Tatăl, alarmat de 
tipetele mamei, l-a tras pe băiat de pe ea. Dar era prea târziu, 
fiindcă ea era deja moartă. Tatăl s-a înfuriat și l-a lovit pe 
băiat, iar băiatul l-a lovit pe el. Când a venit poliţia, băiatul 
le-a spus că tatăl îi omorâse mama și că el încercase s-o apere. 
Așa că tatăl a ajuns la închisoare și băiatul s-a bucurat... Când 
băiatul a mai crescut, a început să dorească să aibă pe cineva 
numai al lui, căruia să-i poată insufla frică oricând voia şi cum 
voia, cineva pe care să-l poată ţine ascuns, cineva căruia 
nimeni să nu-i simtă lipsa vreodată. Știa că nu avea să fie ușor 
să găsească o astfel de persoană, dar era convins că, dacă 
stăruia în căutările sale, în cele din urmă avea s-o găsească. Și, 
în timp ce căuta, s-a gândit la o cale de a-şi satisface poftele. 
Și ştii ce a făcut? 

Am clătinat din cap amorțită. 

— S-a făcut avocat, specializându-se în cazuri de violență 
domestică. 

S-a aplecat și şi-a apropiat gura de urechea mea. 

— Şi s-a însurat cu tine, Grace. 

Mi s-a tăiat respirația. Tot timpul cât vorbise nu voisem să 
cred că el era băiatul din poveste, și atunci m-a apucat un 
tremurat îngrozitor. În timp ce camera dansa în fața ochilor 
mei, el s-a rezemat de speteaza scaunului și și-a întins 
picioarele, cu o expresie de satisfacție pe față. 

— Și acum, spune, ţi-a plăcut povestea? 

— Nu, am spus cu glasul tremurând. Dar am ascultat-o, așa 
că acum pot să plec? 

Am dat să mă ridic, dar el m-a împins la loc. 

— Din păcate, nu. 

De spaimă, am început să plâng. 

— Dar mi-ai promis. 


— Serios? 

— Te rog! Lasă-mă să plec, te rog! N-am să spun nimănui 
ceea ce mi-ai povestit. Îţi promit. 

— Ba firește că ai să povestești. 

Am clătinat din cap. 

— Ba nu, n-am să povestesc. 

A tăcut o clipă, de parcă se gândea la ce spusesem. 

— Grace, nu te pot lăsa să pleci fiindcă am nevoie de tine. 

Văzând frica din ochii mei, s-a lăsat pe vine lângă mine și a 
inspirat. 

— Perfect, a şoptit el. 

Felul în care a spus-o m-a îngrozit și m-am dat înapoi. 

— Nu te speria, n-am să-ți fac rău, a spus, întinzând mâna 
și mângâindu-mă pe obraz. Nu de asta ești aici. Dar să ne- 
ntoarcem la poveste. Așadar, în timp ce căutam pe cineva 
numai al meu, m-am acoperit cu respectabilitate. Mai întâi, 
am căutat un nume perfect și am găsit - Angel. Ba chiar mi-a 
trecut prin cap să-mi spun Gabriel Angel, dar m-am gândit că 
poate era cam prea mult, așa că m-am interesat, am cercetat și 
am descoperit că, de multe ori, băieţii buni din filme se 
numesc Jack și, hocus-pocus! Așa s-a născut Jack Angel. Apoi 
mi-am găsit slujba perfectă. 

A clătinat amuzat din cap. 

— Ironia sorții nu încetează să mă uimească — Jack Angel, 
apărătorul femeilor bătute! Dar aveam nevoie și de o viață 
perfectă - când un bărbat ajunge la patruzeci de ani fără o 
soție, oamenii încep să-şi pună întrebări - așa că-ți poți 
închipui ce am simţit când v-am văzut pe tine şi pe Millie în 
parc, soția mea perfectă și... 

— Niciodată! am strigat. Nu voi fi niciodată soţia ta 
perfectă. Dacă crezi că am să rămân măritată cu tine după ce 
mi-ai povestit, să fac copii cu tine... 

A izbucnit în râs, întrerupându-mă. 

— Copii! Știi care e cel mai greu lucru pe care l-am făcut în 
viața mea? Nu faptul că am omorât-o pe mama și l-am băgat 
pe tata la închisoare — lucrurile astea au fost ușoare, o plăcere 
chiar. Nu, cel mai greu lucru a fost să fac sex cu tine. Cum de 


n-ai bănuit, cum de n-ai înţeles din pretextele mele? Cum de 
nu ţi-ai dat seama că, atunci când, în sfârșit, am făcut sex cu 
tine, pentru mine, a fost un efort dezgustător, nenatural. De 
asta am dispărut azi-noapte. Ştiam că te așteptai să fac 
dragoste cu tine — în definitiv, era noaptea nunţii noastre — și 
gândul că trebuia să trec prin asta doar ca să păstrez 
aparențele a fost mai mult decât puteam suporta. Așa că, 
înţelegi tu, nu mă aştept să ai copii cu mine. Când oamenii 
vor începe să întrebe, le vom spune că avem probleme și, 
după aceea, din politețe, nu vor mai pune întrebări. Vreau să 
fii soția mea, Grace, dar numai cu numele. Nu tu ești răsplata 
mea, Grace, Millie este. 

L-am privit lung. 

— Millie? 

— Da, Millie. Corespunde perfect tuturor cerințelor mele. 
Încă șaisprezece luni şi va fi a mea şi voi avea în sfârșit ce am 
fost nevoit să-mi refuz atâta timp. În afară de tine, nimeni nu-i 
va simți lipsa. Nu c-aș avea de gând s-o omor - am făcut o 
dată greșeala asta. 

Am sărit în picioare. 

— Tu chiar crezi că te voi lăsa să te atingi de un fir de păr 
al lui Millie? 

— Dacă aș vrea cu adevărat, chiar crezi că m-ai putea opri? 

Am alergat spre ușă. 

— E încuiată, a spus el pe un ton plictisit. 

— Ajutor! am strigat, bătând în ușă cu pumnul. Ajutor! 

— Mai fă asta o dată și n-ai s-o mai vezi niciodată pe 
Millie! a spus el răstit. Vino înapoi şi stai jos. 

Înnebunită de frică, am continuat să bat în ușă, strigând 
după ajutor. 

— Te avertizez, Grace. ii minte că ţi-am spus că pot s-o 
bag pe Millie într-un azil? Știi ce ușor pot să aranjez asta? 

A pocnit din degete. 

— Uite-așa de repede. 

M-am răsucit spre el. 

— Părinţii mei n-ar admite niciodată asta. 

— Chiar îi vezi lăsându-și viaţa tihnită ca să dea fuga s-o 


salveze și s-o ia înapoi cu ei? Eu cred că nu. N-are cine să o 
salveze pe Millie, Grace, nici măcar tu. 

— Eu sunt tutorele ei legal! am strigat. 

— Și eu sunt și am acte s-o dovedesc. 

— N-am să fiu niciodată de acord să fie internată! 

— Dar dacă se dovedește că nici tu nu ești întreagă la 
minte? Ca soț al tău, aş fi răspunzător de amândouă și aș 
putea face cum doresc. 

A arătat ușa. 

— Eşti invitata mea — bate mai departe în ușă și strigă după 
ajutor. Asta îți demonstrează nebunia. 

— Tu ești nebun! am șuierat. 

— Evident. 

S-a ridicat, s-a dus la noptieră, a smuls telefonul din priză, 
a scos un briceag din buzunar și a tăiat cablul. 

— Am să te las puţin singură ca să te gândești la ce am spus 
şi, când mă-ntore, mai vorbim. Vino și așază-te pe pat. 

— Nu! 

— Nu fi exasperantă! 

— Nu mă ţii tu pe mine încuiată aici! 

A venit spre mine. 

— Nu vreau să te lovesc, din simplul motiv că s-ar putea să 
nu mă pot opri. Dar am s-o fac, dacă trebuie. 

A ridicat brațele, și, crezând c-o să mă lovească, am 
tresărit. 

— Iar dacă mori, cum rămâne cu Millie? 

l-am simțit mâinile pe umeri și am înlemnit de frică, 
aşteptându-mă să mă stranguleze. În loc de asta, el m-a ghidat 
cu brutalitate spre pat și m-a împins pe el. În timp ce răsuflăm 
ușurată că nu mă sugrumase, că mai trăiam, am auzit ușa 
deschizându-se şi am sărit de pe pat. Dar, înainte să apuc să 
ajung la ușă, el s-a strecurat afară. Când a închis-o după el, am 
bătut cu pumnii în ușă, strigându-i să mă lase să ies. Auzindu-i 
pașii îndepărtându-se pe coridor, am strigat iar și iar după 
ajutor. Dar n-a venit nimeni și, distrusă, m-am lăsat pe podea 
şi am plâns. 

Mi-a luat ceva timp să mă adun. M-am ridicat în picioare și 


m-am dus la ușile glisante care dădeau în balcon, însă, oricât 
m-am chinuit să trag de ele, n-am putut să le deschid. 
Lungindu-mi gâtul, m-am uitat dincolo de balcon, dar n-am 
văzut decât cerul senin şi acoperișurile unor clădiri. Camera 
noastră era la etajul șase în capătul unui coridor lung, ceea ce- 
nsemna că nu se învecina pe nicio parte cu altă cameră. 
Ducându-mă la celălalt perete, am bătut tare în el de câteva 
ori, dar, cum n-am primit niciun răspuns, am bănuit că 
oamenii erau plecaţi să viziteze punctele de atracţie turistică, 
întrucât era mijlocul după-amiezii. 

Simţind nevoia să fac ceva, mi-am întors atenţia spre 
trusele noastre de voiaj de pe pat și am început să scotocesc 
prin ele, căutând ceva care să m-ajute să ies din cameră. Dar 
n-am găsit nimic. Penseta și forfecuța mea de unghii 
dispăruseră. Nu știam cum reușise Jack să le scoată din trusa 
mea de toaletă fără să-l văd, dar am presupus că le luase 
înainte să părăsim Anglia, probabil la hotel, în timp ce eu 
eram în baie. Mi-au dat iar lacrimile la gândul că în urmă cu 
nici douăzeci și patru de ore așteptam cu nerăbdare să-mi 
încep viața conjugală fără să am nici cea mai mică bănuială 
despre ce avea să urmeze. 

Înfrângându-mi panica, una ce amenința să mă copleșească, 
m-am străduit să mă gândesc raţional la ce puteam să fac. 
Până nu auzeam pe cineva întorcându-se în camera de alături, 
n-avea rost să încerc să atrag atenţia cuiva bătând în perete. 
M-am gândit să strecor un bilet pe sub ușă, cu speranţa c-ar 
putea să treacă pe coridor cineva și c-ar fi suficient de curios 
ca să-l citească. Dar pixul îmi dispăruse din geantă, la fel ca 
rujurile și dermatografele. Jack îmi anticipase fiecare mișcare. 

Am început să cercetez înnebunită camera, căutând ceva — 
orice — care putea să-mi fie de ajutor. Dar n-am găsit nimic. 
Înfrântă, m-am așezat pe pat. Dacă n-aş fi auzit zgomotul de 
uşi care se deschideau și închideau undeva în hotel, aș fi 
crezut că era pustiu. Însă oricât de reconfortante erau acele 
zgomote, senzaţia mea de dezorientare era înspăimântătoare. 
Îmi era greu să cred că era adevărat ce mi se întâmpla și mi-a 
trecut prin cap că poate eram filmată cu camera ascunsă 


pentru un spectacol de televiziune. 

Dintr-un motiv necunoscut, imaginându-mi că mă 
urmăream pe ecran și că milioane de oameni mă priveau și ei, 
am făcut un pas înapoi și mi-am analizat obiectiv opţiunile. 
Știam că, dacă mă gândeam la povestea îngrozitoare pe care 
mi-o spusese Jack, n-aș fi putut să-mi păstrez calmul relativ pe 
care reuşisem să-l dobândesc. Așa că, în schimb, m-am întins 
pe pat și mi-am îndreptat gândurile spre ce aveam să fac când 
se întorcea Jack, ce aveam să-i spun și cum aveam să acționez. 
Am simţit că mă ia somnul și, cu toate că am încercat să-l 
alung, când am deschis iar ochii, era deja întuneric şi mi-am 
dat seama că dormisem ceva timp. Zgomotul vieţii de noapte 
de pe străzi mi-a spus că era seară, și atunci m-am ridicat din 
pat și m-am dus la ușă. 

Nu știu de ce — poate fiindcă eram încă somnoroasă — m-am 
pomenit răsucind instinctiv clanţa. Când mi-am dat seama că 
s-a răsucit ușor și că ușa nu era încuiată, am fost atât de 
şocată încât mi-a luat un timp ca să reacţionez. În timp ce 
stăteam acolo, mi-am dat seama dintr-odată că, de fapt, nu-l 
auzisem încuind ușa. Presupusesem doar c-o încuiase și nu 
încercasem s-o deschid. Mi-am dat seama și că nu spusese că 
avea să mă încuie. Ajunsesem singură la acea concluzie. Când 
mi-am adus aminte că mă panicasem și bătusem cu pumnul în 
uşă și în perete, m-am simțit prost și mi-a fost rușine, 
imaginându-mi-l pe Jack râzând în timp ce se îndepărta. 

Ochii mi s-au umplut de lacrimi de furie. Clipind des ca să 
le alung, mi-am amintit că pașaportul și poșeta mea erau la el, 
că eram tot prizonieră. Dar cel puţin puteam să ies din 
cameră. 

Deschizând încet ușa, îngrozită că l-aș fi putut găsi pe Jack 
afară gata să lovească, am scos capul și m-am uitat pe coridor. 
Văzând că era pustiu, m-am întors în cameră, mi-am găsit 
pantofii, mi-am luat geanta de mână de pe podea și am plecat. 
În timp ce alergam spre lift, gândul că s-ar fi putut să-l găsesc 
pe Jack acolo când uşile se deschideau m-a făcut s-o iau pe 
scări. Le-am coborât în fugă, două câte două, nevenindu-mi să 
cred că pierdusem timp preţios crezând că eram încuiată. 


Când am ajuns în holul de la intrare și am văzut că era plin de 
oameni, senzația de ușurare a fost incredibilă. Inspirând adânc 
ca să mă calmez, m-am dus repede la recepţie, bucuroasă că 
visul urât luase sfârşit. 

— Bună seara, cu ce pot să vă ajut? 

Tânăra de la birou mi-a zâmbit. 

— Aş vrea să sunați la Ambasada Britanică, am spus, 
străduindu-mă să-mi păstrez glasul calm. Trebuie să mă întorc 
în Anglia și mi-am pierdut pașaportul și banii. 

— Îmi pare tare rău, a spus întristată tânăra. Îmi spuneți, 
vă rog, numărul camerei dumneavoastră? 

— Din păcate, nu-l știu, dar e la etajul șase, iar eu mă 
numesc Grace Angel și m-am înregistrat azi, mai devreme, cu 
soțul meu. 

— Camera 601, a confirmat ea. Pot să vă întreb unde v-aţi 
pierdut pașaportul? În aeroport? 

— Nu, l-am avut aici în hotel. 

Am râs slab. 

— De fapt, nu l-am pierdut, e la soțul meu, împreună cu 
poșeta, le-a luat el, iar acum nu pot să mă-ntore în Anglia. 

M-am uitat rugătoare la ea. 

— Chiar am nevoie să mă ajutaţi. 

— Unde e soțul dumneavoastră, doamnă Angel? 

— Habar n-am. 

Am dat să-i spun că mă încuiase în cameră, dar m-am oprit 
la timp, amintindu-mi că doar crezusem c-o făcuse. 

— A plecat acum două ore, luându-mi pașaportul și banii. 
Aţi putea să sunaţi la Ambasada Britanică, vă rog? 

— Vă rog să așteptați o clipă până vorbesc cu managerul 
meu. 

Mi-a zâmbit încurajator și s-a dus să discute cu un bărbat 
care stătea în picioare, puţin mai încolo. În timp ce-i explica 
problema mea, el s-a uitat la mine și i-am zâmbit apos, 
gândindu-mă pentru prima dată că arătam probabil 
neîngrijită. Poate ar fi trebuit să-mi fi schimbat hainele 
mototolite de călătorie. Dând din cap în timp ce asculta, el mi- 
a zâmbit liniștitor și, ridicând telefonul, a început să formeze 


numărul. 

— Poate doriți să staţi jos cât lămurim noi lucrurile, mi-a 
propus tânăra, întorcându-se la mine. 

— Nu, mulțumesc - oricum, probabil va trebui să vorbesc 
eu cu ambasada. 

Mi-am dat seama că bărbatul închisese și m-am dus la el. 

— Ce-au spus? am întrebat. 

— Totul s-a lămurit, doamnă Angel. Ce-ar fi să luaţi loc cât 
așteptați? 

— Deci vine cineva de la ambasadă? 

— De ce nu luaţi loc? 

— Grace? 

Răsucindu-mă în loc, l-am văzut pe Jack venind grăbit spre 
mine. 

— E în regulă, Grace, sunt aici. 

M-a cuprins frica. 

— Pleacă de lângă mine! am strigat. 

M-am întors spre tânăra care se uita alarmată la mine. 

— Ajută-mă, te rog, omul ăsta e periculos! 

— E în regulă, Grace, a spus Jack, pe un ton liniştitor. 

I-a zâmbit cu mâhnire managerului. 

— Vă mulțumesc că m-aţi anunţat că e aici. Acum, Grace, a 
continuat el de parcă vorbea cu un copil, ce-ar fi să urcăm în 
camera noastră să dormi? După ce te odihnești, te vei simţi 
mult mai bine. 

— N-am nevoie de somn, tot ce am nevoie este să mă întorc 
în Anglia! 

Dându-mi seama că oamenii ne priveau curioși, am făcut 
un efort să cobor glasul. 

— Dă-mi pașaportul, Jack, şi poșeta și mobilul. 

Am întins mâna. 

— Acum. 

EI a oftat. 

— De ce trebuie să faci mereu asta? 

— Vreau pașaportul, Jack. 

A clătinat din cap. 

— Ţi-am înapoiat pașaportul în aeroport, ca întotdeauna, și 


l-ai pus în geantă, ca întotdeauna. 

— Ştii foarte bine că nu e acolo. 

Am pus geanta pe tejghea și am deschis-o. 

— Priviţi, i-am spus femeii, cu glasul tremurând de emoție. 
Nu e acolo și nici poșeta. Le-a luat el și... 

M-am oprit și m-am uitat cum pașaportul și poșeta se 
revărsau din geantă, urmate de trusa de machiaj, peria de păr, 
un pachet de șerveţele umede, un flacon de tablete pe care nu- 
| mai văzusem și mobilul. 

— Tu le-ai pus la loc! i-am strigat acuzator lui Jack. Te-ai 
întors în timp ce dormeam și le-ai pus la loc! 

M-am întors spre manager. 

— Înainte nu erau acolo, jur. Le-a luat el şi apoi a plecat, 
făcându-mă să cred că eram încuiată în cameră. 

Managerul părea încurcat. 

— Dar puteţi să deschideţi ușa din interior. 

— Da, dar el m-a făcut să cred că sunt încuiată! 

Chiar în timp ce am spus asta, mi-am auzit glasul isteric. 

— Cred că ştiu ce s-a întâmplat. 

Jack a luat flaconul cu tablete și l-a scuturat. 

— Ai uitat să-ți iei medicamentele, nu-i așa? 

— Eu nu iau medicamente, nu sunt ale mele, tu trebuie să 
le fi pus acolo! am strigat. 

— Ajunge, Grace! 

Glasul lui Jack era ferm. 

— Eşti caraghioasă! 

— Putem să vă ajutăm cu ceva? a întrebat managerul. Un 
pahar cu apă, poate? 

— Da, puteţi să chemaţi poliția! Omul acesta e un criminal 
periculos! 

S-a lăsat liniștea. 

— E adevărat! am adăugat cu deznădejde, auzind oameni 
murmurând în spatele meu. Și-a omorât mama. Chemaţi 
poliția, vă rog! 

— Exact despre asta v-am avertizat, a oftat Jack, 
schimbând o privire cu managerul. Din păcate, nu e prima 
dată când se întâmplă. 


M-a prins de cot. 

— Hai să mergem, Grace! 

I-am dat mâna la o parte. 

— Vă rog să chemaţi poliția! 

Tânăra cu care vorbisem s-a uitat neliniștită la mine. 

— Vă rog! Vă spun adevărul! 

— Ascultă, Grace, a spus Jack, de data asta exagerezi. Dacă 
chiar vrei să chemi poliția, n-ai decât. Dar mai ţii minte ce s-a 
întâmplat ultima dată? N-am putut să părăsim ţara până ne-au 
cercetat afirmaţiile și când și-au dat seama că umblau după 
cai verzi pe pereți ne-au ameninţat că ne dau în judecată că 
le-am irosit timpul. Şi asta era în America. Nu cred că poliția 
de aici va fi atât de înţelegătoare. 

M-am uitat lung la el. 

— Care ultima dată? 

— Chiar nu vă sfătuiesc să implicaţi poliția, a spus 
îngrijorat managerul. Decât dacă, desigur, aveți un motiv 
întemeiat. 

— Am un motiv foarte întemeiat! Omul ăsta este periculos! 

— Dacă doamna Angel chiar vrea să plece, am putea să 
chemăm un taxi s-o ducă la aeroport acum că și-a găsit 
pașaportul, a sugerat femeia. 

M-am uitat ușurată la ea. 

— Da, da, vă rog să-l chemaţi! 

Am început să-mi îndes înapoi lucrurile în geantă. 

— Vă rog să chemaţi imediat unul. 

— Chiar ai de gând să mergi până la capăt cu asta? a 
întrebat resemnat Jack. 

— Categoric! 

— Atunci nu mai am ce să fac. 

S-a întors spre manager. 

— Trebuie să-mi cer scuze pentru toată agitația asta. Poate 
rugați pe cineva din personal să o conducă pe soția mea sus 
să-și ia bagajul. 

— Desigur. Kiko, vrei, te rog, s-o duci pe doamna Angel sus 
în camera ei cât chem eu un taxi? 

— Vă mulțumesc, am spus recunoscătoare, când am urmat- 


o pe Kiko în lift şi picioarele îmi tremurau atât de tare încât 
abia puteam să merg. Vă mulțumesc tare mult! 

— Cu plăcere, doamnă Angel, a spus ea politicoasă. 

— Știu că probabil credeţi că sunt nebună, dar vă asigur că 
nu sunt, am continuat, simțind că îi datoram o explicaţie. 

— E în regulă, doamnă Angel, nu trebuie să-mi explicati. 

A zâmbit, chemând liftul. 

— Trebuie să sunaţi la poliție, i-am spus. După ce plec, 
trebuie să sunaţi la poliție şi să le spuneţi că soțul meu, 
domnul Angel, este un criminal periculos. 

— Sunt sigură că managerul nostru va rezolva asta. 

A sosit liftul și am urcat în el, știind că nu credea o clipă că 
Jack era periculos sau criminal. Dar nu conta, pentru că, de 
îndată ce suiam în taxi, aveam de gând să sun chiar eu la 
poliţie. 

Am ajuns la etajul şase şi am urmat-o pe coridor spre 
camera noastră. Am scos cheia din geantă, am dat să deschid 
ușa și m-am tras înapoi, făcându-mi-se dintr-odată frică să 
intru. Dar nu aveam de ce să fiu îngrijorată; toate erau așa 
cum le lăsasem. M-am dus la geamantan și am scotocit prin el 
după niște haine curate. 

— Revin imediat, am spus, dispărând în baie. Intru doar să 
mă schimb. 

M-am dezbrăcat în grabă, m-am spălat repede și m-am 
îmbrăcat iar. În timp ce-mi făceam ghem hainele murdare, m- 
am simțit împrospătată fizic și mai puternică psihic. Nu voiam 
să întârzii și am deschis ușa. Dar, înainte să apuc să ies din 
baie, o mână s-a întins fulgerător și m-a împins înapoi, în timp 
ce alta mi-a acoperit gura, înăbuşindu-mi țipătul de groază. 

— Ţi-a plăcut micul scenariu pe care l-am regizat pentru 
tine? a întrebat Jack, cu faţa la câţiva centimetri de a mea. 
Mie mi-a plăcut nespus. Mai mult decât atât, am reuşit să 
omor doi iepuri dintr-o lovitură. În primul și în primul rând, 
tocmai ai dovedit în faţa a zeci de oameni că ești instabilă — 
chiar în acest moment, managerul întocmește un raport despre 
comportamentul tău, așa că există și o dovadă scrisă — și, în al 
doilea rând, să sperăm că ai învăţat că voi fi întotdeauna cu 


un pas înaintea ta. 

S-a oprit o clipă ca să mă lase să-i asimilez vorbele. 

— Acum, uite ce o să facem. Am să-mi iau mâna de pe gura 
ta și, dacă scoţi un scâncet măcar, am să-ți îndes pe gură 
destule pastile ca să te omor și să fac ca moartea ta să pară 
sinuciderea unei tinere dezechilibrate. Dacă s-ar întâmpla 
asta, ca unic tutore supraviețuitor al lui Millie, m-aș ține de 
promisiunea pe care i-am făcut-o împreună și aş aduce-o să 
locuiască în minunata noastră casă — doar că tu n-ai fi acolo, 
și cine ar apăra-o? Am fost explicit? 

Am dat din cap. 

— Bun. 

Și-a luat mâna de pe gura mea și, târându-mă din baie, m-a 
aruncat pe pat. 

— Și acum, vreau să mă asculți cu atenţie. De fiecare dată 
când încerci să scapi, fie bătând cu pumnul în ușă, fie vorbind 
cu cineva, Millie e cea care va plăti. De exemplu, fiindcă azi ai 
încercat să scapi, n-o să mergem la ea când ne întoarcem, cum 
se așteaptă ea. Dacă mâine faci iar vreo prostie, n-o să 
mergem nici săptămâna următoare. Și așa mai departe. Vom 
inventa un virus stomacal deosebit de periculos pe care l-ai 
luat aici, în Thailanda, ca să ne scuzăm absența câte 
săptămâni va fi nevoie. Așa că, dacă vrei s-o mai vezi pe Millie 
într-un timp rezonabil, îți sugerez să faci exact ce-ţi spun eu. 

Am început să tremur incontrolabil, nu doar din cauza 
amenințării din glasul lui, ci și fiindcă mi-am dat seama că, 
întorcându-mă în cameră să-mi iau geamantanul, pierdusem 
șansa de a scăpa de el. Nu aveam nevoie de geamantan, aș fi 
putut să plec ușor fără el. Totuși, când Jack pomenise de el, 
mi s-a părut înțelept să urc să-l iau. Dacă el n-ar fi cerut pe 
cineva care să mă însoțească, poate i-aș fi pus la îndoială 
motivele de a mă face să mă-ntorc în cameră. Și, dacă mi-aş fi 
dat seama mai devreme că ușa nu era încuiată, dacă n-aș fi 
adormit, el n-ar fi putut să-mi pună la loc pașaportul, mobilul 
și poșeta. 

— Te întrebi dacă rezultatul ar fi fost altul dacă ai fi 
acționat altfel, nu-i aşa? a spus el, amuzat. Dă-mi voie să te 


consolez — răspunsul e nu, rezultatul ar fi același. Dacă ai fi 
coborât în hol înainte să apuc să pun la loc pașaportul, 
mobilul și poșeta, le-aș fi pus în geamantanul tău odată ce 
părăseai camera - până acum trebuie să-ți fi dat seama că am 
fost cu ochii pe tine tot timpul - și, în fața tuturor, aș fi 
sugerat că pur și simplu le-ai rătăcit. Apoi l-aș fi pus pe 
manager să te conducă aici să le cauţi. Treaba e că te cunosc, 
Grace, știu cum vei acționa, ce vei spune. Știu chiar și că, 
înainte de a pleca din Thailanda, vei încerca iar să scapi, ceea 
ce ar fi o mare prostie. Dar până la urmă te vei învăța minte, 
fiindcă vei fi nevoită. 

— Niciodată, am hohotit eu. N-am să cedez niciodată în 
faţa ta. 

— Mă rog, mai vedem noi. Acum, uite ce o să facem. O să 
ne culcăm și mâine-dimineaţă o să coborâm la micul dejun. 
Când o să trecem pe lângă recepţie, ai să ceri scuze pentru 
agitația pe care ai provocat-o astă-seară și ai să spui că nu vrei 
să te-ntorci în Anglia. După micul dejun, la care te vei uita cu 
iubire în ochii mei, am să-ţi fac câteva fotografii frumoase în 
faţa hotelului ca să le putem arăta tuturor prietenilor noștri ce 
fericită ai fost aici. Apoi, cât timp eu voi fi plecat cu treburi, 
tu, iubita mea, vei face plajă în balcon ca, atunci când ne vom 
întoarce în Anglia, să fii minunat bronzată. 

A început să-şi dezlege șireturile. 

— După toată agitația asta, mă simt dintr-odată foarte 
obosit. 

— Nu dorm în același pat cu tine! 

— Atunci dormi pe podea. Și nu te deranja încercând să 
fugi, zău că nu merită. 

Am tras cuvertura de pe pat, m-am așezat pe podea şi m-am 
înfășurat în ea, paralizată de frică. Deși instinctul îmi spunea 
să fug cu prima ocazie, rațiunea îmi spunea c-ar fi fost mult 
mai ușor să scap de el și să fac să fie băgat la închisoare 
pentru totdeauna dacă aşteptam să ne-ntorceam în Anglia. 
Dacă încercam din nou aici în Thailanda și dădeam greș, nici 
nu voiam să mă gândesc ce ar fi putut să-mi facă. El credea că 
mă cunoștea, credea că știa cum voi acţiona, prezisese că 


aveam să încerc iar să scap. Singurul lucru pe care puteam să-l 
fac era să-l prind pe picior greșit, să-l fac să creadă că am 
cedat, că am renunţat. Oricât voiam să scap de el, principala 
mea prioritate trebuia să fie să ajung înapoi în Anglia, să 
ajung înapoi la Millie. 


PREZENT 


Duminică dimineaţă, în timp ce ne-ndreptăm spre şcoala lui 
Millie, sunt atât de stresată întrebându-mă de ce a cerut 
doamna Goodrich să stea de vorbă cu noi, încât mă bucur că 
Jack nu mi-a adus micul dejun înainte de plecare. Nici ieri nu 
mi-a adus nimic de mâncare, ceea ce-nseamnă că n-am mai 
mâncat de vineri, când am luat prânzul la restaurant. Nu știu 
de ce nu mi-a mai dat să mănânc, dar probabil din cauză că 
Esther m-a ajutat să termin desertul, lucru pe care l-a 
considerat înșelătorie, deşi ştia prea bine că n-aş fi putut să-l 
mănânc după ce făcuse aluzie la dormitorul lui Millie. În 
lumea bolnavă pe care mi-a creat-o Jack, sunt multe lucruri pe 
care n-am voie să le fac, iar a irosi mâncarea e unul dintre ele. 

Inima începe să-mi bubuie de cum suntem conduși în biroul 
doamnei Goodrich, mai ales când Janice se așază odată cu 
noi, cu fața gravă. Încă n-am văzut-o pe Millie, așa că 
presupun că nu ştie că eu și Jack suntem deja aici. Dar nu 
trebuia să-mi fac griji; ne-a chemat doar să ne spună că, din 
cauză că are probleme cu somnul și pentru că ziua este 
irascibilă, doctorul școlii i-a prescris ceva care s-o calmeze 
înainte de culcare. 

— Vă referiți la somnifere? întreb. 

— Da, spune doamna Goodrich. Pentru a fi administrate — 
cu permisiunea dumneavoastră, desigur - cum și când are 
nevoie de ele. 

— N-ai o problemă cu asta, nu-i așa, iubito? întreabă Jack, 
întorcându-se spre mine. Dacă e în interesul lui Millie. 

— Nu, dacă doctorul crede că are nevoie de ele, spun eu 
încet. Doar că nu vreau să devină dependentă de medicamente 
ca să poată dormi. 

— Sper că nu i-a prescris ceva prea puternic, spune Jack. 

— Nu, deloc, se pot cumpăra fără reţetă. 

Doamna Goodrich deschide o mapă, scoate o foaie de hârtie 
şi i-o întinde. 


— Mulţumesc. Am să notez doar numele, dacă nu aveți 
nimic împotrivă. 

— De fapt, i-am dat unul aseară fiindcă părea deosebit de 
tulburată, spune Janice în timp ce el introduce în mobil 
numele pastilelor. Sper că am făcut bine. 

— Desigur, o liniștesc eu. Ai deja permisiunea mea scrisă să 
iei orice măsură consideri că e potrivită. 

— Noi ne întrebăm însă, continuă doamna Goodrich, dacă 
există vreun motiv ca Millie să aibă deodată probleme cu 
somnul. 

Face o pauză, din delicateţe. 

— Când aţi vizitat-o weekendul trecut, de exemplu, părea 
neliniștită sau nefericită? 

Jack clatină din cap. 

— Mie mi s-a părut ca de obicei. 

— Și mie — deși s-a supărat puţin că n-am mers să luăm 
prânzul la hotel, spun eu. Nu știm de ce, dar e locul ei 
preferat, cu toate că eu și cu Jack preferăm restaurantul de 
lângă lac. Dar și-a revenit repede. 

Doamna Goodrich schimbă o privire cu Janice. 

— Ne-am întrebat dacă n-o fi din cauză că încă n-a văzut 
casa. 

— Mă îndoiesc, spun eu repede. Adică, înțelege că preferăm 
s-o vadă după ce este complet terminată, nu când jumătate 
este acoperită cu huse contra prafului și sunt scări peste tot — 
dacă nu cumva ţi-a spus ceva ţie, iubitule. 

— Nu mi-a spus absolut nimic, confirmă Jack. Dar dacă 
asta o supără, sunt total de acord să vină s-o vadă de îndată ce 
dormitorul este gata. Singurul pericol este că probabil se va 
îndrăgosti de el și nu va mai vrea să plece, adaugă el râzând. 

— Probabil că gândul că pleacă de aici o apasă, sugerez eu, 
ignorând faptul că inima mi s-a strâns brusc. La urma urmelor, 
în ultimii șapte ani asta a fost casa ei și a fost foarte fericită 
aici. 

— Aveţi dreptate, desigur, spune Janice. Trebuia să mă 
gândesc la asta. 

— Şi e deosebit de atașată de tine. Poate o s-o liniștești 


spunându-i că vei ține mereu legătura cu ea, c-o s-o vezi și 
după ce pleacă de aici, continui eu. Dacă vrei, adică. 

— Sigur că vreau! Millie mi-a devenit ca o surioară. 

— Ei bine, dacă poți să-i spui că vei veni în mod regulat s-o 
vezi după ce se mută la noi, sunt sigură că asta îi va domoli 
temerile. 

Jack zâmbește, înțelegând foarte bine ce am făcut. 

— Iar dacă Millie spune ceva, orice, care să vă dea motiv 
de îngrijorare, vă rog să ne anunțați, spune el. Tot ce vrem noi 
este ca Millie să fie fericită. 

— Spun încă o dată că Millie are mare noroc cu voi, spune 
doamna Goodrich. 

— Noi suntem cei norocoși, o corectează Jack cu o 
modestie. De fapt, avându-le pe Grace şi Millie în viaţa mea, 
mă socotesc cel mai norocos bărbat din lume. 

Se ridică în picioare. 

— Acum, am dori s-o scoatem pe Millie la masă. Deși 
probabil că va fi dezamăgită că n-o să mergem la hotel - am 
rezervat o masă la un restaurant nou, unde mâncarea este 
extraordinară. 

Nu mă deranjez să-mi fac speranțe. Dacă Jack ne duce într- 
un loc nou, asta înseamnă că l-a verificat deja. 

— Mergem hotel azi? întreabă cu speranță Millie, când 
mergem s-o luăm. 

— De fapt, aș vrea să te duc la un restaurant nou, spune 
Jack. 

— Îmi place hotel mai mult, se încruntă ea. 

— Altă dată. Hai să mergem! 

Când ne îndreptăm spre mașină, Millie este posacă și se 
vede clar că e nemulțumită că nu merge la hotel. Când urcăm 
în maşină, reușesc s-o strâng de mână și, înțelegând că-i 
transmit să aibă grijă, face un efort să se învioreze un pic. 

La masă, Jack o-ntreabă pe Millie de ce nu poate să doarmă 
noaptea și ea îi spune că aude muște bâzâind pe lângă capul 
ei. El o întreabă dacă pastila pe care i-a dat-o Janice aseară i-a 
fost de ajutor şi ea îi răspunde că da, că a dormit foarte bine, 
„ca bebeluș”, așa că el îi spune că ne-am dat acceptul să ia 


somnifere ori de câte ori are nevoie. Ea întrebă dacă Molly s-a 
întors și, din cauză că mi se pune un nod în gât, ca 
întotdeauna când mă gândesc la Molly, Jack este cel care-i 
spune cu blândeţe că e puţin probabil să se întoarcă, că 
probabil a fost găsită de o fetiță care nu știe c-a fugit de acasă 
și o iubeşte foarte mult. Îi promite că imediat ce se mută la 
noi o s-o ducă să-şi aleagă un căţeluș al ei și, când Millie se 
luminează la față de fericire, dorinţa de a lua un cuţit de pe 
masă și de a i-l înfige în inimă este copleşitoare. Poate simțind 
asta, Jack își pune mâna peste a mea, această dovadă de 
afecțiune dintre noi făcând-o pe chelnerița care a venit să ne 
ia farfuriile să zâmbească. 

Când ne terminăm desertul, Millie spune că trebuie să 
meargă la toaletă. 

— Du-te, spune Jack. 

Millie se uită la mine. 

— Vii, Grace? 

Mă ridic. 

— Da, am și eu nevoie. 

— Mergem toți, spune Jack. 

Îl urmăm la toalete, care sunt exact cum mă gândeam c-or 
să fie, una cu o cabină pentru femei și una cu o cabină pentru 
bărbaţi, cele două uși fiind alăturate. Toaleta doamnelor este 
ocupată, așa că, încadrându-l pe Jack, așteptăm să se 
elibereze. Iese o doamnă și Jack mă strânge de cot pentru a-mi 
aminti că nu trebuie să-i spun că soţul meu e psihopat. 

Când Millie dispare în cabină, doamna se întoarce și ne 
zâmbește. Știu că tot ce vede ea sunt doi oameni fermecători, 
care stau atât de aproape unul de celălalt încât e clar că se 
iubesc foarte mult. lar asta mă face să-mi dau seama încă o 
dată că situația mea e fără speranță. Încep să-mi pierd 
nădejdea că va pune cineva vreodată la îndoială perfecțiunea 
absolută a vieților noastre. Ori de câte ori suntem cu prietenii, 
mă minunez de prostia lor de a crede că eu și cu Jack nu ne 
certăm niciodată, că suntem de acord cu privire la toate, că 
eu, o femeie de treizeci şi doi de ani, fără copii, aș putea fi 
mulțumită să stau toată ziua acasă și să fac pe gospodina. 


Aș vrea să pună cineva întrebări, să aibă suspiciuni. 
Gândurile mi se îndreaptă imediat spre Esther și mă-ntreb 
dacă nu cumva ar trebui să fiu mai atentă ce-mi doresc. Dacă 
Jack intră la bănuieli cu privire la faptul că ea pune întrebări 
în mod constant, s-ar putea să decidă că am încurajat-o în 
vreun fel și viața mea va merita și mai puţin să fie trăită. Dacă 
n-ar fi Millie, aș accepta bucuroasă moartea în locul acestei 
vieți noi pe care o duc. Dar dacă n-ar fi Millie, n-aş fi aici. 
Cum Jack mi-a spus deja, el pe Millie o vrea, nu pe mine. 


TRECUT 


În acea dimineaţă din Thailanda, de după noaptea în care 
am descoperit că m-am măritat cu un monstru, nu-mi doream 
deloc ca Jack să se trezească mai repede, fiindcă știam că, 
odată treaz, trebuia să-ncep să joc rolul vieții mele. 
Petrecusem cea mai mare parte a nopții pregătindu-mă psihic, 
acceptând că, dacă voiam să mă întorc în Anglia repede și în 
siguranță, trebuia să mă prefac că sunt o femeie zdrobită și 
înspăimântată. Era simplu să mă prefac înspăimântată, pentru 
că eram. Avea să fie mult mai greu să mă prefac zdrobită, pur 
şi simplu pentru că era în firea mea să ripostez. Dar, întrucât 
Jack prezisese că aveam să încerc iar să scap înainte de a 
pleca din Thailanda, eram hotărâtă să n-o fac. Era important 
ca el să creadă că renunțasem deja. 

L-am auzit trezindu-se, dar m-am ghemuit și mai mult în 
cuvertură și m-am prefăcut că dorm, sperând să câștig puțin 
timp. L-am auzit dându-se jos din pat şi venind spre locul în 
care stăteam rezemată de perete. L-am simţit uitându-se la 
mine. A început să mă furnice pielea și inima îmi bătea atât de 
repede încât am fost sigură că-mi simțea mirosul fricii. După 
câteva clipe s-a îndepărtat, dar abia când am auzit ușa de la 
baie deschizându-se și închizându-se și dușul curgând am 
deschis ochii. 

— Ştiam eu că te prefaci că dormi, a spus el, făcându-mă să 
tip de frică, fiindcă era chiar lângă mine. Hai, sus, trebuie să 
ceri multe scuze în dimineaţa asta, nu uita. 

În timp ce făceam duș și mă îmbrăcam sub privirile lui, 
vorbele din seara precedentă, cum că nu îl interesam din 
punct de vedere sexual, m-au liniștit. 

— Bun, a spus el, aprobând cu o mișcare din cap rochia pe 
care alesesem să o port. Acum, zâmbește. 

— Când ajungem la parter, am îngânat, trăgând de timp. 

— Acum! 

Glasul lui era ferm. 


— Vreau să te uiţi la mine ca și cum m-ai iubi. 

Mi-am înghiţit nodul din gât și m-am întors încet spre el, 
gândindu-mă că n-am să pot s-o fac. Dar când am văzut 
tandreţea de pe fața lui în timp ce se uita la mine, am avut 
senzația uluitoare că tot ce se-ntâmplase în ultimele douăzeci 
şi patru de ore fusese un vis. N-am putut să ascund dorința pe 
care o simțeam și, când el mi-a zâmbit drăgăstos, i-am zâmbit 
și eu. 

— Așa-i mai bine, a spus el. Ai grijă să-ți păstrezi zâmbetul 
la micul dejun. 

Îngrozită că uitasem chiar și preţ de o clipă cine era, m-am 
înroșit de jenă. 

El a observat şi a râs. 

— Gândește-te aşa, Grace — întrucât este evident că încă mă 
găsești atrăgător, o să-ți fie mai uşor să faci pe soția iubitoare. 

De rușine, ochii mi s-au umplut de lacrimi și m-am întors 
într-o parte, enervată de faptul că aspectul lui fizic era în total 
dezacord cu răul din el. Dacă pe mine a putut să mă 
păcălească, dacă a putut să mă facă, chiar și câteva secunde, 
să uit ce știam despre el, cum aveam să pot vreodată să-i 
conving pe oameni că era un lup în piele de oaie? 

Am coborât cu liftul în hol și, când am trecut pe lângă 
recepție, Jack m-a îndreptat spre manager și a rămas lângă 
mine, ținându-mă pe după umeri, cât timp am cerut scuze 
pentru comportamentul din seara precedentă. Am explicat că 
din cauza schimbării de fus orar uitasem să-mi iau 
medicamentele la ora prescrisă. Îmi dădeam seama că Kira mă 
urmărea în tăcere de după tejghea și am sperat că ceva din ea 
- un fel de empatie feminină, poate - avea să înțeleagă că 
suferința mea din seara precedentă fusese autentică. Poate că 
avusese presimţiri când Jack apăruse brusc în cameră și-i 
spusese că mai departe avea să se ocupe el. Când am terminat 
cu scuzele, am aruncat o privire spre ea, dorind să înțeleagă 
că jucam un rol și c-ar trebui să sune, totuși, la ambasadă. 
Dar, ca și înainte, ea a evitat să-mi întâlnească privirea. 

Managerul a trecut peste scuzele mele şi ne-a condus el 
însuși pe terasă, dându-ne o masă la soare. Deși nu-mi era 


foame, m-am forțat să mănânc, știind că trebuia să-mi păstrez 
forțele. În timp ce mâncam, Jack a făcut conversaţie 
spunându-mi - ca să fie auzit de oamenii de la mesele 
învecinate — tot ce aveam să facem noi în acea zi. În realitate, 
n-am făcut niciunul dintre lucrurile spuse de el. După ce am 
terminat micul dejun, Jack m-a dus la hotelul de cinci stele pe 
care-l văzusem din taxi în ziua precedentă. După ce mi-a făcut 
câteva fotografii în faţa intrării, unde a trebuit să mă gândesc 
la Millie ca să pot zâmbi cum mi-a cerut el, m-a dus înapoi la 
hotelul nostru. 

— Aş vrea s-o sun pe Millie, am spus, când el a închis ușa 
după noi. Îmi dai telefonul, te rog? 

El a clătinat din cap cu regret. 

— Din păcate, nu. 

— l-am promis mamei că sun, am insistat eu, și vreau să 
ştiu ce face Millie. 

— Iar eu vreau ca părinții tăi să creadă că te distrezi atât de 
bine cu mine în luna de miere încât ai uitat de tot de Millie. 

— Te rog, Jack! 

Nu puteam să sufăr tonul implorator al glasului meu, dar 
voiam cu disperare să știu că Millie era bine și surprinzător de 
disperată să aud glasul mamei. Să știu că lumea pe care am 
ştiut-o odată mai exista. 

— Nu. 

— Te urăsc! am spus printre dinți. 

— Bineînţeles, a spus el. Și-acum, eu am să ies și tu ai să 
aștepți aici în balcon ca să te întorci acasă frumos bronzată. 
Așa că ai grijă să iei tot ce-ţi trebuie fiindcă, după ce plec, n-ai 
să mai poți să te întorci în cameră. 

Mi-a trebuit o clipă să înţeleg. 

— Doar n-ai de gând să mă încui pe balcon! 

— Ba da. 

— De ce nu pot să rămân în cameră? 

— Fiindcă nu pot să te încui. 

M-am uitat îngrozită la el. 

— Și dacă am nevoie să merg la toaletă? 

— N-ai să poţi, așa că-ţi sugerez să te duci acum. 


— Dar cât ai să lipsești? 

— Două, trei ore. Patru, poate. Și în eventualitatea că te 
gândești să strigi după ajutor din balcon, te sfătuiesc să n-o 
faci. Am să fiu prin preajmă, supraveghindu-te. Așa că să nu 
faci vreo prostie, Grace, te avertizez! 

Mi-a trecut un fior rece pe șira spinării și, totuși, după ce a 
plecat, mi-a fost greu să rezist tentaţiei de a striga cât mă 
ţinea gura după ajutor din balcon. Am încercat să-mi imaginez 
ce s-ar fi întâmplat dac-o făceam şi am ajuns la concluzia că, 
chiar dacă oamenii ar fi venit în fugă, ar fi venit și Jack, 
înarmat cu o poveste convingătoare despre starea mea psihică. 
Și cu toate că s-ar fi putut hotărî cineva să cerceteze 
afirmaţiile mele că Jack era un criminal și mă ţinea 
prizonieră, puteau să treacă săptămâni întregi până să se 
poată dovedi ceva. 

Puteam să repet povestea pe care mi-o spusese și până la 
urmă autoritățile ar fi putut găsi un caz cu un tată care și-a 
omorât în bătaie soţia, care se potrivea cu versiunea pe care 
le-aș fi spus-o. Puteau să dea de tatăl lui Jack. Dar, chiar dacă 
el spunea că fiul lui a fost cel care a comis crima, era 
îndoielnic c-ar fi fost crezut la treizeci de ani după eveniment. 
În plus, era posibil să fi murit între timp. Şi mai ales nu aveam 
de unde să știu dacă povestea era adevărată. Păruse îngrozitor 
de plauzibilă, dar Jack ar fi putut inventa toată tărăşenia doar 
ca să mă sperie. 

Balconul în care urma să stau câteva ore dădea pe o terasă 
din spatele hotelului şi, uitându-mă în jos, am văzut oameni 
care se învârteau în jurul piscinei, pregătindu-se să înoate sau 
căutând un loc de plajă. Dându-mi seama că Jack putea fi 
oriunde acolo, cu ochii pe mine, și m-ar vedea mult mai ușor 
decât l-aș fi putut vedea eu, m-am îndepărtat de marginea 
balconului. Pe balcon erau două scaune de lemn, cu stinghii, 
genul inconfortabil care lasă urme pe spatele picioarelor dacă 
stai prea mult pe ele. Era și o măsuţă, dar niciun șezlong care 
mi-ar fi făcut mai confortabilă șederea acolo. Din fericire, mă 
gândisem să-mi iau prosopul, așa că am făcut din el o pernă și 
am pus-o pe scaun. Jack îmi dăduse destul timp ca să-mi iau 


un bikini, loțiune de bronzat și ochelari de soare, dar nu mă 
gândisem să iau una dintre multele cărți pe care le adusesem 
cu mine. Nu c-ar fi contat — știam că n-aş fi fost în stare să mă 
concentrez, indiferent cât de interesant ar fi fost subiectul. 
După doar câteva minute de stat pe balcon mă simțeam deja 
ca un leu în cușcă, lucru care a făcut ca dorința mea de a 
scăpa să fie și mai puternică. M-am bucurat că încăperea de 
alături era liberă, pentru că tentaţia de a striga din balcon 
după ajutor ar fi fost prea copleşitoare pentru a-i rezista. 

Săptămâna următoare a fost un chin. 

Uneori Jack mă lua dimineaţa jos la micul dejun, alteori 
nu, şi, după felul în care se purta managerul cu el, era evident 
că era un client obişnuit al hotelului. Dacă totuși coboram la 
micul dejun, Jack mă ducea direct înapoi în cameră și mă 
încuia în balcon unde stăteam până se întorcea și-mi dădea 
drumul în cameră ca să mă duc la toaletă și să mănânc ce-mi 
adusese ca masă de prânz. După o oră și ceva, mă ducea cu 
forţa înapoi în balcon și dispărea până seara. 

Erau totuși câteva lucruri pentru care eram recunoscătoare: 
într-o parte a balconului era umbră și, fiindcă am insistat, 
Jack mi-a dat câteva sticle cu apă. Însă trebuia să am grijă cât 
beau. Niciodată nu m-a lăsat singură mai mult de patru ore la 
rând, dar timpul trecea îngrozitor de încet. Când nu mai 
puteam să suport singurătatea, plictiseala, frica şi disperarea, 
închideam ochii și mă gândeam la Millie. 

Deși doream cu înfocare să scap din balcon, când Jack se 
hotăra să mă scoată, nu fiindcă-i era milă de mine, ci pentru 
că voia să facă fotografii, acele ieşiri erau atât de stresante 
încât deseori mă bucuram când ajungeam înapoi în camera de 
hotel. Într-o seară, m-a dus la cină la un restaurant minunat, 
unde m-a fotografiat în diferite faze ale mesei. Într-o după- 
amiază, a rezervat un taxi și am vizitat în patru ore obiective 
turistice de vizitat în patru zile, timp în care m-a fotografiat 
iar, drept dovadă că mă distram de minune. 

În altă după-amiază m-a dus la unul dintre cele mai bune 
hoteluri din Bangkok, unde avea în mod miraculos acces la 
plaja privată şi, în timp ce schimbam un costum de baie după 


altul ca să pară că fotografiile pe care le făcea erau făcute în 
zile diferite, mă întrebam dacă acolo își petrecea Jack zilele în 
timp ce eu eram blocată în balcon. Speram că personalul 
hotelului în care stăteam să se-ntrebe de ce mă vedeau rar, 
dar, când Jack m-a dus într-o dimineaţă la micul dejun și un 
angajat m-a întrebat cu solicitudine dacă mă simțeam mai 
bine, am înțeles că le spusese că stăteam în cameră din cauza 
unei gastroenterite virale. 

Cel mai rău lucru la aceste mici incursiuni în normalitate 
era speranța pe care mi-o dădeau, pentru că în public Jack 
redevenea bărbatul de care mă îndrăgostisem. Uneori — în 
timpul unei mese, de exemplu - în timp ce făcea pe soțul atent 
și iubitor, uitam cine era. Poate că dacă n-ar fi fost o 
companie atât de bună mi-ar fi fost mai ușor să țin minte, dar, 
chiar și atunci când îmi aduceam aminte, îmi era atât de greu 
să pun semnul egal între bărbatul care se uita cu adoraţie la 
mine din cealaltă parte a mesei și bărbatul care mă ţinea 
captivă, încât aproape credeam că-mi imaginasem totul. 

Întoarcerea la realitate era de două ori mai dură, căci, 
odată cu dezamăgirea, venea și rușinea că cedasem farmecului 
lui și mă uitam înnebunită în jur, căutând o cale de ieșire, 
undeva unde să fug, pe cineva căruia să-i spun. Văzând asta, 
el se uita amuzat la mine și îmi spunea să-i dau bătaie. 

— Fugi, spune el. Hai, du-te şi spune-i persoanei de acolo, 
sau poate celui de acolo, că te ţin captivă, că sunt un monstru, 
un criminal. Dar mai întâi uită-te în jur. Uită-te la acest 
restaurant frumos în care te-am adus și gândește-te la 
mâncarea delicioasă pe care o mănânci și la vinul minunat din 
paharul tău. Arăţi tu a prizonieră? Arăt eu a monstru, a 
criminal? Cred că nu. Dar dacă vrei să-ncerci, nu te opresc. 
Am chef să mă amuz. 

lar eu îmi înghițeam lacrimile și-mi reaminteam că, odată 
întorși în Anglia, totul avea să fie mai ușor. 

La începutul celei de a doua săptămâni în Thailanda eram 
atât de deprimată, încât îmi era greu să rezist tentației de a 
încerca să scap. Mă deprima nu doar gândul de a petrece cele 
şase zile rămase blocată în balcon, ci și faptul că începusem 


să-mi dau seama că situația mea era fără speranță. Nu mai 
eram sigură că, odată întorși în Anglia, avea să fie atât de ușor 
cum credeam să scap de Jack, mai ales că era foarte probabil 
ca reputaţia lui de avocat de succes să fie în favoarea lui. 
Când m-am gândit să alertez pe cineva cu privire la cine era el 
în realitate, am început să simt că Ambasada Britanică din 
Thailanda ar fi putut fi o variantă mai sigură decât poliția 
locală de acasă. 

Și mai era ceva. În ultimele trei zile, după ce a descuiat 
balconul și m-a lăsat în cameră seara, a plecat iar, spunându- 
mi că se întoarce repede, avertizându-mă c-o să afle imediat 
dacă încerc să fug. Gândul că puteam să deschid ușa și să plec 
era chinuitor și mi-a trebuit multă voință să ignor impulsul de 
a fugi. Am făcut bine. În prima seară s-a întors după douăzeci 
de minute, a doua seară, după o oră. Însă în seara a treia nu s- 
a întors până la unsprezece și mi-am dat seama că mărea 
treptat timpul în care mă lăsa singură. Gândul că poate stătea 
în oraș destul de mult ca să-mi dea timp să ajung la Ambasada 
Britanică m-a făcut să mă-ntreb dacă nu cumva ar fi trebuit să 
încerc. 

Știam că nu puteam conta pe conducerea hotelului să mă 
ajute, și fără ajutor n-aș fi ajuns prea departe. Dar camera de 
alături fusese ocupată între timp și m-am întrebat dacă le 
puteam cere sprijinul vecinilor mei. Nu știam de ce 
naționalitate erau, pentru că glasurile care răzbăteau prin 
perete erau înăbușite, dar, după muzica pe care o ascultau, 
bănuiam că erau un cuplu tânăr. Deși ziua nu prea stăteau în 
hotel — nimeni nu venea în Thailanda ca să stea în hotel, decât 
dacă era prizonier, ca mine — când se aflau în camera lor, unul 
sau altul dintre ei ieșea câteodată în balcon să fumeze o 
ţigară. Bănuiam că bărbatul, după silueta pe care o deslușeam 
vag prin despărțitură, şi uneori îl auzeam strigându-i ceva 
femeii într-o limbă care părea spaniolă sau portugheză. De 
asemenea, păreau să-şi petreacă majoritatea serilor în cameră, 
așa că am bănuit că erau proaspăt căsătoriți, aflați în luna de 
miere. În acele seri, ascultând muzica aceea ce răzbătea slab 
prin perete, ochii mi se umpleau de lacrimi deoarece, din nou, 


îmi amintea de ce ar fi putut să fie. 

Când, în a patra seară, Jack nu s-a întors până la miezul 
nopții, mi-am dat seama că am avut dreptate când am 
presupus că mărea treptat timpul în care mă lăsa singură, 
contând pe faptul că nu voi încerca să fug. N-aveam idee unde 
se ducea în aceste seri, dar, întrucât era întotdeauna bine 
dispus când se întorcea, bănuiam că se ducea la un bordel. În 
lungile ore petrecute în balcon, în care aveam drept companie 
doar gândurile, am ajuns la concluzia că e homosexual și că a 
venit în Thailanda ca să-și îngăduie ceea ce acasă nu 
îndrăznea de teamă că o să fie șantajat. Teoria mea se baza pe 
ceea ce spusese despre oroarea de a face dragoste cu mine. 
Ştiam că din teoria mea lipsea ceva, pentru că nu era sfârșitul 
lumii dacă se afla că era gay, dar încă nu știam ce anume. 

În a cincea noapte, când nu s-a întors până la două, am 
început să-mi analizez în mod serios opţiunile. Mai aveam 
cinci zile până ce urma să ne întoarcem în Anglia și, pe lângă 
faptul că așteptarea mi se părea interminabilă, mai era și 
teama că nu aveam să plecăm la data planificată. În acea 
dimineață, tot mai neliniștită că încă n-o sunasem pe Millie, îl 
întrebasem pe Jack dacă puteam să mergem la ea imediat ce 
ne întorceam. Auzind răspunsul — că-i plăcea atât de mult luna 
noastră de miere încât se gândea s-o prelungească — ochii mi 
s-au umplut de lacrimi de durere. Mi-am spus că era un alt joc 
de-al lui, că încerca să mă scoată din fire, dar mă simţeam atât 
de neajutorată încât am plâns aproape toată ziua. 

Spre seară, eram hotărâtă să scap de el. Poate dacă n-aș fi 
fost sigură că cei de alături erau spanioli și nu portughezi aș fi 
rămas locului. Dar, pentru că în călătoriile mele în Argentina 
eram destul de convinsă că învățasem limba suficient ca să 
transmit că aveam mare nevoie de ajutor. M-am bazat și pe 
faptul că erau un cuplu - cu femeia aveam să vorbesc. 
Oricum, eram sigură că știau deja că mă aflam în bucluc 
pentru că, după-amiază, când bărbatul ieșea în balcon să 
fumeze, i-a strigat îngrijorat femeii că auzea pe cineva 
plângând. Speriată că, din locul în care stătea de veghe, Jack 
ar fi putut să-i vadă încercând să se uite în balcon, mi-am 


înăbușit hohotele și m-am ferit să fac vreun zgomot, astfel 
încât ei să creadă că intrasem din nou în cameră. Dar speram 
că faptul că el mă auzise plângând era un avantaj pentru 
mine. 

Înainte să-mi pun planul în practică, am așteptat trei ore de 
la plecarea lui Jack. Trecuse de unsprezece, dar știam că 
vecinii mei nu se culcaseră încă pentru că-i auzeam 
plimbându-se prin cameră. Ţinând minte ce se-ntâmplase data 
trecută, mi-am verificat geanta, geamantanul și camera ca să 
mă asigur că pașaportul şi poşeta mea nu erau acolo. Când nu 
le-am găsit, m-am dus la ușă și am deschis-o încet, rugându- 
mă ca Jack să nu se-ntoarcă tocmai atunci. Nu era pe coridor, 
dar gândul c-ar fi putut să apară brusc m-a făcut să bat în ușa 
cuplului spaniol mai tare decât intenționam. L-am auzit pe 
bărbat bombănind ceva, poate supărat că era deranjat atât de 
târziu. 

— Quién es? a strigat el din cameră. 

— Sunt vecina voastră, m-aţi putea ajuta, vă rog? 

— Qué pasa? 

— Puteți să deschideţi ușa, vă rog? 

Zgomotul inconfundabil al liftului care se oprea mai încolo 
pe coridor m-a făcut să bat iar în ușă. 

— Grăbiţi-vă! am strigat, cu inima la gură. Grăbiţi-vă, vă 
rog! 

Când a tras zăvorul, zgomotul ușilor liftului care se 
deschideau m-a propulsat la loc în cameră. 

— Mulţumesc, mulțumesc! am bolborosit eu. Eu... 

Cuvintele mi-au murit pe buze și m-am pomenit holbându- 
mă cu groază la Jack. 

— De fapt, te aşteptam mai devreme, a spus el, râzând de 
șocul de pe fața mea. Începeam să cred că te-am judecat 
greșit, mai că-ncepusem să cred că, totuși, ai ținut cont de 
avertizarea mea și n-o să încerci să fugi. Sigur, ar fi fost mai 
bine pentru tine dac-o făceai, dar mult mai puţin distractiv 
pentru mine. Trebuie să recunosc c-aș fi fost dezamăgit dacă 
toată munca mea s-ar fi irosit. 

Corpul mi s-a făcut moale și, când m-am lăsat pe podea, el 


s-a aşezat pe vine lângă mine. 

— Lasă-mă să ghicesc, a spus încetișor. Ai crezut că-n 
camera asta s-a cazat un cuplu spaniol, nu-i așa? Totuși, iată- 
mă doar pe mine. Dacă stai să te gândești bine, n-ai auzit-o 
niciodată pe femeie răspunzând, fiindcă vocea venea de la un 
radio. Nici n-ai văzut-o vreodată în balcon, însă tot ai crezut 
că există. Sigur, nu știai că fumez — nu mi-am făcut un obicei 
din asta — și nu știai nici că vorbesc spaniola. 

S-a oprit o clipă. 

— Ţi-am spus c-ar fi o mare prostie să încerci iar să scapi 
înainte de a pleca din Thailanda, a continuat el în șoaptă. 
Acum ce crezi c-am să fac? 

— Fă ce-ţi place, am hohotit eu. Nu-mi mai pasă. 

— Curajoase vorbe, dar sunt sigur că nu vorbești serios. De 
exemplu, sunt sigur că ai fi înnebunită dacă aș hotărî să te 
ucid, pentru că asta ar însemna să n-o mai vezi niciodată pe 
Millie. 

— N-ai să mă ucizi, am spus, cu mai multă siguranță decât 
simţeam. 

— Ai dreptate, nu te ucid, cel puţin nu încă. În primul și în 
primul rând, am nevoie de tine ca să faci pentru Millie ce nu 
poate face ea singură. 

S-a ridicat și s-a uitat la mine. 

— Din păcate, nu pot să te pedepsesc aici, pentru că aici nu 
e nimic de care să te pot priva cu adevărat. Dar fiindcă deja ai 
încercat să scapi de două ori, n-o să mergem la Millie nici în 
primul weekend, nici în al doilea weekend după ce ne 
întoarcem în Anglia. 

— Nu poți să faci asta! am strigat. 

— Ba sigur că pot şi te-am avertizat că am s-o fac. 

A întins mâna și m-a ridicat în picioare. 

— Hai să mergem! 

A deschis ușa și m-a împins pe coridor. 

— A meritat să plătesc încă o cameră, a spus, închizând ușa 
după el. Domnul Ho — managerul — a înţeles foarte bine de ce 
am nevoie de o cameră separată, dată fiind starea ta psihică. 
Cum e să știi că te-am urmărit tot timpul? 


— Nu așa de bine cum o să fie în ziua în care te voi vedea 
la închisoare, am spus cu dispreţ. 

— Asta n-o să se întâmple niciodată, Grace, a spus el, 
îmbrâncindu-mă în camera noastră. Și ştii de ce? Fiindcă sunt 
enervant de curat. 

A fost cel mai demoralizant moment din cele două 
săptămâni petrecute în Thailanda. Nu atât că nu reușisem să 
scap, ci că, încă o dată, căzusem în capcana pe care Jack mi-o 
întinsese cu atâta grijă. Am căutat să înțeleg de ce mersese 
atât de departe când altfel n-aș fi încercat să scap. Poate 
pentru că, pur și simplu, docilitatea mea îl plictisea, sau poate 
era vorba de ceva mai sinistru — refuzându-și plăcerea de a mă 
frânge fizic, voia plăcerea de a mă distruge psihic. Gândul că 
intenționa să-mi transforme detenţia într-un fel de joc 
psihologic mi-a îngheţat sângele în vine. Chiar dacă ar mai fi 
apărut un prilej să evadez, întotdeauna ar fi existat teama că 
el a regizat toată treaba și mi-am dat seama că, dacă nu 
scăpăm de el imediat ce ajungeam în Anglia, înainte chiar de 
a părăsi aeroportul, odată instalaţi într-o casă, avea să fie 
mult, mult mai greu. 

Luptându-mă cu disperarea, m-am forțat să mă gândesc la 
ce puteam să fac, atât în avion, cât și când ajungeam la 
Heathrow. Dacă, odată ce decolam, îi spuneam unei 
stewardese că Jack mă ţinea prizonieră, puteam să rămân 
calmă când el îi spunea că deliram? Și, dacă rămâneam calmă 
şi spuneam că el intenționa să ne facă mult rău mie și surorii 
mele, puteam să-i conving să-l verifice cât ne aflam încă în 
aer? Și, dacă-l verificau, aveau să afle că e un impostor sau că 
Jack Angel este un avocat de succes care apără femei bătute? 
Nu știam, dar eram hotărâtă să mă fac auzită și la fel de 
hotărâtă ca, în cazul în care nimeni nu mă asculta, să fac un 
așa scandal odată ajunși la Heathrow încât să fiu dusă la spital 
sau la o secţie de poliție. 

Nu m-am gândit mult la asta când mi s-a făcut somn, la 
scurt timp după decolarea avionului. Dar, dimineața 
următoare când am aterizat, eram atât de ameţită încât a 
trebuit să fie adus un scaun cu rotile ca să pot coborî din 


avion și abia puteam să vorbesc. Cu toate că n-am auzit ce îi 
spunea Jack doctorului care venise să vadă ce era cu mine, am 
văzut că avea în mână un flacon de pastile. Conștientă că 
şansele de a scăpa de el îmi alunecau printre degete, am făcut 
un efort curajos să strig după ajutor în timp ce treceam pe la 
controlul pașapoartelor, dar nu mi-au ieşit din gură decât niște 
sunete neinteligibile. 

În mașină, Jack mi-a pus centura de siguranță şi m-am 
prăbuşit oprindu-mă în portieră, neputând să lupt cu 
somnolența. Când m-am trezit iar, Jack îmi dădea cu forța 
cafeaua tare pe care o cumpărase de la un aparat dintr-o stație 
service. Cafeaua mi-a limpezit puţin capul, dar eram tot 
confuză și dezorientată. 

— Unde suntem? am bâiguit, făcând un efort să stau în 
capul oaselor. 

A urcat înapoi în mașină și, pe drum, am încercat să-mi dau 
seama unde eram, dar n-am recunoscut numele niciunui sat pe 
lângă care am trecut. După vreo jumătate de oră, a cotit într-o 
uliţă. 

— Ei bine, iat-o, scumpa mea soție, a spus el, încetinind. 
Sper c-o să-ți placă. 

Ne-am oprit în faţa unei perechi de porți negre, uriașe. 
Puțin mai încolo era o poartă neagră mai mică, cu o sonerie în 
zidul de lângă ea. Jack a scos din buzunar o telecomandă, a 
apăsat pe un buton și porțile duble s-au deschis. 

— Casa pe care ţi-am promis-o ca dar de nuntă. Ei, ce 
părere ai? 

La început m-am gândit că din cauza drogului pe care mi-l 
administrase aveam halucinaţii. Dar apoi mi-am dat seama că 
aveam în fața ochilor casa pe care o desenasem împreună pe o 
bucată de hârtie în barul de la Connaugh Hotel, casa pe care 
promisese să o găsească pentru mine, completă până la mica 
lucarnă rotundă din acoperiș. 

— Văd că ai rămas fără cuvinte, a râs el, în timp ce intra pe 
poartă. 

După ce a oprit aproape de ușa din faţă, a coborât din 
mașină și a venit să-mi deschidă portiera. Când nu m-am 


mișcat, și-a vârât mâinile pe sub brațele mele, m-a tras fără 
menajamente și m-a târât pe verandă. A descuiat ușa din față 
și m-a împins în hol, trântind ușa după el. 

— Bun venit acasă, a spus batjocoritor. Sper că vei fi foarte 
fericită aici. 

Holul era frumos, cu tavan înalt şi o scară splendidă. Ușile 
din dreapta erau închise, la fel și uriașele uși duble din stânga. 

— Sunt sigur că ai vrea să-ți arăt ceva, a continuat el. Dar, 
mai întâi, n-ai vrea s-o vezi pe Molly? 

M-am uitat lung la el. 

— Molly? 

— Da, Molly. Da, să nu-mi spui că ai uitat de tot de ea. 

— Unde e? am întrebat grăbită, șocată că nu mă gândisem 
o dată la ea cât am fost în Thailanda. Unde e Molly? 

— În debara. 

A deschis o ușă din dreapta scării și a aprins o lumină. 

— Pe aici. 

În timp ce-l urmăream la subsol, am recunoscut plăcile de 
gresie din fotografia cu Molly în coș, pe care mi-o arătase. S-a 
oprit în fața unei uși. 

— E acolo. Dar înainte să intri s-o vezi, ar fi bine să iei unul 
din ăştia. 

A luat de pe un raft un sul de saci de gunoi, a rupt unul și 
mi l-a întins. 

— Mă gândesc că s-ar putea să ai nevoie de el. 


PREZENT 


Chiar dacă pentru mine zilele trec încet, mereu mă uimește 
cât de repede vin duminicile. Însă astăzi nu pot să nu fiu 
deprimată fiindcă nu există nicio vizită la Millie pe care s-o 
aştept cu nerăbdare. Nu ştiu sigur asta, dar este puţin probabil 
ca Jack să mă ducă s-o văd, pentru că am fost în ultimele două 
duminici. Totuși, s-ar putea să mă ia prin surprindere, așa că, 
pentru orice eventualitate, am făcut duș și m-am șters şi pe 
corp și părul cu prosopul mic pe care mi-l permisese. 
Prosoapele de baie şi uscătoarele de păr sunt articole de lux 
dintr-un trecut de mult apus, ca și vizitele la coafor. Deși iarna 
e un chin să-mi usuc părul, nu e chiar atât de rău. Părul meu, 
lipsit de foehn și foarfece, este lung și lucios și, cu puţină 
ingeniozitate, reuşesc să-l prind astfel încât să nu mă 
deranjeze. 

N-a fost întotdeauna așa de rău. Când am sosit prima dată 
în casă, aveam un dormitor mult mai drăguţ, cu tot felul de 
lucruri care să-mi ţină de urât, de care Jack m-a privat pe 
rând la fiecare încercare de a evada. Mai întâi s-a dus 
ceainicul, apoi aparatul de radio, apoi cărțile. Neavând nimic 
care să-mi distragă atenția, am încercat să alung plictiseala 
zilelor jucându-mă cu hainele din șifonier, amestecând și 
asortând ținute diferite, doar așa, să mă aflu în treabă. După 
înc-o tentativă de evadare eșuată, Jack m-a scos din camera 
aceea și m-a instalat în debaraua de alături, în care lăsase 
doar patul. Ba chiar a făcut efortul să pună gratii la fereastră. 
Lipsindu-mă de șifonier, trebuia să mă bazez pe el să-mi aducă 
haine în fiecare dimineață. Curând mi s-a luat și dreptul 
acesta, iar acum, dacă nu ieşim undeva, sunt nevoită să stau 
în pijama zi şi noapte. Deși de trei ori pe săptămână îmi aduce 
unele curate, mă apasă monotonia de a purta întruna același 
lucru, mai ales că fiecare pereche este exact la fel ca ultima. 
Au același stil și aceeași culoare — negru -— și n-ai cum să le 
deosebești. Odată, nu cu mult timp în urmă, când l-am 


întrebat dacă poate să-mi aducă o rochie pe care s-o port ziua 
pentru variaţie, mi-a adus o draperie pe care o avusesem în 
apartamentul meu și mi-a spus să-mi fac singură una. S-a 
crezut amuzant, fiindcă știa că nu am foarfece, nici ac și aţă, 
dar când a doua zi m-a găsit purtând-o, înfășurată în jurul 
meu ca un sarong, o bine-venită schimbare față de pijamale, 
mi-a luat-o înapoi, supărat de ingeniozitatea mea. De aceea le- 
a spus în glumă lui Esther și celorlalți că mă pricep la cusut și- 
mi fac singură hainele. 

Îi plăcea să mă pună în dificultate, să vadă cum mă descurce 
cu ceva aruncat cu nonşalanţă de el în conversație, sperând că 
am să mă încurc ca să mă poată pedepsi. Dar cu trecerea 
timpului mă descurc tot mai bine. Personal, sper ca Esther și 
ceilalți să mă mai întrebe despre înființarea unui cerc de 
cusut, pentru că atunci Jack va fi cel care trebuie să mă scoată 
din asta. Poate va începe prin a-mi rupe un braţ sau a-mi strivi 
degetele în ușă. Până acum nu mi-a făcut niciun rău fizic, deși 
sunt ocazii când cred că i-ar plăcea. 

Uneori, după-amiaza, aud sunând la poartă, așa că sar din 
pat şi-mi lipesc urechea de ușă. Este o emoție pe care n-am 
mai avut-o de mult timp, deoarece aici nu vine nimeni 
neinvitat. Aştept să aud dacă Jack o să dea drumul înăuntru 
celui care a sunat, sau cel puţin să întrebe ce doreşte, dar când 
liniștea din casă rămâne netulburată știu că el se preface că nu 
suntem acasă — din fericire pentru el, prin porțile negre nu se 
poate vedea maşina parcată pe alee. Când persoana de la 
poartă sună iar, de data asta mai insistent, mă gândesc 
imediat la Esther. 

În ultima vreme mă gândesc mult la ea, mai ales datorită 
felului în care a repetat numărul ei de mobil în restaurant 
săptămâna trecută. Sunt convinsă că a înțeles că voiam să-l 
aud iar și știu că, dacă vreodată va fi nevoie să cer ajutor, la 
Esther voi apela, și nu la Diane, pe care o cunosc de mai mult 
timp. Mi-am pierdut toate prietenele, chiar și pe Kate și pe 
Emily, care credeam că vor sta mereu alături de mine. Dar e- 
mailurile mele neregulate și foarte scurte către ele — dictate de 
Jack —, în care proslăveam viaţa conjugală şi spuneam că sunt 


prea ocupată ca să mă văd cu ele, le-au făcut să nu mai dea 
semne de viață. Anul acesta n-am primit măcar o felicitare de 
ziua mea de la ele. 

Acum că scăpase de prietenele mele, Jack mă lăsa să 
răspund la alte e-mailuri adresate mie anume - de la părinții 
mei, sau de la Diane, de exemplu -— în loc să răspundă el la ele, 
dar numai pentru a le da o notă mai autentică, deși nu știu cât 
de autentic reușesc să le fac să sune când îi simt răsuflarea în 
ceafă în timp ce scriu. În astfel de ocazii, mă aduce în biroul 
lui și mă bucur de aceste momente în care, cu un calculator și 
un telefon la îndemână, potenţialul de a alerta pe cineva e mai 
mare decât oriunde în altă parte. 

Inima începe mereu să-mi bată mai repede când Jack îmi 
spune să stau jos, cu calculatorul și telefonul la doar câțiva 
centimetri de mine, pentru că întotdeauna sper că el va fi 
neatent suficient de mult timp ca eu să pot să apuc telefonul, 
să formez repede 999 şi să chem disperată poliția. Sau să 
tastez repede o cerere de ajutor către persoana căreia îi scriu 
și s-o trimit înainte ca el să mă oprească. Tentaţia de a o face 
este mare, dar Jack este întotdeauna vigilent. Stă aplecat 
asupra mea în timp ce scriu și verifică fiecare mesaj înainte de 
a mă lăsa să-l trimit. 

Odată am crezut că momentul propice venise când cineva a 
sunat la poartă și eu scriam, dar în loc să se ducă la interfon 
să vadă cine era, Jack a ignorat pur și simplu soneria, cum 
ignoră și telefonul când sună în timp ce sunt la calculator. 
Totuși, alături de frustrarea pe care o simt când mă duce 
înapoi în camera mea, că s-a mai dus o șansă, am și un 
sentiment de mulțumire, aproape, mai ales după ce le scriu 
părinţilor mei. Este aproape ca și cum aş crede minciunile pe 
care le-am spus despre weekendurile în care am fost plecată 
cu Jack, sau vizitele în grădini frumoase sau la case de la țară, 
sau locuri în care n-am fost şi nu voi merge niciodată, şi pe 
care totuși pot să le descriu amănunțit. Dar, la fel ca după 
orice urcuş, coborârea e grea și, după ce euforia se topeşte, 
sunt mai deprimată decât oricând. 

Soneria de la poartă nu sună și a treia oară, aşa că mă 


întorc în pat și mă-ntind. Sunt atât de neliniștită încât mă 
hotărăsc să meditez puțin ca să mă relaxez. Am învățat să 
meditez la scurt timp după ce Jack m-a mutat în camera asta, 
de teamă că, neavând ce să fac toată ziua, am să înnebunesc. 
Am devenit atât de pricepută încât uneori reușesc să mă rup 
de realitate câteva ore, am eu impresia, dar probabil este mult 
mai puţin. De obicei încep prin a ne imagina pe mine și pe 
Millie stând într-o grădină frumoasă, cu un cățeluș la 
picioarele noastre, însă nu Molly — ca să mă detașez, trebuie 
să am gânduri frumoase. Astăzi, totuși, nu pot să mă relaxez 
fiindcă singura imagine pe care o am în minte este cea a lui 
Esther plecând cu mașina de lângă casă. În izolarea mea am 
devenit superstițioasă și interpretez asta ca pe un semn că am 
înțeles greșit totul, că nu Esther o să fie cea care o să mă 
ajute. 

Când îl aud pe Jack urcând scările după vreo oră de la 
soneria de la poartă, încerc să ghicesc dacă vine să joace 
vreun joc cu mine sau doar îmi aduce un prânz întârziat. 
Descuie ușa; n-are nicio tavă în mână, așa că mă pregătesc 
pentru unul dintre jocurile lui sadice, mai ales când văd că are 
o carte. Dorința de a mă repezi să o smulg din mâna lui e mai 
puternică, dar rămân impasibilă și îmi dau silința să nu mă uit 
la ea, întrebându-mă ce tortură a mai născocit de data asta. 
Ştie că doresc cu înfocare ceva de citit — nici nu mai știu de 
câte ori m-am rugat de el să-mi dea un ziar doar o dată pe 
săptămână, ca să fiu la zi cu ce se întâmplă în lume și ca să nu 
par tâmpită de tot când ieşim la cină. Așa că mă aștept să-mi 
ofere cartea, ca apoi să-și retragă mâna când vreau să o iau. 

— Am ceva pentru tine, începe el. 

— Ce? întreb eu, cât pot de lipsită de entuziasm. 

— O carte. Ai vrea-o? 

Venind de la Jack, este întrebarea pe care o urăsc cel mai 
mult pe lume deoarece, fie că spun da, fie că spun nu, sunt 
condamnată. 

— Depinde, spun, detestând că-mi prelungesc agonia 
încercând să-l ţin acolo cât mai mult pentru că măcar am cu 
cine vorbi. 


— De ce? 

— De titlul ei. Dacă se cheamă Viaţa mea cu un psihopat, nu 
mă interesează. 

El zâmbește. 

— De fapt, e cea pe care ţi-a recomandat-o Esther. 

— Şi te-ai hotărât să mi-o cumperi? 

— Nu, a trecut pe aici și a lăsat-o. 

Face o pauză. 

— În condiții normale, aș fi aruncat-o direct la gunoi, însă a 
venit însoţită de o invitaţie fermecătoare la cină, de sâmbătă 
într-o săptămână, cu un mic post scriptum în care spune că 
abia așteaptă să audă ce părere ai despre carte. Așa că-ți 
sugerez să ai grijă s-o citești până atunci. 

— Nu știu dacă o să am timp, dar îmi voi da toată silința, îi 
spun eu. 

— Nu face pe deșteapta, mă avertizează el. Ai învățat atât 
de bine să eviți pedeapsa încât am nevoie doar de cel mai mic 
pretext. 

Pleacă, și, nemaiputând aştepta, deschid cartea și citesc 
prima pagină ca să-mi fac o idee despre ce e vorba. Îmi dau 
seama imediat c-o să-mi placă și urăsc gândul că doar peste o 
zi sau două o să mi-o ia. Mă-ntreb dacă să mai aștept până s-o 
încep așa cum trebuie și să mă limitez la un capitol pe zi, dar 
pentru că întotdeauna există posibilitatea ca Jack să mi-o ia 
înapoi înainte de a o termina, mă așez pe pat, pregătită să 
petrec cele mai frumoase ore din ultima vreme. Citesc de 
aproape o oră când observ că unul dintre cuvintele pe care 
tocmai le-am citit, cuvântul bine, se detaşează de celelalte și, 
când mă uit mai atent, văd că a fost îngroșat cu creionul. 

Când îmi vibrează în memorie și, dând înapoi câteva 
pagini, găsesc evidenţiat cuvântul „toate”, însă așa de subtil 
încât nu sunt convinsă că l-aş fi observat dacă nu l-aș fi căutat. 
Intrigată, continui să dau paginile înapoi și în cele din urmă 
găsesc un „sunt” mititel, aproape de începutul cărții. 

Le citesc împreună „Sunt toate bune”. 

Inima începe să-mi bată mai repede când mă gândesc că 
Esther mi-a trimis un mesaj. Dacă da, trebuie să mai fie și 


altele. Tot mai emoţionată, scanez restul cărții în căutarea 
altor cuvinte îngroșate și găsesc „tu”, „nevoie? și, pe 
penultima pagină a cărții, „ajutor”. 

Entuziasmul meu că ea și-a dat seama de situația mea și 
vrea să mă ajute e de scurtă durată, deoarece cum pot să-i 
răspund lui Esther când n-am nici măcar un creion? Un simplu 
„da” n-ar fi de ajuns, un „da, anunţă poliţia” ar fi fost zadarnic 
pentru că, după cum știu pe pielea mea, Jack are poliția la 
degetul lui cel mic. La fel ca personalul de la hotelul din 
Thailanda, polițiștii de aici mă știu drept maniaco-depresivă, 
dat fiind faptul că l-am acuzat pe devotatul și genialul meu soţ 
avocat că mă ţine prizonieră. Chiar dacă ar sosi aici fără să 
anunțe, Jack n-ar avea nicio problemă să le explice camera 
asta, sau orice altă cameră din casă. Oricum, nu m-ar lăsa să-i 
înapoiez lui Esther cartea fără s-o verifice mai întâi, aşa cum 
întotdeauna îmi verifică geanta înainte să ieșim, ca să se 
asigure că e goală. 

Deodată îmi trece prin cap că nu mi-ar fi dat cartea dacă n- 
ar fi răsfoit-o mai întâi cu atenţie, ceea ce însemna că aproape 
sigur a văzut îngroșările. Gândul mă îngrozește, mai ales că 
Esther ar putea fi în pericol. Asta înseamnă și că trebuie să fiu 
atentă ce-i spun data viitoare când ne întâlnim deoarece, 
ştiind că nu pot să-i trimit la fel un mesaj, Jack va fi atent la 
fiecare cuvânt pe care-l spun. Probabil se va aştepta să spun 
ceva de genul „Consider că mesajul pe care încearcă să-l 
transmită autorul e foarte pertinent”. Dar o să fie dezamăgit. 
Oi fi fost eu proastă odinioară, dar nu mai sunt. O fi greu să-i 
trimit lui Esther un mesaj, dar refuz să fiu descurajată. Sunt 
foarte recunoscătoare că ea a înțeles atât de repede ce n-au 
înţeles nici părinții mei, nici Diane sau Janice sau poliția — că 
Jack controlează tot ce fac. 

Mă pomenesc încruntându-mă, pentru că, dacă ea bănuiește 
că el mă controlează, oare n-a ghicit și că el controlează tot ce 
intră în contact cu mine? Dacă și-a dat seama că Jack nu e un 
om cu care să glumeşti, de ce ar risca să fie descoperită când 
nu are nimic concret care să-i susțină suspiciunile? 

Mă întorc la citit, sperând să găsesc ceva care să-mi spună 


cum pot să comunic cu Esther fără ca Jack să afle, pentru că 
nu pot s-o dezamăgesc când mi-a întins o mână de ajutor într- 
un fel atât de uimitor. 

Seara, când tot mai încerc să găsesc o cale de a-i trimite un 
mesaj, îl aud pe Jack urcând scările, așa că-nchid repede 
cartea şi o pun pe pat, puţin mai departe de mine. 

— Ai terminat deja? întreabă el, arătând cu capul spre 
carte. 

— De fapt, mi-e greu s-o înțeleg, mint eu. Nu e genul de 
carte pe care aş citi-o în mod normal. 

— Unde ai ajuns? 

— Nu prea departe. 

— Păi, ai grijă s-o termini până ne vedem cu ea săptămâna 
viitoare. 

Pleacă, și mă încrunt iar. Este a doua oară când insistă s-o 
citesc până mergem la cină la Esther, ceea ce-mi spune că știe 
despre cuvintele îngroșate şi speră să-mi sap singură 
mormântul. La urma urmelor, aproape că a recunoscut când 
mi-a spus mai devreme că prea fac pe deşteaptă, că-i e dor să 
mă pedepsească, așa că-mi închipui ce fericit trebuie să fi fost 
când a văzut mesajul lui Esther — și cum trebuie să fi râs de 
încercarea ei de a mă ajuta. Pe de altă parte, cu cât mă 
gândesc mai mult la asta, cu atât mai mult simt că mi-a scăpat 
ceva. Abia când îmi amintesc cât timp a trecut între clipa când 
am auzit soneria și cea în care Jack mi-a adus cartea îmi dau 
seama că nu Esther a îngroșat cuvintele din carte, ci Jack. 


TRECUT 


Molly era moartă doar de câteva zile, pentru că nu începuse 
să se descompună. În privința asta Jack fusese foarte isteţ; îi 
lăsase puţină apă, dar nu destul ca să-i ajungă două săptămâni 
până am ajuns noi acasă. Șocul de a o găsi moartă a fost 
cumplit. Expresia de anticipare răutăcioasă de pe fața lui Jack 
când a deschis ușa debaralei mă pregătise pentru ceva — c-o 
lăsase legată două săptămâni, sau că nu era acolo — dar nu c-o 
lăsase să moară. 

La început, în timp ce mă uitam la trupușorul ei care zăcea 
pe podea, m-am gândit că drogurile pe care mi le dăduse îmi 
jucau feste, pentru că încă mă simțeam capie. Dar când am 
îngenuncheat lângă ea și i-am simţit corpul rece și rigid, m-am 
gândit la moartea cumplită pe care trebuie s-o fi îndurat. 
Atunci am jurat nu doar c-o să-l omor pe Jack, ci o să-l și fac 
să sufere, cum făcuse el cu Molly. 

S-a prefăcut surprins de durerea mea, amintindu-mi că în 
Thailanda îmi spusese că nu exista nicio menajeră, şi am fost 
recunoscătoare că atunci nu acordasem nicio atenție vorbelor 
lui. Dacă aș fi înţeles la ce făcea aluzie, nu știu cum aș fi 
rezistat acele două săptămâni. 

— Mă bucur tare mult să văd că ai iubit-o, a spus el, când 
am îngenuncheat lângă Molly şi am plâns. Speram s-o iubeşti. 
Vezi tu, este important că-ți dai seama că ar fi mult mai greu 
dacă în locul lui Molly acolo ar fi zăcut Millie. Iar dacă Millie 
ar fi moartă, tu ar trebui să-i iei locul. Dacă stai să te gândești, 
nimeni nu ti-ar simți cu adevărat lipsa. Dacă ar întreba cineva 
unde ești, aş spune că după moartea iubitei tale surori te-ai 
dus la părinţii tăi, în Noua Zeelandă. 

— De ce nu pot s-o înlocuiesc oricum pe Millie? am 
întrebat plângând. De ce ai nevoie de ea? 

— Pentru că pe ea o voi îngrozi mult mai ușor decât pe 
tine. În plus, dacă o am pe Millie, voi avea aici tot ce-mi 
trebuie și nu va mai trebui să mă duc în Thailanda. 


— Nu înţeleg. 

Mi-am șters lacrimile de pe obraz cu dosul palmei. 

— Nu te duci în Thailanda să faci sex cu bărbaţi? 

— Sex cu bărbaţi? 

Ideea părea să-l amuze. 

— Aş putea să fac asta aici, dacă aș vrea. Nu că aș vrea. 
Vezi tu, pe mine nu sexul mă interesează. Motivul pentru care 
mă duc în Thailanda este că acolo îmi pot satisface cea mai 
mare pasiune — nu că m-aș murdări cu adevărat pe mâini, 
înţelegi tu. Nu, rolul meu e mai mult de observator și 
ascultător. 

M-am uitat la el, neînțelegând, și el și-a aplecat capul spre 
mine. 

— Frica, a şoptit. Nimic nu e ca frica. Îmi place cum arată, 
îmi place cum se simte, îmi place cum miroase. Și, mai ales, 
ador sunetul ei. 

I-am simţit limba pe obrazul meu. 

— Îmi place chiar și gustul ei. 

— Mă scârbești, am șuierat. Trebuie să fii unul dintre cei 
mai răi oameni care au trăit vreodată. Și am să-ți vin de hac, 
Jack, promit. Până la urmă am să-ţi vin de hac. 

— Nu dacă mai întâi îi vin eu de hac lui Millie, ceea ce am 
de gând să fac. 

— Aşadar, ai s-o omori, am spus și glasul mi s-a frânt. 

— S-o omor? La ce mi-ar folosi dacă ar fi moartă? N-am s-o 
omor pe Millie, Grace, doar am s-o sperii puţin. Și-acum, 
îngroapă câinele ăla sau îl arunc în tomberon. 

N-a mișcat un deget să mă ajute, ci a stat și s-a uitat cum 
am înfășurat corpul lui Molly în sacul de gunoi și, plângând, 
am urcat scările cu ea, am trecut prin bucătărie și am ieșit pe 
terasa pe care-i spusesem că mi-o doresc. M-am uitat prin 
grădina imensă, tremurând de frig și de șoc, întrebându-mă 
unde s-o îngrop. 

Urmându-mă afară, el mi-a arătat un tufiș în capătul 
grădinii și mi-a spus s-o îngrop în spatele lui. L-am ocolit și 
am văzut în pământ o cazma pregătită. Mi-am dat seama că, 
înainte de a o lăsa pe Molly să moară, îmi pregătise o cazma 


cu care s-o îngrop și am izbucnit iar în hohote. Cât fusesem 
noi în Thailanda plouase, așa că pământul era moale. Am 
suportat să-i sap mormântul doar imaginându-mi că-l săpam 
pe al lui. Când am terminat, am scos corpul lui Molly din 
sacul de gunoi și am tinut-o o clipă lipită de mine, gândindu- 
mă la Millie, întrebându-mă cum aveam să-i spun că Molly a 
murit. 

— Nu o să revină la viaţă oricât ai ține-o în brațe, a spus el 
tărăgănat. Termină odată! 

De teamă c-o să mi-o ia și o s-o arunce în groapă fără 
niciun strop de ceremonie, am pus-o cu blândețe în mormânt 
și am așezat peste ea pământ cu lopata. Abia atunci mi-am dat 
seama pe deplin de grozăvia care tocmai se-ntâmplase și, 
aruncând lopata, m-am repezit după copac şi am vomitat cu 
violență. 

— O să trebuiască să-nveţi să ai un stomac mai tare, a spus 
el în timp ce mă ștergeam la gură cu dosul palmei. 

Auzindu-l, m-a cuprins panica. Alergând spre locul în care 
aruncasem lopata, am apucat-o și m-am repezit la el cu ea 
ridicată deasupra capului, gata să-l fac chisăliță cu ea. Dar nu 
mă puteam pune cu el; ridicând braţul, a prins lopata și mi-a 
smuls-o, făcându-mă să mă împiedic. Mi-am revenit și am 
rupt-o la fugă țipând cât mă ţinea gura după ajutor. Când am 
văzut că ferestrele celei mai apropiate proprietăţi abia se 
întrezăreau printre copaci, am alergat înspre ea, sperând c-o 
să-mi audă cineva tipetele și, în timp ce fugeam, m-am uitat 
după o cale de ieșire din grădină. Mi-am dat seama că zidurile 
care o împrejmuiau erau prea înalte ca să le escaladez și am 
tras aer în piept, gata să țip iar din răsputeri, știind că asta 
putea fi singura mea șansă. Am simţit o lovitură în spate și, 
când am căzut, mâna lui Jack mi-a acoperit gura, reducându- 
mă de tot la tăcere. M-a ridicat cu o smucitură și, cu cealaltă 
mână, mi-a răsucit brațul la spate, imobilizându-mă. 

— Înţeleg că nu te grăbeşti s-o revezi pe Millie, a suflat el, 
în timp ce mă împingea spre casă. Din cauza tentativelor tale 
de evadare din Thailanda, ţi-ai pierdut deja dreptul de a o 
vedea în următoarele două weekenduri; acum n-ai s-o vezi al 


treilea weekend la rând. Și, dacă mai încerci ceva, n-ai s-o 
vezi o lună întreagă. 

M-am luptat cu el, răsucindu-mi capul ca să-mi eliberez 
gura, dar el m-a strâns mai tare. 

— Biata Millie, a oftat el fals îndurerat, în timp ce mă- 
mpingea pe terasă şi de acolo în bucătărie, o să creadă că ai 
abandonat-o, că acum, când ești măritată, nu ai timp de ea. 

Mi-a dat drumul şi m-a împins de lângă el. 

— Ascultă-mă bine, Grace. Dacă nu faci vreo prostie, sunt 
pregătit să mă port frumos cu tine — în definitiv, n-am niciun 
interes să fac altfel. Cu toate astea, n-am să ezit să-ți retrag 
privilegiile pe care am ales să ţi le acord, dacă mă superi. Ai 
înțeles? 

Rezemată moale de perete, tremurând de oboseală și de la 
efectele ulterioare ale drogurilor sau de la șoc, am dat doar 
din cap. 

— Bun. Acum, înainte să-ți arăt restul casei, sunt sigur că ai 
vrea să faci un duș. 

Ochii mi s-au umplut de lacrimi jalnice de recunoștință. El 
a observat şi a spus, încruntându-se: 

— Nu sunt un monstru. Mă rog, cel puţin nu în sensul ăla. 
Hai să-ți arăt unde e baia ta și, după ce te mai înviorezi, am 
să-ți fac un tur al casei. 

L-am urmat în hol și sus pe scări, abia observând ce era în 
jurul meu. A deschis o uşă și m-a condus într-un dormitor 
luminos și aerisit, decorat în verde-deschis și crem. Pe patul 
dublu am recunoscut unele dintre cuverturile și pernuțele pe 
care le alesesem în ziua în care fuseserăm la cumpărături 
împreună să cumpărăm mobilă pentru casa pe care promisese 
să mi-o găsească. În lumea ostilă în care mă aflam, parcă erau 
niște prieteni vechi și mi-a crescut puțin moralul. 

— Îţi place? a întrebat el. 

— Da, am spus cu reţinere. 

— Bun. 

Părea mulțumit. 

— Baia e acolo şi, în șifonier, ai să-ți găseşti hainele. 

S-a uitat la ceas. 


— Îţi dau cincisprezece minute. 

Ușa s-a închis în urma lui. Curioasă, m-am dus la șifonierul 
uriaș care ocupa tot peretele din stânga. Am deschis ușile 
glisante şi am găsit hainele pe care le trimisesem înainte, cele 
de care nu avusesem nevoie în Thailanda. Tricourile și bluzele 
mele erau împăturite frumos pe rafturi și lenjeria mea intimă 
fusese pusă în sertare special făcute. În altă parte a 
şifonierului, numeroasele mele perechi de pantofi fuseseră 
puse în cutii de plastic transparente. Totul părea atât de 
normal încât am avut din nou senzația că sunt ruptă de 
realitate. Îmi era cu neputinţă să asociez camera frumoasă pe 
care mi-o pregătise Jack şi promisiunea unui duş cu ce se 
întâmplase mai înainte și n-am putut scăpa de sentimentul că, 
dacă mă întindeam pe pat și dormeam un timp, aveam să 
constat că totul a fost un coșmar îngrozitor. 

M-am dus la fereastră și m-am uitat afară. Fereastra era pe 
partea laterală a casei și dădea spre o grădină de trandafiri. 
Tocmai când admiram frumuseţea florilor şi apreciam liniștea 
după-amiezii, o pală de vânt a adus din spatele casei un sac 
negru de gunoi, care s-a prins într-o tufă de trandafiri. 
Recunoscându-l ca fiind sacul în care o dusesem pe Molly în 
grădină, am scos un strigăt de durere și m-am dus în grabă la 
ușă, dându-mi seama că irosisem minute prețioase în care ar fi 
trebuit să-ncerc să evadez. Am deschis-o și eram pe cale să mă 
năpustesc în hol când braţul lui Jack a zvâcnit din senin, 
blocându-mi calea. 

— Pleci undeva? a întrebat el voios. 

M-am uitat lung la el, și inima îmi bubuia dureros în piept. 

— Doar nu te gândeai să-ncerci să pleci, nu-i așa? 

M-am gândit la Millie, la cât de supărată ar fi fost dacă nu 
apăream în următoarele trei săptămâni și mi-am dat seama că 
nu puteam să risc încă o pedeapsă. 

— Prosoapele, am îngânat eu. Mă întrebam unde sunt 
prosoapele. 

— Dacă te-ai fi uitat în baie, le-ai fi găsit. Grăbește-te, ți-au 
mai rămas zece minute. 

Când a închis ușa după mine, întemnițându-mă iar, m-am 


dus la baie. Acolo erau o cabină de duș și o cadă separată, o 
chiuvetă și o toaletă. Pe un dulap jos se afla un teanc de 
prosoape flaușate și, deschizând dulapul, am văzut că era 
aprovizionat generos cu sticle cu șampon, balsam și gel de 
duş. Îmi doream cu disperare să-ndepărtez murdăria care 
parcă îmi pătrunsese în corp prin toți porii, aşa că m-am 
dezbrăcat, am dat drumul la duș şi înarmându-mă cu tot ce-mi 
trebuia, am intrat sub jetul de apă. Am potrivit temperatura să 
fie cât de fierbinte puteam suporta, mi-am șamponat părul și 
mi-am frecat bine corpul, întrebându-mă dacă aveam să mă 
mai simt vreodată curată. Aș fi stat mai mult sub apă, dar nu 
aveam încredere că Jack n-o să intre să mă tragă din duș de 
îndată ce expirau cele zece minute. Așa că am închis robinetul 
și m-am șters repede. 

În dulapul de sub chiuvetă am găsit un pachet de periuţe și 
niște pastă și am folosit două minute prețioase din timpul 
care-mi rămăsese spălându-mă pe dinți până mi-au sângerat 
gingiile. M-am dus în grabă în dormitor, am deschis șifonierul, 
am tras o rochie de pe umeraș, am luat dintr-un sertar un 
sutien și o pereche de chiloți și m-am îmbrăcat repede. Ușa 
dormitorului s-a deschis când îmi trăgeam fermoarul rochiei. 

— Bun, a spus Jack. Nu ţineam neapărat să vin să te scot 
târâș din duș, dar aș fi făcut-o. 

A dat din cap spre șifonier. 

— Pune-ţi ceva în picioare. 

După o ezitare, am ales o pereche de pantofi cu toc mic în 
loc de tenișii după care tânjeau picioarele mele, sperând că ei 
aveau să mă facă să mă simt mai stăpână pe mine. 

— Acum, turul casei. Sper c-o să-ți placă. 

L-am urmat la parter, întrebându-mă de ce i-ar fi păsat 
dacă-mi plăcea sau nu. Deşi eram hotărâtă să nu mă las 
impresionată, rațiunea îmi spunea c-ar fi putut să fie în 
interesul meu să reacționez pozitiv, cum era evident că dorea 
el. 

— Mi-a luat doi ani să fac casa exact cum mi-am dorit-o, a 
spus el când am ajuns în hol, mai ales că a trebuit să fac niște 
schimbări de ultim moment. De exemplu, inițial bucătăria nu 


dădea pe terasă, dar am pus să se construiască una fiindcă mi 
s-a părut o idee excelentă. Din fericire, am reușit să-ți 
direcționez restul dorințelor tale spre ce era deja aici, a 
continuat el, confirmând ceea ce înțelesesem deja, și anume 
că-n ziua în care îmi ceruse să-i descriu ce gen de casă mi-ar 
plăcea, mă manipulase cu istețime să i-o descriu pe cea pe 
care o cumpărase deja. 

— Dacă îți amintești, ai spus că vrei o toaletă la parter, 
pentru musafiri, dar când am propus o întreagă garderobă, ai 
fost imediat de acord. 

A deschis o ușă din dreapta, dând la iveală o garderobă în 
care erau un șifonier, o oglindă mare și o toaletă separată. 

— Foarte inteligent, am spus, referindu-mă la cum mă 
manipulase. 

A înaintat pe hol, deschizând următoarea ușă. 

— Biroul meu și biblioteca. 

Am zărit în fugă o cameră cu pereţii acoperiți din podea 
până în tavan cu rafturi cu cărți şi, în dreapta, într-o nișă, un 
birou de mahon. 

— Nu e o cameră în care va trebui să intri prea des. 

Trecând pe partea cealaltă a holului, a deschis uriașele uși 
duble pe care le observasem mai devreme. 

— Camera de zi și sufrageria. 

Mi-a ţinut ușile deschise, invitându-mă să intru, și am pășit 
în una dintre cele mai frumoase camere pe care le văzusem în 
viaţa mea. Dar aproape că nici n-am observat cele patru 
glasvanduri care dădeau în grădina de trandafiri de pe latura 
casei, sau tavanele înalte, sau arcada elegantă care ducea în 
sufragerie, fiindcă ochii mi-au fost imediat atrași de căminul 
deasupra căruia atârna tabloul pe care i-l făcusem cadou lui 
Jack, Licurici. 

— Arată perfect acolo, nu crezi? a spus el. 

Mi-am adus aminte câtă iubire și efort pusesem în el și de 
faptul că era alcătuit din sute de săruturi și mi s-a făcut rău de 
la stomac. Răsucindu-mă brusc pe călcâie, m-am întors în hol. 

— Sper că asta nu-nseamnă că nu-ți place camera, a spus el, 
urmându-mă încruntat. 


— De ce ţi-ar păsa dacă-mi place sau nu? am mormăit. 

— N-am nimic personal cu tine, Grace, a spus el răbdător, 
înaintând pe hol. Cum ţi-am explicat în Thailanda, tu ești 
mijlocul de a-mi atinge scopul la care am visat mereu. Așa că 
e normal să simt față de tine un fel de recunoștință. De aceea, 
aş vrea ca experienţa ta aici să fie cât mai plăcută cu putință, 
cel puțin până vine Millie. După aceea, mă tem că va fi extrem 
de neplăcut pentru tine. Și pentru ea, bineînțeles. Și-acum, ieri 
n-ai apucat să vezi bucătăria așa cum trebuie, nu-i așa? 

A deschis ușa bucătăriei şi am văzut barul pentru micul 
dejun pe care stabiliserăm să-l avem și patru scaune înalte și 
lucioase. 

— Oh, cât or să-i placă lui Millie scaunele astea! am 
exclamat, închipuindu-mi-o, învârtindu-se în ele. 

În tăcerea care a urmat, tot ce se-ntâmplase m-a ajuns din 
urmă și camera a-nceput să se învârtească cu mine. Conștientă 
că Jack întindea braţele să mă prindă, am încercat fără vlagă 
să-l resping înainte de a leșina. 

Când am deschis ochii, eram atât de odihnită, încât primul 
meu gând a fost că mă aflam undeva în vacanţă. Uitându-mă 
în jur, încă somnoroasă, am văzut pe o masă de lângă pat 
toate ustensilele necesare pentru ceai și cafea și am tras 
concluzia că mă aflam într-un hotel, dar nu știam unde. În 
timp ce mă uitam la pereții de un verde-deschis, care-mi 
păreau și cunoscuţi, şi necunoscuţi în același timp, mi-am 
amintit dintr-odată unde eram. Am sărit din pat, m-am repezit 
la ușă și am încercat s-o deschid. Când am constatat că era 
încuiată, am început să bat cu pumnii în ea, strigând la Jack 
să-mi dea drumul să ies. 

Cheia s-a răsucit în broască și ușa s-a deschis. 

— Pentru Dumnezeu, Grace! a spus el clar supărat. Trebuia 
doar să mă strigi. 

— Cum ai îndrăznit să mă încui? am strigat, cu glasul 
tremurând de furie. 

— Te-am încuiat spre binele tău. Dacă n-aş fi făcut-o, poate 
ai fi fost destul de proastă să încerci iar să fugi și ar fi trebuit 
să te lipsesc de încă o vizită la Millie. 


S-a întors și, de pe o măsuţă din fața uşii mele, a luat o 
tavă. 

— Acum, dacă te dai puţin înapoi, am să-ți dau ceva de 
mâncare. 

Gândul la mâncare era ispititor; nu mai tineam minte de 
când nu mai mâncasem, dar trebuie să fi fost cu mult înainte 
de a pleca din Thailanda. Însă mai tentantă era ușa deschisă. 
M-am dat la o parte, dar nu înapoi cum îmi ceruse el, am 
așteptat până a intrat în cameră, apoi m-am repezit la el, 
dărâmând tava din mâinile lui. În zgomotul de veselă spartă şi 
mugetul lui de furie, am luat-o la fugă spre scări și le-am 
coborât două câte două, dându-mi seama prea târziu că holul 
de jos era cufundat în întuneric. Ajungând la baza scărilor, am 
căutat un comutator și, negăsindu-l, am mers pe pipăite de-a 
lungul peretelui până am ajuns la ușa bucătăriei. Am deschis-o 
şi am constatat că şi bucătăria era cufundată în întuneric. Mi- 
am adus aminte de cele patru glasvanduri pe care le văzusem 
în camera de zi, așa că am traversat holul și am mers pe 
bâjbâite lipită de perete până am dat de ușile duble. 
Întunericul complet din cameră și liniştea desăvârșită — casa 
fiind sinistru de tăcută — au devenit deodată înfricoșătoare. La 
gândul că Jack putea fi oriunde, că putea să se fi furișat pe 
scări în urma mea și că era la câțiva pași distanță de mine, 
inima a început să-mi bată foarte repede de frică. 

Intrând în cameră, m-am lăsat pe podeaua din spatele uneia 
dintre uși, mi-am tras genunchii la piept și m-am ghemuit, 
așteptând ca mâinile lui să mă înhaţe în orice clipă. Suspansul 
era cumplit și gândul că poate el a hotărât să nu mă găsească 
până i se părea convenabil m-a făcut să regret că am părăsit 
siguranţa relativă a dormitorului. 

— Unde eşti, Grace? 

Glasul venea de undeva din hol, și tonul lui moale, 
tărăgănat, mi-a sporit groaza. În liniștea din jur, l-am auzit 
adulmecând aerul. 

— Hmm, ador mirosul fricii! a suflat el. 

l-am auzit pașii înaintând tiptil pe hol și, când s-au 
apropiat, m-am lipit de perete. S-au oprit și, în timp ce-mi 


încordam auzul ca să-mi dau seama unde era, i-am simțit 
răsuflarea pe obrajii mei. 

— Bau! a şoptit el. 

Când am izbucnit în lacrimi de ușurare că chinul meu a luat 
sfârșit, el a început să râdă în hohote. Un zbârnâit a vestit 
zorile care se strecurau în cameră și, ridicând capul, l-am 
văzut pe Jack, cu o telecomandă în mână. 

— Jaluzele de oţel, a spus el. Fiecare fereastră de la parter 
e prevăzută cu jaluzele. Chiar dacă întâmplător, printr-o 
minune, găsești o cale de ieșire din camera ta în timp ce eu 
sunt la muncă, fii sigură că nu vei putea ieși din casă. 

— Dă-mi drumul, Jack, l-am implorat. Te rog, lasă-mă să 
plec. 

— De ce aș face asta? De fapt, cred că-ncepe să-mi facă 
plăcere să te am aici, mai ales dacă vei încerca în continuare 
să scapi. Cel puţin voi avea o distracţie până când vine Millie. 

A făcut o pauză. 

— Chiar crezi că am s-o las pe Millie să se apropie de casa 
asta? am strigat. Sau pe tine de ea? 

— Parcă am mai avut conversaţia asta în Thailanda, a spus 
el, plictisit. Cu cât accepti mai repede că roţile s-au pus deja în 
mișcare și că nu poți să faci nimic să le oprești, cu atât mai 
bine va fi pentru tine. Nu există scăpare — eşti a mea acum. 

— Nu-mi vine să cred că tu crezi că vei scăpa basma curată. 
Nu mă poți ţine ascunsă în veci, să știi. Cum rămâne cu 
prietenii mei, cu prietenii noștri? Nu trebuie să luăm cina cu 
Moira și Giles când le înapoiem mașina? 

— Am să le spun exact ce intenționez să spun la școala lui 
Millie — apropo, acum n-ai s-o mai vezi patru săptămâni — că 
ai luat în Thailanda un microb urât și că ești bolnavă. Și, 
când, în cele din urmă, am să te las să o revezi pe Millie, îţi 
voi urmări fiecare mișcare și-ți voi asculta fiecare cuvânt. 
Dacă încerci să informezi pe cineva despre ceea ce se petrece, 
veți plăti și tu, și Millie. Cât despre prietenele tale, n-ai să ai 
timp de ele acum că ești măritată și fericită și, când nu vei 
mai răspunde la e-mailurile lor, vor uita de tine de tot. Va fi 
ceva treptat, desigur. Te voi lăsa să păstrezi legătura cu ele o 


vreme, dar îţi voi verifica e-mailurile înainte de a le trimite ca 
nu cumva să-ncerci să alertezi pe cineva de situaţia ta. 

A făcut o pauză. 

— Dar nu-mi închipui că eşti atât de proastă. 

Până în acel moment nu mă îndoisem că puteam să scap de 
el, sau cel puțin să-i spun cuiva că mă ţinea prizonieră, dar 
felul lipsit de emoție cu care vorbea avea ceva care te îngheţa. 
Siguranţa lui absolută că totul avea să iasă exact cum plănuise 
m-a făcut să mă îndoiesc pentru prima dată de capacitatea 
mea de a-l păcăli. Când m-a escortat înapoi în dormitorul 
meu, spunându-mi că nu aveam să primesc nimic de mâncare 
până a doua zi, nu m-am gândit decât la ce-i făcuse lui Molly 
și la ce avea să-mi facă mie dacă mai încercam să scap de el. 
Nu-mi permiteam să risc să n-o văd pe Millie încă o 
săptămână și gândul la dezamăgirea ei când nu apăream în 
următoarele duminici m-a făcut și mai nefericită decât eram. 

Foamea cumplită pe care-o simțeam mi-a dat ideea să mă 
prefac că am apendicită, astfel încât Jack să nu aibă de ales și 
să mă ducă la spital, unde simțeam că puteam convinge pe 
cineva să mă asculte. Când, în cele din urmă, mi-a adus a 
doua zi de mâncare, așa cum promisese, seara era deja pe 
sfârșite, așa că nu mâncasem nimic de mai mult de patruzeci 
şi opt de ore. Mi-a fost greu să nu mănânc aproape tot ce-mi 
adusese și, în timp ce mă ţineam cu mâinile de stomac și 
gemeam că mă durea, am fost recunoscătoare pentru crampele 
care-mi făceau durerea să pară mai autentică. 

Din nefericire, Jack a rămas impasibil, dar când dimineața 
următoare m-a găsit încovoiată, a fost de acord să-mi aducă 
aspirina pe care am cerut-o, deşi m-a pus s-o înghit în fața lui. 
Seara m-a găsit zvârcolindu-mă în pat și în timpul nopții am 
bătut cu pumnul în uşă, până când a venit să vadă ce era cu 
zgomotul ăla. I-am spus că aveam dureri cumplite și l-am 
rugat să cheme o ambulanță. A refuzat, spunând că, dacă și a 
doua zi aveam dureri, avea să cheme un doctor. Nu era 
rezultatul pe care-l voisem, dar era mai bun decât nimic și am 
plănuit cu grijă ce să-i spun doctorului când venea, știind — 


după experiența mea din Thailanda - că nu-mi puteam 
permite să par isterică. 

Nu prevăzusem că Jack o să stea cu mine în timp ce mă 
consulta doctorul și, în timp ce mă prefăceam că mă doare de 
fiecare dată când el mă apăsa pe stomac, mă gândeam 
înnebunită că toată prefăcătoria mea și lipsirea de hrană 
aveau să fie zadarnice dacă lăsam să-mi scape momentul. 
Când l-am întrebat pe doctor dacă pot să discut cu el între 
patru ochi, insinuând că durerea putea fi cauzată de o 
problemă ginecologică, m-am simţit victorioasă când el l-a 
întrebat pe Jack dacă vrea să fie amabil și să iasă din cameră. 

După aceea, m-am întrebat de ce nu mi-a dat prin cap că 
amabilitatea lui Jack de a părăsi camera însemna că nu era 
îngrijorat de rezultatul discuţiei mele private cu doctorul. Nici 
zâmbetul compătimitor al doctorului când i-am spus cu 
sufletul la gură că sunt ţinută prizonieră nu mi-a dat de 
bănuit. Abia când a început să mă-ntrebe despre tentativa de 
sinucidere și o presupusă depresie de care sufeream de mult 
am înțeles că Jack se îngrijise minuţios de toate aspectele 
înainte chiar ca doctorul să fi pus piciorul în dormitorul meu. 
Îngrozită, l-am implorat să mă creadă că Jack nu era cine 
spunea că este, că-și omorâse în bătaie mama când era doar 
un copil și dăduse vina pe tatăl lui. Dar, chiar în timp ce 
vorbeam, îmi dădeam seama că povestea mea suna incredibil 
şi, când mi-a scris o rețetă pentru Prozac, am devenit atât de 
isterică încât ceea ce-i spusese Jack, că eram o maniaco- 
depresivă în căutare de atenție, a căpătat greutate. Avea chiar 
și documente să dovedească asta - o copie a fișelor mele 
medicale din vremea supradozei mele și o scrisoare de la 
managerul hotelului din Thailanda, în care descria amănunțit 
comportamentul meu din noaptea sosirii noastre. 

Distrusă de neputința mea de a-l convinge pe doctor că 
spuneam adevărul, enormitatea sarcinii pe care mi-o 
stabilisem mi s-a părut, iarăși, insuportabilă. Dacă nu reușisem 
să conving un profesionist să ia în seamă ce-i spusesem, cum 
aveam să izbutesc să fac pe altcineva să-nțeleagă ce se 
petrecea? Și, mai ales, cum puteam vorbi vreodată liber cu 


cineva când Jack îmi interzicea orice comunicare cu lumea 
din afară, dacă nu era controlată de el? 

A început să-mi monitorizeze e-mailurile pe care le 
primeam și, dacă nu-mi dicta răspunsul cuvânt cu cuvânt, 
stătea aplecat asupra mea și citea fiecare vorbă pe care-o 
scriam. Cum stăteam încuiată în camera mea zi și noapte, 
oamenii erau nevoiți să lase un mesaj pe robot, dacă Jack nu 
era prin preajmă să răspundă la telefon. Dacă cereau să 
vorbească personal cu mine, le spunea că sunt la duș sau la 
cumpărături şi că am să-i sun eu. Și, dacă mă lăsa să-i sun, 
asculta ce spuneam. Dar nu îndrăzneam să obiectez, deoarece 
conversaţia cu doctorul mă costase încă o săptămână fără s-o 
văd pe Millie, precum și dreptul de a primi ceai și cafea în 
camera mea. Știam că dacă voiam s-o revăd pe Millie în 
viitorul apropiat trebuia să mă comport exact cum voia Jack, 
cel puţin o perioadă. Așa că, fără să mă plâng, m-am supus 
restricțiilor pe care mi le-a impus. Când venea să-mi aducă 
mâncarea — pe atunci mi-o aducea dimineața și seara - aveam 
grijă să mă găsească stând impasibil pe pat, servilă, docilă. 

Părinţii mei, a căror mutare în Noua Zeelandă era iminentă, 
erau neîncrezători în privința misterioasei bacterii pe care 
aparent o luasem în Thailanda şi care mă-mpiedica s-o vizitez 
pe Millie. Pentru a-i descuraja să vină în vizită, Jack le 
spusese că eram potenţial contagioasă, dar din telefoanele lor 
mi-am dat seama că erau îngrijoraţi că interesul meu față de 
Millie dispăruse, acum că eram femeie măritată. 

I-am văzut doar o dată înainte să plece, când au venit să-și 
ia rămas-bun în grabă, şi abia atunci, în timpul unui tur rapid 
al casei, am văzut și restul camerelor de la primul etaj. A 
trebuit să mă-nclin în fața lui Jack; nu doar că-mi strânsese 
toate lucrurile ca să prezinte camera mea drept una dintre 
camerele de oaspeţi, dar îmi și presărase hainele prin 
dormitorul lui, ca să pară că și eu dormeam acolo. Mă ardeau 
buzele să le spun părinţilor mei adevărul, să-i implor să mă 
ajute, dar cu braţul lui Jack greu pe umărul meu, n-am avut 
curajul să spun ceva. 

Poate totuși aș fi spus dacă n-ar fi fost camera lui Millie. 


Când părinții mei s-au entuziasmat de pereţii de nuanță 
galben-deschis, de mobilierul frumos și de patul cu baldachin 
cu stive de pernute, n-am putut să cred că Jack s-ar fi deranjat 
atât dacă chiar avea intenţii rele în privinţa ei. Asta mi-a dat 
speranță, speranța că, undeva, în adâncul inimii lui, a mai 
rămas un dram de decență. 

În săptămâna de după plecarea părinților mei, Jack m-a dus 
în sfârșit la Millie. Cum trecuseră cinci săptămâni de la 
întoarcerea noastră din Thailanda, piciorul lui Millie se 
vindecase și am putut s-o scoatem în oraș la masa de prânz. 
Dar Millie pe care am găsit-o așteptându-mă era mult diferită 
de fata fericită pe care o lăsasem în urmă. 

Părinții mei spuseseră că Millie fusese dificilă cât fuseserăm 
noi plecați și am pus asta pe seama dezamăgirii ei de a nu fi 
fost domnișoară de onoare la nunta noastră. Știam și că era 
supărată că nu mă dusesem s-o văd de îndată ce ne 
întorseserăm din luna de miere, pentru că, în timpul 
convorbirilor telefonice cu ea, când Jack îmi sufla în ceafă, 
fusese practic monosilabică. Deși am reușit s-o câștig repede 
de partea mea cu suvenirele pe care m-a lăsat Jack să i le 
cumpăr din aeroport și o nouă carte audio de Agatha Christie, 
pe Jack aproape l-a ignorat și mi-am dat seama că el era 
furios, mai ales că era și Janice de față. Am pretins că Millie 
era supărată că n-o adusesem și pe Molly cu noi, dar cum ea 
nu făcuse tărăboi când îi spusesem că lăsasem cățelul în 
grădină dezgropând bulbi înseamnă că nu sunase convingător. 
Când, într-un efort de a salva situația, Jack ca zis că ne ducea 
să luăm prânzul la un hotel nou, ea a răspuns că nu voia să 
meargă nicăieri cu el și că nu voia nici ca el să locuiască cu 
noi. Încercând să dezamorseze situația, Janice a dus-o pe 
Millie să-și ia paltonul, iar Jack s-a grăbit să-mi spună că, dacă 
Millie nu își schimbă atitudinea, avea să aibă el grijă să n-o 
mai văd niciodată. 

Căutam ceva care să scuze iar comportamentul lui Millie. I- 
am spus că ea zisese că nu voia ca el să locuiască cu noi, 
pentru că ea nu-și dăduse seama că, din moment ce eram 
căsătoriţi, el era tot timpul cu mine și nu — i plăcea deloc că 


trebuia să mă-mpartă cu el. N-am crezut o clipă ce spuneam — 
Millie înțelegea foarte bine că cei căsătoriți locuiesc împreună 
- și știam că trebuia să aflu cauza atitudinii lui Millie înainte 
ca el să-și piardă răbdarea şi s-o ducă la azil, cum amenințase. 
Dar cum el era mereu în coasta mea, urmărindu-mi fiecare 
gest şi mișcare, nu vedeam cum pot vorbi cu ea în particular. 

Şansa mea a venit la hotelul la care ne-a dus Jack să luăm 
prânzul. La sfârșitul mesei, Millie mi-a cerut să merg cu ea la 
toaletă. Mi-am dat seama că aveam ocazia să vorbesc cu ea și 
m-am ridicat în picioare, doar că Jack i-a spus lui Millie că 
putea foarte bine să se ducă și singură. Însă ea a insistat, 
ridicând tot mai mult glasul, forțându-l pe Jack să cedeze. Așa 
c-a mers și el cu noi. Când a văzut că toaleta doamnelor era pe 
un coridor scurt unde nu putea să ne însoțească fără să pară 
suspect, m-a tras înapoi. Vorbind în șoaptă într-un fel în care 
m-a înfiorat, mi-a spus că nu trebuia să-i spun nimic lui Millie 
- sau altcuiva. A adăugat că ne va aștepta în capătul 
coridorului şi ne-a avertizat să nu stăm mult. 

— Grace, Grace! a strigat Millie, de-ndată ce am rămas 
singure, Jack om rău, foarte rău om. M-a împins, m-a împins 
pe scări. 

I-am pus degetul la buze, atenționând-o să tacă, și m-am 
uitat cu teamă în jur. Am avut mare noroc că am găsit 
cabinele libere. 

— Nu, Millie, am șoptit, îngrozită că Jack ne urmase totuși 
pe coridor și asculta la ușă. Jack n-ar face asta. 

— M-a împins, Jack. La casa căsătoriilor, Jack m-a împins 
tare, așa! 

M-a împins cu umărul. 

— Jack rănit pe mine, rupt picior. 

— Nu, Millie, nu! am spus în șoaptă. Jack e un om bun. 

— Nu, nu bun, a insistat cu încăpățânare Millie. Jack om 
rău, foarte rău om. 

— Nu trebuie să spui asta, Millie! N-ai spus nimănui, nu-i 
așa, Millie? N-ai spus nimănui ce mi-ai spus mie acum? 

A clătinat din cap cu putere. 

— Tu spui mereu spun Grace lucruri întâi. Dar acum eu 


spun Janice că Jack om rău. 

— Nu, Millie, nu trebuie să spui nimănui! 

— De ce? Grace nu crede pe mine. 

M-am gândit înnebunită ce puteam să-i spun. Știam deja de 
ce era Jack în stare și, dintr-odată, vorbele lui Millie au 
căpătat sens, mai ales când mi-am amintit că el nu voise ca ea 
să fie domnişoară de onoare. 

— Ascultă, Millie. 

I-am luat mâinile, știind că Jack avea să intre la bănuieli 
dacă stăteam prea mult. 

— Jucăm un joc? Un joc secret pe care să-l știm doar tu și 
cu mine? O ţii minte pe Rosie? am întrebat, referindu-mă la 
prietena imaginară pe care o inventase când era mai mică, 
pentru a da vina pe ea pentru boroboaţele ei. 

A dat cu putere din cap. 

— Rosie faci lucruri rele, nu Millie. 

— Da, ştiu, am spus eu cu seriozitate. Era foarte obraznică. 

Millie arăta atât de vinovată încât nu m-am putut abţine să 
zâmbesc. 

— Eu nu ca Rosie, Rosie rea, ca Jack. 

— Dar nu Jack te-a împins pe scări. 

— Ba da, a spus ea cu încăpățânare. 

— Ba nu. A fost altcineva. 

S-a uitat cu neîncredere la mine. 

— Cine? 

Am căutat cu disperare un nume. 

— George Clooney. 

Millie s-a uitat lung la mine. 

— Jorj Koony? 

— Da, nu-ți place George Clooney, nu-i așa? 

— Nu, nu place Jorj Koony, a aprobat ea. 

— El e cel care te-a împins pe scări, nu Jack. 

Fruntea i s-a încreţit. 

— Nu Jack? 

— Nu, nu Jack. ie îți place de Jack, Millie, îți place foarte 
mult de Jack. 

Am scuturat-o ușor. 


— E foarte important să-ți placă de Jack. Nu el te-a împins 
pe scări, George Clooney te-a împins. Înţelegi? Trebuie să-ți 
placă de Jack, Millie, de dragul meu. 

S-a uitat atent la mine. 

— Da, Millie, sunt speriată. Așa că, te rog, spune-mi că îţi 
place de Jack. E foarte important. 

— Eu place Jack, a spus ea ascultătoare. 

— Bine, Millie. 

— Dar nu place Jorj Koony. 

— Nu, nu-ţi place de George Clooney. 

— EL rău, el împins pe mine pe scări. 

— Da. Dar nu trebuie să spui nimănui asta. Nu trebuie să 
spui nimănui că George Clooney te-a împins pe scări. Asta-i un 
secret, ca Rosie. Dar trebuie să-i spui lui Jack că-ți place de el. 
Ai înţeles? 

— Eu înţeles. 

A dat din cap. 

— Trebuie spui Jack place el. 

— Da. 

— Eu spui lui eu nu place Jorj Koony? 

— Da, poţi să-i spui și asta. 

S-a aplecat spre mine. 

— Dar Jack Jorj Koony, Jorj Koony Jack, a şoptit ea. 

— Da, Millie, Jack este George Clooney, dar numai noi știm 
asta, i-am șoptit eu. Înţelegi ce vreau să spun? Acesta e un 
secret, secretul nostru, ca Rosie. 

— Jack om rău, Grace. 

— Da, Jack om rău. Dar și acesta e secretul nostru. Să nu 
spui nimănui. 

— Eu nu locuieşte cu el. Eu speriată. 

— Ştiu. 

— Şi ce faci? 

— Nu ştiu încă, dar voi găsi o soluţie. 

— Promiţi? 

— Promit. 

S-a uitat cu atenţie la mine. 

— Grace tristă. 


— Da, Grace tristă. 

— Nu supărată, Millie aici. Millie ajută Grace. 

— Mulţumesc, am spus, îmbrăţișând-o. Ţine minte, Millie, 
îți place de Jack. 

— Eu nu uit. 

— Şi nu trebuie să spui că nu vrei să locuiești cu el. 

— Nu spui. 

— Bine, Millie. 

Jack ne aştepta nerăbdător. 

— De ce aţi stat așa de mult? a întrebat el, privindu-mă 
lung. 

— Eu am ciclu, a spus cu importanță Millie. La ciclu nevoie 
timp mult. 

— Facem o plimbare înainte de a ne întoarce? 

— Da, eu place plimbare. 

— Poate găsim pe drum înghețată. 

Ţinând minte ce-i spusesem, Millie i-a zâmbit larg. 

— Mulţumesc, Jack. 

— În fine, se pare că și-a recăpătat puţin buna dispoziţie, a 
spus Jack, în timp ce Millie ţopăia în faţa noastră. 

— Când eram la toaletă, i-am explicat că acum suntem 
căsătoriți și e normal să fii mereu cu mine și a înțeles că 
trebuie să mă-mpartă cu tine. 

— Atâta vreme cât asta a fost tot ce ai spus. 

— Bineînţeles. 

După o oră, când am lăsat-o pe Millie la şcoală, Janice ne 
aştepta. 

— Se pare că te-ai distrat bine, Millie, a spus ea zâmbind. 

— Da, a aprobat Millie. 

S-a întors spre Jack. 

— Eu place ţine, Jack, tu drăguţ. 

— Mă bucur că tu crezi asta, a spus el, uitându-se la Janice. 

— Dar nu place Jorj Koony. 

— Mie îmi convine, i-a spus el. Nici mie nu-mi place. 

Și Millie s-a umflat de râs. 


PREZENT 


Diseară mergem la Esther şi Rufus, iar mâine la Millie. Știu 
sigur că mergem fiindcă Janice și-a luat ieri libertatea de a 
suna ca să-l întrebe pe Jack dacă ne ducem. Are un prânz în 
familie și nu poate lipsi și nu are cine să aibă grijă de Millie 
dacă nu ne ducem, dar, cum n-am fost de trei săptămâni, nu 
pot să nu mă gândesc că acesta e doar un pretext. Cred că-n 
sinea ei e cam supărată pe noi că n-am apărut s-o luăm pe 
Millie și mă miră că Jack nu este mai atent în privința asta. 
Pentru a mă pedepsi, îşi asumă riscul ca Janice să pună la 
îndoială atașamentul nostru față de Millie. Dar, cum asta nu 
poate fi decât în avantajul meu, n-am deloc de gând să-i atrag 
atenţia. 

Poate pentru că știu că mâine am s-o văd pe Millie, sunt 
mai puțin stresată decât de obicei la gândul că diseară ieşim. 
Pentru mine, cinele la prieteni echivalează cu mersul pe un 
teren minat, pentru că întotdeauna mă tem că am să fac sau 
am să spun ceva pe care Jack îl va folosi împotriva mea. Sunt 
mulțumită că n-am căzut în capcana întinsă de Jack când a 
îngroșat cuvintele din cartea lui Esther, însă va trebui să fiu 
atentă să nu-i spun acesteia niciun lucru pe care el l-ar putea 
răstălmăci. 

Azi-dimineață, când mi-a adus micul dejun, a luat cartea cu 
el și am râs la gândul c-o să cerceteze degeaba paginile 
căutând ceva nedorit, un cuvânt sau două pe care le-am 
însemnat cu unghia, poate. Este evident că faptul că n-a găsit 
nimic l-a supărat, fiindcă și-a petrecut cea mai mare parte a 
zilei la subsol, întotdeauna un semn rău. Și foarte plictisitor 
pentru mine. Prefer să-l aud mișcându-se prin casă, deoarece 
mă amuză să-i urmăresc mișcările când trece dintr-o cameră 
în următoarea şi, după sunetele care răzbat de jos, să încerc 
să-mi dau seama ce face. 

Știu că în clipa asta e în bucătărie și tocmai şi-a făcut un 
ceai, pentru că acum câteva minute l-am auzit umplând cu 


apă ceainicul și apoi oprindu-l cu un clic. Îl invidiez. Unul 
dintre multele lucruri pe care le urăsc la captivitatea mea este 
că nu pot să-mi fac când vreau o ceașcă de ceai, şi mi-e dor de 
ceainicul meu și de stocul permanent de pliculeţe de ceai și 
lapte. Când mă gândesc acum la asta, îmi dau seama că Jack a 
fost la început un temnicer destul de generos. 

După cum începe să coboare soarele, bănuiesc că e în jur de 
şase şi pe la șapte trebuie să mă lase să intru în dormitorul de 
alături, cel care a fost înainte al meu, ca să mă pregătesc. Nu 
trece mult și îi aud pașii pe scări. Apoi, cheia se răsuceşte în 
broască și ușa se deschide. 

Când îl văd în prag, mă cuprinde ca întotdeauna 
exasperarea de cât de normal arată, pentru că sigur ar trebui 
să existe ceva — urechi ascuțite sau două coarne - care să 
avertizeze lumea de răutatea lui. Se dă la o parte să mă lase să 
trec şi intru repede în camera de alături, bucuroasă că am 
ocazia să mă îmbrac elegant, să port și altceva în afară de 
pijamale negre și papucii. Deschid ușa șifonierului și aştept ca 
Jack să-mi spună cu ce să mă îmbrac. Când el nu spune nimic, 
ştiu că vrea să-mi dea falsa speranță că pot să mă îmbrac cu ce 
vreau, ca apoi, imediat ce mă îmbrac, să-mi spună să mă 
dezbrac. Poate pentru că am reușit să-i ghicesc viclenia cu 
cartea, mă hotărăsc să joc la noroc și aleg o rochie pe care nu 
vreau deloc s-o port pentru că e neagră. Îmi scot pijamaua. 
Deși este neplăcut să mă îmbrac și să mă dezbrac sub privirile 
lui Jack, nu pot să fac nimic în privinţa asta, deoarece mi-am 
pierdut de multă vreme dreptul la intimitate. 

— Începi să arăţi cam costelivă, spune el în timp ce îmi pun 
lenjeria intimă. 

— Poate c-ar trebui să-mi aduci puțin mai des de mâncare, 
sugerez eu. 

— Poate, aprobă el. 

După ce-mi pun rochia și trag fermoarul, încep să cred că 
am înțeles greșit. 

— Scoate-o, spune el, în timp ce mi-o aranjez. Pune-o pe 
cea roșie. 

Simulez dezamăgirea şi-mi scot rochia neagră, mulțumită 


că am reușit să-l păcălesc, pentru că rochia roșie este cea pe 
care aș fi ales-o. Mi-o pun și, poate datorită culorii, mă simt 
mai sigură pe mine. Mă duc la masa de toaletă, mă așez în 
faţa oglinzii şi, pentru prima oară după trei săptămâni, mă 
privesc. Primul lucru pe care-l observ este că ar trebui să mă 
pensez. Oricât nu mi-ar plăcea să execut astfel de ritualuri în 
faţa lui Jack, iau din sertar penseta și încep să-mi aranjez 
sprâncenele. A trebuit să negociez dreptul de a mă epila, 
subliniind că nu puteam arăta perfect cu păr pe picioare. Din 
fericire, a acceptat să adauge un pachet de benzi de epilat la 
stocul minimal de articole de toaletă pe care mi le aducea în 
fiecare lună. 

După ce termin cu sprâncenele, mă fardez și, în cinstea 
rochiei, aleg un ruj mai aprins decât de obicei. Mă ridic, mă 
duc la șifonier și mă uit prin cutiile cu pantofi, căutându-mi 
pantofii roșu cu negru, cu toc înalt. Mi-i pun în picioare, iau 
de pe raft poșeta asortată și i-o întind lui Jack. El o deschide și 
se uită înăuntru ca să se convingă că, între timp, n-am făcut o 
scamatorie și am reușit să pun acolo un pix și hârtie. 
Înapoindu-mi-o, mă măsoară din cap până în picioare și dă 
din cap aprobator, lucru care, în mod ironic, știu că e mai 
mult decât primesc unele femei de la soţii lor. 

Coborâm la parter și, în hol, el ia din dulap paltonul meu și 
mi-l ţine să-l îmbrac. Pe alee, îmi deschide portiera mașinii și 
aşteaptă până urc. Când o închide după mine, nu pot să nu mă 
gândesc că e păcat că e un nemernic sadic, căci are niște 
maniere minunate. 

Ajungem acasă la Esther și Rufus și, împreună cu un uriaș 
buchet de flori și o sticlă de șampanie, Jack îi înapoiază lui 
Esther cartea care, presupun, acum e în starea inițială. Ea mă 
întreabă ce părere mi-a făcut și-i spun ce i-am spus lui Jack. 
Că mi-a luat un timp să o parcurg fiindcă nu e genul de carte 
pe care aș citi-o în mod normal. Pare extrem de dezamăgită, 
ceea ce mă face să mă-ntreb dacă, totuși, ea e cea care a 
reliefat cuvintele şi, ascunzându-mi panica, mă uit neliniștită 
la ea. Dar nu văd pe fața ei nimic care să sugereze că poate 
am ratat un prilej favorabil și-mi vine inima la loc. 


Ne ducem la Diane și Adam, care ne așteaptă. Jack mă ţine 
cu brațul pe după mijloc. Nu știu dacă datorită micilor lui 
gesturi de curtoazie sau pentru că am reușit să mă îmbrac cu 
rochia pe care o voiam, dar după ce ne terminăm băuturile și 
ne îndreptăm spre masă, mă simt ca o femeie normală într-o 
seară normală, nu ca o prizonieră ieșită în oraș cu temnicerul 
ei. Sau doar pentru că am băut prea multă șampanie. În timp 
ce savurăm cina delicioasă pe care ne-a pregătit-o Esther, îmi 
dau seama că Jack se uită la mine peste masă cum mănânc 
prea mult și vorbesc mult mai mult decât de obicei. 

— Pari îngândurat, Jack, spune Esther. 

— Mă gândesc că aștept cu nerăbdare ca Millie să vină să 
locuiască la noi, spune el şi recunosc în vorbele lui o chemare 
la ordine. 

— Nu mai e mult, spune ea. 

— Șaptezeci și cinci de zile. 

Jack oftează fericit. 

— Ştiai asta, Grace? Doar șaptezeci și cinci zile până se 
mută Millie în adorabila ei cameră roşie și devine un membru 
al familiei. 

Fusesem pe cale să iau o gură de vin, dar inima mi se 
strânge brusc și rămân cu paharul în aer, vărsând câţiva 
stropi. 

— Nu, nu știam, spun, întrebându-mă cum pot să stau acolo 
atât de mulțumită când timpul se scurge, întrebându-mă cum 
am putut să uit, chiar și un minut, situația disperată în care 
sunt. 

Șaptezeci și cinci de zile — cum de-a rămas atât de puțin 
timp? Mai important, cum am să găsesc o cale de a scăpa de 
Jack când n-am fost în stare s-o fac în cele trei sute șaptezeci 
și cinci de zile care au trecut de când ne-am întors din luna de 
miere? Pe atunci, chiar și după groaza prin care am trecut — și 
chinurile cu care m-am confruntat când am ajuns acasă - nu 
mă îndoisem niciodată că am să reușesc să cap de Jack înainte 
să vină Millie să locuiască la noi. Chiar și atunci când 
încercările mele au eşuat, exista întotdeauna o dată viitoare. 
Dar trecuseră mai mult de șase luni de când nu mai 


încercasem nimic. 

— Haide, Grace, spune Jack, arătând cu capul spre paharul 
meu cu vin şi zâmbindu-mi. 

Mă uit amorţită la el și ridic paharul. 

— Să bem în cinstea venirii lui Millie la noi. 

Se uită în jurul mesei. 

— De fapt, ce-ar fi să bem toţi pentru Millie? 

— Bună idee, spune Adam, ridicând paharul. Pentru Millie! 

— Pentru Millie! 

Închină toți în timp ce eu încerc să înving teama ce urcă în 
mine. 

Dându-mi seama că Esther se uită curioasă la mine, ridic 
repede paharul, sperând să nu observe că-mi tremură mâna. 

— Fiindcă tot suntem într-o dispoziție sărbătorească, spune 
Adam, eu zic să mai ridicați paharul o dată. 

Toţi se uită cu interes la el. 

— Diane așteaptă un copil! Un frăţior sau o surioară pentru 
Emily și Jasper! 

— Ce veste minunată! spune Esther, în timp ce felicitările 
fac ocolul mesei. Nu crezi, Grace? 

Spre groaza mea, izbucnesc în lacrimi. 

În liniștea care se lasă, gândul la pedeapsa pe care o să mi-o 
aplice Jack pentru lipsa mea de autocontrol mă face să plâng 
şi mai tare. Încerc înnebunită să opresc lacrimile, dar mi-e cu 
neputinţă și, groaznic de stânjenită, mă ridic în picioare, 
conștientă că, lângă mine, Diane încearcă să mă liniștească. 
Însă Jack este cel care mă ia în braţe — ce altceva poate să 
facă? — și mă ţine strâns, rezemându-mi capul de umărul lui, 
murmurând cuvinte liniștitoare, iar eu plâng și mai tare, 
gândindu-mă la cum ar fi putut să fie, la cum crezusem c-o să 
fie. Pentru prima dată voiam să cedez, să mor, pentru că dintr- 
odată nu mai puteam suporta și nici nu întrezăream o soluţie. 

— Nu pot s-o mai duc așa, îi spun plângând lui Jack, fără 
să-mi pese că mă aud toți. 

— Ştiu, îmi spune el liniștitor. 

Parcă ar recunoaște că a mers prea departe și, o fracțiune 
de secundă, chiar îl cred că totul o să fie bine. 


— Cred că ar trebui să le zicem, nu-i așa? spune Jack, 
ridicând capul. Grace a avut săptămâna trecută un avort 
spontan, anunţă el. Și, din păcate, nu a fost primul. 

Se aude un icnet general și urmează câteva secunde de 
liniște, apoi toți încep să vorbească în același timp, 
compătimindu-ne. Cu toate că știu că vorbele lor amabile de 
compătimire și înțelegere se referă la avortul meu inventat, 
reușesc să mă adun. 

— Îmi pare rău, îi îngân lui Jack, sperând să atenueze 
supărarea pe care știu că va trebui s-o înfrunt mai târziu. 

— Nu fi prostuță, spune Diane, bătându-mă pe umăr. Dar aș 
fi vrut să ne fi spus. Mă simt îngrozitor că Adam a anunțat așa 
că sunt însărcinată. 

— Nu mai pot să continui, am spus, vorbind tot cu Jack. 

— Ţi-ar fi mult mai ușor dacă ai accepta totul, spune el. 

— Putem să n-o băgăm pe Millie în asta? întreb cu 
disperare. 

— Din păcate, nu, spune el solemn. 

— Millie nu trebuie să știe, nu-i așa? întreabă Esther, 
nedumerită. 

— Nu are rost s-o neliniștească, spune Diane, încruntându- 
se. 

Jack se întoarce spre ele. 

— Aveţi dreptate, desigur. Ar fi o prostie să-i spunem lui 
Millie despre avortul lui Grace. Acum, cred că ar trebui s-o 
duc pe Grace acasă. Sper să mă ierți că ţi-am stricat 
petrecerea, Esther. 

— N-am nimic, am spus repede, nevoind să părăsesc 
siguranța casei lui Esther și a lui Rufus, pentru că ştiu ce mă 
aşteaptă odată ajunsă acasă. 

Mă desprind din îmbrăţișarea lui Jack, îngrozită că am 
putut să găsesc alinare în ea atâta timp. 

— Zău, acum sunt bine și aș vrea să mai stau. 

— Bine, mă bucur. Te rog, Grace, aşază-te la loc. 

Rușinea din ochii lui Esther îmi spune că remarca ei, cea 
care mă făcuse să plâng, fusese usturătoare și că se simțea 
vinovată că insistase asupra faptului că Diane era însărcinată. 


Conştientă că trebuie să-mi răscumpăr greșeala dacă vreau s-o 
văd mâine pe Millie, mă uit drăgăstoasă la Jack și le explic 
tuturor cei de la masă că am cedat nervos din cauză că, 
deocamdată, se pare că nu pot să-i dau lui Jack ce-și dorește 
cel mai mult pe lume, un copil. Când în sfârșit ne ridicăm să 
plecăm, știu că toți îmi admiră revenirea rapidă și 
fermecătoare și am senzaţia că Esther mă place mult mai mult 
decât înainte, ceea ce nu poate să fie decât un lucru bun, chiar 
dacă e numai din cauza uterului meu imperfect. 

În mașină, în drum spre casă, mă trezesc brusc la realitate. 
Tăcerea sumbră a lui Jack îmi spune că, oricât de mult teren 
am recuperat în relaţia cu ceilalți, el tot o să mă pună să 
plătesc pentru prostia mea. Gândul că n-am să o văd pe Millie 
e mai mult decât pot să suport și în timp ce-mi dau lacrimile, 
sunt şocată de cât de fragilă am ajuns. 

Ajungem acasă. Jack descuie ușa din față și intrăm în hol. 

— ştii, niciodată n-am pus sub semnul întrebării cine sunt, 
spune gânditor Jack, în timp ce mă ajută să-mi scot paltonul. 
Dar în seara asta, când te tineam în braţe, când toți ne 
compătimeau pentru avortul tău, am simţit o fracțiune de 
secundă cum e să fii normal. 

— Ai putea să fii! îi spun. Ai putea să fii, dacă ai vrea cu 
adevărat! Te-aş putea ajuta, Jack, sunt sigură! 

Izbucnirea mea îl face să zâmbească. 

— Necazul e că nu vreau ajutor. Îmi place cine sunt, ba 
chiar foarte mult. Și peste șaptezeci și cinci de zile o să-mi 
placă și mai mult. Păcat că n-o să mergem mâine la Millie — 
mai că încep să-i duc dorul. 

— Te rog, Jack, mă milogesc eu. 

— Ei bine, nici vorbă să te las să scapi după ce-n seara asta 
n-ai fost în stare să te abţii, așa că, dacă vrei s-o vezi mâine pe 
Millie, știi ce trebuie să faci. 

— N-ai putut suporta că n-am căzut în capcana ta jalnică, 
nu-i așa? spun, dându-mi seama că era chitit să mă supere în 
timpul cinei amintind că Millie vine să locuiască la noi. 

— Capcană jalnică? 

— Da, așa e, jalnică. N-ai găsit ceva mai bun decât să 


îngroși cuvinte într-o carte? 

— Chiar devii prea deşteaptă pentru binele tău, se răsteşte 
el. Oricum aș privi-o, trebuie să fii pedepsită. 

Dau din cap cu compătimire. 

— Ba nu! M-am săturat! Vorbesc serios, Jack, m-am 
săturat! 

— Însă eu nu, spune el. Nu m-am săturat nici pe departe. 
De fapt, pentru mine nici n-a început. Vezi tu, ăsta-i necazul. 
Cu cât sunt mai aproape să am ce aștept de atâta vreme, cu 
atât mai mult râvnesc la asta. Am ajuns în punctul în care am 
obosit să aștept. Am obosit să aştept ca Millie să se mute la 
noi. 

— Ce-ar fi să ne întoarcem în Thailanda? spun disperată, 
îngrozită că va propune ca Millie să se mute la noi mai repede 
decât era plănuit. O să-ți facă bine - n-am mai fost din 
ianuarie. 

— Nu pot - trebuie să înceapă cazul Tomasin. 

— Dar nu vei mai putea să mergi după ce Millie vine să 
locuiască la noi, subliniez eu, dornică să-mi consolidez poziția 
și voind s-o știu cât mai mult pe Millie la școală, în siguranță. 

El îmi aruncă o privire amuzată. 

— Crede-mă, odată ce Millie vine la noi, nici n-am să 
vreau. Acum, mișcă-te! 

Încep să tremur atât de tare încât abia pot să merg. Mă 
îndrept spre scări şi pun piciorul pe prima treaptă. 

— Ai luat-o greşit, spune el. Doar dacă nu vrei s-o vezi pe 
Millie mâine, desigur. 

Face o pauză, ca și cum mi-ar da de ales. 

— Deci, ce să fie, Grace? 

Glasul lui e pițigăiat de emotie. 

— O Millie dezamăgită - sau subsolul? 


TRECUT 


După ce Millie mi-a spus că Jack a împins-o pe scări, 
presiunea de a scăpa de el a sporit. Deşi o pusesem să-mi 
promită că nu va spune nimănui, nu puteam fi sigură că n-o 
va lua gura pe dinainte și-i va povesti lui Janice sau chiar c-o 
să-l acuze pe Jack în față. Nu cred că lui îi trecuse prin cap că 
ea și-a dat seama că n-a căzut accidental. Era ușor s-o 
subestimezi pe Millie și să presupui că felul în care vorbea 
reflecta felul în care-i lucra mintea, însă ea era mult mai 
deşteaptă decât credea lumea. Nu știam ce avea să facă Jack 
dacă descoperea că ea știa foarte bine ce se-ntâmplase în ziua 
aceea. Presupuneam că avea să nege acuzaţiile ei la fel de 
repede cum le negase pe ale mele și să insinueze că ea era 
geloasă că eu și cu el eram acum împreună și încerca să ne 
despartă făcând acuzaţii false împotriva lui. 

Singurul lucru care m-a ajutat să trec prin acea perioadă 
sumbră a fost Millie. Ea părea atât de în largul ei în prezența 
lui Jack, încât m-am gândit că uitase că el o împinsese pe scări 
sau, cel puţin, că se împăcase cu asta. Însă ori de câte ori îmi 
spuneam că era mai bine aşa, ea începea cu noua ei mantra, 
„Eu place Jack, dar nu place Jorj Koony”, de parcă ar fi ştiut 
ce gândeam eu şi voia să-mi dea de ştire că respecta 
înţelegerea. Ca atare, presiunea de a o respecta la rândul meu 
a crescut și am început să-mi plănuiesc următoarea mişcare. 

După ce se-ntâmplase când încercasem să-l conving pe 
doctor să mă ajute, m-am hotărât că, data viitoare, cu cât erau 
mai mulți oameni în preajmă, cu atât avea să fie mai bine. Așa 
că, atunci când m-am simţit pregătită să-ncerc din nou, m-am 
rugat de Jack să mă ia cu el la cumpărături, sperând să am 
ocazia să primesc ajutor de la vreo vânzătoare sau de la vreun 
cumpărător. Când am coborât din mașină și am văzut un 
polițist la doar câţiva metri de mine, m-am gândit că 
rugăciunile mi-au fost ascultate. Chiar și felul în care Jack m-a 
ținut strâns când am încercat să scap a dat credibilitate 


faptului că eram prizonieră. Și, când polițistul a venit în grabă 
ca răspuns la strigătele mele de ajutor, am crezut sincer că 
tortura mea s-a sfârșit, până când vorbele lui îngrijorate - „E 
totul în regulă, domnule Angel?” - mi-au demonstrat 
contrariul. 

Din acel moment, comportamentul meu a confirmat ce se 
gândise Jack să spună, cu ceva timp în urmă, poliţiei locale, şi 
anume că soţia lui avea probleme psihice și era predispusă 
spre a crea tulburări în locuri publice, deseori acuzându-l c-o 
ținea prizonieră. În timp ce-mi ţinea braţele ca într-o 
menghină, în auzul mulțimii adunate, Jack i-a sugerat 
polițistului să vină să vadă casa pe care eu o numeam 
închisoare. În timp ce lumea căsca gura, șușotind despre bolile 
psihice și aruncându-i lui Jack priviri pline de solidaritate, a 
sosit o mașină de poliţie și, în timp ce stăteam în spate cu o 
polițistă care încerca să-mi oprească lacrimile cu cuvinte 
liniștitoare, polițistul l-a întrebat pe Jack despre munca sa în 
folosul femeilor maltratate. 

După aceea, odată ce totul s-a terminat și m-am întors în 
camera pe care crezusem că n-am s-o mai văd niciodată, 
faptul că el acceptase imediat să-l însoțesc la cumpărături a 
confirmat ce înțelesesem deja în Thailanda. Îi făcea o mare 
plăcere să mă lase să cred că învinsesem, ca apoi să-mi smulgă 
victoria. Îi plăcea să pregătească terenul pentru prăbușirea 
mea și rolul de soț iubitor, dar chinuit, îl încânta dezamăgirea 
mea copleșitoare și, când totul se termina, îi făcea plăcere să 
mă pedepsească. În afară de asta, abilitatea lui de a prezice ce 
urma să fac însemna că orice încercare a mea era sortită 
eşecului de la bun început. 

Au mai trecut trei săptămâni până am revăzut-o pe Millie și 
explicaţia lui Jack - că fusesem prea ocupată cu vizitele la 
prieteni - a rănit-o şi a derutat-o, mai ales că n-am putut să-i 
spun că nu era adevărat deoarece Jack a fost permanent 
alături de noi. Hotărâtă să n-o dezamăgesc din nou, am 
început să fiu ascultătoare astfel încât, s-o pot vedea în mod 
regulat. Însă, în loc să-l mulțumească, supunerea mea a părut 
să-l supere pe Jack. Totuși, când mi-a spus că, datorită 


faptului că mă purtam frumos, avea să mă lase să pictez din 
nou, m-am gândit că-l înțelesesem greșit. Neîncrezătoare în 
bunele lui intenții, mi-am ascuns încântarea și, cu jumătate de 
inimă, i-am dat o listă cu ce-mi trebuia, neîndrăznind să cred 
c-o să-mi aducă ce ceream. Totuşi, a doua zi, a venit cu 
pasteluri și uleiuri de diverse culori, precum și cu șevaletul 
meu și o pânză nouă. 

— Cu o singură condiţie, a spus el, în timp ce eu mă 
bucuram de ele ca de niște prietene vechi. Eu trebuie să aleg 
subiectul. 

— Ce vrei să spui? m-am încruntat eu. 

— Pictezi ce vreau eu să pictezi, nimic mai mult, nimic mai 
puţin. 

M-am uitat circumspectă la el, întrebându-mă dacă era încă 
un joc de-al lui. 

— Depinde ce vrei să pictez, am spus. 

— Un portret. 

— Un portret? 

— Da. Ai mai pictat, nu-i așa? 

— Câteva. 

— Bun. Așadar, aș vrea să pictezi un portret. 

— Al tău? 

— Da sau nu, Grace? 

Toate instinctele îmi spuneau să refuz. Dar voiam cu 
disperare să pictez din nou și să am ceva cu care să-mi umplu 
zilele, în afară de citit. Cu toate că gândul de a-l picta pe Jack 
m-a revoltat, mi-am zis că n-o să aibă răbdare să-mi pozeze 
ore în șir. Cel puţin asta speram eu. 

— Măcar de aş putea lucra după o fotografie, am spus, 
uşurată că am găsit o soluţie. 

— S-a făcut. 

A băgat mâna în buzunar. 

— Ai vrea să începi acum? 

— De ce nu? 

A scos o fotografie şi mi-a arătat-o. 

— Ea e una dintre clientele mele. Nu crezi că e frumoasă? 

Am scos un strigăt și am făcut un pas înapoi, însă el m-a 


urmat neîndurător, rânjind prostește. 

— Hai, Grace, nu te sfii, uită-te bine. La urma urmelor, ai s- 
o vezi din belșug peste două săptămâni. 

— Niciodată! m-am răstit eu. N-am s-o pictez niciodată! 

— Ba ai s-o pictezi. Ai fost de acord, ţii minte? Și știi ce se- 
ntâmplă dacă nu te ţii de cuvânt? 

M-am uitat lung la el. 

— Așa e — Millie. Vrei s-o vezi, nu-i așa? 

— Nu cu prețul acesta, am spus gâtuită. 

— Scuză-mă - trebuia să spun „Vrei s-o revezi pe Millie, 
nu-i așa?” Sunt sigur că nu vrei ca Millie să putrezească în 
vreun azil, nu-i așa? 

— Ai face bine să nu te-atingi de ea! am strigat. 

— Atunci ai face bine să te apuci să pictezi. Dacă distrugi 
fotografia asta sau o deteriorezi în vreun fel, Millie va plăti. 
Voi verifica zilnic cum progresezi și, dacă mi se va părea că 
lucrezi prea încet, Millie va plăti. Și, după ce termini, ai să 
mai pictezi unul, și încă unul, și încă unul până hotărăsc eu că 
am destule. 

— Destule pentru ce? întreb hohotind, știind că sunt 
învinsă. 

— Într-o bună zi îți voi arăta, Grace. Promit că, într-o bună 
zi, am să-ţi arăt. 

Am plâns ore în şir din cauza acelei prime picturi. Să 
trebuiască să te uiţi ore în șir, zi după zi, la o faţă învinețită și 
însângerată, să examinezi un nas spart, o buză tăiată, un ochi 
înnegrit și să le reproduci pe pânză era mai mult decât putea 
să suporte stomacul meu și deseori vomitam violent. Ştiam că, 
pentru a-mi păstra sănătatea mintală, trebuia să găsesc o cale 
de a scăpa de trauma de a picta ceva atât de grotesc. Am 
constatat că, dându-le nume femeilor din picturile ulterioare și 
privind dincolo de răul care le fusese făcut, imaginându-mi 
cum arătau înainte, am reuşit să fac faţă. M-a ajutat și faptul 
că Jack nu pierduse niciodată un proces, deoarece asta 
însemna că femeile din fotografii — toate foste cliente ale lui — 
reușiseră să scape de partenerii care le abuzau și asta m-a 
făcut să fiu şi mai hotărâtă să scap de el. Dacă ele au reușit, 


puteam și eu. 

Trebuie să fi fost cam în a patra lună de căsnicie când Jack 
a hotărât că stătuserăm prea mult izolați și, pentru ca lumea 
să nu intre la bănuieli, trebuia să-ncepem să socializăm ca 
înainte. Printre primele cine la care ne-am dus a fost cea de la 
Moira şi Giles, dar cum ei erau în primul rând prietenii lui 
Jack, m-am comportat exact cum mi-a spus el și am făcut pe 
soția iubitoare. Am făcut-o în silă, dar mi-am dat seama că, 
dacă nu-i câştigam încrederea, aveam să rămân la infinit în 
camera mea și șansele de a scăpa aveau să se reducă drastic. 

Am știut că făcusem ce trebuia când, nu mult după aceea, 
mi-a spus că aveam să luăm cina cu colegii lui. Valul de 
adrenalină pe care l-am simţit auzind că erau colegi, și nu 
prieteni, a fost de ajuns să mă convingă că acea cină avea să 
fie prilejul perfect pentru a scăpa de el. Era mai probabil ca ei 
să-mi creadă povestea, decât prietenii pe care Jack îi 
îmbrobodise deja. Și, cu puţin noroc, succesul lui Jack la firmă 
ar fi putut însemna că exista cineva care abia aștepta prilejul 
să-l înjunghie pe la spate. Știam că trebuia să fiu ingenioasă; 
Jack îmi vârâse deja în cap cum trebuie să mă port când erau 
alți oameni de față — să nu plec singură, nici măcar la toaletă, 
să nu urmez pe nimeni în altă cameră, chiar și numai pentru a 
duce farfuriile, să nu discut cu nimeni între patru ochi, să par 
fericită și mulțumită. 

Mi-a luat un timp să-mi fac un plan. În loc să cer ajutor în 
faţa lui Jack, care era expert la a-mi nega acuzaţiile, am 
hotărât că era mai bine să-ncerc să pasez o scrisoare cuiva 
pentru că, dacă povesteam totul în scris, probabilitatea de a fi 
considerată nebună și isterică şi, ca atare, neluată în seamă 
era mai mică. Într-adevăr, ținând seama de amenințările lui 
Jack, părea calea cea mai sigură de urmat. Însă mi-a fost 
imposibil să pun mâna pe o bucăţică de hârtie. N-am putut să- 
i cer lui Jack direct, pentru c-ar fi intrat imediat la bănuieli și 
nu doar că m-ar fi refuzat, ci m-ar fi și urmărit ca un șoim. 

Ideea de a decupa din cărțile pe care mi le dăduse el 
cuvinte relevante mi-a venit în toiul nopţii. Cu forfecuța de 
unghii din truse de toaletă, am decupat „rog”, „ajutor”, „sunt”, 

„tinută”, „captivă”, „anunță”, „poliţia”. Am căutat o cale de a 
le pune într-un fel de ordine. În cele din urmă, le-am pus unul 
peste celălalt, începând cu „rog” și terminând cu „poliția”. Le- 
am prins cu o agrafă din trusa de machiaj, gândindu-mă că 
oricine găsea o clamă de păr cu bucățele de hârtie în ea va fi 
destul de curios ca să se uite la ele. 

După ce m-am gândit mult, m-am hotărât să las strigătul 
meu de ajutor undeva pe masă după terminarea cinei, astfel 
încât să fie găsit după plecarea noastră. Nu știam unde urma 
să luăm cina, dar m-am rugat să fie la cineva acasă și nu la un 
restaurant, unde pericolul ca agrafa să fie luată odată cu fața 
de masă și cu alte resturi era mai mare. 

În orice caz, de planul meu întocmit cu grijă s-a ales praful. 
Foarte preocupată unde să las prețioasa agrafă, am uitat că ea 
trebuia să treacă mai întâi de Jack. Nu am fost deosebit de 
îngrijorată până a venit să mă ia și, după ce s-a uitat la mine o 
clipă în timp ce-mi puneam pantofii şi-mi luam poșeta, m-a 
întrebat de ce eram atât de agitată. Deşi am pretins că eram 
emoționată fiindcă urma să-i cunosc colegii, nu m-a crezut, 
mai ales că pe cei mai mulți dintre ei îi cunoscusem deja la 
nunta noastră. Mi-a cercetat hainele, punându-mă să-mi întorc 
buzunarele pe dos, şi apoi a cerut să-i dau poșeta. Furia lui 
când a găsit agrafa a fost previzibilă, iar pedeapsa lui a fost 
exact cum promisese. M-a mutat în debara și a început să mă 
înfometeze. 


PREZENT 


Trezită la subsol, mintea mea își dorește imediat cu 
înfocare lumina soarelui pentru a-mi fixa ceasul intern. Sau 
ceva care să mă facă să simt că totuși nu mi-am pierdut 
minţile. Nu-l aud pe Jack, dar simt că e aproape și ascultă. 
Deodată, ușa se deschide. 

— Va trebui să te mişti mai repede dacă vrei să ajungem la 
timp s-o luăm pe Millie la masă, spune el, în timp ce mă ridic 
încet în picioare. 

Știu c-ar trebui să fiu mulțumită că mergem, dar, cu fiecare 
vizită la ea, mi-e tot mai greu s-o văd pe Millie. De când mi-a 
spus că Jack a împins-o pe scări, ea aşteaptă să fac ceva în 
privința asta. Mi-e groază de ziua în care va reuși să-l 
convingă pe Jack să ne ducă la hotel, pentru că nu vreau să-i 
spun că încă n-am găsit nicio soluţie. Pe atunci, nici nu-mi 
trecea prin cap că peste un an am să fiu tot prizonieră. 
Știusem c-o să fie greu să scap de el, dar nu c-o să fie 
imposibil. lar acum a mai rămas atât de puţin timp. Șaptezeci 
şi cinci de zile. Gândul că, la fel ca un copil care așteaptă cu 
nerăbdare Crăciunul, Jack numără zilele până când Millie vine 
să locuiască la noi, îmi face rău. 

Ca de obicei, Janice și Millie ne aşteaptă pe bancă. Stăm de 
vorbă un timp — Janice ne întreabă dacă ne-a plăcut nunta din 
weekendul precedent și vizita la prieteni din weekendul de 
dinainte de asta. Jack mă lasă pe mine să inventez că nunta a 
fost în Devon, foarte frumoasă, și că ne-a plăcut foarte mult 
Peak District, unde locuiesc prietenii noştri. Veşnic 
fermecător, Jack îi spune lui Janice că e o comoară că ne lasă 
să profităm de scurtul timp care ne-a rămas înainte ca Millie 
să vină să locuiască la noi. Janice răspunde că n-o deranjează 
deloc, că o adoră pe Millie și e fericită să ne ajute ori de câte 
ori e nevoie. Adaugă c-o să-i fie dor de Millie când pleacă și 
promite din nou c-o să vină des în vizită la noi, ceea ce Jack 


va avea grijă să nu se-ntâmple. Vorbim despre cum s-a mai 
simțit Millie și Janice ne spune că, mulțumită somniferelor 
prescrise de doctor, doarme bine noaptea, ceea ce-nseamnă că 
în timpul zilei este iar cum era înainte. 

— Îmi pare rău, se scuză ea, uitându-se la ceas. Din păcate, 
trebuie să vă părăsesc. Mama mă va ucide dacă întârzii la 
masă. 

— Și noi trebuie să-i dăm zor, spune Jack. 

— Putem azi să mergem la hotel, te rog? întreabă Millie 
nerăbdătoare. 

Jack deschide gura, dar până să ne spună că ne duce în altă 
parte, intervine Janice. 

— Millie mi-a povestit tot despre hotel și despre cât de mult 
îi place acolo și a promis să ne povestească despre asta luni, la 
ore, nu-i aşa, Millie? 

Millie dă din cap entuziasmată. 

— Ne-a povestit deja despre restaurantul de lângă lac și 
despre cel în care se servesc clătite, așa că așteptăm cu 
nerăbdare să auzim și despre acesta. Iar doamna Goodrich se 
gândește ca la masa de sfârşit de an să ducă personalul la 
hotel, așa că a rugat-o pe Millie să scrie o prezentare despre 
el. 

— Trebuie mergi la hotel pentru doamna Goodrich, 
confirmă Millie. 

— Atunci, hotelul să fie, spune Jack, ascunzându-și 
supărarea și zâmbindu-i cu indulgență. 

La masă, Millie sporovoiește de zor fericită și, când 
terminăm, spune că trebuie să meargă la toaletă. 

— Du-te, atunci, spune Jack. 

Ea se ridică. 

— Grace vine cu mine. 

— Nu e nevoie ca Grace să meargă cu tine, îi spune ferm 
Jack. Poţi foarte bine să te duci singură. 

— Am ciclu, anunţă tare Millie. Nevoie Grace. 

— Foarte bine, spune Jack, ascunzându-și dezgustul. 

Îşi împinge scaunul în spate. 

— Vin și eu. 


— Jack nu voie în toaleta doamnelor, spune bătăioasă 
Millie. 

— Voiam să spun că vin cu voi până la toaletă. 

Ne lasă în capătul coridorului, atenționându-ne să nu stăm 
mult. La chiuvete sunt două doamne care sporovăiesc vesele 
în timp ce se spală pe mâini și Millie sare de pe un picior pe 
celălalt, nerăbdătoare ca ele să plece. Îmi store creierii după 
ce să-i spun, ceva care s-o facă să creadă că am găsit o soluţie, 
şi mă minunez de felul în care a reușit să-l convingă pe Jack 
să ne aducă aici, introducându-le în ecuaţie pe Janice și pe 
doamna Goodrich. 

— Ai fost foarte isteață, Millie, îi spun de-ndată ce ușa se 
închide după cele două femei. 

— Trebuie vorbesc, şoptește ea. 

— Ce este? 

— Millie are ceva pentru Grace. 

Strecoară mâna în buzunar și scoate un șerveţel. 

— Secret, spune ea, întinzându-mi-l. 

Nedumerită, desfac şerveţelul, așteptându-mă să găsesc o 
mărgică sau o floare și mă pomenesc uitându-mă la un pumn 
de pastiluțe albe. 

— Ce sunt astea? întreb, încruntată. 

— Pentru somn, eu nu iau ele. 

— De ce? 

— Nu nevoie de ele, spune ea, uitându-se urât. 

— Dar te ajută să dormi mai bine, îi explic răbdătoare. 

— Eu dorm bine. 

— Da, acum dormi, datorită pastilelor, insist eu. Înainte nu 
dormeai, mai ţii minte? 

Clatină din cap. 

— Eu prefac. 

— Te prefaci? 

— Da. Eu prefac nu pot dorm. 

Mă uit perplexă la ea. 

— De ce? 

Îmi închide pumnul peste pastile. 

— Pentru tine, Grace. 


— Eşti foarte drăguță, Millie, dar eu n-am nevoie de ele. 

— Ba da, Grace are nevoie ele. Pentru Jorj Koony. 

— George Clooney? 

— Da. Jorj Koony om rău, Jorj Koony împins mine pe scări, 
Jorj Koony face Grace tristă. El om rău, foarte rău om. 

Acum e rândul meu să clatin din cap. 

— Mă tem că nu-nțeleg. 

— Ba da, tu înţelege. E simplu, Grace. Noi omorâm Jorj 
Koony. 


TRECUT 


Luna următoare ne-am întors în Thailanda, însă n-am 
îndrăznit să-ncerc iar să scap. Ştiam că, dacă o făceam, Jack 
era în stare să aranjeze să mor în timp ce eram acolo. Ne-am 
dus la același hotel și am luat aceeaşi cameră, fiind 
întâmpinați de același manager. Numai Kiko lipsea. Mi-am 
petrecut zilele ca și înainte, încuiată pe balcon sau în cameră, 
lăsată să ies doar pentru fotografii. Faptul că ştiam că, atunci 
când nu era cu mine, Jack își lua energia din frica altcuiva a 
făcut ca a doua mea experiență să fie și mai rea. Nu știam cum 
își satisfăcea el pofta inimii, dar presupuneam că făcea ceea ce 
în Anglia nu putea să facă. Mi-am amintit de povestea pe care 
mi-o spusese despre mama lui și m-am întrebat dacă a venit în 
Thailanda să bată femei. Părea de neconceput să scape basma 
curată, însă mi-a spus odată că, în Thailanda, dacă aveai bani, 
puteai să cumperi orice — chiar și frica. 

Poate de asta, după ce ne-am întors, l-am pocnit cu o sticlă 
de vin în cap, în bucătărie, cu o jumătate de oră înainte ca 
Diane și Adam să vină la cină, sperând să-l ameţesc suficient 
de mult ca să fug. Însă nu l-am lovit destul de tare și, roșu de 
furie, s-a controlat suficient de mult ca să-i sune pe musafirii 
noștri și să contramandeze vizita, invocând că m-a lovit brusc 
o migrenă. Când a pus telefonul jos și s-a întors spre mine, m- 
am temut numai pentru Millie, pentru că mie nu mai avea ce 
să-mi ia. Nici când mi-a spus c-o să-mi arate camera lui Millie 
nu m-am temut pentru mine, pentru că am presupus că şi din 
ea îndepărtase mobila frumoasă, cum făcuse cu a mea. Când 
m-a împins în hol cu brațele răsucite dureros la spate, mi-a 
părut îngrozitor de rău pentru Millie, pentru că era camera la 
care visase mereu. Însă în loc să mă ducă la primul etaj, a 
deschis ușa care ducea la subsol. 

M-am împotrivit ca o nebună să cobor scările, dar nu m-am 
putut pune cu Jack, a cărui forță era deja sporită de furie. Nici 
chiar atunci nu știam ce mă aștepta. Abia când m-a târât pe 


lângă debaraua în care o ţinuse pe Molly, printr-o cămară, și 
s-a oprit în fața unei uși de fier ascunse inteligent în spatele 
unei stive de rafturi mi s-a făcut cu adevărat frică. 

Nu era un fel de cameră de tortură, cum mă temusem la 
început, pentru că nu existau instrumente de tortură. Lipsită 
de mobilă, întreaga cameră, inclusiv podeaua și tavanul, era 
zugrăvită într-un roșu de culoarea sângelui. Era cumplită, 
înspăimântătoare, însă asta n-a fost singurul lucru care m-a 
făcut să plâng de durere. 

— Uită-te bine, a mârâit el. Sper că Millie o va aprecia la 
fel de mult cum o apreciez eu, pentru că-n camera asta o să 
stea, nu în dormitorul galben și drăguţ de la etaj. 

M-a scuturat tare. 

— Uită-te la ea și spune-mi cât de speriată o să fie. 

Mi-am simţit ochii rostogolindu-se în cap în timp ce- 
ncercam să mă uit oriunde în afară de pereţi, unde atârnau 
portretele pe care mă silise să le pictez. 

— Crezi că lui Millie or să-i placă tablourile pe care le-ai 
făcut special pentru ea? Care crezi că o să fie preferatul ei? 
Ăsta? 

M-a prins cu mâna de ceafă și m-a împins tare cu faţa într- 
unul dintre portrete. 

— Sau ăsta? 

M-a târât la unul de pe alt perete. 

— Ce lucrare meșteşugită, nu crezi? 

Am gemut și am închis ochii strâns. 

— Nu aveam încă de gând să-ți arăt camera asta, continuă 
el, dar acum poti să verifici dacă e potrivită. Chiar nu trebuia 
să mă lovești cu sticla aia. 

După ce mi-a dat un ultim brânci, a ieșit din cameră, lăsând 
ușa să se trântească în urma lui. M-am ridicat în picioare și 
am fugit la ușă. Când am văzut că nu avea clanță, am început 
să bat în ea cu pumnul, țipând la el să-mi dea drumul. 

— Ţipă cât vrei. Nici nu știi cât mă excită. 

Nu eram în stare să-mi controlez teama că n-o să-mi mai 
dea drumul niciodată, că o să mă lase să mor acolo, și m-a 
apucat isteria. N-am mai putut să respir şi, din cauza durerii 


din piept, am căzut în genunchi. Mi-am dat seama că aveam 
un atac de panică și m-am luptat să-mi recapăt suflul, dar 
râsul excitat al lui Jack de cealaltă parte a ușii mi-a făcut și 
mai rău. Cu lacrimile șiroind pe față și neputând să-mi recapăt 
răsuflarea, am crezut sincer că am să mor. Gândul c-o lăsam 
pe Millie la mila lui Jack era cu adevărat îngrozitor și, când în 
minte mi-a venit o imagine a ei purtând pălăria și fularul 
galben, m-am agăţat de ea, ca acesta să fie ultimul lucru pe 
care mi-l aminteam. 

După un timp am observat că durerea din piept mă lăsase şi 
puteam să inspir mai profund. N-am îndrăznit să mă mișc, de 
teamă să nu mă apuce iar, am rămas unde eram, cu capul pe 
genunchi, și m-am concentrat asupra respirației. Ușurarea că 
încă eram în viață, că încă puteam s-o salvez pe Millie mi-a 
dat puterea să ridic capul și să caut altă cale de ieşire din 
cameră. Dar nu era nici măcar o ferestruică. Am început să 
cercetez pereţii, trecându-mi mâinile peste ei și dând la o 
parte tablourile, sperând să găsesc un comutator care să 
deschidă ușa. 

— Îţi pierzi timpul, a spus tărăgănat Jack, făcându-mă să 
tresar. Nu se deschide din interior. 

Doar gândul că e de cealaltă parte a ușii m-a făcut să 
tremur. 

— Cum îți place camera? a continuat el. Sper că-ți place 
acolo tot atât cât îmi place mie să te ascult de aici. Abia aștept 
să aud ce părere are Millie despre ea — să sperăm că ea va fi și 
mai vocală decât tine. 

Brusc epuizată, m-am întins pe podea și m-am ghemuit, 
astupându-mi urechile cu degetele ca să nu mai fiu nevoită să- 
l ascult. M-am rugat să mă cuprindă somnul, dar a fost 
imposibil din cauza luminii puternice din cameră. 

În timp ce zăceam acolo, am încercat să nu mă gândesc că 
era posibil ca el să nu-mi dea drumul niciodată din iadul pe 
care-l crease pentru Millie și, când mi-am amintit că, 
încurajată de dormitorul galben și frumos, crezusem sincer că, 
undeva în adâncul ființei lui, exista o fărâmă de decenţă, am 
plâns din cauza prostiei mele. 


PREZENT 


Cu pastilele în mână, mă uit lung la Millie, întrebându-mă 
dacă am auzit bine. 

— Nu putem, Millie. 

— Ba da, putem. Trebuie. 

Dă din cap cu hotărâre. 

— Jorj Koony om rău. 

Speriată de cursul conversaţiei și conștientă că Jack ne 
aşteaptă, învelesc la loc pastilele în şervețel. 

— Cred că trebuie să le aruncăm în closet și să tragem apa, 
Millie. 

— Nu! 

— Nu putem să facem ceva rău, Millie. 

— Jorj Koony faci lucru rău, spune ea ursuză. Jorj Koony 
om rău, om foarte rău. 

— Da, știu. 

Fruntea i se încreţește. 

— Dar eu vin locuiesc cu Grace curând. 

— Da, așa e, o să vii curând să locuiești cu mine. 

— Dar eu nu locuiește cu om rău, eu speriată. Așa că noi 
omoară om rău, noi omoară Jorj Koony. 

— Îmi pare rău, Millie, nu putem să omorâm pe nimeni. 

— Aghata Christie omoară oameni! spune ea cu indignare. 
În Zece negri mititei moare mulțime de oameni, şi doamna 
Rogers, ea moare de la doctorie dormit. 

— Poate că moare, spun cu fermitate. Dar astea sunt doar 
poveşti, Millie, ştii asta. 

Totuși, chiar în timp ce-i spun că nu se poate, mintea mea 
gonește înainte și mă întreb dacă sunt destule pastile ca să-l 
adoarmă pe Jack măcar cât să pot evada. Simţul realităţii îmi 
spune că, chiar dacă sunt destule, șansele de a i le administra 
sunt infime. Dar în ciuda a ceea ce tocmai i-am spus lui Millie, 
ştiu că n-am să pot niciodată să le arunc în closet pentru că 
ele reprezintă prima mea rază de speranță după mult timp. 


Dar mai știu și că, indiferent ce hotărăsc să fac, Millie nu 
poate să fie implicată. 

— Am să arunc pastilele, îi spun, intrând într-o cabină. 

În timp ce trag de lanţul rezervorului de apă, îndes repede 
şervețelul pe mânecă, dar imediat mă apucă panica fiindcă-mi 
dau seama că Jack o să vadă umflătura și o să-ntrebe ce e 
acolo. ÎI scot și mă-ntreb unde pot să-l ascund. Nu pot să-l pun 
în poșetă, fiindcă Jack o verifică întotdeauna înainte s-o pun 
în șifonier, iar să-l ascund în sutien sau în chiloți este exclus, 
pentru că el mă supraveghează întotdeauna în timp ce mă 
dezbrac. Mă aplec și strecor în pantof șerveţelul mototolit, 
îndesându-l până în vârf. Mi-e greu să-mi pun la loc pantoful 
și ştiu c-o să fie și mai incomod la mers, dar cu pastilele 
ascunse acolo, nu pe corp, mă simt mai în siguranță. Nu știu 
cum le voi scoate din pantof în momentul când voi simţi că 
pot să le folosesc, dar gândul că sunt acolo îmi face bine. 

— Grace proastă! spune furioasă Millie când ies. Acum nu 
poţi omori Jorj Koony. 

— Așa e, Millie, nu putem. 

— Dar el om rău! 

— Da, dar nu putem să omorâm oameni răi. Legea ne 
interzice. 

— Atunci spui poliție Jorj Koony om rău! 

— Asta-i o idee bună, Millie, spun, voind să o liniştesc. Îi 
voi spune poliției. 

— Acum! 

— Nu, nu acum, dar curând. 

— Înainte eu vin locuiesc cu tine? 

— Da, înainte să vii să locuiești cu mine. 

— Tu spui poliție? 

Îi iau mâna. 

— Ai încredere în mine, Millie? 

Dă din cap cu reținere. 

— Atunci îți promit că voi găsi o soluţie înainte să vii să 
locuiești cu mine. 

— Promiţi? 

— Da, promit, îi spun, stăpânindu-mi lacrimile. Și acum tu 


trebuie să-mi promiţi ceva. Trebuie să-mi promiţi că vei păstra 
în continuare secretul nostru. 

— Eu place Jack, dar nu place Jorj Koony, recită ea, încă 
supărată pe mine. 

— Da, așa e, Millie. Acum, hai să ne întoarcem la Jack. 
Poate o să ne cumpere înghețată. 

Dar nici chiar gândul la înghețată, unul dintre lucrurile 
preferate ale lui Millie, nu reuşeşte s-o bine dispună. Când mă 
gândesc ce mândră și emoționată fusese când îmi dăduse 
pastilele înfășurate cu grijă, ce deşteaptă fusese găsind o 
soluţie la situația disperată în care suntem, urăsc că nu pot să- 
i spun cât e de uimitoare. Dar în ciuda valului de speranță pe 
care l-am simțit când am băgat pastilele în vârful pantofului, 
nu văd cum le voi putea folosi. 

Plimbarea în parcul din apropiere, unde este parcată dubița 
cu înghețată, este atât de incomodă din cauza degetelor mele 
înghesuite încât sunt sigură că n-am să pot să mă plimb încă 
trei ore. Millie e atât de deprimată încât mă tem că Jack va 
ghici că între noi s-a petrecut ceva la toaletă şi va-ncepe să 
pună întrebări la care ea nu va ști să răspundă. Într-un efort 
de a-i distrage atenţia de la gândurile ei, o întreb ce aromă de 
înghețată o să-și aleagă și, când ea ridică din umeri fără 
entuziasm, după felul în care Jack se uită la ea îmi dau seama 
că schimbarea ei de dispoziție i-a captat acum atenţia, chiar 
dacă înainte n-o observase. Căutând o cale de a-i abate atenţia 
şi de a o înveseli pe Millie, propun să mergem la 
cinematograf, lucru care le va face bine și picioarelor mele. 

— Ai vrea asta? întreabă Jack, întorcându-se spre Millie. 

— Da, spune ea fără entuziasm. 

— Atunci mergem. Dar mai întâi, Millie, vreau să știu ce s-a 
întâmplat la toaletă. 

— Ce vrei spui? 

Luată pe nepregătite, Millie e defensivă. 

— Doar că erai veselă când ai intrat în toaletă și amărâtă 
când ai ieșit. 

— Am ciclu. 

— Ştiai asta înainte să intri. Hai, Millie, spune-mi ce s-a 


întâmplat de te-ai supărat. 

Glasul lui este încurajator, convingător și, simțind că Millie 
ezită, simt un ghimpe de frică. Nu că ea s-ar apuca dintr-odată 
să-i spună lui Jack despre pastile. Dar el se pricepe atât de 
bine să manipuleze oamenii încât aș fi proastă să nu-mi fie 
frică şi, cu starea de spirit pe care o are Millie acum, este mai 
probabil să lase garda jos. În plus, e supărată pe mine. Întore 
capul spre ea, sperând s-o avertizez din ochi să fie atentă, însă 
ea refuză să se uite la mine. 

— Nu pot, spune Millie, clătinând din cap. 

— De ce? 

— E secret. 

— Din păcate, n-ai voie să ai secrete, spune cu regret Jack. 
Deci ce-ar fi să-mi spui? A spus Grace ceva care te-a supărat? 
Mie poţi să-mi spui, Millie. De fapt, trebuie să-mi spui. 

— Ea spune nu, zice Millie, ridicând din umeri 

— Nu? 

— Da. 

— Înţeleg. Şi la ce a spus Grace nu? 

— Eu spun ei omori Jorj Koony și ea spune nu, spune Millie 
posacă. 

— Foarte amuzant, Millie. 

— E adevărat. 

— Treaba e, Millie, că, chiar dacă e, nu cred că de asta ești 
prost dispusă. Știu că nu-ți place George Clooney, dar nu ești 
proastă, știi foarte bine că Grace nu poate să-l omoare. Așa că 
te mai întreb o dată. Ce a spus Grace de te-a supărat? 

Caut repede ceva care să pară adevărat. 

— Dacă vrei să știi, Jack, m-a întrebat dacă poate să vină să 
vadă casa și eu am spus nu, zic eu exasperată. 

El se întoarce spre mine, înțelegând exact de ce vreau s-o 
ţin pe Millie departe de casă. 

— Așa e? întreabă el. 

— Vreau să văd camera mea, confirmă Millie, uitându-se la 
mine ca să-mi arate că a înţeles ce vreau să-i spun. 

— Atunci, așa o să fie, spune Jack bombastic, de parcă i-ar 
împlini o dorință. Ai dreptate, Millie, trebuie să-ți vezi 


camera. De fapt, probabil îţi va plăcea atât de mult încât s-ar 
putea să ceri să te muţi imediat la noi, în loc să te întorci la 
şcoală. Nu crezi că s-ar putea să fie așa, Grace? 

— E galbenă? întrebă Millie. 

— Bineînţeles, spune Jack zâmbind. Hai să mergem la 
cinematograf — trebuie să mă gândesc bine. 

La cinematograf e întuneric și mă bucur că nu-mi vede 
nimeni lacrimile care-mi izvorăsc din ochi când îmi dau seama 
cât de nesăbuită am fost. I-am spus lui Jack că Millie ceruse 
să-și vadă camera și, astfel, negăsind altceva, făcusem ca 
pericolul care o aștepta să fie și mai aproape. După ce ea mi-a 
spus la toaletă că nu vrea să locuiască împreună cu Jack, mă 
îndoiesc că ar cere să se mute la noi mai curând, cum sugerase 
Jack c-ar putea face. Dar dacă sugestia îi aparține lui Jack? 
După ce aseară a spus că a obosit să aștepte, îl cred în stare. Și 
ce motiv aș avea să mă opun? Ce pretext aș putea inventa ca 
Millie să rămână în siguranță la şcoală? Chiar dacă aș găsi 
unul, Jack nu m-ar susține niciodată. Îi arunc pe furiș o 
privire, sperând să-l văd absorbit de film sau dormind, dar 
mutra lui satisfăcută îmi spune că deja și-a dat seama că 
invitarea lui Millie acasă la noi ar putea fi în favoarea lui. 

Gândul că am pus în mișcare ceva potenţial periculos 
pentru Millie mă îngrozește, deoarece știu că n-am cum să-l 
opresc. În timp ce situaţia disperată în care mă aflu amenință 
să mă copleșească, Millie, care stă de cealaltă parte a lui Jack, 
izbucnește în râs la o scenă de pe ecran și știu că trebuie s-o 
salvez cu orice preţ de grozăvia pe care i-a pregătit-o Jack. 

După ce filmul s-a terminat, ne întoarcem la școală s-o 
lăsăm pe Millie. Janice este deja acolo și, când ne luăm la 
revedere, ne întreabă dacă duminica viitoare mai venim. 

— De fapt, ne-am gândit s-o luăm pe Millie acasă la noi, 
spune Jack, degajat. Ar cam fi timpul să vadă unde o să 
locuiască, nu crezi, iubito? 

— Am crezut că vrei mai întâi să fie toată casa gata, spun 
eu cât pot de calmă, îngrozită că Jack şi-a pus planul în 
aplicare atât de repede. 

— Până în weekend va fi gata. 


— Tu spus camera mea nu terminată, spune acuzator 
Millie. 

— Glumeam, îi explică răbdător Jack. Voiam ca vizita ta la 
noi weekendul următor să fie o surpriză. Deci, ce zici să te 
luăm la unsprezece şi să te ducem la noi? Ţi-ar plăcea. 

Millie șovăie, neştiind ce să spună. 

— Da, eu place, spune ea încet. Place să văd casa. 

— Și camera ta, îi reamintește Jack. 

— E galbenă, spune Millie, întorcându-se spre Janice. Eu 
am cameră galbenă. 

— Poate ai să-mi povestești despre ea când te întorci, îi 
spune Janice. 

Teama că s-ar putea ca Millie să nu se-ntoarcă, că Jack va 
minţi că s-a stricat mașina ca s-o țină cu noi sau că le va spune 
pur și simplu lui Janice și doamnei Goodrich că Millie a cerut 
să rămână la noi mă-mpiedică să gândesc corect. Conștientă 
de cât de puţin timp am să acţionez, caut înnebunită o cale de 
a abate bulgărele de zăpadă din calea ei, căci pentru a-l opri 
din rostogolire e prea târziu. 

— Ce-ar fi să vii și tu? mă aud spunându-i lui Janice. Ai 
putea să vezi cu ochii tăi camera lui Millie. 

Jack se încruntă. 

— Sunt sigur că Janice are lucruri mai bune de făcut în 
weekend. 

Janice clatină din cap. 

— Ba nu, e în regulă, chiar mi-ar plăcea să văd unde o să 
locuiască Millie. 

— Atunci aş putea să te rog s-o aduci tu? întreb eu repede 
înainte ca Jack să apuce să inventeze un motiv ca Janice să nu 
vină. 

— Sigur! Ar fi o prostie ca tu și domnul Angel să faceți 
atâta drum doar ca să vă întoarceți iar. Măcar atât pot să fac și 
eu. Dacă îmi dați adresa voastră... 

— Ţi-o notez eu, spune Jack. Ai un pix? 

— Nu la mine, din păcate. 

Janice se uită la poşeta mea. 

— Ai tu? 


Nici măcar nu mă prefac că mă uit. 

— Îmi pare rău, mă scuz eu. 

— Nicio problemă. Dau fuga să iau unul. 

Pleacă. Sub privirile sfredelitoare ale lui Jack, nu sunt în 
stare să răspund la întrebările cu care mă bombardează Millie 
despre vizita pe care urmează să ne-o facă. Furia lui că am 
invitat-o și pe Janice este tangibilă și ştiu că trebuie să găsesc 
un motiv excelent și credibil pentru care am făcut-o. Dar dacă 
Janice o aduce pe Millie, se presupune că va pleca înapoi cu 
ea și, prin urmare, posibilitatea ca Jack să manipuleze 
lucrurile astfel încât ea să rămână la noi e mai mică. 

Janice se întoarce cu pix și hârtie și Jack notează adresa 
noastră și i-o dă. Ea împăturește hârtia și o bagă în buzunar și, 
poate pentru că e obișnuită ca noi să contramandăm lucruri în 
ultimul minut, confirmă că invitaţia este pentru duminica 
viitoare, 2 mai. Când aud data îmi trece minte prin cap un 
lucru și mă agăţ de el. 

— Mi-a venit o idee — ce-ar fi să rămână pe duminica 
cealaltă? 

Lui Millie îi cade fața și mă întorc repede spre ea. 

— Atunci vom putea sărbători și ziua ta - împlinești 
optsprezece ani. E pe zece, îi amintesc eu. Ţi-ar plăcea, Millie? 
Ţi-ar plăcea o petrecere în noua ta casă? 

— Cu tort? întreabă ea. Și baloane? 

— Cu tort, lumânări, baloane, totul, spun eu, îmbrățișând- 
o. 

— Ce idee minunată! exclamă Janice, în timp ce Millie 
chițăie de bucurie. 

— Aşa vom avea timp să terminăm și casa de tot, adaug 
emoționată că am reușit să mai trag de timp. Tu ce zici, Jack? 

— Cred că e o idee excelentă, spune el. Ai fost foarte 
deşteaptă că te-ai gândit la asta. Mergem? Se face târziu și 
diseară avem ceva de făcut, nu-i așa, iubito? 

Groaza ia locul bucuriei pe care am simţit-o cu doar câteva 
minute înainte fiindcă l-am păcălit, întrucât el nu se poate 
referi decât la un singur lucru. Ca să nu vadă că vorbele lui m- 
au afectat, mă-ntorc şi o sărut pe Millie de plecare. 


— Ne vedem duminica viitoare, îi spun, deși ştiu că, după 
ce am invitat-o pe Janice, Jack nu mă va lăsa să vin. Între 
timp, eu am să încep să-ți pregătesc petrecerea. Îţi dorești 
ceva anume? 

— Tort mare, spune ea râzând. Foarte mare tort. 

— O să am grijă ca Grace să-ţi facă cel mai frumos tort din 
lume, îi promite Jack. 

— Eu plac tu, Jack, spune ea zâmbind luminos. 

— Dar nu-ți place George Clooney, termină el și se întoarce 
spre Janice. De fapt, îi este atât de nesuferit încât i-a cerut lui 
Grace să-l omoare. 

— Nu-i amuzant, Millie, spune Janice încruntându-se. 

— Glumea cu tine, Jack, spun calmă, știind că el înțelege că 
lui Millie nu-i place deloc să fie dojenită. 

— Totuşi, n-ar trebui să glumească cu lucrurile astea, spune 
cu fermitate Janice. N-aș vrea să trebuiască să-i spun doamnei 
Goodrich. 

— Eu pare rău, spune Millie abătută. 

— Cred că ai ascultat prea mult poveşti de Agatha Christie, 
continuă cu severitate Janice. O săptămână nu mai asculți, din 
păcate. 

— Nu trebuia să zic nimic, spune Jack cu regret, în timp ce 
ochii lui Millie se umplu de lacrimi. Nu voiam s-o bag în 
bucluc. 

Îmi înghit replica de supărare, mirată că am îndrăznit să-l 
contrazic. Nu mai fac de mult asta, mai ales în public. 

— Noi chiar trebuie s-o luăm din loc, îi spun lui Janice și o 
îmbrăţișez pentru ultima dată pe Millie. Poţi să te gândești cu 
ce rochie ai vrea să te îmbraci la petrecere și săptămâna 
viitoare, când ne vedem, îmi spui. 

— La ce oră aţi vrea să ajungem la voi, pe nouă mai? 

— Pe la unu? spun, uitându-mă la Jack pentru confirmare. 

El clatină din cap. 

— Cu cât mai devreme, cu atât mai bine, cred. În plus, abia 
aştept să-i arăt lui Millie camera ei. Ce-ar fi să veniţi la 
douăsprezece și jumătate? 

— Minunat, spune zâmbind Janice. 


În drum spre casă îmi fac curaj pentru ce urmează. Un 
timp, Jack nu spune nimic, poate pentru că știe că anticiparea 
mâniei lui este uneori, dar nu întotdeauna, mai rea decât 
faptele. Îmi spun că nu pot să-mi permit să las frica să-mi 
tulbure gândirea și mă concentrez să găsesc o cale de a-i abate 
furia. Mă alină gândul că letargia pentru care mă învinuiam 
de câteva luni a luat sfârşit. 

— Sper că-ți dai seama că ţi-ai înrăutățit situaţia invitând-o 
pe Janice la noi, spune Jack când consideră că m-a lăsat 
destul să transpir. 

— Am invitat-o pe Janice ca să-i poată raporta doamnei 
Goodrich că frumoasa noastră casă este perfectă pentru Millie, 
spun plictisită. Tu chiar crezi că școala unde a trăit șapte ani 
Millie o să-i facă la plecare cu mâna fără să verifice unde se 
duce? 

— Un gest foarte nobil din partea ta. Dar acum trebuie să 
mă întreb de ce ai ales să fii generoasă, dată fiind situația. 

— Poate pentru că am acceptat că nu pot să fac nimic să 
împiedic inevitabilul, spun încet. De fapt, cred că mi-am dat 
seama de mult de asta. O vreme am crezut sincer că am să pot 
găsi o cale de ieșire. Și am încercat; mi-am dat toată 
osteneala. Dar tu ai fost întotdeauna cu un pas înaintea mea. 

— Mă bucur că ţi-ai dat seama de asta, spune el. Deși 
trebuie să recunosc că mi-a fost dor de încercările tale 
zadarnice de a scăpa de mine. Măcar erau distractive. 

Mica mea satisfacție de a-l păcăli pe Jack este foarte 
prețioasă. Ea îmi dă certitudinea că pot s-o fac din nou, că pot 
să-ntorc o situație proastă și să transform ceva negativ în ceva 
pozitiv. Nu știu deloc ce e pozitiv în faptul că Millie vine la 
prânz la noi, dar, cel puţin, e vorba numai de un prânz. 
Inevitabila ei încântare când va vedea casa va fi destul de greu 
de suportat în cele câteva ore pe care le va petrece cu noi. Mi- 
e imposibil să-mi imaginez cum aș putea să îndur asta mai 
ales când știu ce i-a pregătit Jack și când nu știu dacă am să 
găsesc soluția pe care i-am promis-o ei. 

Degetele de la picioare mă dor și îmi vine să-mi scot 
pantoful, dar nu îndrăznesc, de teamă că nu-l voi putea încălța 


la loc când ajungem acasă. Având în vedere iminenta vizită a 
lui Millie, pastilele pe care mi le-a dat capătă o nouă 
importanță. Aveam de gând să le las în siguranță în vârful 
pantofului până venea momentul când le puteam folosi, dar 
nu mai am timp pentru astfel de extravaganțe. Dacă e să le 
folosesc vreodată, trebuie să le aduc în camera mea, unde le 
voi avea la îndemână. Dar cum Jack îmi urmăreşte fiecare 
mișcare, o să fie aproape imposibil. 

Restul drumului mă gândesc ce să fac. Singura cale ca 
pastilele să-mi fie de folos este să reușesc să-i administrez lui 
Jack destule ca să rămână inconștient. Dar dacă să le aduc în 
camera mea pare imposibil, să i le administrez pare şi mai 
imposibil. Îmi spun că nu-mi pot permite să privesc atât de 
departe, că tot ce pot să fac este să iau lucrurile pe rând și să 
mă concentrez asupra prezentului. 

Ajungem acasă şi, în timp ce ne scoatem paltoanele, începe 
să sune telefonul. Răspunde Jack, iar eu aștept ascultătoare, 
ca întotdeauna. N-ar avea niciun rost să urc la etaj ca să încerc 
să scot pastilele din pantof pentru că Jack ar veni imediat 
după mine. 

— Azi e bine, mulțumesc, Esther, îl aud spunând și, după o 
clipă de nedumerire, îmi amintesc ce s-a întâmplat cu o seară 
în urmă și-mi dau seama că Esther a sunat ca să vadă cum mă 
simt. Da, tocmai am intrat pe ușă, continuă Jack după o scurtă 
pauză. Am scos-o pe Millie la masa de prânz. 

Altă pauză. 

— Am să-i spun lui Grace că ai sunat. Oh, desigur, ţi-o dau 
imediat. 

Nu mă arăt surprinsă când Jack îmi întinde receptorul, însă 
realitatea este că sunt, deoarece în mod normal el spune 
tuturor că sunt indisponibilă. Dar presupun că întrucât i-a 
spus lui Esther că tocmai am intrat pe ușă, nu prea putea să 
spună că sunt la duș sau că dorm. 

— Bună, Esther, spun cu prudenţă. 

— Știu că tocmai ai venit, așa că nu te țin mult, dar voiam 
să văd cum te simţi, după seara trecută, ştii tu. 

— Sunt bine, mulțumesc. Mult mai bine. 


— Înainte de primul copil, sora mea a avut un avort 
spontan, așa că știu ce impact emoţional poate să aibă, 
continuă ea. 

— Chiar și așa, aș vrea să nu vă fi indispus pe toți cu 
dezamăgirea mea, spun, conștientă de faptul că Jack ascultă 
ce zic. Doar că mi-a fost greu să aud despre sarcina lui Diane. 

— Sigur că trebuie să-ți fi fost greu, se înduioșează Esther. 
Și sper că știi că dacă vei simți vreodată nevoia să stai de 
vorbă cu cineva, sunt aici. 

— Mulţumesc, spun. Eşti foarte amabilă. 

— Și ce face Millie? întreabă ea, vizibil dornică să mai 
cimenteze un pic prietenia noastră. 

Veșnic atentă în fața firii ei iscoditoare, sunt pe cale să 
închei conversaţia cu „Era bine, mulțumesc că ai sunat, din 
păcate trebuie să închid, Jack așteaptă să-i pun cina”, când mă 
hotărăsc să continui discuția, așa cum aș face dacă aș duce o 
viață normală. 

— E foarte emoționată, spun zâmbind. Janice, îngrijitoarea 
ei, o aduce la prânz de azi în două săptămâni, așa că în sfârșit 
o să vadă casa. Asta va fi duminică, iar luni va împlini 
optsprezece ani, așa că-i vom pregăti o mică aniversare. 

— Ce frumos! se entuziasmează Esther. Sper să mă lăsaţi 
să-i aduc o felicitare. 

Sunt pe cale să-i spun că am prefera ca de data asta să fim 
doar noi patru și că va fi bine venită să o cunoască pe Millie 
după ce se mută la noi, dar atunci îmi trece prin minte că ea 
nu va ajunge niciodată să o cunoască pe Millie. Dacă totul 
merge cum vrea Jack, ea nu va putea fi văzută, căci cum ar 
lăsa Jack pe cineva s-o vadă, dacă intenționează s-o țină 
prizonieră? Iar când el nu va mai putea să-i amăgească pe cei 
care întreabă unde e Millie spunându-le că e bolnavă, va 
spune că nu a mers, că era prea dependentă de regimul special 
ca să se poată adapta la viaţa cu noi și, drept urmare, s-a 
mutat la un azil nou, minunat, în celălalt capăt al țării. Lumea 
va trebui s-o uite repede pe Millie — cu cât vor fi mai mulţi cei 
care fac cunoștință cu Millie, cu atât va fi mai greu să fie 
ținută ascunsă. Dar trebuie să am grijă. 


— Eşti foarte amabilă, spun, prefăcându-mă că ezit. Și ai 
dreptate, Millie chiar ar trebui să aibă o petrecere cum se 
cuvine la o zi atât de importantă. Știu că i-ar plăcea tare mult 
să-i cunoască pe copiii tăi. 

— Doamne, n-am vrut nicicum să sugerez că ar trebui să 
dai o petrecere pentru Millie sau că ar trebui să-i inviți și pe 
Sebastian și Aisling! exclamă Esther, părând stânjenită. Voiam 
doar să spun că aş trece și eu în fugă cu o felicitare. 

— De ce nu? Diane și Adam și-au dorit mereu s-o cunoască 
pe Millie. 

— Sincer, Grace, nu cred că vreunul dintre noi ar vrea să 
deranjeze. 

Esther pare mai derutată ca niciodată. 

— Ba deloc. E o idee foarte bună. La trei, să zicem? Asta ne 
va permite lui Jack și mie să luăm mai întâi prânzul cu Millie 
și Janice. 

— Păi, dacă ești sigură, spune cu îndoială Esther. 

— Da, pentru Millie va fi minunat, spun, dând din cap. 

— Atunci, ne vedem pe nouă. 

— Aştept cu nerăbdare. La revedere, Esther, îți mulțumesc 
de telefon. 

Pun receptorul în furcă, oțelindu-mă. 

— Ce dracuw' a fost asta? explodează Jack. Chiar ai invitat-o 
pe Esther la un fel de petrecere de ziua lui Millie? 

— Nu, Jack, Esther a hotărât că trebuie să dăm o petrecere 
așa cum trebuie pentru Millie și apoi s-a invitat împreună cu 
copiii. Ştii cum e ea — aproape că mi-a ordonat să-i invit și pe 
Diane cu Adam. 

— De ce n-ai refuzat? 

— Pentru că nu-mi este ușor să joc acel gen de rol. M-am 
obișnuit prea tare să fiu perfectă, să spun ceea ce trebuie, așa 
cum ţi-ai dorit tu să fac. Dar, dacă vrei să nu mai vină, te rog 
să le spui. Poate că și prietenii noștri s-au obișnuit cu gândul 
că n-au s-o cunoască niciodată pe Millie. Nu spuneau Moira și 
Giles că abia așteaptă să o vadă? Ce scuză ai să le oferi, Jack? 

— M-am gândit să le spun că părinţii ei și-au dat seama că 
le este tare dor de frumoasa lor fiică şi că Millie a plecat să 


locuiască la ei, în Noua Zeelandă, spune el. 

Îngrozită tocmai de această intenţie a lui, sunt hotărâtă să 
merg înainte cu petrecerea pentru Millie. 

— Și dacă părinţii mei se hotărăsc să vină de Crăciun? 
întreb. Ce ai să faci dacă te pomeneşti cu ei aici, așteptându-se 
să o vadă pe Millie? 

— Mă îndoiesc foarte tare că vor veni şi, oricum, poate că 
până atunci ea va ceda și va muri. Totuşi, sper să nu fie așa — 
după tot efortul pe care l-am depus, ar fi extrem de supărător 
să reziste doar câteva luni. 

Mă întorc brusc într-o parte ca să nu vadă că m-am albit la 
față. Inima îmi este plină de o furie criminală și doar asta mă 
ţine în picioare. Strâng pumnii și, observând, el râde. 

— Ţi-ar plăcea tare mult să mă omori, nu-i așa? 

— În cele din urmă, da. Dar mai întâi aş vrea să suferi, îi 
spun, neputându-mă abține. 

— Din păcate, nu prea ai ocazia, spune el, părând amuzant. 

Știu că trebuie să rămân concentrată, să nu uit că șansele ca 
Millie să devină pentru prietenii noştri o persoană în carne și 
oase și nu doar cineva cunoscut din auzite se scurg repede. 
Știu şi că, dacă Jack bănuieşte că vreau cu tot dinadinsul ca 
petrecerea să aibă loc, o va suna pe Esther și-i va spune că 
preferăm să sărbătorim în familie. 

— Contramandează petrecerea și gata, Jack, spun, gata să 
plâng. N-aş putea să rezist până la capăt şi să mă prefac că 
totul e bine. 

— Atunci asta-i pedeapsa perfectă că ai invitat-o pe Janice. 

— Te rog, Jack, nu, insist eu. 

— Îmi place tare mult când te milogești, mai ales că asta 
are efectul contrar. Acum, sus în camera ta —- eu am o 
petrecere de pregătit. Poate că, în definitiv, nu-i o idee aşa de 
rea — cel puțin, după ce oamenii o vor cunoaște pe Millie, vor 
fi şi mai impresionați de generozitatea mea. 

Cu umerii încovoiaţi și târându-mi picioarele, urc scările în 
faţa lui, sperând că ofer imaginea perfectă a deprimării. În 
dressing, îmi scot încet hainele, în timp ce caut o cale de a-i 
abate atenţia ca să pot scoate pastilele din pantof și să le 


ascund apoi asupra mea. 

— Aşadar, le-ai spus vecinilor că pe lângă o soție maniaco- 
depresivă ai și o cumnată cu retard mintal? întreb eu, 
scoțându-mi pantofii și începând să mă dezbrac. 

— De ce să le fi spus? Ei n-o vor cunoaște niciodată pe 
Millie. 

Îmi agăț rochia la loc în şifonier și îmi iau de pe raft 
pijamaua. 

— Dar o vor vedea în grădină, la petrecere. 

— De la ei din casă nu se vede în grădina noastră, îmi 
atrage el atenţia. 

Iau cutia de pantofi. 

— Ba se vede dacă se uită pe fereastra de la primul etaj. 

— Care fereastră? 

— Cea care dă în grădină, spun, arătând cu capul fereastra. 
Cea de acolo. 

Când el întoarce capul, mă aplec, pun cutia de pantofi pe 
podea și iau pantofii. 

El își lungește gâtul. 

— N-au cum să vadă, spune el, în timp ce scot cu greu 
şervețelul din pantof. E prea departe. 

Ascund șerveţelul în betelia pantalonilor de pijama, pun 
pantofii în cutie și mă ridic. 

— Atunci n-ai de ce să-ți faci griji, spun, aşezând cutia la 
loc în șifonier. 

Mă îndrept spre ușă, rugându-mă să nu-mi alunece 
șervețelul din ascunzătoare și pastilele să nu se răspândească 
pe toată podeaua. Jack mă urmează și eu deschid ușa camerei 
mele și intru, așteptându-mă să mă tragă înapoi şi să mă 
întrebe ce am îndesat la brâu. Când el închide ușa după mine, 
nu îndrăznesc să cred că am reușit. Când aud cheia răsucindu- 
se în broască, mă simt atât de ușurată încât mi se înmoaie 
picioarele și mă așez pe podea, tremurând din tot corpul. Dar 
pentru că întotdeauna există posibilitatea ca Jack doar să mă 
lase să cred că am scăpat, mă ridic în picioare și strecor 
şerveţelul sub saltea. Apoi mă așez pe pat și încerc să asimilez 
faptul că în ultimele cincisprezece minute am realizat mai 


multe decât în ultimele cincisprezece luni, recunoscând că 
asta i se datora lui Millie. Nu sunt şocată că ea se aștepta să-l 
omor pe Jack, pentru că în romanele polițiste pe care le 
ascultă omorul e un lucru obișnuit și ea nu are idee ce 
înseamnă să ucizi în realitate pe cineva. În mintea ei, unde 
linia dintre realitate și ficțiune se confundă, omorul este doar 
soluția unei probleme. 


TRECUT 


Prima dată mi-a fost rușine cum m-am agăţat de Jack, când 
în cele din urmă mi-a dat drumul de la subsol. Fusese o noapte 
lungă, cumplită, iar gândul că și eu am contribuit la acest 
coșmar o făcuse și mai îngrozitoare. Până atunci, nu știusem 
cu adevărat ce intenţii avea cu Millie. Știam că planul lui 
implica frica, dar fusesem încrezătoare c-o voi putea apăra de 
ce era mai rău, că ea va putea alerga la mine, că voi fi tot 
timpul cu ea. Cu toate că Jack îmi spusese că voia pe cineva 
pe care să-l poată ascunde, nu-mi trecuse niciodată prin cap că 
avea de gând să o ţină pe Millie încuiată într-o cameră 
îngrozitoare de la subsol ca să-i poată alimenta frica oricând 
voia. Pe lângă faptul că știam cât era de rău, teama c-o să mă 
lase să mor acolo de deshidratare, cum o lăsase pe Molly, că s- 
ar putea să nu ies la timp ca s-o salvez pe Millie, m-a dărâmat 
- de asta atunci când, în cele din urmă, în dimineața 
următoare, a descuiat uşa, am fost aproape incoerentă de 
recunoștință, promițând că am să fac orice, numai să nu mă 
mai ducă jos. 

El m-a crezut pe cuvânt și a transformat asta într-un joc. A 
început să-mi dea sarcini pe care știa că n-am să le pot 
îndeplini, astfel încât să aibă un pretext pentru a mă închide 
la subsol. Înainte să-l lovesc cu sticla, Jack mă lăsa să aleg 
meniul pentru cinele la care aveam invitaţi, iar eu alegeam 
feluri de mâncare pe care le mai gătisem de multe ori. De 
atunci înainte, el îmi impunea meniul și avea grijă să aleagă 
feluri cât mai complicate. Dacă masa nu era perfectă — carnea 
cam prea tare sau peștele gătit puțin mai mult - după ce 
plecau invitaţii, mă ducea în cameră și mă încuia acolo peste 
noapte. Eram o bucătăreasă bunicică, dar sub o astfel de 
presiune făceam greșeli prosteşti, în așa măsură încât cina la 
care fuseseră invitați Esther și Rufus a fost prima dată după 
cinci luni când totul a mers ca pe roate. 

Chiar și atunci când ne duceam la cină la prieteni, dacă 


spuneam sau făceam ceva ce-l nemulțumea pe Jack — odată n- 
am putut să termin desertul — eram dusă la subsol de-ndată ce 
ajungeam acasă. Conștientă că frica mea avea un efect 
îmbătător asupra lui, încercam să rămân calmă, dar, dacă 
reușeam, el stătea de cealaltă parte a ușii și, cu glasul răgușit 
de excitare, îmi spunea să mi-o închipui pe Millie acolo 
înăuntru, până când îl imploram să înceteze. 


PREZENT 


Este ziua petrecerii lui Millie. Tocmai când încep să cred că 
Jack n-o să mai vină să-mi dea drumul în camera de alături ca 
să mă pot pregăti, îl aud urcând scările. 

— Se apropie petrecerea! spune el, deschizând larg ușa. 

E atât de entuziasmat încât mă-ntreb ce as are în mânecă. 
Dar nu-mi permit să-mi fac griji pentru asta. Deși sunt 
mulțumită de progresul pe care l-am făcut în ultimele două 
săptămâni, e important ca astăzi, mai ales astăzi, să-mi păstrez 
calmul. 

Intru în fostul meu dormitor și deschid şifonierul, sperând 
că, în cinstea zilei lui Millie, Jack îmi va alege o ţinută 
drăguță. Rochia pe care mi-o alege îmi era deja cam mare, așa 
că, atunci când mi-o pun, scoate în evidenţă ce slabă sunt 
acum. Îl văd pe Jack încruntându-se, dar, cum nu-mi spune s-o 
schimb, bănuiesc că-l îngrijorează aspectul meu general. Când 
mă uit în oglindă, văd că sunt trasă la față, ceea ce-mi face 
ochii să pară enormi. 

Mă fardez puţin și, când sunt gata, îl urmez pe Jack la 
parter. El a pregătit prânzul pe care urmează să-l luăm cu 
Millie şi Janice, iar mâncarea pentru petrecerea de după- 
amiază a comandat-o unei firme de catering, în loc să mă lase 
pe mine s-o pregătesc, cum voiam eu. Totul arăta perfect. Se 
uită la ceas și intrăm în hol. Tastează un cod pe aparatul de pe 
perete și porțile din față se deschid. După câteva minute 
auzim o maşină apropiindu-se. Jack se duce la ușa din faţă și 
o deschide exact când Janice oprește mașina. 

Janice şi Millie coboară din mașină. Îmbrăcată cu o rochie 
roz drăguță și având în păr o panglică asortată, Millie aleargă 
spre mine, în timp ce Janice vine mai agale, uitându-se atentă 
în jur. 

— Arăți minunat, Millie! îi spun, îmbrățișând-o. 

— Iubeşte casă, Grace! strigă ea, cu ochii scânteietori. E 
frumoasă! 


— Categoric, spune Janice cu admiraţie, venind în spatele 
lui Millie. 

Dă mâna cu Jack, apoi cu mine. 

Millie se întoarce spre Jack. 

— Casă frumoasă. 

El se înclină grațios. 

— Mă bucur tare mult că-ți place. Haide să intrăm să ţi-o 
arăt. Dar poate că mai întâi vreţi să beţi ceva. M-am gândit să 
bem pe terasă, dacă nu cumva consideraţi că e prea frig. 

— Va fi minunat pe terasă, spune Janice. Ar trebui să 
profităm cât mai mult de această vreme superbă, mai ales că 
n-o să țină mult. 

Trecem prin hol, intrăm în bucătărie și de acolo ieşim pe 
terasă, unde ne așteaptă doze cu băuturi și suc de fructe la 
gheață. Paharele sunt deja pe masă; s-a exclus posibilitatea ca 
Jack să se întoarcă înăuntru să le ia, lăsându-mă singură cu 
Janice și Millie. 

Ne bem băuturile și conversăm politicos. Millie nu poate să 
stea locului multă vreme; e mult prea emoţionată și pleacă să 
exploreze grădina. O ajungem din urmă în timp ce îi arătăm 
lui Janice proprietatea. 

— Ai vrea să-ți vezi camera, Millie? întreabă Jack. 

Ea clatină din cap entuziasmată. 

— Da, te rog, Jack. 

— Sper c-o să-ți placă. 

— Eu place galben, spune ea fericită. 

Urcăm toți patru la etaj şi Jack deschide ușa dormitorului 
mare unde doarme el și unde, de data asta, lucruri pe care nu 
le-am văzut, dar care lasă de înţeles că-mi aparțin mie - o 
cămaşă de noapte din mătase, flacoane cu parfum și câteva 
reviste — dau impresia că şi eu dorm acolo. Când Millie clatină 
din cap și-i spune că acesta nu e dormitorul ei, el îi arată una 
dintre camerele de oaspeţi, care este decorată în albastru și 
alb. 

— Ce părere ai? întreabă el. 

Ea ezită. 

— Drăguţă, dar nu galbenă. 


El trece mai departe, la fosta mea cameră. 

— Dar asta? 

Millie clatină din cap. 

— Nu place verde. 

Jack zâmbește. 

— Atunci, bine că nu e camera ta. 

Intră și Janice în joc. 

— Poate e cea de acolo, spune ea, arătând ușa următoare. 

Millie aleargă şi o deschide, dând de o baie. 

— Ce-ar fi să încerci ușa aia? sugerează Jack, arătând ușa 
debaralei în care locuiesc eu. 

Ea o deschide, în timp ce Jack spune: 

— E oribilă. 

Millie se încruntă, uitându-se înăuntru. 

— Nu place. 

— E oribilă, nu-i aşa? spun și eu. 

— Nu te speria, Millie, doar te necăjesc, spunând Jack, 
râzând. Mai e o ușă pe care n-ai încercat-o, vizavi de 
dormitorul mare. Ce-ar fi să arunci o privire şi acolo? 

Ea o ia la fugă înapoi pe palier, deschide ușa și scoate un 
chițăit de încântare. Când o prindem din urmă, o găsim sărind 
pe pat, cu rochia roz umflată în jurul ei, și e atât de fericită 
încât îmi dau lacrimile. Le înghit, amintindu-mi de toate câte 
sunt în joc. 

— Cred că-i place, spune Jack întorcându-se spre Janice. 

— Cum să nu-i placă? E superbă! 

El reușește s-o convingă pe Millie să iasă din cameră doar 
cu promisiunea prânzului. Coborâm la parter și, în drum spre 
sufragerie, unde urmează să mâncăm, Jack le arată lui Janice 
și Millie restul casei. 

— Ce e aici? întreabă Millie, încercând ușa de la subsol. De 
ce încuiată? 

— Duce la subsol, îi spune Jack. 

— Ce subsolul? 

— Unde-mi place să ţin lucruri, spune el. 

— Pot să văd? 

— Nu acum... Dar când ai să vii să locuiești la noi, am să-ți 


arăt cu cea mai mare plăcere. 

Mi-e greu să merg înainte, dar cum Jack ţine ferm mâna pe 
spatele meu, nu prea am de ales. Prânzul constă din carne 
rece și salate și, în timp ce bem cafeaua, Millie întreabă dacă 
poate să exploreze iar grădina, așa că ne ducem ceștile pe 
terasă. 

— Cred că ești de acord cu căminul pe care noi i l-am 
asigurat lui Millie, spune Jack, invitându-ne să ne așezăm pe 
scaunele trase de el. 

— Categoric, spune Janice, dând din cap. Înţeleg de ce aţi 
dorit ca totul să fie gata până să vadă Millie casa. Este cu 
adevărat minunată. Trebuie să fi fost dificil. 

— Mă rog, n-a fost tocmai ușor să trăim tot timpul cu 
constructorii în casă, dar a meritat, nu-i așa, iubito? 

— Da, îl aprob eu. Unde ținem petrecerea lui Millie, afară 
sau în casă? 

— Mă gândisem s-o ţinem în sufragerie, dar, cu o așa vreme 
frumoasă, am putea s-o ținem aici pe terasă. Așa Millie și 
ceilalți copii se pot juca în grădină. 

— Nu știam că ați mai invitat pe cineva! exclamă Janice. 

— Am vrut ca pentru Millie să fie o sărbătoare adevărată și 
ne-am gândit că e important să-i cunoască pe prietenii noștri, 
explică Jack. Şi cu toate că ceilalți copii sunt mai mici decât 
ea, sper s-o trateze ca pe o soră mai mare. 

Se uită la ceas. 

— I-am invitat la trei, așa că vrei să stai cu ochii pe Millie, 
cât pregătim noi totul? 

Janice dă din cap. 

— Mă duc s-o pun să se aranjeze puţin. 

— Înainte să pleci, am ceva pentru ea. 

Jack o cheamă pe Millie din fundul grădinii. 

— Millie, dacă te duci în camera de zi, ai să găsești după un 
scaun o cutie mare. Crezi c-ai putea să mi-o aduci? 

Ea dispare în casă și încerc să nu-mi fac griji privitor la 
cadou, spunându-mi că n-ar face o prostie în faţa lui Janice. 
Totuși, răsuflu ușurată când Millie deschide cutia și scoate o 
rochie galbenă, din satin, lungă și cu un cordon lat. 


— E minunată, Jack! spun, urându-mi recunoştinţa din 
glas, și, când Millie îl ia cu brațele pe după gât, simt aceeaşi 
undă de regret care mă străbate ori de câte ori mă gândesc 
cum ar fi putut să fie. 

— Mă bucur că-ţi place. 

Janice se uită mirată la mine. 

— Nu tu l-ai ajutat să o aleagă? 

— Nu, Jack s-a ocupat în exclusivitate de petrecerea lui 
Millie. Dar, după cum vezi, s-a descurcat perfect singur. 

— Ce-ar fi s-o duci pe Millie în camera ei ca să-și pună 
rochia cea nouă? propune Jack. Hai, Millie, du-te cu Janice. 

Când ele pleacă, el se întoarce spre mine. 

— Ar face bine să se bucure de asta cât mai poate — oricum, 
nu cred că o să-i placă prea mult adevărata ei cameră, nu-i 
așa? Gata, e timpul să pregătim masa. 

Întinde la maximum masa de lemn extensibilă, ca să aibă 
loc toată lumea - nouă adulți și cinci copii. În timp ce ne 
mișcăm între bucătărie și terasă, aducând farfurii și pahare, 
încerc ca lucrurile spuse de Jack despre camera lui Millie să 
nu-mi abată atenţia de la ce am de făcut în după-amiaza asta. 

— Ce părere ai? întreabă Jack, uitându-se la masa încărcată 
cu mâncare. 

—E minunat, spun, admirând bannerul și baloanele 
înșirate de el pe terasă. Lui Millie îi va plăcea la nebunie. 

Ca la un semn, Millie apare alături de Janice, radioasă în 
rochia ei cea nouă și c-o panglică în păr. 

— Ce domnișoară frumoasă! exclamă Jack, făcând-o pe 
Millie să roșească de plăcere. 

Mă uit neliniștită la ea, sperând să nu se lase înșelată de 
Jack. 

— Mulţumesc, Jack. 

Se uită în jur cu uimire. 

— Asta frumos! şopteşte ea. 

— Arăţi minunat, Millie, spun, ducându-mă la ea. 

Ea mă cuprinde cu brațele de gât. 

— Eu nu uit că om rău, îmi șoptește ea la ureche. 

— Ai dreptate, Millie, Jack e un om foarte cumsecade, spun 


eu râzând, ştiind că Jack a văzut șoapta. 

Ea dă din cap, aprobând. 

— Jack drăguţ. 

Se aude soneria. 

— Începe petrecere! spune ea încântată. 

Jack mă ia de mână într-un gest care numai afectuos nu e și 
mergem să deschidem ușa, lăsându-le pe Millie și Janice pe 
terasă. Îi conducem pe Esther, Rufus și cei doi copii ai lor prin 
bucătărie și facem prezentările de rigoare. Tocmai îi spun lui 
Millie că arată foarte bine când sosesc şi Moira cu Giles, 
urmaţi la scurt timp de Diane, Adam și copiii lor. 

— Am auzit că sunteţi aici, aşa că n-am mai sunat la ușă, 
explică Diane, sărutându-mă. 

Jack are atâția oameni de întâmpinat și atâtea prezentări de 
făcut încât n-are încotro, trebuie să-și ia ochii de la mine și-mi 
trece prin minte că am destul timp să-i șoptesc lui Diane la 
ureche „Ajută-mă, Jack e maniac”. Dar chiar și cu tonul meu 
imperativ, ea tot ar crede că glumesc, sau că mă refer la 
cheltuiala evidentă pe care a făcut-o Jack pentru a-i oferi lui 
Millie o petrecere perfectă. Mă ia cu el în bucătărie să aducem 
şampanie pentru adulți și băuturi colorate pentru copii și, 
când mă aşez la masă, mă strânge de mână pentru a mă 
avertiza că ascultă tot ce spun. 

Millie începe să-și deschidă cadourile. N-am idee ce i-am 
cumpărat noi lui Millie, deoarece n-am îndrăznit să întreb, ca 
nu cumva să tulbur calmul relativ pe care am reușit să-l 
dobândesc în ultimele două săptămâni. Ca de obicei, Jack s-a 
întrecut pe sine, cumpărându-i un medalion frumos de argint, 
pe care este gravat un „M”. 

— Drăguţ! spune Millie zâmbind radios și arătându-l 
tuturor. 

— De fapt, e de la mine, pentru că Grace are cadoul ei 
special pentru tine, spune Jack. 

Millie se uită întrebătoare la mine și-i zâmbesc, sperând că 
a ales ceva frumos. 

— Ţi-a făcut niște tablouri minunate pentru noua ta 
cameră, nu-i așa, iubito? 


Simt că mă albesc la față și mă ţin strâns de marginea 
mesei. 

Millie bate din palme emoționată. 

— Pot să văd? 

— Nu încă, spune Jack, scuzându-se. Dar, până când te 
muţi, le vom atârna în camera ta, promit. 

— Ce fel de tablouri sunt? întreabă Rufus. 

— Portrete, îi spune Jack. Și încă foarte realiste — Grace se 
pricepe de minune la detalii. 

— Te simţi bine, Grace? mă întreabă Esther, uitându-se 
îngrijorată la mine. 

— Căldura, reușesc eu să spun. Nu sunt obișnuită cu ea. 

Jack îmi întinde un pahar cu apă. 

— Ia o gură, iubito, spune el cu solicitudine. O să te simți 
mai bine. 

Conștientă că Millie se uită neliniștită la mine, mă 
conformez. 

— Acum e mai bine, îi spun. Deschide-ţi și celelalte cadouri 
și pe urmă poți să te joci. 

Moira și Giles i-au adus o brățară de argint, iar Diane și 
Adam o casetă din argint pentru bijuterii, dar abia dacă le 
văd, pentru că mi-e foarte greu să-mi păstrez calmul. Simt că 
Esther se uită curioasă la mine, dar, pentru prima dată, nu-mi 
pasă c-a văzut că sunt tulburată. 

— Nu-i dai lui Millie cadoul nostru, Esther? întreabă Rufus. 

— Ba cum să nu, spune Esther şi-i întinde lui Millie un 
cadou ambalat frumos. 

Millie îl deschide și găseşte o cutie mare din catifea roșie, al 
cărei capac este decorat frumos cu paiete și mărgele de sticlă. 
Este exact genul de lucru pe care-l adoră Millie și, în timp ce 
ea icnește de încântare, reușesc să-mi domin emoțiile și-i 
zâmbesc recunoscătoare lui Esther. 

—E ca să păstrezi lucruri în ea, îi spune Esther. Am 
cumpărat-o să fie în ton cu noua ta cameră. 

Millie îi zâmbește luminos. 

— E galbenă, spune ea cu mândrie. Camera mea e galbenă. 

Esther pare nedumerită. 


— E roșie, nu-i așa? 

Millie clatină din cap. 

— Galbenă. Ea culoarea mea preferată. 

— Culoarea ta preferată e roșu, parcă. 

— Galben. 

Esther se întoarce spre Jack. 

— N-ai spus că-i decorezi camera lui Millie în roșu pentru 
că e culoarea ei preferată? 

— Nu, nu cred. 

— Ba da, Jack, așa ai spus, confirmă Diane. Sau, cel puţin, 
asta ne-ai spus atunci când am luat prânzul în oraș și tu ai 
venit neinvitat. 

— În fine, îmi pare foarte rău, dacă aşa am spus. Probabil 
că mă gândeam la altceva. 

— Dar n-ai spus-o numai atunci, insistă Esther. Când aţi 
venit la noi la cină, ai spus că abia aștepți ca Millie să-și vadă 
camera ei roșie. 

Esther se uită la mine. 

— N-a spus așa, Grace? 

— Din păcate, nu mai țin minte, îngân eu. 

— Chiar contează? spune Jack și arată cu capul spre Millie 
care e ocupată să-și pună în cutie celelalte cadouri. Uite ce 
mult îi place. 

— Dar e ciudat că ai făcut aceeași greșeală de două ori, 
spune Esther, sincer nedumerită. 

— Nu mi-am dat seama. 

— Mă rog, aş putea s-o iau înapoi şi s-o schimb cu una 
galbenă, spune ea cu îndoială. 

— Te rog să n-o faci, îi spun eu. Jack are dreptate, Millie o 
adoră. 

În următoarele zece minute o văd urmărindu-l pe Jack şi 
mă bucur că, în eforturile lui de a mă face să-mi pierd 
controlul, și-a supraapreciat forțele — nu că altcineva în afară 
de Esther ar fi observat. La un moment dat, ea își ia ochii de 
la Jack și se uită încruntată la cutia roșie. Brusc, îşi îndreaptă 
atenţia spre mine. 

— Sper că nu te superi că întreb, Grace, dar sigur te simți 


bine? Eşti foarte palidă. 

— N-am nimic, o asigur eu. 

— Şi eu am observat, spune Diane. Şi ai slăbit — ai ţinut 
cură de slăbire, nu-i așa? 

— Nu, doar că nu prea am poftă de mâncare. 

— Poate ar trebui să te duci la medicul tău. 

— Mă voi duce, promit eu. 

— Iar tu chiar trebuie să ai multă grijă de ea, Jack, spune 
Esther, cântărindu-l din ochi. 

— Aşa o să fac. 

Cu un zâmbet, Jack îşi strecoară mâna în buzunarul interior 
de la sacou și scoate un plic. 

— Nu văd de ce numai Millie trebuie să primească un 
cadou azi. 

— Adam, te rog să iei notă, mârâie Diane. 

— Poftim, iubito, spune Jack și-mi întinde plicul. Deschide- 
l. 

Mă conformez și mă pomenesc uitându-mă la două bilete 
de avion. 

— Haide, Grace, nu ne ţine în suspans, mă imploră Diane. 
Unde te duce Jack? 

— Thailanda, spun încet, oribil de conștientă că, dacă 
plecăm, tot ce am reușit să construiesc de când mi-a dat Millie 
pastilele a fost în zadar. 

— Ce fată norocoasă! spune Moira, zâmbindu-mi. 

— Cred că vrei să spui ceva, Grace, mă îndeamnă Esther. 

Ridic repede capul. 

— E un mare șoc. Adică, e un gest minunat, Jack, dar chiar 
avem timp să plecăm? 

— Ai spus că vrei o ultimă vacanţă în Thailanda înainte de 
a veni Millie să locuiască la noi, îmi aminteşte el, dând de 
înţeles c-aș considera-o pe Millie un fel de povară. 

— Dar ai spus că nu putem pleca -— n-ai spus tu că a apărut 
cazul Tomasin? 

— Da, dar mă străduiesc să se termine totul până atunci. 

— Când plecaţi? întreabă Giles. 

— Am rezervat bilete pentru cinci iunie. 


Adam se uită mirat la el. 

— Se va termina cazul Tomasin atât de repede? 

— Sper — săptămâna viitoare se judecă. 

— Chiar și așa. Adică, de data asta nu e foarte clar, nu-i 
așa? Din ce spun ziarele, soțul ei e curat ca lacrima. 

Jack ridică din sprâncene. 

— Să nu-mi spui că tu crezi ce citeşti în ziare. 

— Nu, dar teoria că este o înscenare și că ea își acuză soțul 
pe nedrept fiindcă are un amant este interesantă. 

— Este o născocire. 

— Așadar, ești sigur de victorie? 

— Absolut — n-am pierdut niciodată un caz și n-am de gând 
să încep acum. 

Adam se întoarce spre mine. 

— Tu ce părere ai, Grace? Trebuie să fi citit ziarele. 

— Eu? Eu cred că soțul este al naibii de vinovat, spun, 
întrebându-mă ce ar spune ei dacă ar ști că habar nu am 
despre ce discută. 

— Scuze, dar nu mi-l imaginez bătându-și nevasta, spune 
Diane. Nu pare genul. 

— Jack mi-a spus că tocmai ăştia sunt cei mai răi. 

Esther se uită la mine. 

— Trebuie să fie interesant să ai un soţ care se ocupă de 
cazuri atât de cunoscute, spune ea, susținându-mi privirea. 

— De fapt, Jack vorbeşte rareori despre munca lui când 
vine acasă și, mai ales, despre detaliile cazurilor lui, din 
motive de confidenţialitate — sunt sigură că și la tine e la fel, 
Diane. 

Mă întorc spre Jack, prefăcându-mă neliniștită. 

— Dar să revenim la vacanţa noastră - n-ar fi mai bine să o 
amânăm până vine Millie să locuiască la noi? 

— De ce? 

— Păi, există riscul să nu se termine la timp cazul tău. 

— Se va termina. 

— Dar dacă nu se termină? 

— Atunci ai să te duci tu înainte și am să vin și eu după 
aceea. 


Îl privesc lung. 

— Nu contramandăm vacanța, Grace. Așa cum a subliniat 
toată lumea, ai nevoie de odihnă. 

— Chiar m-ai lăsa să plec înainte fără tine? spun, știind că 
el n-ar permite niciodată așa ceva. 

— Desigur. 

Ester se uită la el aprobator. 

— Eşti foarte generos, Jack. 

— Deloc. Adică, de ce aș priva-o pe frumoasa mea soţie de 
o vacanţă doar pentru că eu nu pot să merg? 

— Aş fi mai mult decât fericită să-i țin companie până 
soseșşti tu, se oferă Diane. 

— Îmi pare rău că te dezamăgesc, dar am să fac tot 
posibilul să merg, îi spune Jack, ridicându-se în picioare. 
Grace, am nevoie de ajutorul tău la bucătărie, iubito. 

Îl urmez, uluită de cât de rău pare să meargă totul. 

— Nu pari foarte dornică să mergi în Thailanda, spune el, 
întinzându-mi lumânărele ca să le înfig în tort. Totuși, tu ai 
fost cea care a propus asta. 

— Doar că nu pare o idee prea bună acum când urmează să 
se judece cazul tău. 

— Deci crezi c-ar fi mai bine s-o contramandez? 

— Categoric, spun, simțindu-mă ușurată. 

— Atunci crezi că Millie va putea să se mute mai devreme 
la noi, săptămâna viitoare, de exemplu? De fapt, ar putea să 
rămână chiar de azi, iar în timpul săptămânii, în timp ce ea se 
instalează în minunata ei cameră roşie, eu o să mă duc să-i 
strâng lucrurile. Ce zici, Grace? Să mă duc să propun asta? 
Sau luna viitoare plecăm în Thailanda? 

— Plecăm în Thailanda luna viitoare, spun eu. 

— Mă gândeam eu c-ai să spui asta. Acum, unde sunt 
chibriturile? 

Mi-e greu să nu cedez în fața disperării pe care o simt în 
timp ce cânt „La mulți ani” împreună cu ceilalți şi aplaud 
când Millie suflă în lumânări. Mă uit în jur şi-i văd pe toți 
râzând și glumind și nu înțeleg cum viața mea a devenit un 
infern pe care niciunul dintre cei prezenţi nici nu și-l poate 


imagina. Chiar dacă le-aș cere deodată să fie atenţi și le-aș 
spune că Millie e în mare pericol din cauza lui Jack, că el 
intenționează s-o ţină încuiată într-o cameră îngrozitoare până 
înnebunește de frică și că în realitate el e un criminal care de 
un an și trei luni mă ține prizonieră, nimeni nu ar crede asta. 
Și ce le-ar spune Jack, la rândul lui? Că şi-a dat seama că sunt 
bolnavă psihic numai după ce ne-am căsătorit, că lucrul acesta 
a devenit evident abia în luna de miere când, în fața unui hol 
plin de oameni, l-am acuzat că mă ţine prizonieră, mai ales c- 
a trebuit să mă însoţească peste tot de teamă de ce voi spune 
în public. Chiar dacă Millie mi-ar sări în apărare și l-ar acuza 
c-a împins-o pe scări, el s-ar arăta stupefiat şi ar spune că eu i- 
am băgat în cap ideea asta. De ce oamenii adunați aici azi ar 
crede versiunea mea, și nu pe a lui Jack, când ce spune el pare 
mult mai plauzibil? 

Mâncăm tortul și mai bem șampanie. Millie și copiii își 
reiau jocurile, iar noi ceilalți stăm la taclale. Mi-e greu să mă 
concentrez, dar când o aud pe Esther spunând că se va bucura 
când o va vedea pe Millie instalată în frumoasa noastră casă, 
profit de ocazie ca să transform asta în realitate. 

— Ce-ar fi să fixăm acum o dată? spun şi mă întorc spre 
ceilalți. Și poate i-am putea duce pe Millie și pe copii la 
festivalul de muzică și să mănânce acolo la iarbă verde — par 
să se-nțeleagă bine. Nu e la începutul lui iulie? 

— Ce idee bună! exclamă Diane. Și interesează pe cineva o 
excursie la grădina zoologică? Eu le-am promis alor mei că-i 
duc imediat ce se termină școala. 

— Lui Millie i-ar plăcea mult, spun, dornică să-i umplu 
agenda. 

Jack intervine. 

— Înainte să te lași dusă de val, Grace, mai am o surpriză 
pentru tine. Mă rog, pentru tine și Millie, de fapt. 

Simt că încremenesc. 

— Altă surpriză? 

— Nu fi atât de îngrijorată, glumește Moira. Cunoscându-l 
pe Jack, sunt sigură că va fi ceva frumos. 

— De fapt, nu voiam încă să-ți spun, dar cum faci toate 


aranjamentele astea pentru vacanța de vară, cred c-ar trebui 
să știi că vă duc pe tine și pe Millie în Noua Zeelandă, să vă 
vedeţi părinții. 

— Noua Zeelandă! exclamă Diane. Doamne, mereu am vrut 
să merg în Noua Zeelandă. 

— Când? mă bâlbâi eu. 

— Păi, mă gândeam să-i lăsăm lui Millie câteva zile să se 
instaleze și să plecăm pe la mijlocul lui iulie, spune el. 

— Dar în august Millie trebuie să înceapă să lucreze la 
centrul horticol, spun, întrebându-mă ce plan are. 

— Sunt sigur că nu se vor supăra dacă începe cu o 
săptămână sau două mai târziu, mai ales dacă le explicăm de 
ce. 

— Nu crezi că va fi prea mult pentru Millie să meargă în 
Noua Zeelandă atât de curând după ce se mută la noi? Oare n- 
ar fi mai bine să așteptăm până la Crăciun? 

— Eu cred că va fi entuziasmată, intervine Janice. Visează 
să meargă de când am avut la ore o temă despre Noua 
Zeelandă, chiar după ce părinţii voştri s-au mutat acolo. 

— Dacă m-aş duce în Noua Zeelandă, nu sunt sigură c-aș 
vrea să mă mai întorc, spune Diane. Trebuie să fie foarte 
frumos. 

— Ăsta e unul dintre pericole, desigur, aprobă Jack. Lui 
Millie ar putea să-i placă atât de mult încât să ceară să rămână 
acolo permanent, cu părinţii ei. 

Începe să-mi cadă fisa şi-mi dau seama că pregătește ieșirea 
lui Millie din societate. 

— N-ar face niciodată asta, spun cu vehemenţă. În primul 
rând, nu m-ar părăsi niciodată. 

— Dar dacă te hotărăști să rămâi și tu? întreabă Jack. 

Tonul lui e glumeţ, dar înțeleg foarte bine că pregătește 
terenul și pentru ieșirea mea. 

— N-aș face-o, spun. N-aș putea niciodată să te părăsesc, 
Jack, știi asta, nu? 

Dar aș putea să te omor, adaug în gând. De fapt, va trebui 
s-o fac. 


TRECUT 


Pastilele de sub saltea au dat un nou rost vieții mele. Pentru 
prima dată după șase luni, să scap de Jack a devenit o 
posibilitate reală și-i eram recunoscătoare lui Millie că a 
intervenit și m-a obligat să preiau controlul. După cât s-a 
străduit să-mi facă rost de pastile, eram hotărâtă să n-o 
dezamăgesc. Dar trebuia să plănuiesc totul cu grijă. Una 
dintre problemele mele, nu cea mai mică, era faptul că 
pastilele erau într-o cantitate necunoscută. Chiar dacă 
reușeam să i le administrez lui Jack, habar n-aveam cât avea 
să treacă până vor începe să-și facă efectul sau care va fi 
acesta. Și de câte pastile era nevoie pentru a-l scoate din joc? 
Erau atâtea variabile, atâția dacă și dar. 

Am început să caut o cale de a le pune în băutura lui Jack. 
Singura dată când beam un pahar împreună era la cină, cu alți 
oameni în preajmă, și dacă voiam ca planul meu să 
funcționeze trebuia să-l fac să ia pastilele aici, în casa asta, în 
timp ce eram singuri. M-am gândit toată noaptea la fiecare 
posibilitate în parte, iar dimineaţa următoare, când mi-a adus 
mâncarea, aveam deja o idee despre cum puteam să procedez. 
Dar trebuia să mă apuc imediat de treabă. 

Am avut grijă să mă găsească stând abătută pe pat, cu 
spatele la uşă. Când nu m-am întors să iau tava, cum făceam 
de obicei, a pus-o lângă mine pe pat și a ieșit fără o vorbă. Mi- 
a fost greu să știu că mâncarea era acolo, mai ales că nu mai 
mâncasem din ziua precedentă, când luasem prânzul cu 
Millie, dar eram hotărâtă să nu mănânc. A doua zi nu mi-a 
mai adus deloc de mâncare, dar cum tava era tot acolo, iar eu 
eram și mai flămândă, a fost greu să nu mă las ispitită. Însă 
ori de câte ori mă gândeam să cedez și să mănânc doar puțin 
ca să-mi amăgesc foamea, îmi imaginam camera de la subsol 
şi o vedeam pe Millie în ea. Atunci îmi era mai ușor. 

În a treia zi, poate conștient că neglijase să-mi dea de 
mâncare în ziua precedentă, Jack mi-a adus micul dejun. Când 


a văzut că tava pe care mi-o adusese cu două zile în urmă era 
neatinsă, s-a uitat curios la mine. 

— Nu ţi-e foame? 

Am clătinat din cap. 

— Nu. 

— În cazul acesta, am să-ţi duc micul dejun înapoi în 
bucătărie. 

A plecat, luând cu el ambele tăvi și fără mâncare în 
preajmă mi-a fost mai ușor. Ca să uit de foame, am meditat. 
Dar pentru că până în weekend tot nu mâncasem, Jack a 
intrat la bănuieli. 

— Nu ești în vreun fel de grevă a foamei, nu-i aşa? a spus el 
în timp ce lua încă o tavă cu mâncare neatinsă și o înlocuia cu 
alta proaspăt adusă. 

Am clătinat din cap apatică. 

— Doar că nu mi-e foame, asta-i tot. 

— De ce? 

Mi-a luat o vreme să răspund. 

— Presupun că n-am crezut niciodată cu adevărat că se va 
ajunge la asta, am recunoscut eu, ciugulind nervoasă 
cuvertura cu degetele. Am crezut mereu că, în cele din urmă, 
am să găsesc o cale de a o salva pe Millie de tine. 

— Lasă-mă să ghicesc — ai crezut că binele va învinge răul 
sau că va veni un cavaler în armură strălucitoare și vă va 
scăpa pe tine și pe Millie de soarta voastră. 

— Cam așa ceva, am spus, gâtuită. Dar asta n-o să se- 
ntâmple, nu-i așa? Millie o să se mute la noi și nu pot să fac 
nimic în privința asta. 

— Dacă te consolează cu ceva, niciodată n-ai putut să faci 
ceva în privinţa asta. Însă mă bucur că ai început să accepți 
inevitabilul. Pe termen lung, asta va face ca totul să fie mai 
ușor pentru tine. 

Am arătat cu capul spre paharul de vin de pe tava pe care 
tocmai mi-o adusese, încercând să ignor puiul și cartofii care 
arătau delicios. 

— Ai putea să-mi dai un pahar de whisky în loc de vin? 

— Whisky? 


— Da. 

— Nu știam că bei whisky. 

— Nici eu nu știam că ești psihopat. Adu-mi un whisky, 
Jack, am continuat, frecându-mă obosită la ochi. Dacă vrei să 
ştii, beam cu tata. 

L-am simțit uitându-se la mine, dar am rămas cu capul 
plecat, sperând că întruchipam imaginea nefericirii. A ieşit din 
cameră, încuind ușa în urma lui. Nu aveam cum să știu dacă- 
mi va aduce whisky-ul pe care îl cerusem, iar mirosul puiului 
era atât de ispititor, încât am început să număr încet, 
promițându-mi că dacă nu se întorcea până ajungeam la o 
sută aveam să mănânc tot. Nu eram nici la cincizeci când i-am 
auzit pașii pe scări. La șaizeci, cheia s-a răsucit în broască și 
am închis ochii, ştiind că, dacă nu-mi aducea un whisky, 
probabil aveam să izbucnesc în lacrimi, pentru că atunci 
efortul meu de a fi renunțat la mâncare aproape o săptămână 
era zadarnic. 

— Poftim. 

Am deschis ochii și m-am uitat la paharul de plastic pe care 
mi-l întindea. 

— Ce e? am întrebat bănuitoare. 

— Whisky. 

Am dat să-l iau, dar el şi-a retras mâna. 

— Mai întâi, mănâncă. N-ai să-mi fii de niciun folos dacă 
eşti prea lipsită de vlagă ca să ai grijă de Millie. 

Deși vorbele lui m-au îngheţat, ele mi-au spus și că eram pe 
drumul cel bun, pentru că până atunci nu cedase niciodată în 
faţa vreuneia dintre cererile mele, nici chiar atunci când 
cerusem un prosop mai mare. Dar am presupus că, având în 
vedere țelul final, nu-și permitea să lase să mi se-ntâmple 
ceva, ceea ce însemna că probabilitatea să cedeze în fața 
cererilor mele, atâta timp cât erau rezonabile, era mai mare. 
Era o victorie importantă. Deși avusesem de gând să mai rezist 
puţin înainte de a mânca, mi-am zis că, dacă voiam ca Jack 
să-mi mai aducă whisky, trebuia să-i fac și eu concesii. Dar 
voiam să mi-l aducă de îndată ce venea de la muncă, voiam 
să-l deprind să-mi toarne whisky-ul în același timp când și-l 


turna pe al lui. 

— Am cerut whisky pentru că speram c-o să-mi facă poftă 
de mâncare, am spus, tot cu braţul întins. Așa că mi-l dai, te 
rog? 

Mă aşteptam ca el să refuze, însă, după o scurtă ezitare, mi 
l-a dat. Am dus paharul la buze cu o poftă simulată. Mirosul 
mi-a întors stomacul pe dos, dar măcar am știut că eram pe 
cale să beau whisky și nu altceva. Conștientă că avea privirea 
aţintită asupra mea, am luat o gură. Nu mai băusem în viața 
mea whisky și gustul amar a fost un șoc. 

— Nu-i pe placul tău? a întrebat el batjocoritor și mi-am 
dat seama că n-a crezut că-mi place whisky și mi-l dăduse 
doar ca să afle care era adevăratul motiv pentru care-l 
cerusem. 

— Ai băut vreodată whisky dintr-un pahar de plastic? am 
întrebat, luând încă o gură. Crede-mă, nu are deloc același 
gust. Poate data viitoare mi-l aduci într-un pahar de sticlă. 

Am dus iar paharul la gură și am dat pe gât tot conținutul. 

— Acum mănâncă, a spus el, împingând tava spre mine. 

Cu capul învârtindu-mi-se de la whisky, am pus tava pe 
genunchi. Mâncarea arăta atât de bine încât aș fi fost în stare 
să golesc farfuria în cincisprezece secunde. Mi-a fost greu să 
nu înfulec, dar m-am forțat să mănânc încet, ca și cum nu-mi 
plăcea deloc ce mâncam. Am mâncat doar jumătate și, când 
am pus jos cuțitul și furculița, nu știu cine a fost mai 
dezamăgit, eu sau Jack. 

— Nu poţi să mai mănânci puţin? a întrebat el încruntat. 

— Nu, îmi pare rău, am spus fără entuziasm. Poate mâine. 

A plecat, luând tava cu el și, cu toate că tot îmi era foame, 
gustul victoriei a fost mai dulce decât orice mâncare. 

Jack nu era prost. A doua zi, când iar n-am mâncat nimic, 
s-a hotărât să mă lovească unde știa c-o să mă doară cel mai 
tare. 

— Contramandez vizita noastră de mâine la Millie, a spus 
el când a luat tava neatinsă. N-are niciun rost să o scoatem la 
masă dacă tu n-ai de gând să mănânci. 

Știusem că exista riscul să nu mă ducă s-o văd pe Millie, 


dar era un sacrificiu pe care eram dispusă să-l fac. 

— În regulă, am spus, dând din umeri. 

După privirea mirată pe care mi-a aruncat-o, mi-am dat 
seama că se așteptase ca eu să insist, să spun că mă simțeam 
destul de bine ca să merg, și m-am bucurat că-l prinsesem pe 
picior greșit. 

— Millie o să fie dezamăgită, a oftat el. 

— N-ar fi prima dată. 

S-a gândit o clipă. 

— Ăsta nu e un mic șiretlic să mă faci să anulez petrecerea 
de ziua lui Millie, nu-i așa? 

Era o concluzie la care nu mă așteptasem să ajungă și era 
departe de adevăr, dar m-am întrebat dacă puteam s-o 
folosesc în favoarea mea. 

— De ce aş vrea să faci asta? am întrebat, trăgând de timp. 

— Tu să-mi spui. 

— Poate ar trebui să-ncerci să te pui măcar o dată în locul 
meu. Dacă Millie vine aici, o să se îndrăgostească de casa asta. 
Cum crezi c-am să mă simt eu știind ce i-ai pregătit și că eu nu 
pot să fac nimic ca să împiedic asta? 

— Lasă-mă să ghicesc? 

S-a prefăcut că se gândește o clipă. 

— Nu bine? 

— Da, aşa e, Jack, nu bine. De fapt, atât de rău încât aș 
prefera să mor. 

— Așadar, asta este un fel de grevă a foamei. 

— Nu, Jack, bineînţeles că nu e. Știu că Millie o să aibă 
nevoie de mine, știu că trebuie să-mi păstrez forțele. Dar nu e 
vina mea că n-am poftă de mâncare. Sunt sigură că, în situația 
dată, cei mai mulți oameni n-ar putea să mănânce. 

Am ridicat glasul cu o octavă. 

— Ai idee cum e pentru mine ca zi de zi să nu pot să aleg 
ce vreau să mănânc și când vreau să mănânc? Ai idee cum e 
să mă bazez pe tine pentru absolut orice, să trebuiască să 
aştept două sau trei zile mâncare pentru că ai hotărât că 
trebuie să fiu pedepsită sau că nu poți fi deranjat să-mi aduci 
ceva? Nu eşti chiar cel mai generos dintre temniceri, Jack! 


— Poate nu trebuia să-ncerci de atâtea ori să scapi, s-a 
răstit el. Dacă n-ai fi încercat, n-aş fi fost nevoit să te încui în 
camera asta și ai fi putut să duci o viaţă foarte decentă cu 
mine. 

— Decentă! Când îmi controlezi fiecare mișcare? Nici nu 
ştii ce înseamnă cuvântul ăsta! Dă-i înainte, Jack, pedepsește- 
mă. Lipsește-mă de mâncare, să vezi dacă-mi pasă. Dacă nu 
mănânc iar o săptămână, măcar o să fiu prea slăbită ca 
duminica viitoare să particip la petrecerea de ziua lui Millie. 

— Ai face bine să te apuci iar să mănânci, m-a amenințat 
el, dându-și seama de adevărul vorbelor mele. 

— Altfel ce, Jack? Ştii că nu mă poţi forța să mănânc. Dar, 
cum nu e nici în interesul lui Millie, nici în al tău ca eu să 
mor, ce-ar fi să ne faci amândurora un serviciu şi, seara, când 
îți torni tu un whisky, să-mi torni și mie unul ca să-mi revină 
puţin pofta de mâncare? 

— Aici eu hotărăsc, nu uita, mi-a amintit el. 

Totuși, când a fost vorba de mâncare, situația s-a schimbat. 
Dându-și seama că avea nevoie ca eu să fiu sănătoasă, a 
început să facă ce-i cerusem. Aveam grijă să nu mănânc 
niciodată mult, pentru că era important ca el să creadă că-mi 
pierdusem cu adevărat pofta de mâncare. La fel de important 
era să mănânc destul ca să merit puținul whisky pe care mi-l 
aducea când venea de la muncă. Când a venit petrecerea lui 
Millie, eram încrezătoare că puteam să-mi ating scopul înainte 
ca Millie să vină să locuiască la noi, peste două luni — atâta 
timp cât nu se întâmpla nimic care să întrerupă rutina 
conform căreia Jack îmi aducea whisky în fiecare seară. 


PREZENT 


Stau în faţa casei, cu geamantanul la picioare. Porțile duble 
sunt închise, dar poarta mică - cea pe care am ieşit — este 
întredeschisă. Aud mașina lui Esther apropiindu-se și, 
întorcându-mă cu fața spre casă, fac un mic semn de rămas- 
bun cu mâna. Ea oprește lângă mine, coboară și deschide 
portbagajul. 

— Puteam să vin până la ușă, să știi, îmi reproșează ea, 
ajutându-mă să bag geamantanul în mașină. 

— M-am gândit să economisim timp. Îți mulțumesc că ai 
venit să mă iei într-un timp atât de scurt. 

— Nicio problemă, spune ea zâmbind. Dar trebuie să ne 
grăbim dacă vrei să prinzi avionul. 

În timp ce ea închide portbagajul, îmi flutur iar mâna spre 
casă, îi trimit un sărut și închid poarta după mine. 

— Aş fi dorit să vină cu mine, spun, neliniștită. Nu-mi place 
deloc să-l părăsesc când e atât de deprimat. 

— E primul caz pe care l-a pierdut, nu-i așa? 

— Da - cred că de asta e atât de supărat. Însă el chiar 
credea că soțul e vinovat, astfel n-ar fi luat cazul. Din păcate, 
Dena Anderson n-a fost sinceră cu Jack şi i-a ascuns anumite 
lucruri, inclusiv faptul că avea un amant. 

— Se pare că el era adevăratul vinovat. 

— Nu cunosc toate amănuntele, dar aștept să-mi spună 
când va veni după mine. E ciudat — înainte călătoream singură 
în toată lumea, iar acum gândul c-am să stau singură câteva 
zile în Thailanda mă tulbură. Sunt obișnuită ca Jack să fie 
mereu cu mine. Nu prea știu ce se aşteaptă el să fac în 
următoarele patru zile. 

— Să te odihnești bine, presupun. 

— Aş fi preferat să-l aştept, dar el a fost foarte insistent. Și 
ştiu foarte bine că nu trebuie să-l contrazic când își pune în 
cap ceva. 

Mă uit la ea. 


— Vezi tu, poate fi puţin imperfect uneori. 

— Că a insistat ca tu să pleci înainte în vacanță nu 
înseamnă că este imperfect, îmi amintește ea. 

— Nu, presupun că nu. După ce mi-a explicat că nu i-ar prii 
vacanţa dacă la întoarcere ar trebui să pună toate hârtiile la 
punct, am înțeles mai bine. Chiar are nevoie să se relaxeze în 
această vacanță, mai ales că probabil e ultima pe care o vom 
petrece singuri. E normal să prefere să rămână și să 
îndosarieze totul pentru arhivă - deși eu înclin să cred că, 
dacă ar fi câştigat cazul, nu l-ar fi deranjat atât de mult să-şi 
amintească de el la întoarcere, adaug cu tristețe. 

— Probabil vrea să-și lingă rănile în secret. Știi cum sunt 
bărbaţii. 

— Treaba e că sperăm să concepem un copil în Thailanda, 
acesta fiind încă un motiv pentru care vrea să fie complet 
relaxat. Ar cam fi timpul, recunosc, roșind puţin. 

Ea își ia mâna de pe volan și o strânge pe a mea. 

— Sper să vă iasă socotelile. 

— Păi, dacă ne ies, vei fi prima care va afla, promit eu. 
Abia aştept să am un copil cu Jack. A fost foarte dezamăgit la 
ultimul meu avort spontan. A încercat să fie tare de dragul 
meu, dar în realitate l-a afectat, mai ales că, imediat după 
aceea, n-am mai rămas însărcinată. l-am spus că lucrurile 
astea au nevoie de timp, că mai întâi corpul meu trebuie să se 
refacă, dar el a început să se-ntrebe dacă vina era a lui și a 
muncii solicitante, știi tu, stresul și toate celelalte. 

— Crezi că va veni în weekend? 

— Ca să fiu sinceră, cred c-ar prefera să rămână și să-și 
pună la punct hârtiile. Însă poţi să-l întrebi, deși nu știu dac-ai 
să poți să dai de el, deoarece în următoarele zile n-are de gând 
să răspundă la telefon. A trebuit deja să discute cu presa în 
după-amiaza asta, când a ieșit de la tribunal, și știe că-l vor 
vâna în următoarele zile. Dar poţi să-i laşi un mesaj în căsuţa 
vocală — mie așa mi-a spus să fac dacă nu reuşesc să dau de el, 
mai ales din cauza diferenţei de fus orar. 

— Şi marţi vine și el în Thailanda? 

— Da - mă rog, miercuri dis-de-dimineaţă. Ia avionul de 


marți seară — deşi a spus că s-ar putea să întârzie o zi sau 
două. Dar eu cred că glumea - cel puţin așa sper. 

— Aşadar, ai să fii numai patru zile singură. Doamne, ce n- 
aş da pentru patru zile de pace! Are nevoie să fie dus marţi la 
aeroport? L-ar putea duce Rufus. 

— Nu, e în regulă. S-a oferit și Adam, însă Jack o să ia 
mașina și o s-o lase la aeroport. Vom avea nevoie de ea la 
întoarcere — avionul aterizează în jur de şase dimineaţa și nu e 
o oră la care să rogi pe cineva să vină să te ia. 

Sunt surprinsă de ușurința cu care discutam în drum spre 
aeroport. Mă așteptam la un drum mult mai stânjenitor, însă 
ea pare mulțumită să vorbească despre cele mai obișnuite 
lucruri. Mă întreabă dacă în weekend se poate duce cu copiii 
la Millie, s-o scoată, poate, la un ceai și, aducându-mi aminte 
ce bine s-au înțeles Millie și Aisling la petrecere, accept 
recunoscătoare, bucuroasă că Millie avea niște vizitatori în 
lipsa mea. Mă roagă s-o anunţ pe Janice că duminică vor trece 
pe acolo, și îi promit c-o voi anunţa. 

Sosim la aeroport cu cincisprezece minute mai devreme. 
Mă lasă la Plecări și, înainte să dispară, îmi face veselă cu 
mâna. Intru în clădirea terminalului, găsesc ghișeul Airways, 
predau geamantanul și mă-ndrept spre sala de plecare. Apoi 
mă așez într-un colț şi aştept ca avionul meu să fie anunțat. 


TRECUT 


Până în ziua petrecerii lui Millie, n-am crezut cu adevărat 
c-o să-l omor pe Jack. Visam destul de des la asta, dar la 
lumina rece a zilei dădeam înapoi la gândul de a omori o 
ființă umană. De asta, probabil, încercarea mea de a-l ameţi 
cu sticla a eșuat — fusesem prea speriată că-l omoram dacă-l 
loveam mai tare. Mai era și faptul că, dacă-l omoram, aproape 
sigur aveam să ajung la închisoare și să aștept în arest 
procesul, ceea ce pentru Millie ar fi fost cumplit. Așa că tot ce 
voiam era să-l las în stare de inconștiență destul de mult timp 
ca să reușesc să scap de el. Dar în clipa în care a spus că ne 
duce pe Millie și pe mine în Noua Zeelandă, mi-am dat seama 
că, indiferent de consecințe, trebuia să-l omor, pentru că nu 
avea să fie suficient să plec de la el. 

— Deci asta ai de gând să faci, am spus cu amărăciune. Ai 
să închizi casă, pretinzând că am plecat toți în Noua Zeelandă, 
apoi o să reapari brusc singur și ai să le spui tuturor că eu și 
cu Millie ne-am hotărât să rămânem acolo, când, în realitate, 
vom sta ascunse la subsol. 

— Mai mult sau mai puţin, a confirmat el. Doar că va fi 
prea mare deranjul să închid casa și să mă prefac că nu sunt 
aici, așa că voi găsi un pretext să vă trimit pe voi înainte în 
Noua Zeelandă. Apoi voi întârzia atât de mult plecarea încât 
nu va mai merita să vin și eu pentru că voi veţi fi, practic, în 
drum spre casă. Și apoi, tocmai când sunt pe cale să plec la 
aeroport să vă iau, voi primi un telefon de la tine. Înlăcrimată, 
ai să-mi spui că Millie a refuzat să urce în avion și că, 
împărțită între soțul iubitor și sora nebună, nici tu n-ai mai 
urcat în avion. Și, cum sunt un soț iubitor, le voi spune tuturor 
că, știind ce greu îţi va fi s-o laşi pe Millie acolo, ţi-am dat 
permisiunea să mai rămâi puţin timp - doar că acest puţin 
timp va deveni mai mult până când, într-o zi tristă, îmi vei 
spune că nu te mai întorci niciodată. Și pentru că sunt distrus, 
oamenii nu vor îndrăzni să rostească numele tău în fața mea 


şi, în cele din urmă, vor uita că tu și Millie ați existat 
vreodată. 

— Şi părinții mei? Cum le vei explica dispariția noastră? 

— Probabil o să-i ucid. Acum, du-te sus în camera ta. 

M-am întors într-o parte ca să nu vadă cât m-au şocat 
vorbele lui. Niciodată nu mi se păruse mai presantă găsirea 
unei căi de ieșire — uciderea lui Jack — și știam că, dacă mă 
întorceam în camera mea, pierdeam încă un prilej. Era vremea 
să pun în aplicare următoarea parte a planului meu. 

— Pot să mai stau puţin aici? am întrebat. 

— Nu. 

— De ce? 

— Ştii foarte bine de ce. 

— Când am încercat ultima dată să scap? Uită-te la mine, 
Jack! Chiar crezi că ești în pericol cu mine? M-am comportat 
altcumva decât perfect în ultimele șase luni? Crezi sincer că 
vreau să risc să ajung la subsol? 

— E drept că excursiile tale acolo par să fi avut efectul 
dorit. Cu toate astea, ai să te duci în camera ta. 

— Atunci, aş putea să mă mut în altă cameră? 

— De ce? 

— De ce crezi? Pentru că am nevoie de o schimbare de 
decor, de asta! M-am săturat să mă uit la aceiași patru pereți 
zi de zi. 

— Bine. 

M-am uitat mirată la el. 

— Serios? 

— Da. Hai, am să te duc la subsol și poţi să te uiţi la cei 
patru pereţi de acolo. Sau crezi că, la urma urmelor, camera ta 
nu e atât de rea? 

— Cred că, la urma urmelor, camera mea nu e atât de rea, 
am spus, apatică. 

— Păcat. Vezi tu, după părerea mea, camera de la subsol 
stă goală de mult timp. Să-ţi împărtăşesc un secret? 

S-a aplecat și mi-a șoptit: 

— Mi-a fost greu, foarte greu s-o las pe Millie să plece puţin 
mai înainte, mult mai greu decât credeam c-o să-mi fie. De 


fapt, mi-a fost atât de greu încât am de gând să propun să se 
mute la noi imediat ce ne întoarcem din Thailanda. Ce părere 
ai, Grace? Nu va fi minunat să fim o familie unită și fericită? 

Știam că nu doar că trebuie să-l omor pe Jack, ci trebuie să- 
l omor înainte să plecăm în Thailanda. Deși-mi dădeam seama 
cu groază că mai aveam puțin timp la dispoziţie, faptul că 
aveam un termen-limită m-a ajutat să mă concentrez. În timp 
ce urcam scările în faţa lui, îmi plănuiam deja următoarea 
mișcare. 

— Când îmi aduci whisky-ul, vrei să rămâi să bei unul cu 
mine? am întrebat în timp ce mă dezbrăcam. 

— De ce aş vrea să fac asta? 

— Pentru că m-am săturat să stau închisă douăzeci și patru 
de ore pe zi fără să am cu cine să vorbesc, am spus cu 
indiferență. Ai idee cum e? Uneori simt că înnebunesc. De 
fapt, aș vrea să înnebunesc. 

Am ridicat glasul. 

— Ce-ai face atunci, Jack? Ce ai să faci dacă înnebunesc? 

— Ba n-ai să înnebunești deloc, a răspuns el, împingându- 
mă în cameră și închizând ușa. 

— Aş putea! am strigat după el. Aș putea! Și vreau whisky- 
ul într-un pahar de sticlă. 

Nu știu dacă a făcut-o pentru că-mi refuzase orice altceva îi 
cerusem sau pentru că era îngrijorat că voi înnebuni. Dar, 
indiferent de motiv, după zece minute s-a întors cu două 
pahare. 

— Mulţumesc, am spus, luând o gură. Pot să te-ntreb ceva? 

— Spune. 

— E vorba de cazul Tomasin. El s-a însurat cu o actriță, nu- 
i aşa? Dena nu mai știu cum. Parcă am citit ceva despre asta 
pe vremea când aveam voie să citesc ziarele. 

— Dena Anderson. 

— Deci ea îl acuză c-o bate? 

— N-am voie să discut despre cazurile mele. 

— Mă rog, azi toată lumea de aici pare să ştie despre asta, 
aşa că fie n-ai fost foarte discret, fie e de notorietate publică, 
am spus. Nu-și dă mare parte din avere unor cauze caritabile? 


— Asta nu înseamnă că nu-și bate soția. 

— Ce a vrut Adam să spună cu faptul că ea are un amant? 

— Adam juca la provocare. 

— Deci nu e adevărat ce a spus el. 

— Deloc. Un tabloid a inventat toată povestea ca s-o 
discrediteze. 

— De ce ar face asta? 

— Pentru că Antony Tomasin este unul dintre acționari. 
Acum, bea tot — nu plec de aici fără pahar. 

După plecarea lui, am scos șerveţelul de sub saltea și l-am 
desfăcut. Am numărat pastilele; erau douăzeci în total. Nu 
ştiam dacă asta era de ajuns ca să-l omoare pe Jack, mai ales 
că trebuia să iau eu mai întâi câteva ca să aflu cât de 
puternice erau. În al doilea rând, trebuia să văd dacă, după ce 
le zdrobeam, se dizolvau în lichid. Am intrat în baie, am rupt 
două bucăţi de hârtie igienică din sul și, cu prudență, am pus 
între ele patru pastile, sperând să fie de ajuns ca să mă facă 
să-mi pierd cunoștința fără să-mi facă rău. Am pus hârtia pe 
podea și le-am zdrobit cât am putut de bine cu piciorul. Nu 
aveam în ce să pun granulele rezultate, așa că am scos capacul 
de la flaconul cu șampon și am adăugat apă. S-au dizolvat 
puțin, dar nu suficient și, când le-am băut, m-am gândit că 
trebuia să găsesc o cale de a măcina restul pastilelor pentru a 
obține o pulbere mai fină. 

La vreo cincisprezece minute după aceea mi s-a făcut somn 
şi am adormit aproape imediat. Am dormit dusă paisprezece 
ore și, când m-am trezit, eram cam ameţită și-mi era incredibil 
de sete. Cum Jack avea aproape de două ori greutatea mea, m- 
am gândit că opt pastile ar fi avut cam același efect asupra lui, 
dar că șaisprezece n-ar fi fost de ajuns ca să-l omoare pe loc. A 
fost o lovitură grea, deoarece însemna că, odată ce el era 
inconștient, trebuia să găsesc o cale să termin eu totul. Dar 
deşi îl voiam mort, nu știam dacă atunci când chiar ajungeam 
la asta, aveam să fiu în stare să mă duc în bucătărie, să iau din 
sertar un cuţit și să i-l înfig în inimă. 

M-am hotărât să nu mă gândesc atât de departe și m-am 
concentrat pe a-l convinge pe Jack să mai stea puţin cu mine 


când îmi aducea whisky-ul, repetând ce-i spusesem înainte, că 
simțeam că înnebunesc neavând cu cine să vorbesc toată ziua. 
Speram că, în cele din urmă, se va simţi destul de confortabil 
ca să-nceapă să aducă şi pentru el un whisky, ca în ziua 
petrecerii lui Millie, pentru că, dacă n-o făcea, nu aveam cum 
să-l droghez. 

Norocul meu s-a arătat când cazul Tomasin nu s-a dovedit 
atât de simplu pe cât se aștepta el. La o săptămână de la 
începerea procesului, în timp ce stăteam pe pat sorbind din 
whisky-ul pe care mi-l adusese și-l ascultam plângându-se de 
numărul de martori pe care îi adusese Antony Tomasin, i-am 
spus că nu i-ar strica să bea şi el un whisky și s-a dus jos să-și 
ia unul. De atunci înainte, în fiecare seară aducea două pahare 
şi, când a început să zăbovească mai mult decât înainte, am 
înțeles că simțea nevoia să vorbească despre ce se-ntâmplase 
la tribunal în acea zi. Niciodată n-a discutat în amănunt cazul 
cu mine, dar, din ce-mi spunea, era evident că Antony 
Tomasin prezenta o apărare solidă, cu un șir de oameni 
influenți care confirmau sub jurământ caracterul lui bun. 
Cazul trena și, cum Jack n-a mai vorbit despre călătoria 
noastră în Thailanda, am presupus că o contramandase sau cel 
puţin o amânase. 

În seara de dinaintea celei în care ar fi trebuit să plecăm, 
Jack a venit în camera mea ducând, ca de obicei, două pahare 
cu whisky. 

— Bea, a spus el, întinzându-mi un pahar. Trebuie să faci 
bagajele. 

— Bagajele? 

— Da — mâine plecăm în Thailanda. 

M-am uitat îngrozită la el. 

— Dar cum putem pleca dacă procesul încă nu s-a 
terminat? m-am bâlbâit eu. 

— Se va termina mâine, a spus el posac, învârtind whisky- 
ul din paharul lui. 

— Nu mi-am dat seama că jurații s-au retras să delibereze. 

— Au deliberat două zile. Au promis să dea verdictul mâine 
înainte de prânz. 


Uitându-mă bine la el, am observat că era foarte tras la 
față. 

— Ai să câştigi, nu-i aşa? 

A dat pe gât cea mai mare parte din whisky-ul lui. 

— Javra aia proastă m-a minţit. 

— Ce vrei să spui? 

— A avut un amant. 

— Deci, el a fost? 

— Nu, a fost soțul ei, a spus el împietrit, fiindcă nu putea să 
spună mai multe, nici chiar mie. 

— Atunci n-ai de ce să-ţi faci griji, nu-i așa? 

Și-a terminat paharul. 

— Nici nu știi cât mă bucur că plecăm în Thailanda. Dacă 
n-am reușit să-i conving pe jurati, ăsta va fi primul caz pe care 
l-am pierdut vreodată și presa va avea o zi plină de 
evenimente. Parcă văd titlurile — „Îngerul căzut” sau ceva la 
fel de răsuflat. Gata, ai terminat? E timpul să faci bagajele. 

În timp ce scoteam hainele din şifonierul din camera de 
alături și Jack mă supraveghea, am sperat să nu observe cât 
de agitată eram. Le-am aruncat în geamantan fără să mă 
gândesc la ce făceam, preocupată de gândul că, a doua zi, 
când el se întorcea de la tribunal, eu trebuia să-l omor, cu 
mult înainte decât plănuisem pentru că mă bazasem prostește 
pe faptul că vacanța noastră fusese contramandată. Dar și el 
părea cufundat în gânduri și, dându-mi seama ce mult 
însemna pentru el câștigarea unui proces, m-am întrebat 
neliniștită în ce stare de spirit se va întoarce acasă a doua zi. 
Era posibil ca, dacă pierdea, să insiste să plecăm direct la 
aeroport ca să scape de presă, chiar dacă avionul nostru pleca 
seara — ceea ce-nsemna că nu voi avea timp să-l droghez. I-am 
amintit lui Dumnezeu de tot răul pe care Jack îl făcuse deja și 
de cel pe care avea să-l facă. M-am gândit la Molly, la cum o 
încuiase și o lăsase să moară de deshidratare. M-am gândit la 
Millie și la soarta pe care el i-o pregătise. M-am gândit la 
camera de la subsol. Și, deodată, am avut răspunsul la 
problema mea. Am știut cum puteam să mă asigur că el o să 
moară. Ideea era perfectă, atât de desăvârșită încât, dacă 


funcționa, aveam să scap basma curată. 


PREZENT 


Abia când avionul decolează încep să mă relaxez puţin. Dar 
ştiu că, chiar și când voi ajunge în Bangkok, mă voi uita tot 
timpul peste umăr. Mă îndoiesc că senzația de amenințare mă 
va părăsi vreodată; nici chiar faptul că Millie este în siguranță 
la școală nu reușește să-mi domolească temerile că Jack va 
ajunge cumva la noi. Mă gândisem s-o iau cu mine, voisem să- 
i spun lui Janice că Jack îi cedase lui Millie locul lui în avion 
și s-o rog să o aducă la aeroport. Dar e mai bine ca ea să nu fie 
implicată în ceea ce va urma. O să-mi fie destul de greu să-mi 
păstrez sângele rece, iar ca să am grijă de Millie în același 
timp s-ar putea dovedi peste puterile mele. După toate 
întâmplările prin care trecusem în ultimele ore, cel mai 
neînsemnat lucru ar putea să mă facă să-mi pierd controlul pe 
care mă străduiesc din răsputeri să-l păstrez. Dar îmi spun că, 
odată ajunsă în Thailanda, voi avea destul timp să las masca 
să-mi cadă puţin în spatele ușilor închise. 

În Bangkok, trecerea de controlul pașapoartelor este un 
coșmar, teama de mâna lui Jack pe umărul meu este și mai 
mare, deși i-ar fi fost imposibil să ajungă aici înaintea mea. 
Chiar și așa, mă pomenesc studiind fața taximetristului înainte 
de a urca în mașina lui ca să fiu sigură că la volan nu e Jack. 

La hotel, mă întâmpină cu căldură domnul Ho, managerul 
care a scris scrisoarea despre mine și care se arată mirat că 
sunt singură. Mă arăt la fel de mirată că n-a primit e-mailul 
domnului Angel, în care-l ruga să aibă grijă de mine până 
sosește el. Domnul Ho îmi spune că va fi încântat s-o facă și își 
exprimă regretul când îi spun că obligaţiile de la muncă l-au 
împiedicat pe soțul meu să mă însoțească și va veni abia 
miercuri. 

Simt că managerul șovăie — e posibil, întreabă el, ca soțul 
meu, domnul Jack Angel, să fie acel domn Angel menţionat de 
curând în unele ziare englezești în legătură cu cazul Tomasin? 
Recunosc, strict confidenţial, că, într-adevăr, el și soțul meu 


sunt una și aceeași persoană, și că sperăm că putem conta pe 
discreţia lui, deoarece am prefera să nu știe nimeni unde stăm. 
Îmi spune c-a auzit ieri la știri că domnul Tomasin a fost 
achitat și, când confirm că a auzit bine, îmi spune că domnul 
Angel trebuie să fi fost dezamăgit. lar eu îi spun că da, 
domnul Angel e foarte dezamăgit, mai ales că a fost prima 
dată când a pierdut un proces. În timp ce domnul Ho mă trece 
în registru, mă întreabă cum m-am mai simțit și dacă am avut 
un zbor plăcut. Când îi spun că am avut probleme cu somnul, 
îmi spune că pentru un client atât de bun ca domnul Angel 
poate să ne pună la dispoziție unul dintre apartamentele lor. 
Mă simt atât de ușurată că nu trebuie să mă întorc în camera 
în care mi-am dat seama că m-am măritat cu un monstru încât 
îmi vine să-l sărut. 

Domnul Ho ţine să mă însoţească personal până la noua 
mea cameră. Îmi trece prin minte că poate se-ntreabă de ce 
stăm mereu în una dintre camerele mai mici când Jack e un 
avocat atât de cunoscut, așa că am grijă să menționez că 
soțului meu îi place să rămână anonim când suntem în 
vacanţă, nu să atragă atenţia asupra sa aruncând cu banii. Nu 
mă exprim chiar așa, dar el înțelege esența. 

După plecarea domnului Ho, dau drumul televizorului şi 
caut Sky News. Chiar și în Asia, verdictul în cazul Tomasin e o 
știre importantă și, în timp ce Antony Tomasin este arătat 
adresându-se reporterilor când a ieșit din tribunal în ziua 
precedentă, Jack apare în fundal, asaltat de jurnalişti. Nu pot 
să mă mai uit și sting repede televizorul. Doresc cu disperare 
să fac un duş, însă trebuie să dau două telefoane - unul lui 
Janice și celălalt lui Jack, ca să le spun că am sosit cu bine. 
Din fericire, știu ambele numere pe de rost — pe al lui Jack de 
când l-am cunoscut, iar pe al lui Janice pentru că e cel mai 
important număr din lume. Mă uit la ceas; ora locală este trei 
după-amiază, ceea ce înseamnă că în Anglia este nouă 
dimineaţa. Ca soție a lui Jack Angel, am grijă să-mi calculez 
bine priorităţile și-l sun pe el mai întâi. Am o clipă de panică 
gândindu-mă că şi-ar fi putut schimba numărul, așa că atunci 
când intră căsuţa lui vocală răsuflu ușurată. Inspir adânc 


pentru a mă calma și las genul de mesaj pe care l-ar lăsa o 
soție iubitoare. 

„Bună, iubitule, eu sunt. Știu că mi-ai spus că s-ar putea să 
nu răspunzi, însă am sperat s-o faci — după cum îţi dai seama, 
deja mi-e dor de tine. Dar poate ești încă în pat? Oricum, am 
ajuns cu bine și ghici ce? Domnului Ho i-a părut atât de rău că 
sunt singură încât ne-a dat o cameră mai bună! Chiar și aşa, 
ştiu că am să urăsc faptul că sunt aici fără tine. Oricum, sper 
că presa nu te vânează prea mult și că reușești să-ți pui la 
punct hârtiile. Să nu lucrezi prea mult și, dacă ai un minut 
liber, te rog să mă suni, sunt în camera 107, altfel te voi suna 
eu din nou, mai târziu. Te iubesc, pa, deocamdată”. 

Închid şi formez numărul de mobil al lui Janice. Sâmbăta 
dimineaţă, la ora asta, ea și Millie trebuie să fi terminat micul 
dejun și să fie în drum spre grajduri pentru lecţia de călărie a 
lui Millie. Când Janice nu răspunde imediat, inima îmi bubuie 
de teamă ca nu cumva Jack să fi ajuns totuși la Millie. Dar în 
cele din urmă Janice răspunde și, în timp ce vorbesc cu ea, 
îmi aduc aminte să-i spun că, a doua zi, Esther și copiii ei vor 
trece pe la Millie. Apoi vorbesc cu Millie şi doar faptul c-o ştiu 
în siguranță, cel puțin deocamdată, mă face să mă simt mai 
bine. 

Intru în baie. Dușul este în colţ, ascuns în spatele unor uși 
opace, ceea ce-nseamnă că nu-l pot folosi deoarece există 
posibilitatea, oricât de mică, să ies și să dau de Jack de 
cealaltă parte a lor. Mă uit la cadă şi mă gândesc că dacă las 
deschise și ușa de la baie și pe cea de la dormitor voi putea să 
văd până în camera de zi și, astfel, ușa principală. Liniștită, 
umplu cada, îmi scot hainele și intru în apa fierbinte. Când 
apa îmi urcă până la umeri, tensiunea care m-a înghițit în 
clipa în care l-am auzit pe Jack intrând în casă în după-amiaza 
precedentă, la trei, se topește și încep să plâng în hohote. 

Până reușesc să mă adun, apa e atât de rece încât tremur. 
les din cadă, mă înfășor într-un halat alb de baie al hotelului 
şi intru în dormitor. Mi-e cumplit de foame, așa că iau meniul 
pentru room-service. Știu că la un moment dat va trebui să 
părăsesc camera, ca să mă prefac mai departe că totul e în 


ordine, însă nu pot încă. Comand un sandviș club, dar, când 
sosește, sunt prea speriată să deschid ușa, chiar și cu lanţul 
pus, ca nu cumva să-l găsesc pe Jack stând în prag. În schimb, 
strig să mi se lase tava în faţa camerei, ceea ce nu e mult mai 
bine fiindcă tot există posibilitatea ca el să stea la pândă pe 
coridor, așteptând să tabere asupra mea și să mă-mpingă 
înapoi în cameră de cum deschid ușa. Faptul că am găsit 
curajul de a deschide ușa destul cât să trag tava în cameră este 
o victorie importantă şi-mi doresc să fi comandat şi o sticlă de 
vin odată cu sandvișul ca să pot sărbători. Dar îmi spun că voi 
avea timp berechet de sărbătorit mai târziu, când totul se va 
termina, peste cinci zile, dacă socotelile mele sunt corecte. 
Dacă sunt sau nu, nu am de unde să știu. Cel puţin, nu încă. 

Când termin de mâncat, îmi scot lucrurile din geamantan și 
mă uit la ceas. Este abia cinci și jumătate și, pentru că nimeni 
nu s-ar aştepta să cobor singură la cină în prima mea seară în 
hotel, mă simt îndreptățită să rămân în cameră tot restul zilei. 
Simţindu-mă brusc epuizată, mă-ntind pe pat, nu chiar cu 
gândul să mă ia somnul. Dar adorm și, când deschid ochii din 
nou și văd că în cameră e întuneric, sar din pat, cu inima 
bubuind în piept, și alerg prin cameră aprinzând toate 
luminile. Știu că n-am să mai pot adormi de frică să deschid 
ochii şi să-l găsesc pe Jack aplecat asupra mea, așa că mă 
resemnez să petrec o noapte albă, având drept companie doar 
gândurile. 

Când se face dimineață, mă-mbrac, iau telefonul și formez 
numărul lui Jack. 

„Bună, iubitule. De fapt, nu mă aşteptam să răspunzi, 
fiindcă în Anglia e două dimineaţa și probabil dormi dus, dar 
m-am gândit să-ți las un mesaj pe care să-l asculți când te 
trezești. Voiam să te sun aseară înainte de a mă duce la 
culcare, dar m-am întins pe pat aseară la șase și m-am trezit 
abia acum zece minute, așa eram de obosită! Într-un minut am 
să cobor la micul dejun, dar n-am idee cum am să-mi petrec 
restul zilei — poate fac o plimbare, dar probabil am să pierd 
timpul la piscină. Vrei să mă suni când te trezești? Dacă nu 
sunt în cameră, poți să-mi lași un mesaj la recepţie. Mă simt 


îngrozitor de departe de tine — chiar sunt, firește. Oricum, te 
iubesc și mi-e dor de tine, nu uita să mă suni”. 

Cobor la micul dejun, domnul Ho este la datorie. Mă 
întreabă dacă am dormit bine şi-i spun că da. Îmi sugerează să 
mănânc pe terasă şi traversez holul, amintindu-mi de toate 
ocaziile când Jack m-a condus prin el în drum spre sufragerie, 
ţinându-mă strâns de braţ în timp ce-mi șoptea la ureche 
cuvinte de amenințare. 

Pe terasă, mă servesc cu fructe și clătite şi găsesc o masă în 
colț, întrebându-mă dacă mai fusese cineva pe lume prostită 
de un bărbat cum am fost eu. Mi se pare ciudat că nu voi 
putea povesti nimănui prin ce am trecut, niciodată nu voi 
putea să povestesc cuiva despre monstrul cu care m-am 
măritat, nici chiar dacă totul se termină cum sper că se va 
termina. 

Mănânc încet, ca să treacă timpul, și, în timp ce mănânc, 
îmi dau seama că, dacă întind gâtul, văd balconul camerei de 
la etajul al șaselea, unde am petrecut atâtea ore în singurătate. 
Stau acolo mai mult de o oră, dorindu-mi să fi adus cu mine o 
carte. Ar putea părea suspect că sunt singură și n-am cu ce să- 
mi omor timpul, deoarece nu cred să existe mulți oameni care 
pleacă în vacanţă fără să-și ia cu ei o carte, în afară de cei care 
pleacă în grabă. Parcă îmi amintesc că, atunci când mergeam 
să facem fotografii care să arate că ne distram de minune în 
Bangkok, am trecut cu Jack pe lângă un anticariat, așa că 
părăsesc hotelul şi plec în căutarea lui. Îl găsesc ușor, este 
genul de loc pe care-l ador, dar consider că sunt prea 
ostentativă, deci cumpăr două cărți și mă întorc la hotel, 
minunându-mă că mă pot simţi relativ în siguranţă într-un loc 
care, odată, îmi inspira groază. 

În camera mea, îmi pun costumul de baie şi cobor la 
piscină, înarmându-mă cu o carte și un prosop. Când ies din 
piscină după o repriză de înot, observ doi bărbaţi uitându-se 
în direcția mea și mă pregătesc să le spun, în caz că vin să stea 
de vorbă cu mine, că soțul meu sosește peste două zile. Trag 
de timp până la trei citind și înotând, apoi plec de pe terasă și 
urc în camera mea unde las un mesaj pe mobilul lui Jack. 


„Jack, eu sunt. Speram să mă suni până acum, dar probabil 
dormi încă, ceea ce nu poate fi decât un lucru bun, deoarece 
eram îngrijorată că te epuizezi muncind douăzeci și patru de 
ore pe zi. Toată dimineața am fost la piscină așa că acum plec 
să fac o plimbare. Te sun când mă întorc. Te iubesc”. 

Aștept în camera mea în jur de o oră, apoi cobor în hol și, 
făcându-i scurt cu mâna domnului Ho, care pare să lucreze zi- 
lumină, ies pe ușile principale. Hoinăresc o vreme, ajung într- 
o piaţă și petrec ceva timp cumpărând eșarfe de mătase pentru 
Janice și Millie. Cumpăr câteva ilustrate, caut un bar, comand 
un cocktail fără alcool, scriu ilustratele și mă întreb cum am 
să-mi umplu timpul în următoarele două zile. 

Mă întorc la hotel și domnul Ho mă abordează imediat, 
voind să știe dacă mă distrez. Îi mărturisesc că sunt cam 
pierdută fără Jack și-l întreb dacă m-aș putea înscrie la o 
excursie pentru a doua zi. Îmi spune că niște oaspeţi ai 
hotelului pleacă într-o excursie de două zile la templele antice 
și mă întreabă dacă m-ar interesa să merg cu ei. Este soluția 
perfectă, dar este important să nu mă arăt prea dornică, aşa că 
șovăi și întreb când ne întoarcem exact, subliniind că Jack 
trebuie să sosească miercuri dimineață. Îmi promite că vom fi 
înapoi la hotel marţi seară și, după ce mai șovăi puţin, mă las 
convinsă. Adaug că, întrucât dimineaţa următoare trebuie să 
mă scol mai devreme, voi lua cina în camera mea, iar el 
admite că e o idee bună. Urc în camera mea și-l sun iar pe 
Jack. 

„Bună, iubitule, tot niciun mesaj de la tine, așa că nu pot să 
nu mă-ntreb dacă ai fost la prânz la Esther — spunea c-o să te 
invite la un moment dat. I-am spus că vei fi probabil prea 
ocupat, dar poate ai nevoie de o pauză. Oricum, voiam doar să 
te anunţ că m-am hotărât să plec într-o excursie de două zile 
la niște temple, plecarea fiind mâine dis-de-dimineață -— 
domnul Ho mi-a propus-o și măcar mai trece timpul până 
ajungi tu aici. Urăsc gândul că nu voi putea vorbi cu tine până 
marți seară — sunt hotărâtă să-mi cumpăr un mobil când ne 
întoarcem în Anglia. Dar am să te sun de cum ajung înapoi la 
hotel și sper să te prind înainte să pleci la aeroport. M-am 


gândit să te întâmpin la sosire, știu că ai spus să n-o fac, că vei 
veni singur aici. Dar poate că, după ce ai fost departe de mine 
patru zile, te vei răzgândi. În fine, ar fi bine să mă duc să-mi 
adun câteva lucruri. Nu uita că te iubesc foarte mult. Vorbim 
marți. Nu lucra prea mult!” 

Dimineața următoare plec în excursie şi mă ataşez de un 
cuplu minunat, între două vârste, care, când le explic că sunt 
singură pentru că-mi aștept soțul să vină, mă iau sub aripa lor. 
Le povestesc cu atâta convingere despre Jack și despre 
minunata muncă pe care o face în folosul soțiilor maltratate 
încât aproape cred și eu ce spun. În cele din urmă ei pun 
lucrurile cap la cap — pentru că au citit ziarele, iar eu recunosc 
că, într-adevăr, Jack Angel este soțul meu. Din fericire, sunt 
destul de discreți ca să nu pomenească de cazul Tomasin, deşi- 
mi dau seama că-i mănâncă limba. În schimb, le povestesc 
despre Millie, despre faptul că așteptăm cu nerăbdare să se 
mute la noi şi că sunt recunoscătoare că am un soț atât de 
înţelegător. Le povestesc despre casa noastră, despre camera 
galbenă a lui Millie și despre petrecerea pe care am dat-o de 
ziua ei, doar cu câteva săptămâni în urmă. Marţi seară, când 
ne întoarcem la hotel mai târziu decât era programat, suntem 
deja prieteni buni. Când plecăm spre camerele noastre, accept 
amabila lor invitaţie ca eu și Jack să luăm cina cu ei, când va 
sosi și el. 

În camera mea, mă uit la ceas. Este aproape unsprezece, 
deci în Anglia este cinci după-amiază. Era posibil ca Jack să fi 
plecat deja la aeroport, așa că-l sun pe mobil și intră căsuţa 
vocală. De data asta am grijă să par speriată. 

„Jack, eu sunt. Tocmai m-am întors din excursia la temple, 
mai târziu decât era programat, și nu-mi vine să cred că tot nu 
răspunzi la telefon. Sper că asta nu-nseamnă că încă mai 
lucrezi, pentru că în scurtă vreme trebuie să pleci la aeroport, 
asta dacă nu cumva ești deja pe drum. Ai putea să mă suni 
imediat ce primeşti acest mesaj ca să știu că totul se 
desfășoară conform programului și pleci în seara asta? Știu că 
mi-ai spus că ai să fii «inaccesibil», dar speram să pot vorbi cu 
tine măcar o dată înainte să pleci! Și speram să găsesc un 


mesaj de la tine pe telefonul de aici. Nu vreau să te bat la cap, 
dar începe să mă cam îngrijoreze tăcerea ta — sper că asta nu- 
nseamnă că nu vrei să-mi spui că nu vii până joi. Oricum, te 
rog să mă suni imediat ce primeşti acest mesaj. Nu te gândi că 
dorm — n-am să dorm!” 

Aștept cam o jumătate de oră, apoi îl sun iar și, când intră 
căsuţa vocală, las un mesaj „tot eu sunt, te rog să mă suni”. La 
jumătate de oră după aceea, scot doar un oftat de frustrare 
înainte de a închide. Mă duc la geantă și scot cartea de vizită 
a lui Jack și sun la cabinetul lui. Răspunde o recepţioneră și, 
fără să mă prezint, îi cer să-mi facă legătura cu Adam. 

— Bună, Adam, sunt Grace. 

— Grace! Ce faci? Cum e în Thailanda? 

— Sunt bine și Thailanda e minunată, ca întotdeauna. Mă 
gândeam că s-ar putea să mai fi la cabinet — nu te deranjez, 
nu? 

— Nu, eram într-o discuţie cu un client, dar tocmai a 
plecat, slavă Domnului. E un caz pe care nu țin neapărat să-l 
iau, dar soţia lui e hotărâtă să-l lase lefter și mi-e milă de el — 
nu că aș lăsa emoţiile să-mi stea în cale, desigur, adaugă el 
râzând. 

— Asta sigur n-ar fi bine pentru afacere. Oricum, nu vreau 
să te țin mult, mă întrebam doar dacă l-ai văzut în weekend 
pe Jack, sau măcar ai vorbit cu el, pentru că nu pot să dau de 
el și încep să mă-ngrijorez. Știu că mi-a spus că nu va 
răspunde la telefon din cauza presei, dar am crezut că poate 
mie o să-mi răspundă. Ţie ţi-a răspuns? 

Urmează o scurtă tăcere. 

— Vrei să spui că Jack e tot în Anglia? 

— Da, până diseară, oricum. la avionul de seară —- mă rog, 
cel puțin așa sper. A spus că s-ar putea să nu poată ajunge aici 
până joi, dar nu cred că a vorbit serios. Necazul e că nu pot să 
dau de el. 

— Grace, habar n-aveam că Jack e aici, credeam că e în 
Thailanda cu tine. Credeam că a plecat vineri seară, după 
proces. 

— Nu, m-a convins să plec înainte. A spus că mai întâi voia 


să pună la punct toate hârtiile, ca să nu trebuiască să se ocupe 
de ele la întoarcere. 

— Mă rog, asta pot să înțeleg. Nimic nu e mai rău decât să 
te întorci din vacanță și să găsești un maldăr de acte 
nerezolvate, mai ales că au legătură cu un caz pe care l-ai 
pierdut. Trebuie să fi fost destul de deprimat, presupun. 

— Ai dreptate, recunosc eu. De fapt, nu l-am văzut 
niciodată atât de dărâmat, de asta și voiam să vorbesc cu el. 
Dar a spus că preferă să fie singur şi că dacă eram și eu acolo 
i-ar fi luat mai mult timp să termine tot și am fi ratat amândoi 
vacanţa. Așa că iată-mă aici. 

— Între noi fie vorba, n-am înţeles niciodată de ce a luat 
cazul acela. 

— Poate că a lăsat emoţiile să-i stea în cale, sugerez eu. 
Dar, Adam, treaba e că tu ar fi trebuit să ştii că Jack rămânea 
în ţară, pentru că te-ai oferit să-l duci tu la aeroport în seara 
asta. 

— Când? 

— Păi, vineri, presupun, când ţi-a spus că rămâne acasă. 

— Îmi pare rău, Grace, din păcate n-am mai vorbit cu Jack 
de vineri dimineață, înainte să plece la tribunal, deși i-am 
lăsat un mesaj în căsuţa vocală, compătimindu-l că a pierdut. 
Spui că n-ai nicio veste de la el când ai plecat? 

— Da. La început, n-am fost prea îngrijorată fiindcă m-a 
avertizat că nu va răspunde la telefon și, oricum, în ultimele 
două zile am fost plecată într-o excursie. Dar mă așteptam să- 
mi lase măcar un mesaj pe telefonul de aici de la hotel și să-mi 
spună că pleacă în seara asta. Poate că deja a plecat la 
aeroport — știi cum e traficul în ora de vârf — dar îmi tot intră 
căsuţa lui vocală. Ştiu că nu răspunde dacă e la volan, dar e 
foarte frustrant. 

— Poate a uitat să-l deschidă la loc dacă l-a închis vineri. 

— Poate. Ascultă, Adam, nu vreau să te mai rețin, sunt 
sigură că totul e bine. 

— Vrei să sun câțiva oameni ca să văd dacă au vorbit cu el 
în weekend? Te-ar linişti asta? 

Ușurarea îmi inundă glasul. 


— Da, categoric. Ai putea să încerci la Esther - când m-a 
dus la aeroport, a spus c-o să-l invite pe Jack cândva în 
weekend. 

— Bine. 

— Mulţumesc, Adam. Apropo, ce fac Diane și copiii? 

— Toţi sunt bine. Stai să dau telefoanele alea și te sun eu. 
Îmi dai numărul tău de acolo? 

I-l citesc din carneţelul hotelului, care se află pe noptieră, şi 
mă așez pe pat să aştept. Încerc să citesc, dar mi-e greu să mă 
concentrez. După vreo jumătate de oră, Adam sună să-mi 
spună că n-a găsit pe nimeni care să fi vorbit cu Jack în 
weekend, deși câțiva l-au văzut la cabinet înainte să plece la 
tribunal. 

— L-am sunat şi pe el de mai multe ori, dar de fiecare dată 
a intrat căsuţa vocală, cum a păţit și Esther când a-ncercat să 
dea de el. Dar asta nu-nseamnă nimic — cum spuneam, poate 
doar a uitat să-l deschidă la loc. 

— Nu cred c-a uitat, mai ales că trebuie să fi știut că vreau 
să vorbesc cu el. Și m-am mai gândit la ceva — de ce mi-a spus 
că te-ai oferit să-l duci la aeroport când nu te-ai oferit. 

— Poate că avea de gând să mă roage să-l duc, apoi s-a 
răzgândit. Ascultă, nu-ți face griji, sunt sigur că totul e bine. 
Sunt sigur că diseară va fi în avion. 

— Crezi că dacă peste două ore am să sun la British 
Airways, îmi vor spune dacă s-a înregistrat sau nu? 

— Nu, nu-ţi vor spune, decât dacă e o urgență. Clauza de 
confidențialitate şi așa mai departe. 

— Atunci bănuiesc că va trebui să aştept până mâine 
dimineaţă, oftez eu. 

— Ei bine, când îl vezi, ai grijă să-i tragi o săpuneală că te- 
a făcut să te-ngrijorezi. Și spune-i să-mi trimită un mesaj ca să 
știu c-a ajuns. 

— Atunci poți să-mi dai numărul tău de mobil? 

Mi-l dictează și eu îl notez. 

— Mulţumesc, Adam. 

Am din nou probleme cu somnul. Dimineaţa următoare, 
frumos îmbrăcată și machiată, cobor în hol. Domnul Ho este 


iar la recepție. Ghiceşte că am coborât să-l aştept pe Jack şi-mi 
spune că s-ar putea să am mult de așteptat, deoarece la 
Controlul Pașapoartelor sunt cozi și mai e și drumul cu taxiul 
de la aeroport. Îmi propune să iau micul dejun, dar îi spun că 
prefer să-l aştept pe Jack, care, fără îndoială, va fi flămând 
când sosește. 

Găsesc un loc nu departe de ușa principală și mă pun pe 
aşteptat. Timpul se scurge și mă uit neliniștită la ceas şi, când 
este clar că ceva nu e-n regulă, mă duc la domnul Ho și-l 
întreb dacă poate să afle dacă zborul din Londra a sosit la 
timp. El verifică pe calculator și, când îmi spune că zborul are 
întârziere și că trebuie să aterizeze în orice clipă, nu-mi vine 
să cred ce noroc am, fiindcă nu va trebui să mă prefac 
panicată încă două ore. Domnul Ho zâmbește văzând expresia 
de ușurare de pe fața mea și recunosc că începusem să-mi fac 
griji că Jack nu apărea. Mă-ntorc la locul de aşteptare și 
domnul Ho îmi aduce o cană cu ceai ca să mai treacă timpul. 

Când, după aproape două ore, Jack tot n-a sosit, e timpul 
să-ncep să fiu neliniștită. Cer permisiunea să dau un telefon de 
la recepţie și, în timp ce formez numărul lui Jack, îi spun 
domnului Ho că, deși Jack m-a avertizat că era posibil să 
plece abia miercuri seara, eram îngrijorată pentru că m-ar fi 
sunat să mă anunțe. Când intră căsuţa lui vocală, glasul îmi 
tremură de lacrimi de dezamăgire și frustrare. 

„Jack, unde ești? Știu că avionul a avut întârziere, dar 
trebuia să fii aici până acum. Sper că asta nu înseamnă că vii 
abia mâine - dacă e așa, măcar puteai să mă anunțţi. Ai idee 
cum e să n-am nicio veste de la tine de patru zile? Chiar dacă 
nu voiai să răspunzi la telefon, puteai să mă suni tu, trebuie să 
fi primit toate mesajele mele. Te rog să mă suni, Jack, e 
îngrozitor să fii înțepenit aici fără să știi ce se întâmplă - nu 
că n-aş fi în siguranță”, adaug repede, conștientă că domnul 
Ho ascultă, „pentru că sunt, doar că te vreau aici. Te rog să 
mă suni ca să-mi spui ce se-ntâmplă - acum sunt în hol, dar 
am să urc în camera mea, sau poți lăsa un mesaj la recepţie, la 
domnul Ho. Te iubesc”. 

Închid și-l văd pe domnul Ho uitându-se compătimitor la 


mine. Îmi propune să mă duc la micul dejun și, când îi spun 
că nu mi-e foame, îmi promite că mă cheamă dacă sună Jack, 
așa că mă las convinsă să mănânc ceva. 

În timp ce mă îndrept spre terasă, mă lovesc de Richard și 
Margaret, cuplul pe care l-am cunoscut cu o zi în urmă în 
excursia la temple, și ochii mi se umplu de lacrimi de 
dezamăgire când le spun că Jack n-a apărut. Ei îmi spun să 
nu-mi fac griji, subliniind că el mă avertizase că s-ar putea să 
întârzie, și insistă să-mi petrec ziua cu ei. Le spun că în 
următoarele ore aș prefera să rămân în hotel în caz că Jack 
sună sau apare pe neașteptate, dar dacă nu, voi veni cu ei 
după-amiază. 

Urc în camera mea și-l sun pe Adam. Răsuflu ușurată când 
el nu răspunde deoarece îmi convine mai mult să-i las un 
mesaj ca să-l anunţ că Jack nu a fost în avion. Mai târziu, 
cobor la Margaret și Richard, vizibil marcată de faptul că n- 
am primit nicio veste de la Jack. Le spun că l-am mai sunat de 
câteva ori pe mobil, dar fără succes. Ei sunt bunătatea 
întruchipată și mă bucur că prezența lor mă face să nu mă 
gândesc la ale mele. Cât stau cu ei, mai încerc de câteva ori 
zadarnic să dau de Jack pe mobil, îndemnându-l să mă sune. 

Seara, prietenii mei nu mă lasă să stau singură și să clocesc 
gânduri negre, așa că luăm cina împreună și ei îmi spun veseli 
că abia aşteaptă să-l cunoască pe Jack în dimineața 
următoare. În cele din urmă, mă-ntore în camera mea pe la 
miezul nopții și găsesc un mesaj de la Adam, care-mi spune 
că-i pare rău că a ratat telefonul meu și mă întreabă dacă aș 
vrea să se ducă acasă la noi ca să vadă dacă Jack e tot acolo. Îl 
sun și îi spun că da, dar apoi ne dăm seama că, dacă e ca Jack 
să prindă avionul din acea seară, el a plecat deja la aeroport. 
Așa că-i spun să nu se deranjeze și că am să-l sun eu când 
soseşte Jack și glumim iar despre săpuneala pe care o s-o 
primească el pentru că ne-a pus pe toţi pe jar. 

Dimineața următoare, Margaret și Richard îmi ţin companie 
în timp ce-l aştept pe Jack să sosească de la aeroport, aşa că ei 
sunt martori la nefericirea mea când el nu apare. La sugestia 
lui Margaret, încerc să aflu de la British Airways dacă a fost în 


avion, însă ei nu pot să mă ajute, așa că sun la Ambasada 
Britanică. Le explic totul și, poate fiindcă numele lui Jack este 
cunoscut, îmi spun că vor vedea ce pot să facă. Când mă sună 
şi confirmă că Jack n-a fost în avion, izbucnesc în lacrimi. 
Reușesc să mă adun suficient ca să le spun că se pare că nici 
acasă nu e, dar, deși sunt înțelegători, îmi spun că nu pot face 
mare lucru în faza asta. Îmi sugerează să sun la prietenii și 
cunoștințele din Anglia, să văd dacă ei știu unde e, iar eu le 
închid. 

Cu Margaret alături, îl sun pe Adam și, cu glasul tremurând 
de neliniște, îi spun ce s-a întâmplat. El se oferă imediat să se 
ducă imediat la noi acasă și, după vreo jumătate de oră, mă 
sună şi-mi spune că a stat la poartă, dar că totul e închis și n-a 
răspuns nimeni când a sunat. Așa că mă îngrijorez că Jack a 
avut un accident în drum spre aeroport și, ca să mă 
liniștească, îmi spune că va face câteva cercetări. Îi spun că 
Ambasada Britanică mi-a sugerat să-ncerc să aflu dacă a vorbit 
cineva cu el de când am plecat și el se oferă să dea telefoane 
în locul meu. 

În timp ce aştept telefonul lui Adam, mă sună Diane ca să 
mă liniștească şi-mi spune că Adam face tot ce poate să dea de 
Jack. Vorbim un timp și, după ce închid, Margaret începe să- 
mi pună întrebări elegante şi-mi dau seama că ea și Richard 
se-ntreabă dacă în viaţa lui Jack ar putea fi altcineva, cineva 
cu care s-ar fi putut să fugă. Îngrozită, îi spun că nu mi-a 
trecut niciodată prin cap asta, pentru că în comportamentul 
lui n-a existat niciodată ceva care să dea de înțeles lucrul 
acesta, dar e o posibilitate pe care va trebui s-o iau în 
considerare. 

Sună iar telefonul. 

— Grace? 

— Bună, Adam. 

Vorbesc șovăitor, ca și cum mi-ar fi groază de ce urmează 
să-mi spună. 

— Ai reușit să afli ceva? 

— Doar că Jack n-a fost internat la niciunul dintre spitalele 
la care am sunat, ceea ce este o veste bună. 


— Este, aprob eu, scoțând un oftat de ușurare. 

— Pe de altă parte, am sunat la toți care mi-au venit în 
minte, dar se pare că nimeni n-a vorbit cu el, cel puţin în 
ultimele zile. Așa că, din păcate, ne-ntoarcem de unde am 
plecat. 

Mă uit la Margaret, care dă din cap încurajator. 

— Trebuie să te întreb ceva, Adam, spun eu. 

— Spune. 

— E posibil ca Jack să aibă o aventură, poate cu cineva de 
la birou? 

— O aventură? Jack? 

Adam pare șocat. 

— Nu, bineînţeles că nu, adaugă el. N-ar face niciodată așa 
ceva. El abia dacă se uita la altă femeie înainte să te cunoască 
şi de atunci cu siguranţă nu. Tu trebuie să știi asta, Grace. 

Margaret, care înțelege ideea, mă strânge de mână. 

— Știu, spun, liniștită. Dar că nu mi-a venit în minte alt 
motiv din care să fi dispărut brusc, fără urmă. 

— Are alți prieteni, oameni pe care poate eu nu-i cunosc? 

— Nu prea, spun. Stai puţin, ar fi Moira și Giles, știi tu, cei 
care au fost la petrecerea lui Millie. Poate ai putea să iei 
legătura cu ei. Însă n-am numărul lor. 

— Mă descurc eu. Care e numele lor de familie? 

— Kilburn-Hawes, parcă. 

— Le dau un telefon și te sun după aceea. 

Mă sună după jumătate de oră și, când îmi spune că nici ei 
n-au nicio veste de la Jack, înnebunesc de durere. Se pare că 
nimeni nu știe ce este de făcut. Margaret, Richard, Adam și 
Diane sunt de părere că e prea devreme ca să se deschidă o 
anchetă pentru persoană dispărută, așa că-mi spun că ar fi cel 
mai bine să-ncerc să dorm și să văd dacă Jack apare dimineaţa 
următoare. 

Nu apare. Ziua trece în ceaţă şi domnul Ho, Margaret, 
Richard și Adam preiau comanda. Le spun că vreau să plec 
acasă, dar ei mă conving să mai rămân o zi, în caz că apare 
Jack, așa că rămân. După-amiază — opt dimineaţă în Anglia — 
mă sună Adam şi-mi spune că a vorbit cu poliția locală şi, cu 


permisiunea mea, vor intra cu forța în casă pentru a vedea 
dacă pot găsi ceva care să indice unde ar fi putut pleca Jack. 

Poliţia mă sună mai întâi pe mine și mă roagă să-mi 
amintesc când l-am văzut ultima dată pe Jack. Le spun că a 
fost atunci când Esther a venit să mă ducă la aeroport, iar el 
mi-a făcut cu mâna de la fereastra biroului. Le explic că nu 
putuse să mă ducă el la aeroport pentru că băuse un whisky 
mare când venise de la muncă. Adaug că nu ţinusem neapărat 
să plec singură în Thailanda, deși, atunci când cazul Tomasin 
a început să dea semne că se va lungi, Jack mă avertizase că 
era posibil să fiu nevoită să plec. Ei îmi spun că mă vor suna 
cât de repede pot. Stau în camera mea și aștept să mă sune, 
iar Margaret este lângă mine, ținându-mă de mână. Știu că 
vestea pe care o aștept mai are mult până să vină, așa că, 
după un timp, îi spun lui Margaret că aş vrea să-ncerc să dorm 
şi mă-ntind pe pat. 

Reușesc să dorm până când momentul pe care-l aștept de 
când am ajuns în Thailanda sosește în sfârșit. Începe cu o 
bătaie în ușă și, fiindcă nu mă mișc, se duce Margaret să 
deschidă. Aud un glas de bărbat și apoi Margaret vine lângă 
pat și mă scutură puțin de umăr, spunându-mi că vrea cineva 
să stea de vorbă cu mine. Inima îmi bate atât de repede și 
respir atât de precipitat, încât nu îndrăznesc să mă uit la el 
până reușesc să mă calmez. Cu ochii în pământ, primul lucru 
pe care-l văd sunt pantofii lui. Sunt confecționați din piele 
bună și bine lustruiţi, exact cum m-aș fi aşteptat să fie. Îmi 
rostește numele și, în timp ce privirea îmi urcă, văd că, deși 
costumul lui este de culoare închisă, în ton cu împrejurarea, e 
făcut dintr-o țesătură uşoară, datorită climei. Ochii mei ajung 
la faţa lui; e plăcută, dar gravă, exact cum trebuie să fie. 

— Doamna Angel? repetă el. 

— Da, spun, cu o urmă de neliniște în glas. 

— Mă numesc Alastair Strachan. Sunt de la Ambasada 
Britanică. 

Se întoarce și văd în spatele lui o femeie tânără. 

— lar aceasta este Vivienne Dashmoor. Putem sta de vorbă? 

Sar în picioare. 


— Are legătură cu Jack, ați reușit să-l găsiți? 

— Da... sau, mai precis, poliția din Anglia l-a găsit. 

Ușurarea îmi inundă fața. 

— Slavă Domnului! Unde e? De ce n-a răspuns la telefon? 
Vine încoace? 

— Am putea să luăm loc? propune tânăra. 

— Desigur, spun, conducându-i în camera de zi. 

Mă așez pe canapea, iar ei pe fotolii. 

— Deci unde e? întreb. Adică, vine aici? 

Domnul Strachan își drege glasul. 

— Îmi pare foarte rău că trebuie să vă spun asta, doamnă 
Angel, dar, din nefericire, domnul Angel a fost găsit mort. 

Îi privesc fix, cu ochii măriți de groază. 

— Nu înţeleg, îngân, derutată. 

El se foiește stingherit. 

— Din nefericire, soțul dumneavoastră a fost găsit mort, 
doamnă Angel. 

Clatin din cap cu putere. 

— Nu, nu se poate, vine încoace, vine la mine, a spus c-o să 
vină. Unde e? 

Glasul îmi tremură de emoție. 

— De ce nu e aici? 

— Doamnă Angel, știu că vă este foarte greu, dar trebuie să 
vă punem câteva întrebări, spune tânăra. Aţi vrea să aducem 
pe cineva, o prietenă, poate? 

— Da, da. Puteţi s-o aduceți pe Margaret, vă rog? 

Domnul Strachan se duce la ușă. Aud murmur de glasuri și 
intră Margaret. Văd șocul de pe fața ei și încep să tremur. 

— Ei spun că Jack a murit, zic. Dar nu se poate, nu-i așa? 

— E-n regulă, spune ea în șoaptă, așezându-se lângă mine și 
luându-mă în braţe. 

— Să vă aducem un ceai? întreabă tânăra, ridicându-se. 

Se duce la telefon şi vorbeşte cu cineva de la recepție. 

— A fost un accident de mașină? o întreb uluită pe 
Margaret. Asta s-a întâmplat? Jack a avut un accident de 
mașină în drum spre aeroport? De asta nu e aici? 

— Nu știu, spune ea încet. 


— Trebuie să fie așa, spun, dând din cap cu convingere. 
Probabil se grăbea să prindă avionul, a plecat de acasă târziu 
şi conducea prea repede și a avut un accident. Asta s-a 
întâmplat, nu-i așa? 

Margaret se uită la domnul Strachan. 

— Din păcate, eu nu știu. 

Încep să-mi clănțăne dinţii. 

— Mi-e frig. 

Ea sare în picioare, bucuroasă să facă ceva. 

— Vrei un pulover? Ai în șifonier? 

— Da, aşa cred, dar nu un pulover, un cardigan, poate. 
Halatul de baie, îmi dai halatul de baie? 

— Da, sigur. 

Se duce în baie, ia halatul, se întoarce și mi-l pune pe 
umeri. 

— Mulţumesc, îngân recunoscătoare. 

— Acum e mai bine? întreabă ea. 

— Da. Dar nu se poate ca Jack să fie mort, trebuie să fie o 
greșeală, sigur. 

O bătaie în uşă o scutește să spună ceva. Tânăra deschide și 
intră domnul Ho, urmat de o fată care împinge o masă pe 
rotile, încărcată cu ceai. 

— Dacă vă mai pot ajuta cu ceva, vă rog să mă anunţaţi, 
spune încet domnul Ho. 

Îl simt că se uită la mine când iese din cameră, dar țin 
capul plecat. 

Tânăra își face de lucru cu ceaiul și mă-ntreabă dacă vreau 
zahăr. 

— Nu, mulțumesc. 

Pune în fața mea o farfurioară și o ceașcă, și iau ceașca, 
însă tremur atât de tare, încât vărs puţin ceai pe mâna mea. 
Speriată, pun repede ceașca înapoi pe farfurioară. 

— Scuze, spun. 

Ochii mi se umplu de lacrimi. 

— Îmi pare rău. 

— Nu-i nimic, spune repede Margaret, luând un şervet și 
ştergându-mi mâna. 


Fac un efort să mă adun. 

— Scuzaţi-mă, n-am reţinut cum vă numiţi, îi spun 
domnului Strachan. 

— Alastair Strachan. 

— Domnul Strachan, spuneți că soțul meu... 

Mă uit la el pentru confirmare. 

— Da, din nefericire. 

— Atunci îmi puteți spune, vă rog, cum a murit? Adică, s-a 
întâmplat repede, a mai fost cineva rănit în accident, unde a 
avut loc? Trebuie să știu, trebuie să știu cum s-a întâmplat. 

— N-a fost un accident de mașină, doamnă Angel. 

— Nu? 

Şovăi. 

— Atunci cum a murit? 

Domul Strachan nu e deloc în largul lui. 

— Din păcate, nu există un mod uşor de a spune asta, 
doamnă Angel, dar se pare că soțul dumneavoastră și-a luat 
viaţa. 

Izbucnesc în lacrimi. 


TRECUT 


După ce mi-am dat seama că pot scăpa basma curată, mi- 
am petrecut restul nopţii elaborând detaliile, gândindu-mă 
cum să-l aduc pe Jack unde voiam eu când venea vremea. 
Pentru că planul meu depindea de pierderea cazului Tomasin, 
am luat o foaie din agenda lui și am făcut un plan pentru orice 
eventualitate. M-am gândit bine la ce aveam să fac dacă el 
câștiga procesul și, în cele din urmă, am hotărât că și în acest 
caz o să-l droghez și, în timp ce era în stare de inconștiență, o 
să sun la poliţie. Dacă le arătam polițiștilor camera de la 
subsol și camera în care mă ținea pe mine, poate aveau să 
creadă ce le spuneam. În eventualitatea în care nu reușeam să- 
l droghez înainte să plecăm la aeroport, aveam să-i 
administrez cumva pastilele în avion și să cer ajutor odată 
ajunși în Thailanda. Nicio soluţie nu era genială, dar nu 
aveam alte opțiuni. Doar dacă pierdea procesul. Și nici măcar 
atunci nu exista nicio garanţie că va veni sus cu un pahar de 
whisky ca să se consoleze. 

A doua zi, ziua verdictului, mi-am petrecut dimineața 
zdrobind fin pastilele rămase și am ascuns praful rezultat într- 
un cornet de hârtie igienică, pe care l-am băgat pe mânecă. 
Când, în cele din urmă, pe la mijlocul amiezii, am auzit 
zbârnâitul porților negre care se deschideau și scârțâitul 
pietrișului sub roțile mașinii care înainta spre ușa din faţă, 
inima a început să-mi bată atât de tare încât îmi era teamă c-o 
să-mi iasă din piept. Venise în sfârșit vremea. Indiferent dacă 
pierduse sau câștigase, trebuia să acționez. 

A intrat în hol, a închis ușa și a tras jaluzelele. L-am auzit 
deschizând ușa vestiarului, traversând holul spre bucătărie și 
apoi sunetele familiare ale uşii congelatorului deschizându-se 
şi închizându-se, cuburile de gheață căzând din tăviță, ușa 
dulapului deschizându-se şi  închizându-se,  clinchetul 
cuburilor de gheață aruncate într-un pahar - mi-am ţinut 
răsuflarea -— în două pahare. Când a urcat scările, pașii lui 


erau grei și mi-am repetat tot ce aveam nevoie să știu. Am 
început să mă frec la ochiul stâng cu furie, ca atunci când el 
avea să descuie ușa, ochiul să fie roșu și inflamat. 

— Ei bine? l-am întrebat. Cum a mers? 

Mi-a întins un pahar. 

— Am pierdut. 

— Aţi pierdut? l-am întrebat, luând paharul. 

Fără să se deranjeze să răspundă, a dus paharul la buze. 
Speriată c-o să dea pe gât tot whisky-ul înainte să apuc să-l 
droghez, am sărit din pat. 

— Am avut ceva în ochi toată dimineața, explic eu, clipind 
repede. Vrei să te uiţi? 

— Poftim? 

— Vrei să te uiţi o clipă la ochiul meu? Cred că am în el o 
muscă sau ceva. 

În timp ce el s-a uitat în ochiul meu, pe care îl tineam pe 
jumătate închis, am reuşit să-mping cornetul de hârtie în care 
era praful din mânecă în palmă. 

— Și ce s-a întâmplat? l-am întrebat, desfăcând cornetul cu 
degetele. 

— Dena Anderson m-a tras în piept rău de tot, a spus el cu 
amărăciune. Vrei să mai deschizi puţin ochiul? 

Evitând să fac mișcări largi, am mutat sub hârtie paharul pe 
care-l țineam în mâna cealaltă și am scuturat praful în el. 

— Nu pot, mă doare prea tare, i-am spus, agitând 
conținutul cu degetul. Poţi s-o faci? Îţi ţin eu paharul. 

Oftând supărat, mi-a dat paharul lui și mi-a deschis ochiul 
cu ambele mâini. 

— Nu văd nimic. 

— Dacă aveam o oglindă, mă uitam singură, am bombănit 
eu. Nu contează, probabil o să iasă singur. 

A întins mâna după pahar şi i l-am dat pe al meu. 

— Pentru ce bem? 

— Pentru răzbunare, a spus el pe un ton sinistru. 

Am ridicat paharul. 

— Pentru răzbunare, atunci. 

Am dat pe gât jumătate din whisky și am fost mulțumită să- 


l] văd făcând la fel. 

— Nimeni nu mă prostește pe mine. Și Antony Tomasin o 
să plătească pentru asta. 

— Dar e nevinovat, am protestat, întrebându-mă cum să-l 
ţin de vorbă până își făceau pastilele efectul. 

— Şi ce importanţă are asta? 

Când a ridicat paharul să mai ia o gură, m-am speriat când 
am văzut nişte pete micuțe, albe plutind în whisky. 

— Ştii care e partea cea mai bună a meseriei mele? 

— Nu, care? l-am întrebat repede. 

— Să stau față în faţă cu femeile alea bătute măr și să-mi 
imaginez că eu le-am bătut. 

A dat pe gât restul băuturii din pahar. 

— Şi fotografiile — fotografiile alea încântătoare cu rănile 
lor — presupun că ăsta ar fi numai unul dintre avantajele 
meseriei. 

Înfuriată, am ridicat paharul și, înainte să mă pot opri, i-am 
aruncat în față restul de whisky din paharul meu. Mugetul lui 
de furie, plus faptul că știam că mă pripisem acționând acum, 
aproape că m-a paralizat. Dar când s-a repezit la mine, cu 
ochii strânși, am profitat de orbirea lui de moment și l-am 
împins cât de tare am putut. Când s-a împiedicat rău de pat, 
cele câteva secunde de dinainte de a se ridica au fost tot ce-mi 
trebuia. Am trântit ușa după mine și am alergat pe scări până 
în holul de jos, uitându-mă după un loc în care să mă ascund, 
pentru că nu-l puteam lăsa să mă prindă, nu încă. La etaj, ușa 
s-a izbit de perete și, când el a coborât scările tropăind, am 
intrat în vestiar și m-am ascuns în șifonier, sperând să câștig 
minute prețioase. 

De data asta, când m-a strigat, glasul lui nu era unul jucăuș. 
Urlând, m-a ameninţat atât de rău încât am început să tremur 
în ascunzătoarea mea, după paltoane. Au trecut câteva minute 
şi mi l-am imaginat în camera de zi, uitându-se după fiecare 
piesă de mobilier. Așteptarea era insuportabilă, dar știam că 
şansele ca pastilele să-și facă efectul creșteau, cu fiecare minut 
care trecea. 

În cele din urmă, am auzit zgomotul inconfundabil al 


pașilor lui venind pe hol. Mi s-au înmuiat picioarele și, când 
uşa vestiarului s-a deschis, m-am pomenit alunecând la podea. 
Liniștea care a urmat a fost îngrozitoare; știam că e acolo, în 
fața șifonierului și că știa că sunt înăuntru. Dar părea 
mulțumit să mă lase să transpir, savurând fără doar şi poate 
teama ce emana din toți porii corpului meu. 

Nu ştiu când mi-a trecut prin minte că era posibil ca 
şifonierul să aibă cheie, dar gândul că-n orice clipă el putea s- 
o răsucească în broască şi să mă închidă acolo m-a făcut să nu 
mai pot respira. Dacă nu puteam să pun în practică partea 
următoare a planului meu, Millie nu avea să fie salvată. 
Panicată, m-am repezit în uși. Ele s-au deschis și am căzut la 
picioarele lui. 

Furios, m-a ridicat trăgându-mă de păr și, speriată c-ar fi 
putut să-mi facă rău fizic, i-am cerut ţipând îndurerare, 
spunându-i că-mi părea rău și implorându-l să nu mă ducă la 
subsol, bolborosind incoerent că am să fac orice, numai să nu 
mă ducă la subsol. 

Cuvântul „subsol” a avut efectul dorit. În timp ce mă târa 
pe hol, m-am zbătut atât de tare încât n-a avut de ales decât 
să mă ia pe sus și m-am lăsat moale, ca el să creadă că 
cedasem. Cât timp i-a luat lui să mă ducă în camera pe care o 
pregătise cu atâta grijă pentru Millie, eu m-am concentrat pe 
ce trebuia să fac. Așa că, atunci când el a încercat să mă 
arunce jos, m-am ţinut de el cât de tare am putut. Înfuriat, a 
încercat să scape de mine și, în timp ce mă înjura, glasul lui 
împotmolit a fost tot ce îmi trebuia. Tot ținându-mă de el, m- 
am lăsat să alunec pe corpul lui spre podea și, când am ajuns 
la genunchii lui, i-am tras spre mine cât de tare am putut. 
Picioarele i s-au îndoit imediat și, în timp ce se legăna 
deasupra mea, l-am trântit la podea. Uluit de cădere, cu 
corpul greu de la pastile, a rămas nemișcat câteva secunde 
preţioase și, înainte să apuce să-și revină, am fugit în cameră, 
trântind ușa după mine. 

În timp ce alergam spre scări, l-am auzit bătând cu pumnii 
în ușă, urlând să-i dau drumul. La auzul furiei din glasul lui, 
am început să plâng de spaimă. Ajungând în hol, am dat cu 


piciorul în ușa care dădea la subsol, închizând-o. Am urcat 
scările două câte două şi am dat fuga în camera mea, luând 
paharele de unde le aruncaserăm și ducându-le la bucătărie. 
Am încercat să ignor tentativele disperate ale lui Jack de a ieși 
din camera de jos, concentrându-mă asupra ceea ce trebuia să 
fac. Cu mâini tremurânde, am spălat paharele, le-am șters cu 
grijă şi le-am pus la loc în dulap. 

M-am întors în grabă la etaj, m-am dus în camera mea, am 
netezit patul, am luat șamponul, săpunul minuscul şi prosopul 
şi le-am dus în baia lui Jack. Mi-am scos pijamalele și le-am 
pus în coșul de rufe murdare. Am intrat în camera unde erau 
hainele mele și m-am îmbrăcat repede. Am deschis șifonierul 
şi am luat din cutii două perechi de pantofi, nişte lenjerie 
intimă și o rochie, m-am întors în dormitorul mare și le-am 
plasat prin cameră. M-am întors în dressing, am luat 
geamantanul pe care Jack mă pusese să-l fac în seara 
precedentă și am coborât la parter. 

Nu-mi făceam griji cum o să ies din casă — nu aveam nevoie 
de cheie ca să deschid ușa din față — dar mă întrebam cum o 
să ajung la aeroport fără bani. Bănuiam că Jack atârnase 
haina pe care o purtase în acea dimineaţă în vestiar, dar nu 
voiam să scotocesc prin hainele lui după bani. Speram să dau 
de niște bani în timp ce-mi căutam pașaportul și biletele. Am 
deschis ușa biroului său și am aprins lumina. Când am văzut 
pe biroul lui ambele pașapoarte și biletele, era să plâng de 
uşurare. Alături era un plic și, deschizându-l, am găsit nişte 
bani thailandezi. Mi-am tras peste degete mâneca de la 
cardigan și am deschis un sertar, dar n-am găsit bani și n-am 
îndrăznit să scotocesc prin celelalte sertare. Mi-am luat biletul, 
pașaportul și banii thailandezi, m-am întors în hol și, pentru 
că nu puteam să ajung la aeroport fără bani, m-am dus în 
vestiar, am găsit haina lui, am deschis cu multă grijă 
portofelul și am scos patru bancnote de cincizeci de lire. Eram 
pe cale să închid portofelul când privirea mi-a fost atrasă de 
cărțile lui de vizită și, amintindu-mi că, la un moment dat, va 
trebui să sun la el la cabinet, am luat una. 

Dându-mi seama că habar n-aveam cât era ora, m-am întors 


în bucătărie și m-am uitat la ceasul cuptorului cu microunde. 
Am intrat în panică văzând că era deja patru şi jumătate, ora 
la care ar cam fi trebuit să fiu la aeroport pentru avionul care 
pleca la șapte, vineri seara. Ocupată cu planurile, nu mă 
gândisem cum aveam să ajung la aeroport — cred că-mi trecuse 
oarecum prin cap să iau un taxi — așa că mi-am dat seama cu 
amărăciune că nu știam la ce număr să sun ca să comand 
unul. Transportul public ieşea din discuţie — cea mai apropiată 
stație de metrou era la cincisprezece minute de mers pe jos și 
nu voiam să atrag atenţia asupra mea târând după mine un 
geamantan greu. Și, oricum, mă îndoiam că aș fi ajuns la timp. 
Conştientă că iroseam un timp prețios, m-am întors în hol, am 
luat telefonul, întrebându-mă dacă mai existau centraliste. În 
timp ce stăteam și mă întrebam ce număr să formez, mi-a 
venit în minte numărul lui Esther și, abia îndrăznind să cred 
că-l ţinusem minte bine, am sunat-o, rugându-mă ca ea să 
răspundă. 

— Alo? 

Am tras adânc aer în piept. 

— Esther, sunt Grace. Te deranjez? 

— Nu, deloc. Tocmai ascultam știrile de la radio -— se pare 
că Antony Tomasin a fost achitat. 

A făcut o scurtă pauză, de parcă n-ar fi știut ce să spună. 

Mintea mea gonea. 

— Da, din păcate, e achitat. 

— Te simţi bine, Grace? Pari cam supărată. 

— E vorba de Jack, am recunoscut. Spune că nu poate să 
meargă în Thailanda diseară pentru că are foarte mult de 
lucru. Când a rezervat biletele, a crezut că procesul nu va mai 
dura mult, dar din cauza unor dovezi noi, legate de faptul că 
Dena Anderson avea un amant, s-a prelungit. 

— Trebuie să fii tare dezamăgită! Dar puteţi pleca mai 
târziu, nu-i așa? 

— Tocmai asta e. Jack vrea să plec diseară, după cum era 
stabilit, şi spune c-o să vină și el marți, după ce pune totul la 
punct. I-am spus c-aş prefera să-l aştept, însă el spune că e o 
prostie să pierdem ambele bilete. Vezi tu, va trebui să-și 


cumpere alt bilet pentru marți. 

— Înţeleg că nu vrei să pleci fără el. 

— Nu, sigur că nu vreau. Dar în dispoziţia în care este, 
poate ar fi mai bine. Am de gând să chem un taxi ca să mă 
duc la aeroport — el nu poate, fiindcă a băut un whisky 
zdravăn când a venit acasă. Necazul e că nu știu la ce număr 
să sun după un taxi și pe Jack nu îndrăznesc să-l deranjez ca 
să-l rog să caute pe calculator, așa că mă întrebam dacă știi tu 
o firmă locală. 

— Vrei să te duc eu? Copiii au venit deja de la şcoală, iar 
Rufus a lucrat de acasă astăzi, așa că n-ar fi nicio problemă. 

Era ultimul lucru pe care-l voiam. 

— Eşti foarte amabilă, dar nu pot să-ți cer să conduci până 
la aeroport într-o seară de vineri, am spus repede. 

— Nu cred că va fi atât de ușor să găsești un taxi imediat. 
La ce oră trebuie să pleci? 

— Păi, cât mai curând, am recunoscut cu reținere. 

— Atunci ar fi bine să mă lași să te duc eu. 

— Aș prefera să iau un taxi. Poţi să-mi dai un număr? 

— Uite ce e, am să te duc eu — chiar nu e nicio problemă. 
Oricum, aş scăpa de îngrozitoarea oră de baie a copiilor. 

— Nu, mulțumesc. 

— De ce nu vrei să mă lași să te ajut, Grace? 

Felul în care a spus-o avea ceva care m-a pus în gardă. 

— Mi se pare îngrozitor să te oblig. 

— Dar nu mă obligi. 

Glasul ei era ferm. 

— Ţi-ai pregătit tot? 

— Da, am făcut bagajele de ieri. 

— Atunci mă duc să-i spun lui Rufus că te duc la aeroport 
şi vin direct la tine — în cincisprezece minute, să zicem? 

— Grozav! Mulţumesc, Esther, am să-i spun lui Jack. 

Pun telefonul jos, îngrozită de ceea ce tocmai acceptasem. 
Nici măcar nu puteam să-mi imaginez cum aveam să pot să 
mă prefac că totul e bine în fața unei persoane ca Esther. 


PREZENT 


Stewardesa se apleacă spre mine. 

— În aproximativ patruzeci de minute vom ajunge la 
Heathrow, spune ea încet. 

— Mulţumesc. 

Simt dintr-odată un val de panică și mă forțez să respir rar 
ca să mă calmez, pentru că nu-mi permit să clachez în această 
etapă a jocului. Dar realitatea e că, deși nu m-am gândit la 
altceva de aproape douăsprezece ore de când m-am despărțit 
de Margaret pe aeroportul din Bangkok, tot nu știu cum am 
să-l joc când, în cele din urmă, vom ateriza. Diane și Adam mă 
vor întâmpina acolo ca să mă ia acasă la ei, așa că trebuie să 
mă gândesc foarte bine la ce urmează să le spun despre 
ultimele ore petrecute cu Jack, pentru că orice le voi spune va 
trebui să repet și la poliție. 

Apare semnul de punere a centurilor și începem să 
coborâm. Închid ochii şi mă rog să le spun ce trebuie lui Diane 
şi Adam, mai ales că Adam a cooperat cu poliţia de când a fost 
găsit cadavrul lui Jack. Sper să n-am vreo surpriză urâtă. Sper 
ca Adam să nu-mi spună că poliția consideră suspectă moartea 
lui Jack. Dacă va fi așa, nu ştiu ce voi spune. Tot ce pot să fac 
este să găsesc o soluţie pe moment. 

Euforia care m-a cuprins când domnul Strachan mi-a spus 
că Jack s-a sinucis — pentru că asta însemna că planul meu 
funcționase și scăpasem basma curată - a fost repede 
temperată de faptul că el folosise cuvintele „se pare”. Nu 
ştiam dacă era precaut din proprie inițiativă sau dacă poliția 
din Anglia lăsase să se înțeleagă că era loc de îndoială. Dacă 
începuseră deja să interogheze lumea - colegi de muncă, 
prieteni — poate ajunseseră la concluzia că era puţin probabil 
ca Jack să fi avut tendinţe sinucigașe. Sigur poliția avea să mă 
întrebe dacă știu de ce s-a sinucis Jack și trebuia să-i conving 
că pierderea primului proces era un motiv suficient. Poate 
aveau să mă întrebe dacă avuseserăm probleme în căsnicie, 


dar, dacă recunoșteam că da, dându-le chiar toate detaliile, 
sigur aveau să considere că a fost crimă, și nu sinucidere. Iar 
asta nu puteam risca. Domnul Strachan mi-a spus că Jack 
murise din cauza unei supradoze, dar nu mi-a dat alt detaliu, 
așa că nu știu unde a fost găsit cadavrul lui și nici n-am 
considerat potrivit să întreb. Dar dacă Jack avea o cale de a 
ieși din camera de la subsol, dacă avea un comutator ascuns 
undeva, dacă înainte de a muri reușise să ajungă la scări și, de 
acolo, în hol? Poate chiar avusese timp să scrie un bilet în 
care mă incrimina. 

Faptul că nu știu amănunte înseamnă că nu sunt pregătită 
pentru ce va veni. Chiar dacă toate au mers conform planului 
şi Jack a fost găsit la subsol, sigur poliția o să mă întrebe de ce 
există camera, care e scopul ei și nu-mi dau seama dacă va fi 
în interesul meu să recunosc că am știut tot timpul de ea sau 
să neg. Dacă recunosc că știam de ea, va trebui să inventez că 
era locul în care se ducea Jack înainte de a pleca la tribunal 
pentru a-și aminti de munca valoroasă pe care o presta ca 
apărător al femeilor maltratate. Aş prefera să neg că ştiam de 
ea şi să mă arăt şocată de faptul că o astfel de cameră a putut 
să existe în frumoasa noastră casă — la urma urmelor, întrucât 
e ascunsă în fundul subsolului, e plauzibil să nu fi știut de ea. 
Pe de altă parte, mă confrunt cu o dilemă — dacă poliția a luat 
amprente din cameră, e posibil să fi găsit urme ale prezenței 
mele acolo. Așa că poate ar fi mai bine să spun adevărul — însă 
nu tot adevărul, fiindcă, dacă-l descriu pe Jack altfel decât ca 
pe un soț iubitor, dacă le dezvălui adevăratul scop al camerei, 
s-ar putea ca polițiștii să se întrebe dacă nu cumva l-am 
omorât ca s-o protejez pe Millie. Și poate instanța va fi 
înțţelegătoare - sau poate va considera că sunt o avidă de 
avere şi că mi-am omorât proaspătul soț pentru bani. 

Durează ceva să trec de controlul pașapoartelor. În timp ce 
intru pe ușile duble, cercetez feţele oamenilor care așteaptă, 
căutându-le pe cele ale lui Diane și Adam. Sunt atât de 
încordată încât știu că probabil voi izbucni în lacrimi de 
ușşurare când îi voi vedea, ceea ce va fi în ton cu rolul meu de 
soție îndurerată. Dar când o văd pe Esther făcându-mi cu 


mâna, și nu pe Diane, mă cuprinde groaza. 

— Sper că nu te superi, spune ea, îmbrățișându-mă. N-am 
avut nimic de făcut azi, așa că m-am oferit să te iau eu și să te 
duc la Diane. Îmi pare rău pentru Jack. 

— Tot nu-mi vine să cred, spun, clătinând din cap, fiindcă 
şocul de a o vedea pe ea așteptându-mă mi-a secat lacrimile 
pe care speram să le vărs. Tot nu-mi vine să cred că Jack a 
murit. 

— Cred că a fost un mare șoc pentru tine, spune ea, luându- 
mi geamantanul. Hai să căutăm o cafenea - m-am gândit să 
mergem la o cafea înainte să pornim spre casă. 

Inima mi se strânge și mai tare, fiindcă o să-mi fie mult mai 
greu s-o fac pe soția îndurerată în faţa ei decât a lui Diane. 

— N-ar fi mai bine să mergem direct la Diane? Aş vrea să 
vorbesc cu Adam și trebuie să mă duc la secția de poliţie. 
Adam spune că ofițerul care se ocupă de caz vrea să stea de 
vorbă cu mine. 

— La ora asta traficul e foarte aglomerat, așa că e mai bine 
să bem o cafea, spune ea, îndreptându-se spre zona 
restaurantelor. 

Găsim o cafenea, și ea se îndreaptă spre o masă din 
mijlocul încăperii, unde suntem înconjurate de școlari 
zgomotoși. 

— la loc, spune ea. Mă duc să aduc cafelele, mă-ntore 
imediat. 

Instinctul îmi spune să fug, dar știu că nu pot. Dacă Esther 
a venit să mă ia de la aeroport, dacă a propus să mergem la 
cafea, înseamnă că vrea să vorbească cu mine. Încerc să nu 
intru-n panică, dar e greu. Și dacă ea a ghicit că eu l-am 
omorât pe Jack, dacă în comportamentul meu din ziua în care 
m-a dus la aeroport a existat ceva ce i-a stârnit bănuielile? 
Oare o să-mi spună că știe ce am făcut, o să mă amenințe că 
va spune poliţiei, o să mă șantajeze? O văd plătind pentru 
cafele și, când se îndreaptă spre masa noastră, mi se face rău 
de nervi. 

Se așază vizavi de mine și pune cafeaua în fața mea. 

— Mulţumesc, spun, zâmbindu-i slab. 


— Cât de multe știi despre moartea lui Jack, Grace? 
întreabă ea, desfăcând pliculețul cu zahăr și vărsându-l în 
ceașca ei. 

— Ce vrei să spui? mă bâlbâi. 

— Presupun că știi cum a murit. 

— Da, a luat o supradoză. 

— Așa e, confirmă ea. Dar nu din cauza asta a murit. 

— Nu înţeleg. 

— Se pare că a calculat greșit numărul pastilelor care-i 
trebuiau și n-a luat destule. Așa că a murit... în cele din urmă, 
dar nu de la supradoză. 

Clatin din cap. 

— Nu pricep. 

— Fiindcă n-a luat destule pastile, și-a recăpătat cunoștința. 

— Şi atunci cum a murit? 

— De deshidratare. 

Mă arăt şocată. 

— De deshidratare? 

— Da, la vreo patru zile după ce a luat pastilele. 

— Dar dacă n-a murit, dacă încă trăia, de ce nu s-a dus să 
bea un pahar de apă dacă simțea nevoia? 

— Fiindcă n-a putut. Cadavrul lui n-a fost găsit în partea 
principală a casei. A fost găsit într-o cameră de la subsol. 

— O cameră de la subsol? 

— Da. Partea cea mai rea e că nu se putea deschide din 
interior, ceea ce-nseamnă că el n-a putut să iasă. 

Ia lingurita şi amestecă în cafea. 

— Bietul Jack! spun încet. Bietul, bietul Jack! Nu suport să 
mă gândesc la cât trebuie să fi suferit. 

— N-ai avut nicio bănuială c-o să facă așa ceva? 

— Nu, nici cea mai mică bănuială. Altfel nu l-aș fi lăsat 
singur. N-aș fi plecat în Thailanda dacă m-aş fi gândit c-o să se 
sinucidă. 

— Cum a fost când s-a întors de la tribunal? 

— Era dezamăgit că a pierdut procesul, desigur. 

— Doar că pare absolut contrar firii lui să se fi sinucis — cel 
puțin, asta ar putea gândi oamenii. Așa că probabil a fost mai 


mult decât dezamăgit, nu crezi? Adică, n-a fost primul caz pe 
care l-a pierdut. 

— Ba da, a fost. 

— Atunci trebuie să fi fost distrus. Poate chiar ţi-a spus că i 
s-a terminat cariera. Dar tu te-ai gândit că a spus asta la 
supărare și nu l-ai băgat în seamă. 

Mă uit lung la ea. 

— Nu asta a spus, Grace? N-a spus că el considera că i-a 
luat sfârșit cariera? 

— Ba da. 

Dau din cap încet. 

— Asta a spus. 

— Deci de asta trebuie să se fi sinucis — pentru că n-a putut 
suporta eşecul. 

— Asta trebuie să fi fost, aprob eu. 

— Asta explică și de ce era atât de dornic să pleci. Voia să 
nu fii acolo ca să poată lua pastilele — se pare că le-a înghițit 
la scurt timp după plecarea ta. Ştii de unde a făcut rost de ele? 
Adică, lua somnifere? 

— Uneori, improvizez eu. Nu erau prescrise de un doctor, 
le-a cumpărat pur și simplu fără rețetă. Și Millie ia pastile din 
acelea — țin minte că el a întrebat-o pe doamna Goodrich cum 
se numesc. 

— Faptul că el a ştiut că ușa camerei de la subsol nu se 
poate deschide din interior arată că și-a dat seama că s-ar 
putea să nu aibă destule pastile, dar era hotărât să se sinucidă. 

Ia o gură de cafea. 

— Aproape sigur poliția te va întreba despre cameră. Ştiai 
despre ea, nu-i așa, pentru că ţi-a arătat-o Jack? 

— Da. 

— Vor mai dori să știe și pentru ce era camera, spune ea, 
jucându-se cu lingurița. 

Pentru prima dată, pare nesigură de ea. 

— Se pare că era zugrăvită în roșu, chiar și podeaua și 
tavanul, și că pe pereţi atârnau tablouri cu femei care fuseseră 
bătute cu brutalitate. 

Aud neîncrederea din glasul ei și aștept să-mi zică ce 


trebuie să spun la poliție. Dar ea nu-mi spune, pentru că n-are 
nicio explicație să-mi ofere, și între noi se aşterne tăcerea. Așa 
că-i spun ce mi-a venit în minte în avion. 

— Jack folosea camera ca un fel de anexă. Mi-a arătat-o la 
scurt timp după ce ne-am mutat în casă. A spus c-o găsea utilă 
să-și petreacă timpul acolo înainte de a pleca la tribunal, să 
răsfoiască dosarele și să se uite la dovezile fotografice. Spunea 
că-i era foarte greu să se pregătească psihic în casă, de aceea 
amenajase un birou separat la subsol. 

Ea dă din cap aprobator. 

— Și tablourile. 

Simt un val de panică — uitasem de tot de portretele pe care 
mă silise Jack să i le pictez. Esther mă privește drept, 
forțându-mă să mă concentrez. 

— Eu n-am văzut niciun tablou. Trebuie să le fi atârnat 
Jack mai târziu. 

— Presupun că nu ţi le-a arătat fiindcă erau foarte grăitoare 
și nu voia să te amărască. 

— Probabil. Jack era foarte grijuliu în privinţa asta. 

— S-ar putea să te-ntrebe dacă știai că ușa nu se poate 
deschide din interior. 

— Nu. Am fost doar o dată acolo şi n-am observat. 

Mă uit la ea peste masă, dorind confirmarea că era un 
răspuns corespunzător. 

— Nu-ţi face griji, Grace, poliția o să se poarte cu 
menajamente cu tine. Nu uita că Jack le-a spus că ești fragilă 
psihic, așa că ei ştiu că trebuie să fie atenți. 

Face o pauză. 

— Poate ar trebui să speculezi puțin asta. 

— De unde știi toate astea — cum a murit Jack, unde i-a fost 
găsit cadavrul, despre tablouri, ce o să mă întrebe poliția? 

— Mi-a spus Adam. Povestea o să apară în toate ziarele de 
mâine, așa că s-a gândit c-ar trebui să fii pregătită. 

Face din nou o pauză. 

— Voia să-ţi spună el, dar i-am zis că, întrucât tu și cu mine 
am fost ultimele persoane care l-au văzut pe Jack în viaţă, eu 
ar trebui să vin să te iau de la aeroport. 


Mă uit lung la ea. 

— Ultimele persoane care l-au văzut pe Jack în viață? 

— Da. Știi tu, vinerea trecută când te-am luat să te duc la 
aeroport. Ne-a făcut cu mâna după ce am pus geamantanul 
tău în portbagaj. Era la fereastra biroului, nu-i așa? 

— Da, spun încet. Era. 

— Și, dacă-mi aduc aminte bine, mi-ai spus că n-a ieșit să te 
conducă până la poartă fiindcă voia să se apuce imediat de 
treabă. Dar ce nu-mi amintesc este dacă avea sau nu haina pe 
el. 

— Nu... nu o avea. Și nici cravată nu avea, și-o scosese 
când s-a întors de la tribunal. 

— Ne-a făcut cu mâna și apoi ţi-a trimis ţie o sărutare. 

— Da. 

Îmi dau seama brusc ce face ea, ce se oferă să facă şi încep 
să tremur. 

— Mulţumesc, șoptesc. 

Simt că mă umflă plânsul. 

— Nu înţeleg - ţi-a spus Millie ceva? îngân, conștientă că, 
şi dacă Millie îi spusese lui Esther că Jack o împinsese pe 
scări, tot nu era un motiv suficient ca ea să mintă pentru 
mine. 

— Doar că nu-i place George Clooney, spune ea zâmbind. 

Mă uit nedumerită la ea. 

— Atunci, de ce? 

Mă priveşte drept. 

— Ce culoare avea camera lui Millie, Grace? 

Abia pot să rostesc cuvântul. 

— Roşie, spun, cu glasul frânt. Camera lui Millie era roșie. 

— Aşa m-am gândit și eu, spune ea încetișor. 

